
PROLÓGUS 


Fagyos utakon rázkódva, zötykölődve, megjegesedett hófúvásokat 
kerülgetve tizenkét óráig tartott, amíg a Lowari-szoroson keresztül 
Csitrálba jutottunk. Ekkor, éppen mielőtt a láthatár alá szállt volna a nap, 
megláttuk Északnyugat-Pakisztán legutolsó völgyét. A lenyugvó nap 
búcsúzó sugarai a Hindukus hegyeinek hatalmas falait és ormait 
világították meg előttünk. Csitrálban fekete teát ittunk egy terebélyes 
platánfa alatt, majd továbbmentünk. Még két-három órányi út állt 
előttünk, a meredek szurdokok Romburig, a völgyig, ahol a kalas nép, a 
Hindukus-hegység ,fekete pogányai"-nak maradéka él. Felettünk a 
nyugovóra tért nap visszacsillanó fénykévéi rózsaszínre festették a 
hósipkás afgán hegyek csúcsait. A sötétedő völgy alján nagy, kerek 
köveken kis patak zúgott, áramlásának zenéje a fülünkben morajlott. 
Autónk reflektora ringó búzaföldeket és egy mélylila íriszekkel pompázó 
temetőt világított meg. 

Ez a vidék olyan nehezen megközelíthető, hogy az iszlám is csak az 
utóbbi száz évben jutott el ide; völgyei oly áthatolhatatlanok, hogy néhány 
évvel ezelőttig, amikor is a rémisztő sziklaperemeknél robbantásokkal 
kőzúzalékos utat alakítottak ki, ide csak öszvérháton, a szédítő magasban 
veszélyes sziklák között kanyargó ösvényen lehetett eljutni. A korai 
felfedezők beszámolója szerint ezen a földön az ősi legendák és szokások 
különösen élénken élnek. Viktória királynő idejében itt rongyokba öltözött 
törzsfőnökök hellenisztikus edényeket mutattak a brit adminisztráció 
tisztviselőinek a területhez való joguk bizonyságául, s azt állították, hogy 
ezeket az edényeket és kelyheket a görög királyoktól kapták. Efféle 
történeteket meséltek a 13. században Marco Polónak is - s az erre 
utazónak ma is mesélik. 

Mire végül nagy nehezen Romburba értünk, már koromsötét volt. 
Rombur kis település, néhány, terméskőből és fagerendákból épített, 
faverandás házból áll. Áramszünet volt éppen, Khan mérnök úr 
elemlámpával integetve jött le üdvözölni minket. Legutóbb öt hónappal 
ezelőtt, Pesavarban, az északnyugati határon találkoztunk, és fogalmam 
sem volt róla, vajon megkapta-e az üzeneteimet. 

- Legyetek üdvözölve a kalasok földjén! - mondta ragyogó mosollyal. - 
Hát, végül csak sikerült ideérnetek. Megkaptam a leveledet. Már két 
napja várunk. 

Az úton feljebbről, messziről, dobolás és énekszó hallatszott. 
Felettünk, a teliholdas égbolton a falu fölé magasodó nyitott, szabadtéri 
templom sziluettje rajzolódott ki; erőtlen lángok nyaldosták az áldozati 


oltárt, az árnyékban faragott képek, vallásuk bálványai álltak. (Meglepő, 
hogy a kalasok - az őket környező iszlám özönében egyedüliként - ősi 
istenekhez imádkoznak, különösen Di Zauhoz, a hatalmas égistenhez, a 
görög Zeusz testvéréhez.) A nők tánca éppen a végéhez közeledett. 
Egyszerű, hímzett fekete ruhájukban, fejükön finoman kidolgozott, 
karmazsinvörös bojtokkal és körömvirággal díszített, porceláncsigából 
készült fejdísszel, hosszú sorban lépkedtek, hajladoztak, fiatalok és idősek 
együtt, karjuk egymás derekán, kezükben virágzó diófaág. Furcsa, szavak 
nélküli, jajgató énekük visszhangzott a környező hegyoldalakról. 

Aznap éjjel, a tánc után, a tűz mellett ülve édes fehérbort ittunk. (A 
kalasok, muzulmán szomszédaikkal ellentétben, szőlőt termesztenek s 
bort készítenek.) Aztán a mesemondó belekezdett a történeteibe. A neve 
Kasi Khusnavaz volt: ,a boldogsághozó". Apró termetű, madárcsontú, 
beesett arcú ember. Lábán több számmal nagyobb csizma. A jelen lévő 
férfiak nagy tisztelettel vették körül. A televízió még nem ért el a 
kalaslakta völgyekbe, itt még mindig a mesemondó szórakoztat: olyan, 
mint valami varázsló. Több száz mesét ismer, és senki nem emlékszik 
olyan esetre, amikor a mesemondó kifogyott volna történeteiből. Azért 
jöttünk ide, mert különösen egy történet érdekel bennünket: 


Réges-régen, még az iszlám előtti időkben, Szikander e Aazem 
Indiába jött. Ő az a Kétszarvú, akit maguk britek Nagy 
Sándornak hívnak. Meghódította a világot, bizony nagyon nagy 
ember volt; bátor, rettenthetetlen, társaival nagylelkű... Amikor 
visszaindult Görögországba, néhány embere nem akart vele 
menni, inkább itt maradtak. Vezetőjüket Salakas tábornoknak 
hívták. Tisztjeivel és embereivel ezekbe a hegyekbe jött, itt 
letelepedtek, helyi asszonyokat vettek féleségül, és itt is 
maradtak. Mi, a kalasok, a Hindukus fekete kafirjai, az ő 
gyermekeik leszármazottai vagyunk. Még mindig vannak 
szavaink, amiket tőlük örököltünk; a zenénk, a táncaink az 
övékhez hasonló; s ugyanazokat az isteneket imádjuk. Ezért 
hisszük, hogy a görögök a mi őseink. 


A tűz pislákoló fényében körülnéztem, s az arcokat figyeltem. Ilyen 
pillanatban, ilyen környezetben a kételkedést könnyű félretenni. Furcsa 
gondolat, hogy talán a makedón hadsereg maradékának utódait látjuk; 
azoknak a katonáknak a leszármazottait, akik i. e. 334 és 324 között 
meteorként száguldottak végig Ázsián. Ám mindez valójában mégsem 
olyan valószínűtlen: hiszen 2000 évvel ezelőtt a görögök valóban 
behatoltak Nurisztán rejtett völgyeibe. Tény, hogy közülük néhányan nem 
mentek vissza Nagy Sándorral; a környéken maradtak, tartományokat, 
országokat alapítottak, és ezek az indogörög királyságok évszázadokkal 


Nagy Sándor ideje után is léteztek. Nyelvük csak az iszlám uralom idején 
halt ki; csekély fontosságú dinasztiáikat legyőzhetetlen maharadzsákként 
dicsőítő pénzérméiket még árulják Kabul és Pésavar bazárjaiban. Lehet, 
hogy csak legenda, de a kalas történet a legenda időkön átívelő 
hatalmának rendkívüli bizonysága: a történelem legnagyobb hódítójának, 
Nagy Sándornak a mítosza él benne tovább. 

A makedón fiatalember hódító hadjárata kétségkívül a világtörténelem 
egyik legnagyobb eseménye volt: Kelet és Nyugat először nyílt meg 
egymásnak; rendkívüli történet bátorságról és  kegyetlenségről, 
kitartásról és mértéktelenségről, önzetlenségről és bírvágyról; tízéves, 
harminchatezer kilométeres utazás; akkora utat tettek meg, mellyel 
majdnem körbejárhatták volna a földet. Mögöttük, mint visszahúzódó 
dagályhullám mögött, furcsa, ragyogó romhalmaz maradt: elveszett 
városok, kék szemű indiaiak, egzotikus kincsek, ősi kéziratok s persze bő 
termés csodálatos történetekből, dalokból, versekből, legendákból és 
míiítoszokból. 

A legendák az óvilág minden sarkába eljutottak: Nagy Sándor 
megjelenik Dániel próféta bibliai könyvének apokaliptikus víziójában, 
mint a harmadik fenevad, aki az emberiségre véres dagályt szabadít rá... 
A muzulmánok szent könyvében, a Koránban ő a titokzatos , Kétszarvú", 
aki bűvös falat épített, hogy távol tartsa Gógot és Magógot, a két gonoszt, 
akik az Apokalipszis szerint az utolsó napokban a Sátánnal együtt 
elpusztítják a Földet. A görög ortodox egyház viszont szentté 
nyilvánította: Nagy Sándor a későbbi Szent György előképe. 

A középkori Európában beszélt nyelveken körülbelül 200 különböző 
Nagy Sándor-eposzt és -verset ismerünk, melyek szó szerint kéziratok 
ezreiben maradtak fenn: például oroszul, lengyelül, ófrancia, cseh és 
szerb nyelven. A zsidó hagyományban Nagy Sándor népi hős. Van 
középkori német Nagy Sándor-regény, izlandi Nagy Sándor-saga és egy 
etiópiai Nagy Sándorról szóló verses regény is. A 14. század közepére a 
legenda elért Mongóliába is, ahol Alexandrosz úgy jelenik meg, mint 
Dzsingisz kán természetfeletti elődje. A hagyományos Írancia kártyában 
Nagy Sándor az egyik király; birodalmának térképe minden görög iskolai 
atlaszban és minden taverna falán megjelenik; ugyanúgy, ahogy ott van a 
szicíliai karneváli szekereken, az etióp menyegzői ruhákon, a bizánci 
templomi fÍreskókon és a mogul kori India festményein. Sírját 
egyiptomiak, pakisztániak és üzbégek is magukénak vallják. 

Legendáját halála óta minden generáció újraértelmezte. A zsidók 
szerint megbüntette Izrael tíz elveszett törzsét, és megtalálta a földi 
paradicsomot; a muszlim költők éneklik meg, hogyan talált rá a tenger 
legmélyén búvárharangba zárt örök élet fájára, majd hogyan szállt a 
mennyekbe griffmadarak repítette szekéren. A középkori Európában ő 
volt a  ,tökéletes lovag" —— mintaképe, a filozófus király; 


mennybemenetelének legendáját Somersettől Dél-Itáliáig a templomok 
falán eljövendő dicsőségének előhírnökeként örökítették meg. Egy indiai 
legenda szerint , beszélő fá"-ra lelt, mely előre megmondta végzetét: 
, fiatalon hal meg, de elnyeri az örök dicsőséget" . 

A Nagy Sándor iránti rajongás terén napjainkban sem mutatkoznak a 
hanyatlás jelei; sőt, a királyról minden eddiginél több könyv és film jelenik 
meg. A modern emberek természetesen megint csak mást kerestek Nagy 
Sándor bámulatos pályafutásában, mint amit találtak. A Brit Birodalom 
végnapjaiban a nagyság történészei vizionárius idealistának állították be - 
jó szándékú birodalomépítőnek (amilyennek magukat is tartották), ezzel 
is alátámasztani igyekezvén az álmot, mely szerint az emberiséget fajra, 
hitre és bőrszínre való tekintet nélkül egyetlen uralkodó alatt kéne 
egyesíteni. Ezzel ellentétben a hitleri Németországban a legnagyobb 
Nagy Sándor-szakértő (aki maga is náci elveket vallott) hősét az 
intelligencia és az erő (Ingenium und Macht) jelképének, a hősi és 
példaképszerű felsőbbrendű ember, a nyilvánvaló  elrendeltetés 
megtestesülésének tekintette. 

Most, az új évszázad nyugtalan kezdetén a forrásokból egy másik 
Nagy Sándor-kép formálódik ki. Ilyen alapos tanulmányozásnak bizonyára 
még soha nem vetették alá. Uralmának sötét oldalait is olyan 
alapossággal vizsgálják, ahogy a tényfeltáró újságírók igyekeztek 
kideríteni annak idején a vietnami, kambodzsai és iraki háborús bűnöket. 
Az akkor ismert világ Indiáig terjedő makedón  meghódításnak 
eseményeit, melyeket mindeddig kizárólag görög forrásokból világítottak 
meg, a nemrégiben felfedezett, papiruszra és agyagtáblákra rótt jóslatok, 
próféciák által most először láthatjuk a meghódítottak szemszögéből. 

Ebből a nézőpontból az ázsiai görög invázió a modern fogalmak 
szerint  gyarmatosításnak,  orientalizniusnak, rasszizmusnak tűnik. 
Hasonlóképpen járunk a király erőpolitikájával a modern történelem 
fényében: források bizonyítják a hódító király tömeggyilkosságait, 
tisztogató hadműveleteit, a  hírszerzőkre,  titkosrendőrségre való 
támaszkodását, a hírek, tények szabad terjedését gátló ellenőrzését; azt, 
hogy kínzást alkalmazott, manipulált a szimbólumokkal, 
állampropagandista eszközöket vetett be, terrorizálta a civil lakosságot. 
Mindezek új jelentést kaptak modern világunkban, melyben az 
utópisztikus kommunista kényurak diktatúráját és az európai fasiszta 
államok virágzását egyaránt megtapasztaltuk. 

Ahogyan egyre többet tudunk meg a korabeli görög férfiaknak a 
nőkhöz és a homoszexualitáshoz való viszonyáról, úgy a király nemisége 
is átértékelődik. Mások Nagy Sándor gondolkodásába próbáltak 
bepillantani, különösen a hatalom pszichológiája és az abszolút hatalom 
csapdáinak elemzése által. Egy újabb tanulmány bukásának okaként az 
alkoholizmust nevezte meg. Egy másik, nemrégiben megjelent elemzés 


érdekes párhuzamot talált Nagy Sándor és Cortés amerikai hódítócsapata 
között; a makedón vezér sötét oldalát hangsúlyozva kiemeli, hogy egy 
kortárs ellensége ,vérengző és búskomor őrült"-nek nevezete. Igencsak 
eltér ez a kép az aranyifjúétól, akit oly sokáig ismertünk ilyennek; s 
meglehet, hogy mindez közelebb áll az ő igazi képéhez és 
hasonlatosságához - mindenesetre a mi jelenlegi állapotunkhoz 
kétségtelenül közelebb van. 

A gondolatok érlelődésének eredményeképpen új, sokkal gazdagabb, 
árnyaltabb, nyilvánvaló ellentmondásai miatt mérhetetlenül érdekesebb 
kép alakul ki erről a legendás alakról. Alexandrosszal, Nagy Sándorral 
kapcsolatban nem lehet végső és csalhatatlan értékítéletet alkotni. Ám 
olyan időket élünk, amikor érdemes és érdekes ismét elmélyedni 
történetében. Nagy Sándor történetének általam nyújtott elbeszélése 
görög és római historikusok ránk maradt leírásain alapul, mely szövegek 
egész úton velem voltak a hátizsákomban. E modern Nagy Sándor- 
történet azért lehet különlegesen érdekes, mert szorosan a hadvezér 
nyomában jártunk; a hadjárat teljes útvonalát annak megtörténte óta 
talán először követték végig így. 

Szárazföldön még Nagy Sándornál is hosszabb utat jártunk be; a mai 
Irán területén kétszer is végigmentünk Alexandrosz nyomában. 
Egyiptomban átkeltünk a sivatagon, Szívába, hogy megtaláljuk az Anion- 
jósdát (vállaltuk a veszélyes átkelést az úttalan Nagy Homoktengeren 
keresztül). Iránban mi is helyi vezetőket kértünk meg, hogy kísérjenek át 
minket a Zagrosz-hegységen, mert meg akartuk találni Alexandrosz 
legendás csatájának helyszínét , Perzsia kapujánál", mely területet a 
tudósok még nem azonosították be teljes bizonyossággal. Ott, Perzsia 
ismeretlen és ember nem járta vidékén három hideg novemberi éjszakán 
aludtunk a szabadban, aranyszín levelű nyárfák tengerében, s próbáltuk 
kideríteni, milyen titkos utakon járhatott a hadvezér. 

Ugyanezen a ragyogó őszön Észak-Afganisztán felé tartva hagytuk 
magunk mögött a háború sújtotta Kabult - gyalog, ahogy Nagy Sándor is 
tette a Hindukus-hegységben, a Havak-hágón át. Holminkat málhás lovak 
vitték, kíséretünkben fegyveresek, hogy távol tartsák a banditákat. A 
következő tavaszon a Khiber-hágón át tértünk vissza Nagy Sándor 
nyomába, az északnyugati határnál, fent, a  Pir-szár hegy 
megközelíthetetlen magasságában; amikor a forró évszak hősége a 
síkságokra tört, mohanno csónakokon ereszkedtünk le az Indus folyón, 
aztán egy huszonhárom tevéből álló karavánnal átkeltünk a Makran- 
sivatagon, s mindezt azért, hogy megtapasztalhassuk, mit érezhetett 
Alexandrosz hadinépe a katasztrofális visszavonuláskor. 

A közhiedelem szerint a filmes csapatok légkondicionált 
luxuskörülmények közé húzódnak vissza a való világba történő rövidke 
kirándulásaik közt. A miénk nem efféle utazás volt. Sehol nem állt Hilton 


a rendelkezésünkre, kivéve az afganisztáni Csitrál közelében (a , Hiltan 
Hotel" nevű egyszerű szálloda: öt szoba, ágyak, folyó víz nincs, ám aznap 
éjjel jobb szállást nem is kaphattunk volna). Előfordult, hogy a stáb túl 
fáradt volt ahhoz, hogy továbbmenjen, s így muszáj volt pihenőt 
tartanunk. Gyakran egyszerű emberek házában szálltunk meg; nagylelkű 
vendégszeretettel fogadtak még a háború dúlta Afganisztánban is. Iráni 
vasútállomások várótermeiben, afgán istállókban, az Indus vitorlás hajóin, 
az északnyugati határnál egy mecsetben. Az Arab-tenger partjának 
elhagyatott homokdűnéin a Hyakutake üstökös járta csillagos ég alatt is 
aludtunk. A lehető legkevesebb poggyászt vittük magunkkal, és nem 
mindig terveztünk olyan gondosan, ahogy kellett volna; hűvös hajnalokon 
a Nagy Homoktenger tájain és a Halál Sivatagában gyalogolva hálásak 
voltunk egy marék szárított datolyáért és egy bögre vízért is. Ilyen napok 
után a malabár-kardamomummal ízesített gőzölgő zöld tea és a frissen 
sütött egyszerű fekete kenyér a Hindukus havas magasában egyenesen 
mennyeinek tűnt. 

Utazásunk során igen meglepőnek találtuk, hogy mennyivel többet 
látunk az ősi szövegekben, ha a helyszínen olvassuk el. A görög 
történetírók szavai úgy elevenedtek meg, ahogy azt szerzőik sem 
gondolhatták, hiszen ők sem láttak többet e vidékekből, mint modern kori 
kollégáik többsége. Gyakran előfordult, hogy Nagy Sándor találós 
kérdései azonnal érthetővé váltak, amikor ott álltunk az események 
konkrét helyszínén. De ennél is jobban éreztük e történet 
folyamatosságát: Alexandrosz története még ott visszhangzik Ázsiában, 
furcsamód különösen a muszlim világban, ahol akár , Kétszarvú"-ként, 
akár , Nagy"-ként, akár , ördögi"-ként, de népi hősnek számít. 

Alexandrosz-történeteket láttunk görög és török árnyjátékosoktáól, 
ilyeneket hallottunk az iszfaháni és a teheráni kávéházakban. Láttuk a 
makedón királyt életre kelni indiai mozifilmekben, melyeket a második 
világháború alatt a brit megszállók betiltottak. Láttuk Dareiosz perzsa 
király halálát az egyik utolsó iráni mutatványos festett függönye előtt 
előadva - ,foszlánnyá, csupa rongyokká" tépte a szenvedélyt, mint 
Hamlet színészkirálya. Hallottunk Nagy Sándor-történeteket török és 
közép-ázsiai hivatásos  énekmondóktól; egy  tádzsik barlangban 
Alexandrosz legnagyobb ellenségének mumifikálódott holtteste mellett 
kuporogva figyeltük a legendát mesélő muszlim zarándokokat; a közeli 
Iszkander Gol vizének kék tükrénél a Sándor által hátrahagyott, aranyból 
épített gátról regéltek, melyből minden áradáskor még mindig arany 
vetődik a felszínre; a görög orvostudományról kandahári orvosok 
meséltek, akik Alexandrosz gyógyítóinak leszármazottaiként tekintenek 
magukra; a türkmén sztyeppén nemezjurtában ülve hallottuk 
ördögszarvainak történetét, s azt is, miképpen bonyolódott kéthetes 
szexcsatározásba az amazonok királynőjével - legalábbis így írnák 


manapság főcímeikben a bulvárlapok. (Vigyázat, még ma is léteznek a 
Kaszpi-tenger környékén ilyen titokzatos lények, akik magukhoz csábítják 
a gyanútlan fiatalembereket, majd kéjük kedvére használják, aztán 
megüölik őket - legalábbis a türkmének elmondása szerint!) 

Pakisztánban szúfi énekmondókkal utaztunk a hajón, akik meséltek 
nekünk: hogyan találkoztak Nagy Sándor szent embereivel. És az úton 
végig a helyiekkel való véletlen találkozásaink során egyszerű emberek 
mondták el nekünk saját Nagy Sándor-történeteiket: egy kabuli 
közhivatalnok, egy afgán lovász, egy üzbég mullah s egy luri földműves a 
Zagrosz-hegységben, aki azt mondta, hogy Nagy Sándor története a 
faluban , szájról szájra" öröklődött. És minél többet hallottunk, annál 
inkább rájöttünk, hogy bár eredeti célunk a valódi történelmi események 
felderítése, valójában a legenda ugyanolyan erős és magával ragadó 
(ráadásul sokkal elterjedtebb és hosszan tartóbb hatású), mint a história. 
Ahogy John Ford, az , Aki megölte Liberty Valence-t" (Ihe Man Who Shot 
Liberty Valance) című film rendezője mondta: ,Ha a tény legendává 
alakul, akkor a legenda jelenjen meg nyomtatásban!" 

Ezért ez a könyv egyrészt Nagy Sándor hadjáratáról szól, másrészt 
azonban a hadvezér útvonalát Görögországtól Indiáig a lehető 
legpontosabban követő utazásunk történetét mondja el. A forgatás során 
csak egyszer fordult elő, hogy nem léphettem pontosan Nagy Sándor 
nyomába. Az 1991-es Öböl-háború után segítettem a nyilvánosság elé 
tárni a Szaddám Huszein iraki rezsimje által a dél-irakiak ellen elkövetett 
atrocitásokat, különösen a mars arabok tragikus sorsát. Emiatt aztán 
száműzetésben élő iraki barátaim nyomatékosan azt tanácsolták, ne 
térjek vissza Bagdadba; így aztán, bár később a Szabad Kurdisztánon át 
eljuthattam Irbilbe, ebben a könyvben azonban az Irbilből Babilonba való 
utazás, valamint a dél-iraki tájak és városok leírása a korábbi, az 1991-es 
háború előtti utazásaim alkalmával készített jegyzeteimből készült. Most, 
a 2003-as események után remélem, hogy Bagdad újra szabad és 
demokratikus város lehet. 

Nagy Sándor expedíciója fordulópont volt az emberiség 
történelmében. Kapcsolatot teremtett Kelet és Nyugat, Európa és Ázsia 
közt, s megalapozta mindazt, ami ezután következett. Csakúgy, ahogy az 
európaiak meghódították Amerikát, ez a hadjárat is kegyetlenséggel és 
rombolással járt, mégis hatalmas történelmi energiákat szabadított fel: 
különösen a görög, az egyiptomi, a zsidó, az iráni és az indiai kultúrák 
kölcsönhatását, melynek nyomai még mindig érezhetők a mediterrán 
vidék és a Himalája között. A nagy nyitás gyümölcseit a rómaiak és 
utódaik a nyugati világra is átörökítették. Mint látni fogjuk, utóhatásai 
mai gondolkodás- és látásmódunkra is befolyással vannak. 

E csodálatos és szörnyű történet közepén Nagy Sándor titokzatos 
karaktere áll. Harminckét évesen halt meg, mégis hatalmas viták övezik 


jellemét és indítékait, s ezeknek a vitáknak bizonyára sosem lesz vége. 
Van egy régi-régi vers, melyet az égei-tengeri halászok még ma is újra és 
újra felidéznek. Bármikor megtörténhet, mondják: ha nyugodt, napos a 
tenger, ha fúj a szél, de akkor is, ha vihar tombol. Sellő bukkan fel a hajó 
mellett, s elveszett fivérét, Alexandroszt keresve azt kérdi: 

- Hol van Nagy Sándor? 

Élet-halál kérdése a válasz. Ha a halászok azt mondják, Nagy Sándor 
halott, akkor a sellő felkorbácsolja a vizeket, a hajót pedig elnyeli a 
tenger, senki nem menekülhet. Az életet jelentő válasz: 


NAGY SÁNDOR ÉL. ÉS URALKODIK! 


BEVEZETÉS 


AZ ALEXANDROSZ SZÜLETÉSE ELŐTTI ÉVEK 


Nagy Sándor története a világtörténelem egyik legkivételesebb 
emberének története: húszéves korában lépett trónra, harmincéves kora 
előtt meghódította az ismert világ nagy részét, harminckét éves korában 
meghalt. Története egyben két nagy ősi civilizáció ellenséges viszonyának 
története is. Az egész jóval Alexandrosz születése előtt kezdődik, az 
időszámítás előtti 5. század tíz soha nem feledhető évével, olyan 
eseményekkel, melyek elkerülhetetlenül bekövetkeztek a görögök saját 
mítoszai és történelmi végzetük szerint. Akkoriban a perzsák (a mai 
irániak) hatalmas, Közép-Ázsiától Etiópiáig, az Industól az Égei-tengerig 
terjedő birodalmat hoztak létre. A szárazföldi görögség a mai 
Görögország területét elfoglaló néhány apró, egymással háborúzó 
városállamból állt, és csak attól való félelmükben egyesültek, hogy a 
perzsák megpróbálják meghódítani területeiket, s hatalmukat Európára is 
ki akarják terjeszteni. 

Dareiosz perzsa király erőpróbát tartott. Időszámításunk előtt 490- 
ben Athén közelében, Marathónnál egy kis perzsa előőrsöt legyőztek a 
hopliták, nehézfegyverzetű görög gyalogosok, a demokratikus athéni 
városállam katonái. Iíz évvel később következett a nagy invázió, melyet 
Dareiosz fia, Xerxész vezetett. A Perzsa Birodalom negyvenöt nemzetének 
katonáiból álló hatalmas hadsereggel Xerxész a Dardanellák felől 
támadott. Tizenkétezer gálya állt hadrendben a tengeren. Irója városánál 
Xerxész áldozatot mutatott be a trójai háborúban elesetteknek. (A 
görögök mintegy ezer évvel korábban rohanták le Ázsiát. Ebben a 
történetben ilyen hosszú időre nyúlik vissza az emlékezet.) A Szésztosz és 
Abüdosz közötti szorosban a perzsák két hatalmas hajóhidat építettek. A 
Nagy Király itt korbácsolta meg a tenger hullámait. Ami ezután történt, 
annak örökre be kéne vésődni a nyugati civilizációban nevelkedők 
emlékezetébe: mert Európában a reneszánsz és a felvilágosodás óta 
ezeket az eseményeket nem csupán Görögország megmentésének, hanem 
a nyugati civilizáció megalapításának is tekintik. 

A perzsa invázióval szembekerülve Spárta és Athén félretette régi 
ellenségeskedését, és egyesítették erőiket. A spártai király elit 
csapatával, a Háromszázakkal a  Thermopülai-szorosnál igyekezett 
feltartóztatni a perzsákat, de a hatalmas túlerővel folytatott hősi 
küzdelemben mindannyiukat megölték. A perzsák ezután Athén felé 
indultak. Az athéniak elkeseredésükben a delphoi jósda orákulumától 


kértek tanácsot, hogy mit tegyenek. A prófétanő emlékezetes válaszában 
azt felelte nekik, hogy ne a városukat védjék, hanem , hagyják el a földet, 
s bízzák magukat favárakra". Az egész lakosságot még éppen időben a 
Szarónikosz-öbölbe, az Athén partjai előtt fekvő Szalamisz szigetére 
menekítették. A perzsák felégették az elhagyott Athént, kifosztották és 
megszentségtelenítették a templomokat, kivágták Pallasz Athéné szent 
olajfáját. Úgy tűnt, a görög flotta Szalamisz mögé szorult, mert a perzsa 
hajóhad felsorakozott, majd bekerítette a görögöket, azzal a céllal, hogy 
mind egy szálig megöljék őket. 

Xerxész a partról, a lehető legjobb megfigyelőhelyről, aranytrónon 
ülve akarta végignézni a csatát. De a csata előtti éjszakán a görög 
hadvezér, Themisztoklész egy informátorral hamis hírt juttatott el a 
perzsákhoz. Xerxész ebből úgy tudta, hogy a görög íÍlotta másnap 
megkísérli a kitörést. A perzsák még virradat előtt benyomultak a 
Szalamisz és az Attikai-félsziget partja közti szűk szorosba. Ott aztán a 
hirtelen kis helyre összeszorult, manőverezésre képtelen hajókat 
megtámadták a görögök, s katasztrofális vereséget mértek a perzsákra. 
Aiszkhülosz, a költő és drámaíró, aki az események szemtanúja volt, így 
írja le Themisztoklész csatakiáltását: , Előre, rajta, hellének magzati, / 
mentsük meg a hont, hitvesünk és gyermekeink, / mentsük meg ősi 
isteneink székhelyeit / s apáink sírját: most minden kockán forog!" A 
szalamiszi szoros vize roncsoktól, tört hajóktól, megfulladt harcosok 
holttestétől örvénylő káosszá változott. Bár a perzsák hajóhaduk egy 
részét meg tudták menteni, a háború eldőlt: Xerxész csapatai 
végérvényesen vereséget szenvedtek; a görögök tengeri fölénye 
meghátrálásra kényszerítette őket. A perzsa uralkodó hatalmas megszálló 
hadsereget hagyott görög földön, de erre a haderőre a következő évben 
az általában megosztott, ekkor azonban egyesített görög erők döntő 
vereséget mértek Plataiánál. Így ért véget a nagy perzsa háború. 

Onnantól fogva a perzsák az Égei-tengernél, a mai Törökország 
partjánál húzták meg birodalmuk határait, ahol olyan göröglakta gazdag 
városok fizettek adót a perzsa Királyok Királyának, mint Epheszosz és 
Milétosz. A  perszepoliszi palota falán még láthatóak azok a 
domborművek, melyek az ünnepélyes újévi udvari kihallgatásra 
ajándékokat hozó nagyköveteket ábrázolják. Egy ilyen birodalomban nagy 
lehetőségek adódnak. A perzsa királyok görög hajóskapitányokat, 
zsoldosokat és orvosokat fogadtak szolgálatukba, görög építőmunkások, 
kőfaragók és szobrászok dolgoztak palotáikon. A következő évszázadban a 
perzsák uralták a  Közel-Keletet, benne Fönícia kereskedő- és 
tengermelléki városait, s emellett a Földközi-tenger keleti medencéjének 
legrégibb, leggazdagabb állama, Egyiptom fölött is befolyást gyakoroltak. 
A mai Törökország területén lévő Szárdisztól az iráni Szúza városáig 
vezető perzsa királyi úthoz kapcsolódva hatékony szárazföldi 


kommunikációs rendszert hoztak létre, ők teremtették meg az első 
világbirodalmat. 

A görögök azonban nem felejtettek. Sőt, sosem bocsátották meg 
Xerxész csapatainak templom- és szentséggyalázását; azt, hogy 
lerombolta legszentebb kegyhelyeiket. Athénban újjáépítették az 
Akropoliszt, a fellegvár pompás templomainak tetőtlen romjai még ma is 
láthatók. De a Xerxész által lerombolt régi Parthenón megégett oszlopait 
a várossal szembenéző falhoz helyezték, hogy mindenki lássa (ott vannak 
még ma is - talán ez a legrégibb háborús emlékmű a világon). A nagy 
perzsa háború emléke bevésődött a görögök lelkébe. Amikor Aiszkhülosz, 
a költő egy nemzedékkel később meghalt, nem drámáinak nagyszerűségét 
örökítették meg sírkövén, hanem azt, hogy a marathóni csata veteránja. 
Az is beivódott a görögök tudatába, hogy egyszer majd bosszút állnak; 
hogy egyszer a görögök indítanak hadat Perzsia ellen. 


MAKEDÓNIA FELEMELKEDÉSE 


Ám nem a görögök, hanem a makedónok szervezték meg a perzsák elleni 
háborút. Az i. e. 5. század a klasszikus görög civilizáció fénykora volt, 
Görögország elvitathatatlan kulturális és politikai központja pedig Athén. 
De e század mégis a spártaiakkal vívott katasztrofális háborúval és az 
athéni hatalom összeomlásával végződött. A 4. század közepe egy új 
hatalom gyors felemelkedését hozta: a makedónokét. Az, hogy kik voltak 
a makedónok, még ma is eléggé vitatott kérdés. A népcsoportok és 
vallások mai, sajátos balkáni keveredésében ismét feléledtek a viták a 
makedónok eredetéről - egyes tudósok azt is megkérdőjelezik, hogy 
valóban görögök lettek volna, illetve, hogy a makedón nyelv rokonságban 
áll a göröggel. Mindazonáltal egyértelmű, hogy Nagy Sándor korában 
egyes görögök bárdolatlan északiaknak tartották őket, akik - bár görögül 
beszéltek - nem voltak éppen hellénnek nevezhetők - pedig ez a görög 
civilizáció alapvető ismérve. 

Politikai és katonai értelemben azonban a makedónok mesteri módon 
bántak a világgal. Az időszámításunk előtti 350-es és 340-es évtizedekben 
Nagy Sándor apja, Philipposz király uralma alatt Makedónia háborúra 
éhes, ,poroszos" állammá lett. Állandó hadseregének legütőképesebb 
ereje egy új, roppant fegyelmezett hadigépezet, a gyalogsági falanx volt. 
Újfajta hadseregét Philipposz egy idő után elkerülhetetlenül a déli, 
régebbi városállamok ellen vezette - ők azonban szövetkeztek az északi 
jöttmentek fenyegető ereje ellen. I. e. 338-ban aztán a véres khairóneiai 
csatában a makedón falanx döntő vereséget mért a déli görög 
városállamok nehézfegyverzetű gyalogosaira. Ebben a csatában az akkor 
még tizenéves Alexandrosz bátorságáról, kitartásáról és kiváló taktikai 
ítélőképességéről tett tanúbizonyságot. A demokráciát hatékony 


eszközökkel törölték el; ettől kezdve a makedón monarchia uralta 
Görögországot. A következő évben az aigeiai színházban orgyilkos ölte 
meg Philipposzt, s így fia, Alexandrosz lett a király. 

A színpad kész, indulhat a játék. 


ALEXANDROSZ SZÜLETÉSE ÉS SZÁRMAZÁSA 


A nagyság előjelei: , Apám, Philipposz révén Héraklész, így Zeusz 
leszármazottja vagyok, anyám, Olümpiasz ágán pedig Akhilleuszé." 
A RÓMAI CHIGI-PALOTA DOMBORMŰVÉNEK FELIRATA 


Alexandrosz i. e. 356-ban született, valószínűleg július 20-án (vagyis azok 
számára, akik jelentőséget tulajdonítanak a horoszkópoknak: a Rák 
csillagjegyében). Apja Philipposz makedón király, aki különböző makedón 
törzsekből és fejedelemségekből egymaga hozta létre a makedón 
királyságot. Alexandrosz anyja, Olümpiasz, az ifjú hercegnő, epiruszi 
származású... Epirusz a mai albán területekkel határos hegyes vidék. 
Philipposz az akkor körülbelül tizennégy éves lányba állítólag 
Szamothraké szigetén, egy misztérium szertartásán szeretett bele. A 
későbbi írók Olümpiaszt különc, akaratos nőnek írják le, aki többek között 
rajong a furcsa, hegyi kígyókultuszért, s emellett Dionüszosz, az eksztázis 
és a megszállottság istenének buzgó híve. 

Alexandrosz nyilván mindkét szülőjének tulajdonságaiból örökölt 
néhányat. Kegyetlen és gyakorlatias politikus volt, mint az apja, és erős 
hajlama volt a jósdakultuszok és előjelek iránt, amit bizonyára anyjától 
örökölt, csakúgy, mint állhatatlan, érzelmektől fűtött temperamentumát. 

Az apja és anyja közti viszony sosem volt problémamentes. Azt 
mondják, Philipposz nem közeledett többé Olümpiaszhoz, miután egy 
éjszaka egy kígyóval találta az ágyban - ez a történet adott alapot a 
legendának, miszerint egy istentől esett teherbe, és Alexandrosz nem 
halandó apától származott. Később aztán sem az anyának, sem fiának 
nem állt érdekében, hogy cáfolja ezt a feltételezést. Olümpiasz mély, talán 
már rögeszmésen szoros kapcsolatot alakított ki fiával. A makedón 
szokások szerint Philipposz poligámiában élt, és amikor Olümpiasz a 
harmincas éveinek közepén járt, lecserélte őt egy fiatalabb feleségre. A 
fiatal Alexandrosz anyja pártját fogta, és egy időre hazament vele 
Epiruszba; s amikor visszatért, el kellett viselnie az apja második 
házasságával kapcsolatos gúnyolódást, és azt is, hogy új örökös született. 
(Később Olümpiasz és Alexandrosz bosszút állt; Olümpiasz a gyereket és 
az anyát is legyilkoltatta, amikor fia átvette a hatalmat. A királyi házban 
tapasztalt kegyetlenségekben gyökerezhet Alexandrosz vad dühe, mely 
arra vezette, hogy egykori barátait is likvidáltassa, amennyiben azok 
keresztezték az útját - nyilván már kiskorában hozzászokott az ügyek 
ilyfajta elintézésmódjához.) 


ALEXANDROSZ IFJÚKORA 


A hellenisztikus kulturáltság látszata ellenére Alexandrosz félbarbár, ádáz 
viszályok dúlta, dőzsölő, viszontagságokkal teli környezetben nőtt fel. 
Amint egy ilyen ember esetében szokásos, számos olyan történet született 
az ifjú Alexandroszról, melynek tartalma előrevetíti későbbi hírnevét. Az 
egyik ilyen történet szerint a kis Sándor egyszer Pellában részletekbe 
menően kifaggatta a látogatóba érkező perzsa követeket hazájuk útjairól, 
városairól és a köztük lévő távolságokról; azt mondják, a követekre nagy 
hatást gyakorolt az ifjú királyfi. A másik híres történet, miszerint 
megszelídítette Bukephaloszt, a szilaj lovat, hasonló célzatú... A lovat egy 
thesszáliai tenyésztő hozta Philipposznak, és az állat méltán kapta az 
, Ökörfejű" nevet. Szép ló volt, vagyonnyi pénzt adtak érte, de senki nem 
tudta betörni. Mindenki csodálkozására Alexandrosz fogadott az apjával, 
hogy ő megteszi. A lovat a nappal szembe fordítva (hogy ne zavarja a 
saját árnyéka) megvezette, lecsillapította, aztán ráült és ellovagolt. 
Philipposz király a történet szerint felnevetett, és azt mondta: , Fiam, 
keress magadhoz méltóbb királyságot, szűk neked Makedónia!" 

Alexandroszt tizenhárom-tizennégy éves korában Philipposz Miezába, 
, Midasz kertjei"-be küldte tanulni a kor (és minden korok) legnagyobb 
filozófusához, a sztageirai Arisztotelészhez. Rendkívüli fontosságú tény, 
hogy a világtörténet legnagyobb jelentőségű személyiségei közé tartozó 
Alexandrosz és Arisztotelész így kerültek egymással kapcsolatba. 
Alexandrosz a hellenisztikus kor politikai megalapítója, Arisztotelész 
pedig ennek az időszaknak a spirituális és filozófiai alapjait rakta le. 
Arisztotelész inspirálta Alexandroszt a filozófia iránti, élethosszig tartó 
rajongásra, érthető, hogy az utókor szeretne minél többet tudni erről a 
kapcsolatról. — Ismereteink szerint Alexandrosz úgy nézett fel 
Arisztotelészre, mintha az apja lett volna. Számos, egymáshoz írott 
levelük maradt fenn, egyes darabok talán eredetiek. (Még ma is kerülnek 
elő ilyenek az indiai muzulmán könyvtárakban.) Arisztotelész állítólag 
Alexandrosznak ajándékozta saját értékes Íliász-példányát, s a trójai 
háború történetét Alexandrosz magával is vitte Indiába. Igen ritkán fordul 
elő, hogy egy tanár láthatja elméletét egy ilyen színtéren gyakorlattá 
válni; és az sem gyakori, hogy egy tanárnak ennyire kelljen tartania 
tanítványa erejétől. Arisztotelész unokaöccse, Kalliszthenész 
történészként elkísérte ugyan Alexandroszt a hadjáratára, de mint látni 
fogjuk, drc-ámai körülmények között súlyos nézeteltérései voltak a királlyal, 
ez pedig Alexandrosz és Arisztotelész barátságának végét jelentette. 


ALEXANDROSZ SZEXUÁLIS ÉLETE 


Alexandrosz nemi irányultsága még ma is nagy spekulációk tárgya, a 
királyt e téren a családszerető embertől a homoszexuálisig terjedő skálán 


ábrázolják. A nőkhöz fűződő kapcsolatok közül nyilvánvalóan az anyjához 
való viszonya a legfontosabb. Huszonhárom éves korában volt először 
szexuális kapcsolata nővel, és bár szoros viszonyt alakított ki idősebb 
nőkkel (akiket kissé tétovázva, de akár anyafiguráknak is nevezhetnénk), 
például Kária királynőjével, Adával, és a perzsa anyakirálynővel, 
Sziszügambisszal, mégis, lehetetlen megállapítani a fiatalabb nőkhöz való 
viszonyulását. Ha hinni lehet a görög történetíróknak, kérkedően nem 
volt hajlandó kapcsolatba lépni Sztateirával, Dareiosz foglyul ejtett 
feleségével - akit akkoriban Ázsia legszebb asszonyának tartottak -, 
mondván: szépsége ,kín a szememnek". Ez eléggé furcsán hangzik egy 
férfitól abban a korban. A források szerint Barsziné nevű ágyasának egy, 
feleségének, Roxanénak pedig két gyermeket nemzett. Így amikor 
Alexandrosz a szexről kijelenti, hogy az olyasmi, amiről a , halandóság jut 
eszébe", nem egyértelmű, hogy azt férfiakkal vagy nőkkel, netán mindkét 
nemmel történő szexuális érintkezésre érti-e. Úgy tűnik azonban, 
kortársai irrelevánsnak találták az efféle rejtélyeket, mivel ők tőlünk, mai 
emberektől eltérően nem tartották fontosnak, hogy a heteroszexuális 
kapcsolat legyen a norma. 

Alexandrosz legbensőségesebb baráti kapcsolatait kétségkívül 
férfiakkal létesítette. Abszolút férfitársadalomban élt, barátait a felsőbb 
körökből választották, sokan közülük vele tartottak ázsiai expedíciójára is. 
A szűk baráti körét alkotó ifjak közül legszorosabb kapcsolata 
Héphaisztiónnal alakult ki, akit talán gyerekkora óta ismert. Későbbi 
történetek Héphaisztiónt Alexandrosz alteregójaként, heroikus álmaiban 
osztozónak ábrázolják; ,másik Alexandrosz"-nak tartják, aki nyilvánvalóan 
, önmagáért" szerette a királyt. Egy, a király halála után nem sokkal 
alkotott síremléken kettőjüket szinte isteni ikerpárként tüntetik fel: sima 
arcú, androgün lények, mellettük Tükhé, a szerencse istennője. 
Barátságuk hiteles bizonyítékai azonban meglepően hiányosak a 
rendelkezésünkre álló forrásokban. Ennek magyarázata talán a király 
rendkívüli gyásza Héphaisztión halála miatt, a legerősebb, talán már 
szenvedélyes vonzalmat is kifejező gyász. Fiatalkori elfoglaltságaik nem 
különböztek a mindenkori katonai arisztokrácia szórakozásaitól: lovaglás, 
csapatjátékok, gimnasztika, vadászat (egyszer, egy szamarkandi pihenés 
során egy egész állatrezervátumot irtottak ki egy nap alatt). A másik 
férfias szórakozás az ivás volt. A makedónokról egész Görögországban - 
hírlett, milyen hatalmas mennyiségben fogyasztják a bort, s ennek 
látványa ugyancsak sokkolóan hatott a makedón udvarba látogatókra. 
Alexandrosz jobban bírta a nagy ivászatokat huszonkét évesen, amikor a 
világ a lába előtt hevert, mint harminckét évesen, amikor már közelgett 
sorsa beteljesedése. 


MILYEN EMBER VOLT ALEXANDROSZ? 


Arcának, alakjának több ezer ábrázolása maradt fenn. Ezeken többnyire 
az oroszlánsörényre emlékeztető, hullámos hajának elülső fürtjei a 
homlokába hullanak (ezt hívták apasztolénak), s egy ívelt homlokú, 
felfelé, a távolba tekintő ifjút látunk. Ez az ideális ember konvencionális 
ókori portréja - az oroszlánlelkű álmodozó. De hogy valóban ilyen volt-e, 
nem lehet tudni. Az ilyen képeket elsődlegesen és legfőképpen politikai és 
kulturális üzenethordozóként készítették, ahogy ma a hivatalos portrékat. 
De nekünk itt a tévé és a fényképek, így mindannyian tudjuk, hogy néz ki 
az amerikai elnök. Alexandrosz idejében, amikor oly kevés ember láthatta 
testi valójában, az udvari művészek által propagandacélokból készült 
képeknek csak nagy vonalakban kellett hasonlítani a valódi modellhez. Az 
ideális kép mindenekfelett! Tudjuk, hogy alacsony volt (apja, Philipposz 
alig 160 centisre nőtt), zömök testalkatú, arcbőre vöröses, és ha mérges 
volt, teljesen elvörösödött. Egyetlen korai színes ábrázolásán, a jelenleg a 
nápolyi múzeumban őrzött isszoszi mozaikon haja barna, kusza fürtű. 
Ugyanezen a képen álla markáns, szeme kissé dülledt, orra nagy és 
egyenes (mint az apjáé). Talán ez a képmás hasonlít a legjobban a valódi 
képére, bár a király igazi alakja továbbra sem tárul elénk, mivel minden 
Alexandrosz-képből ugyanaz az általános érzés sugárzik, részletek 
tekintetében nem nagyon hasonlítanak egymásra. Továbbra is megmaradt 
a paradoxon, hogy bár Alexandrosz a világ valaha élt egyik leghíresebb 
embere volt, nem tudjuk, hogy nézett ki. 

Annyi azonban biztos, hogy Alexandrosz kivételesen erős, nagy 
állóképességű, okos, leleményes fiatalemberré fejlődött; gyors és 
könyörtelen akciókra volt képes, ügyesen ragadta meg a kínálkozó 
alkalmat - mindezen tulajdonságai együttesen adták hadvezéri 
képességeinek alapját. Lelkialkatának megítélése, akárcsak régen, ma is 
a lehető legszélesebb skálán mozog. Van olyan jellemzése, miszerint ő a 
legnemesebb lélek, aki valaha élt, és olyan is, hogy a legvérengzőbb 
hódító, aki vérben gázolva rohanta le Ázsiát. 

Számtalan történetet mesélnek természetéről, s lehet, hogy 
néhányban van is igazság. A korai krónikákat még ismerő Plutarkhosz 
szerint: időnként , Alexandrosszal a társalgás és együttlét kellemesebb 
volt, mint bármely más királlyal mert modora nem volt híján a 
szeretetreméltóságnak", ugyanakkor (különösen, amikor részeg volt) 
, olyan elviselhetetlenül dicsekedett, akár egy közkatona, s méghozzá 
nemcsak ő maga hetvenkedett; sok gondot okozott szerényebb 
asztaltársainak, mert azok nem akartak versenyre kelni a hízelgőkkel, de 
Alexandrosz  dicséretében sem akartak elmaradni; az előbbit 
szégyenletesnek tartották volna, az utóbbi pedig könnyen veszélyessé 
válhatott". 

Alexandrosz minden bizonnyal a végletek és ellentmondások embere 
volt. Története tele van lovagias gesztusokkal, különösen a nők, például 


Dareiosz király családtagjai iránti lovagiassággal. Ugyanakkor szinte 
szadista rosszakarattal viseltetett azok iránt, akik keresztezték útjait. 
Igen élénk időszakait hosszú mogorvaság követte; az éles önvádat 
elképesztő önzés, a barátai iránti extrém nagylelkűséget gyilkos 
kegyetlenség. Talán nem tévedünk sokat, ha azt mondjuk, hogy legbelül 
mély bizonytalanságot érezhetett, mely még gyermekkorából, különösen 
az apjával való viszonyából eredhet. Ez a bizonytalanságérzés akkor sem 
csillapodott, amikor a világ leghatalmasabb emberévé lett, sőt, még 
jobban elhatalmasodott rajta. Értelmezhetjük úgy is, hogy ő a hatalom 
magányosságának példázata. De ezzel a történet elébe megyünk... 


ALEXANDROSZ, AZ ÚJ KIRÁLY 


Amikor Philipposzt i. e. 336 júniusában az aigeiai színházban orvul 
meggyilkolták, az általa alapított királyság egysége komoly veszélybe 
került. Pletykák keringtek, hogy Alexandrosz és anyja is részesei voltak a 
gyilkosságnak, s ez, bár sosem bizonyították, nem lehetetlen. Akárhogy is, 
Alexandrosz húszéves korában lett egy olyan királyság ura, melyet éppen 
rettentő feszültségek, féltékenykedés és ,minden oldalról külső 
fenyegetés" szorongatott. Északon a balkáni törzsek lázadtak fel, s erre 
Alexandrosz egy villámháborúval egészen a Duna vonaláig hatolt, és 
legyőzte őket. Ekkor történt meg az, ami később a legszörnyűbb 
eseménynek bizonyult: Görögország középső részén Théba fellázadt a 
makedónok ellen. Bár Théba az egyik legrégibb és leghíresebb görög 
város, a felkelést leverő makedónok kifosztották, lakosságát 
lemészárolták vagy rabszolgává tették (igaz, Alexandrosz rá jellemző 
gesztussal meghagyta a nagy thébai költő, Pindarosz leszármazottainak 
életét). Az athéniak békét kötöttek. 

Huszonegy éves korára Alexandrosz a görög világ vitathatatlan 
vezetője, vagy ahogy ellenségei mondták: , Görögország türannosza" lett. 
Ez a gúnyolódás mindennél jobban bosszantotta. 


A PERZSIA ELLENI HADJÁRAT 


Ezután Perzsiára fordította figyelmét. Az előző évben a görög 
városállamok Korinthoszban tartott kongresszusa megszavazta, hogy 
egyesítik erőiket Alexandrosszal egy Perzsia elleni hadjáratban, melynek 
a makedón király lesz a vezére. Alexandrosz már csapatokat 
állomásoztatott Kis-Ázsiában, a Dardanellákon túl, apja bizalmasa, a 
hatvanas éveinek közepén járó tapasztalt tábornok,  Paimenión 
vezetésével. Alexandrosz most csatlakozhatott hozzá a fősereggel és a 
görög szövetségesek adta flottával. 

Először is elment a delphói jósdába, hogy az orákulumtól a hadjárat 
kimenetelével " kapcsolatban — tudakozódjon. Karrierjének elején 


Alexandrosz szinte megszállottan konzultált orákulumokkal. E tekintetben 
hűen követte korának szokásait. Ekkor azonban balszerencsés napon 
járult az orákulumhoz, s ilyenkor a Szibillának törvény tiltotta a jóslást. 
Amikor a prófétanő megtagadta a jövendölést, Alexandrosz személyesen 
kereste fel, és megpróbálta a templomba vonszolni. A férfiú 
makacsságától meglepett Szibilla ekkor azt mondta: , Legyőzhetetlen 
vagy, fiam." Alexandrosz csak ezt akarta hallani. A hadjárat 
megkezdődött. 

A hadsereg Észak-Görögországban, Amphipolisznál gyülekezett: 
32 000 ember, s ehhez jött még a már előző évben átküldött 12 000 fős 
előőrs. Ez volt az ókori világ legerősebb, legprofesszionálisabb hadserege 
- végső soron szó szerint legyőzhetetlen. Mozgékony elit csapata 
Alexandrosz lovassága volt, a makedón arisztokrácia legvitézebbjei; a had 
gerince a falanx, hat igen képzett, fegyelmezett gyalogsági egység, akik 
több fegyvernemben tudtak vívni, de különösen a terv szerint végrehajtott 
hadműveletek végrehajtásában voltak használhatók; öt és fél méteres 
lándzsáikkal nyolc sor mély sündisznóalakzatot vehettek fel. Voltak 
különleges egységek is: felderítők, íjászok, hegyi terepen kiképzett 
könnyűlovasság (az ezer agrianus, akiket gyakran az antikvitás 
gurkáiként emlegetnek, s akiket Alexandrosz legmerészebb 
vállalkozásaiban vetett be). Voltak nem makedón görögök is (éppúgy, 
ahogy az 1991-es Öböl-háborúban az Egyesült Államok hadserege számos 
muzulmán országból is bevont csapatokat, hogy a támadás ne látsszék 
egyértelműen nyugati hadműveletnek). Az egységek legjobbika az igen jól 
képzett thesszáliai lovas osztag. Az, hogy Görögország déli részéből 
érkezett csapatok is tartoznak parancsnoksága alá, nagyban hozzájárult 
ahhoz, hogy Alexandrosz joggal állíthatta: ő a hellének fővezére. 

Számos más, különleges feladatú támogatóegységgel is rendelkezett a 
serege. A hadsereg például ostromfelszerelést vitt magával (Alexandrosz 
kimunkált  ostromtechnikájában a történelemben először mobil 
ostromtornyokat, kőhajító katapultokat és gerelyhajítókat is alkalmaztak). 
Voltak mérnökök, hidászok, utászok, térképészek és hadtáposok. A 
főparancsnokság az orvoslást is fontos szempontnak tartotta. Korabeli 
dokumentumok szólnak arról, hogy többtonnányi gyógyászati szert 
küldtek előre az indiai expedícióra, és számos katonaorvos nevét is 
ismerjük. Rajtuk kívül sok nem harcoló személy is a sereggel tartott, 
akiknek jelenléte egyes esetekben minden bizonnyal a király személyes 
érdeklődési körét is tükrözi: természettudósok, botanikusok, csillagászok, 
filozófusok, jósok - és Kalliszthenész, a hivatalos történész, avagy 
propagandista, aki elbizakodottan kijelentette magáról: azért csatlakozik 
az expedícióhoz, hogy a király nevét és tetteit az utókor számára 
megörökítse. 


334 tavaszán elindultak a Dardanellák (melyet a görögök 
Hellészpontosznak hívtak), az Európát Ázsiától elválasztó szoros felé. 
Ettől kezdve a világ végérvényesen megváltozott. 


ELSŐ RÉSZ 


AZ ÁZSIAI HADJÁRAT 
GÖRÖGORSZÁG ÉS TÖRÖKORSZÁG 
I. E. 334-333 


Alexandrosz a Dardanellákon átkel Ázsiába, áldozatot mutat be az ősi 
Trója hőseinek; az első vér: csata a Granikosz folyónál; Alexandrosz 
Epheszoszban; a didümai orákulum furcsa története; Halikarnasszosz 
ostroma; menetelés a lükiai parton; a gordiuszi csomó története; Dareiosz 
perzsa király hadba lép; az isszoszi csata 


Májusi reggel volt. Bár forrásaink ezt nem említik, a Dardanellákon, mint 
rendszerint, bizonyára ekkor is erős szél fújt Irója partjai felé. A 
Gallipoliból induló flottilla a tengerszoros közepén bukdácsolt a 
Hellészpontosz erős, acélkék áramlatában. A parancsnoki hajón 
virágokkal ékesített, lekötözött bika küszködött, míg végül elvágták a 
torkát; a jósok aranykupákból italáldozatot öntöttek a tengerbe, majd a 
kupát is a vízbe hajították. A zászlóshajó orránál egy fiatalember állt, 
teljes díszfegyverzetben, lábvérttel, pajzzsal, mellvértjén gorgófej, 
melyről azt tartják, hogy aki ránéz, kővé változik. Amint a hajó orra a 
homokos partra csusszant, ő ugrott elsőként a partra. A sekély 
hullámokon átgázolva dárdáját a szárazföldre hajította, aztán éles, átható 
hangon kijelentette, hogy Ázsia jog szerint az övé, , fegyverrel veszi be". 
Megjött a bosszúálló. 

A Beszika-öböl partján volt egy kúp alakú sírdomb, melyről azt 
tartották, hogy Akhilleusz, a trójai háború hőse nyugszik alatta. Ennél a 
sírhalomnál Alexandrosz és barátja, Héphaisztión meztelenre vetkőztek, 
lenyírtak hajfürtjeikből, és körbefutották a sírt. Százötven évnél, a nagy 
perzsa háborúnál messzibbre néztek a múltba, azokba a mitikus időkbe, 
amikor a görögök először törtek be Ázsiába, hogy Trója kirablásával 
bosszulják meg Szép Heléna elrablását. 

Később fellovagoltak a szélfútta síkságból kiemelkedő meredek 
hegyre épült, fallal körülvett kicsi városba. A kicsiny akropoliszban 
beléptek Athéné istennő ősi templomába. Ott, az olajmécsesek fényében, 
a falon lógó szurtos fegyvereket mutattak nekik, melyekről vezetőik azt 
mondták, hogy még Akhilleuszéi voltak, s a görögök az után ajánlották 
áldozatul az isteneknek, hogy a várost kifosztották, a férfiakat 
lemészárolták, a nőket és a gyerekeket pedig rabszolgaságba hajtották. 
(A hősies hadviselés e kegyetlen szokását alkalmazza majd Ázsiában 


Alexandrosz is.) A király leemelte a falról a pajzsot, és a sajátját 
akasztotta a helyébe; magával vitte egészen Indiáig, ahol évekkel később 
ez a pajzs mentette meg az életét Pandzsáb tikkasztó, sík vidékén. Talán 
ekkor esküdött meg (ez az eskü csak halála után kerül nyilvánosságra), 
hogy ha sikerrel jár, visszatér a kicsiny Ílionba, és hálából hatalmas 
templomot - a legnagyobbat a világon - épít a trójai Athénének. 

Alexandrosz trójai látogatása nem csupán propagandafogás volt, nem 
a sajtóesemény-kreálás ókori megfelelője; nem is ifjúi bolondozás, s nem 
is vallásos zarándoklat. Alexandrosz és kortársai számára ez a város 
hősök vére áztatta, szent hely volt, ahol az egykori vitézek lelkei lakoznak. 
Az ősök szellemeinek segítségét kérték az Ázsia elleni háborúhoz. 

A 160 hajóból álló flotta Parmenión előőrsének fedezete mellett átkelt 
Szésztoszból Abüdoszba. Alexandrosz gyorsan egyesítette a csapatokat, 
és a makedónok megindultak a Márvány-tenger menti sík vidéken. A 
perzsák nem tudták megakadályozni a partraszállást, s rájuk nehezedett a 
jövő: hogyan tovább? Tudták, mi közeledik. Sok kémük, szövetségesük és 
baráti hírforrásuk volt Görögországban, ahol a makedónokkal szembeni 
harag oly általános volt, hogy sokan hajlandók voltak Dareiosz királlyal is 
együttműködni, csak láthassák, miképpen teszik helyére az ifjú 
felkapaszkodott senkiházit. Dareiosz erős hadsereget állomásoztatott a 
Dardanellák közelében. Főseregében több ezer görög zsoldos szolgált, 
akiknek semmi okuk nem volt kedvelni a makedónokat. Nagy perzsa fÍlotta 
járőrözött az Égei-tenger partjai mentén. Birodalmuk olyan hatalmas volt, 
anyagiakban és aranyban is úgy dúskáltak, hogy egyik hadsereget a 
másik után állíthatták volna ki Alexandrosz ellen, sőt, akár lázadást is 
szíthattak volna ellene a háta mögött. De ekkor, még az első összecsapás 
előtt, Dareiosz talán nem találta a helyzetet annyira komolynak, mint 
később. Úgy gondolkodhatott, akár az athéniak: Alexandrosz ,csak egy 
siheder, egy zabigyerek, egy bohócsipkás őrült". 

A perzsa hadparancsnokság sürgős haditanácsot tartott a Márvány- 
tengertől délre, a Bursa-Canakkale út mentén fekvő Zeleia nevű kis vidéki 
városban, mai nevén Sariköyben. A nyugati vidékért felelős katonai 
parancsnok a helyi kormányzó, Frígia szatrapája volt, de a görög 
zsoldosokat a rhodoszi Memnon vezette - az egyik legkeményebb ellenfél, 
akivel Alexandrosz valaha is találkozott. Memnon felesége a perzsa 
uralkodócsaládba tartozó hölgy volt. Maga Memnon befolyásos, nagy 
katonai — hagyományokkal rendelkező családból származott, és 
valószínűleg még Makedóniában találkozott Alexandrosszal. Ismerte az 
ifjú király féktelen és némiképp mániákus természetét, és amellett érvelt, 
hogy inkább dühíteni kell, mintsem a kezére játszani azzal, hogy azt 
teszik, amit az ifjú hadvezér akar. Akárhogy is, a perzsa arcvonal nem volt 
elég erős ahhoz, hogy legyőzze a makedón falanxot. Vagyis a legjobb, ha 
nem bocsátkoznak vele szabályos ütközetbe. Memnon felismerte, hogy a 


benyomuló ellenség előtt a felperzselt föld taktikája, a kiürítendő 
országrész felégetése a legjobb haditerv; így Alexandroszt megfosztanák 
utánpótlásától. A perzsa hadvezetés azonban ellenezte, hogy saját 
földjeiket égessék fel, és Memnon tanácsa ellenére a harc mellett 
döntöttek. Ez végzetes hiba volt, mely az egész hadjárat kimenetelére 
döntő hatásúnak bizonyult. Utólag mindig okosabb az ember, de Memnon 
terve talán megmenthette volna a perzsákat és uralkodójukat. 


AZ ELSŐ VÉR 


A kora nyári szürkületben ritkás porfelhő ült a folyó menti síkon, a 
napraforgó- és búzamezők fölött. A Cinar Kipru, azaz , platánfahíd" nevű 
falucska teázójában ingujjban találtuk a helyi mullahot. Az esti ima előtt 
felvezetett minket minaretjének keskeny lépcsőin, hogy megmutassa 
nekünk a tájat. 

- Ez itt a Kocabas Cay folyó, melyet a régiek Granikosznak neveztek - 
mondta. - A görögök ebből az irányból jöttek, a perzsák a folyó mentén 
sorakoztak fel. A csatát ott vívták, pontosan odalátni innen. 

A minaretből jól láthattuk a Biga-hegység felé kanyargó, fákkal 
szegélyezett folyót. Alattunk sárga mezők és az alacsony hegygerinc, ahol 
a görög zsoldosok felsorakoztak. A régiek által Ázsia kapujának nevezett 
hely egyike volt azoknak az átkelőhelyeknek, melyeket utazók és 
hadseregek a történelem folyamán egyaránt használtak. A Márvány- 
tenger partján haladó római és görög útba itt torkollik a délre, Szárdiszba 
vezető út. Nem messze egy sértetlen római híd jelzi a régi átkelőt. A folyó 
jelentős akadálynak számít; ma körülbelül 25 méter széles, partja 
meredek, helyenként enyhe, szürkésfehér gyöngykavicsos lejtők törik 
meg. Télen magasra duzzad a vize, hat méternél is mélyebb lehet, de 
tavasszal általában sekélyebb, és májusban már könnyen át lehet gázolni 
rajta. Ez volt Alexandrosz első ázsiai csatájának színhelye. 

Azon a májusi napon alkonyatkor Alexandrosz csatarendben 
közelítette meg a folyót. Előtte, a másik oldalon a perzsa lovasság állt a 
parton, körülbelül tízezer harcos, köztük elit csapatok, a messzi Baktria, a 
mai Észak-Afganisztán vidékéről. Volt még vagy 4000 görög zsoldosuk, és 
gyalogsági újoncaik is, akiket egy-két kilométerrel hátrább, az enyhe 
emelkedőn várakoztattak, nyilvánvalóan nem azzal a szándékkal, hogy 
szükség lenne a bevetésükre. A perzsák terve az volt, hogy egyszerűen 
távol tartják Alexandroszt, megakadályozzák, hogy a makedón sereg 
átkeljen a folyón, és bár ez a lovasság bevetésének meglehetősen 
szokatlan módja, biztosak voltak sikerükben. 

A makedón hadvezetésben Alexandrosz rangidős tábornoka, 
Parmenión azt tanácsolta, hogy halasszák el a csatát. Már túl késő volt, 
majdnem besötétedett. Alexandrosz azonban hallani sem akart erről. Az 


ellenség kezdeményezett, neki pedig nem természete, hogy elutasítsa a 
kihívást; elhatározta: azonnal támadni kell. A későbbi görög történész, 
Arrianosz erős, élénk, megindító képet fest a csatáról. Az összecsapást, 
mint írja, mély csend előzte meg, mintha mindkét oldal vonakodott volna 
az egésztől - talán nemcsak magától a harctól, hanem az utána következő 
nagy háborútól, ami Indiáig is eljut; számolhatatlanul sok halottat, 
megdöntött birodalmakat hagyva maga után. 

A csendet harsány trombitaszó és hatalmas üvöltés szakította félbe - a 
makedónok hadistenükhöz folyamodtak. Aztán minden olyan gyorsan 
történt. Alexandrosz 1000 lovassal és 500 könnyűgyalogossal színlelt 
támadást indított, hogy a perzsákat a folyóágyba csalogassa, elhitetve 
velük, hogy a fő ütközet kezdődött meg. A perzsák idegesek voltak, és 
azonnal bevették a trükköt; a perzsa sereg bal szárnya nagy lándzsás 
felindulással nekilódult, és az előőrsre támadt. Nagy csetepaté támadt a 
parton és a folyóágyban. Amint a perzsák belemerültek a csatába, 
Alexandrosz a folyóhoz vezényelte elit lovasszázadát: rézsútosan indította 
őket a folyással szemben, hogy bekerítsék a perzsa fÍrontot, és oldalról 
támadhassanak rájuk. A várakozások ellenére Alexandrosz az ellenség 
arcvonalában tört előre. 

Számos perzsa főtiszt az elkeseredett küzdelemben magát 
Alexandroszt akarta megölni... Egyikük annyira közel jutott hozzá, hogy a 
sisakjára csapott, de az iszonyú csatában Alexandroszt megmentette 
egyik tisztje, a fekete Kleitosz gyors észjárása. (Kleitosz nővére a király 
dajkája volt.) Nyolc perzsa parancsnokot mészároltak le az 
összecsapásban, köztük Dareiosz sógorát. Az egész mindössze néhány 
perc alatt zajlott le. 

A perzsák legjobb csapatai közé tartozó görög zsoldosokat 
ugyanakkor erős sokként érték az események. Hátrébb, a hegygerincen 
állva porosan, döbbenten nézték az alkonyati szürkeségben a folyónál 
zajló zűrzavart. Aztán hirtelen meglátták, hogy a perzsa lovasság 
visszavonul, Alexandrosz és a kíséretében lévő makedón lovasság pedig 
feljön a folyótól, és egyenesen feléjük tart. Arrianosz szerint a zsoldosok 
,egyszerűen döbbenten álltak az események ilyetén fordulata előtt". Az 
ádáz roham hevében Alexandrosz több társát elvesztette, és egy 
hátaslovát is megölték. Ekkor felvezényelték a falanxot, s elkeseredett 
gyalogsági harc kezdődött a sötétben; ekkorra a zsoldosok felét már 
lemészárolták. Alexandrosz azonban nem elégedett meg kevesebbel a 
feltétel nélküli megadásnál. Felkelt a hold, s az életben maradt zsoldosok 
végül letették a fegyvert; hosszú sorokban menetelhettek élethosszig 
tartó kényszermunkára Thrákia ezüstbányáiba, ahol a modern kori 
régészek rátaláltak bilincsbe vert csontvázaikra. Fenyegető üzenet volt ez 
minden görögnek, akinek esetleg az járt a fejében, hogy elfogadja a 
perzsa király pénzét. 


A győzelem megnyitotta a jón tengerpartot. 

Utazásunk kezdetén nem volt nehéz követni Alexandrosz útvonalát. A 
mai Nyugat-Törökországban fekvő néhány akkori város szívesen látta az 
ifjú királyt, köztük Szárdisz (a perzsák birodalmának nyugati központja) 
is, a Tinolusz-hegyre épült hatalmas akropoliszán, a Szúza városába 
vezető királyi út kiindulópontján. Alexandrosz ezután a Hermosz folyó 
völgyében Epheszoszba ment, ahol megígérte, hogy újjáépíti Artemisz 
istennő gigantikus templomát. 

Egyes görög városállamok nem találták kívánatosnak a makedón 
uralmat, s felkészültek, hogy a perzsa fÍlotta támogatása mellett 
ellenállnak. Ezek közé tartozott Milétosz, magát , Ázsia metropolizá"-nak 
tekintő város is, melynek óriási romjai ma a hegyfok alatti üledékben 
húzódnak, ott, ahol a nagy színház az Oroszlán-öbölre néz. Miután a város 
ellenállását megtörték, Alexandrosz elnézően bánt velük, mert ezúttal 
megengedhette magának. A perzsa flotta óvatosan, a távolból figyelte az 
eseményeket; fekete hajók suhantak a horizonton, alkalmanként 
fosztogatóként csaptak le a partvidékre. 

Milétosztól délre még ma is láthatók Nagy Sándor nyomai. Tudjuk, 
hogy dél felé menet kitérőt tett, hogy ellátogasson a didümai jósdába, és 
a régészek nemrégiben fedezték fel a két várost összekötő Szent Utat. 
Erre kellett  elhaladnia. Hangulatos, 20 kilométeres séta a 
csipkebokrokkal és aszfodéloszokkal szegényezett úton, a zsályaillatú 
vidéken. Az út mentén számos ősi szentély romjait láthatjuk, s néhány 
romos görög kápolnát is, mielőtt a szörnyűséges üdülési övezetté alakított 
Panormosz ősi öblénél elérjük a tengert. Ezután újra a szárazföld felé 
fordulva a Szent Út eredeti, fehér márvánnyal kövezett utolsó szakaszára 
érünk, aztán meglátjuk Didüma templomának három megmaradt, 
gigantikus oszlopát a klasszikus görög világ leglátványosabb romjai 
között. 

Didüma furcsa és jelentős része Alexandrosz történetének. 494-ben, 
amikor a jóniai görögök fellázadtak a perzsák ellen, büntetésül Milétoszt 
kifosztották, Didüma templomát megszentségtelenítették és kirabolták, 
Apolló szobrát pedig Szúzába szállították. Akkoriban a templom papi 
klánja, a brankhidák együttműködtek a perzsákkal, ezért később Közép- 
Ázsiába telepítették őket. A fent említett események után az orákulum 
elhallgatott, és Alexandrosz propagandistája, Kalliszthenész szerint az 
orákulum próféciáinak forrása, a szent patak kiszáradt. Ám amikor 
Alexandrosz megérkezett Didüma szentélyéhez, a patak vize csodálatos 
módon újra megeredt. Legalábbis Kalliszthenész ezt írta és terjesztette. A 
jóshelyet egy új papnő nyitotta meg újra, aki hamarosan patrónusa javára 
beszélt, megjósolván Alexandrosz győzelmét Ázsiában, illetve Dareiosz 
halálát. Ami a szentély eredeti papságát illeti, utódaikra a történetben 
jóval később szörnyű sors várt, amikor egy meglepő véletlen során 


Alexandrosz találkozott velük Közép-Ázsiába menet, s bosszút állt rajtuk a 
régi szentséggyalázásért. 

Alexandrosz ekkor Didümában felettébb különös, még ma is vitatott 
döntésével elbocsátotta hajóhadát. (Cortés is felégette hajóit a Yucatán- 
félszigeten, mondván, szárazföldön fogja megnyerni a háborút.) Csak 
annyi hajót tartott meg, amennyi az ostromgépeket tengeren Milétoszból 
a halikarnasszoszi (bodrumi) félszigetre szállította. 

Tengeren is követtük Alexandrosz útját: Panormoszban egy apró helyi 
vitorlásra szálltunk. Nemsokára magunk mögött hagytuk Számosz 
szigetének nagy, kerek halmát, és Mükalé kettős csúcsát, ahol a perzsák 
flottájának bázisa volt. Egész délután az elhagyatott, csipkézett part 
mentén hajóztunk, előttünk Kálimnosz sötétlő sziluettje. Elhajóztunk 
Iaszosz hegyfoka mellett, ahol a legenda szerint élt egy fiú, aki 
összebarátkozott egy delfinnel, és akit Alexandrosz örökbe fogadott. 
Alkonyatkor a hírhedett hajógyilkos szikla mellett,  Mündosznál 
befordultunk a folyó keskeny torkolatába (a város egykor lezárta 
Alexandrosz elől a kikötőjét), és pontosan akkor, amikor a nap Kálimnosz 
és a Milétoszi-felsziget között nyugovóra tért, egy csendes lagúnában 
lehorgonyoztunk. 

Hajnalban szedtük fel a horgonyt. A hajó jobb oldala ragyogó fényben 
csillogott, amikor elhaladtunk Kósz szigete mellett, és kihajóztunk a 
Keramiai-öböl csendes vizére, hogy pillantást vethessünk a johannita 
lovagok hatalmas bodrumi várára a halikarnasszoszi kikötő bejáratától, 
ahonnan, ahogy az ókori görögök is mondták, a város úgy emelkedik a 
kikötő fölé, mint egy görög színház nézőtere. Ez volt Alexandrosz első 
ostromának helyszíne. 

Délnek, Mülasza (a mai Milas) városa, Kária korábbi fővárosa felé 
nyomult a hadsereggel a régi úton. Itt Ada, a trónjától megfosztott 
királynő segítséget ajánlott neki. (Az ő sírját nemrégiben találták meg 
Bodrumban: egy negyvenes éveinek végén járó, markáns, karakteres arcú 
nő arannyal dúsan övezett csontvázát tárták fel.) Fiává fogadta 
Alexandroszt, ajándékokat és édességet küldött neki. De ami ennél is 
fontosabb, ellátást biztosított a hadseregnek Bodrum kopár, vízben 
szegény hegyfokán. Ezután Alexandrosz rögtön Halikarnasszoszt, a 
perzsák délnyugat-anatóliai fő bázisát vette ostrom alá. A perzsák 
főhadiszállása a káriai palotában volt (ahol ma a johanniták vára áll), mely 
a városra és a Mauszóleionra, Mauszólosz király síremlékére, a világ hét 
csodájának egyikére néz. 

Itt vonta össze Memnon az erőit; ő ekkor már Dareiosz király nyugati 
hadműveleteinek főparancsnoka volt. A makedónok is elismerték, hogy 
,igen bátor, és nagyszerűen ért a stratégiához"... Memnon biztonságba, 
Dareioszhoz küldte feleségét, Barszinét, és gyermekeit. Vele voltak 
Ephialtész és Thraszübulosz, athéni zsoldos parancsnokok, akik a thébai 


lázadás óta Alexandrosz elfogatási listáján szerepeltek. Sosem kedvelték 
egymást, és ők is, Alexandrosz is megerősítették védelmüket a támadás 
előtt. A bodrumi hegyekbe nyúló várost kiváló erődítmények védték, fala 
hatalmas és erős, egyes részei még mindig láthatók. Két vagy három 
főkapuja volt, s mély árkok vették körül. A kikötő fölötti hegyfokokon is 
voltak erődítmények; az öbölben 400 hajóból álló flotta támogatta. A 
város bevétele kemény diónak mutatkozott. Itt, Bodrum városánál 
, kegyetlennek és igen lendületesnek" írják le. 

Alexandrosz a város keleti részén, a sík vidék felől támadt. Utászainak 
nem tartott sokáig feltölteni az árkot, majd lerombolták a fal egy 
darabját; de ezalatt a védők a rés mögött új, ívelt falat s háromszögű, 
kiugró sáncot építettek, így a makedónok nem jutottak tovább. Az ostrom 
éjszakai rajtaütésekké, adok-kapok csetepatékká csillapodott. Ekkor 
Memnon ragadta magához a kezdeményezést, és hajnalban kiküldött egy 
masszív kommandót, hogy gyújtsák fel Alexandrosz ostromtornyait. 
Majdnem sikerrel jártak; a makedónok egy pillanatra meginogtak. De 
Alexandrosz tartalékosai, apja hadjáratainak veteránjai visszaverték a 
támadást, s Ephialtészt is megölték. 

Memnon megelégelte a dolgot. Jól ítélte meg emberét, és addig 
játszott vele, amíg tehette. Végül, amikor a helyzet túl komolyra fordult s 
már elviselhetetlen mértéket öltött a veszteség, elhatározta, hogy kivonul 
a városból. Az éj leple alatt, az erődökben helyőrséget hagyva, tengeri 
úton Kósz felé evakuálta csapatait. Felgyújtott minden hadfelszerelést, 
készletet és ellátmányt, amit nem vihetett magával. Másnap hajnalban 
Alexandrosz a Milaszon lévő főhadiszállásáról füstfelhőt láthatott az öböl 
és a város fölött, melynek közepén Mauszólosz sírja érintetlenül állt, 
aranyozott oromdíszei ragyogtak a hajnali fényben. Memnon elment. 

Alexandrosz nyert, de nem meggyőző diadallal. Veszteségeket 
szenvedett, és csapatokat kellett volna hátrahagynia, hogy bevegye a még 
ellenálló erődítményeket. Memnonnak több száz hajóval sikerült 
kimenekítenie csapatait. Ez igencsak nyugtalanító lehetett: ha Memnon 
az ellenállás ilyen fortélyos módját választja, Alexandrosz talán sosem jut 
ki Anatóliából; nem is szólva arról, hogy maga Dareiosz király is 
beavatkozhat a háborúba. És mi van akkor, ha Memnon úgy határoz, hogy 
tengeren akar csatázni, ha Makedónia és Görögország ellen fordul? Erre 
gondolni is borzalom lehetett. 


A LÜKIAI PART 


Azon a télen Alexandrosz tartotta magát a kidolgozott haditervhez, és 
seregével a mai Törökország délnyugati részén, a csodálatos lükiai parton 
menetelt célja felé. Ezen a vidéken magas, erődített citadellák álltak, 


melyeknek gyönyörű romjai ma is láthatóak: Xanthosz, Ilosz és 
Telmesszosz. Ekkor Alexandrosz szabadságra engedte seregéből az ifjú 
házasokat, köztük tábornokát, Koinoszt is, menjenek haza a feleségükhöz: 
,semmi sem szerzett neki ennél nagyobb népszerűséget", írta Arrianosz. 
A had itt minden bizonnyal kettévált: a főerő a szárazföld belseje felé 
vette az irányt, a Kastól induló, Termesszoszon áthaladó régi karavánúton 
mehettek. Ezen az útvonalon egyik reggel igen emlékezetes találkozásunk 
volt a kopár hegyek közti sárga, poros síkságon a Susuz, azaz , nincs víz" 
nevű kis falu lakóival. 

- Azon az úton haladt Buyuk Iskandar - mondták a távolba, magasabb 
legelőkre hajtott kecskék százainak oszlopa felé mutatva. - A régiek azt 
mondták, az volt a régi bagdadi út! 

Alexandrosz a part mentén egy kisebb csapattal haladt a Climax-hegy 
felé, ami a maga 3000 méteres magasságával a partvonal jelentős pontja. 
Itt ismét kettéváltak. Választhattak, hogy a hegyeken át, meredek 
ösvényeken vagy a tengerparton mennek tovább. A csapat egy része a 
hegyeken keresztül folytatta útját, a trák felderítők nyomában; 
Alexandrosz pedig a tengerparti, rövidebb utat választotta. De tél volt, a 
viharban indult útnak, s a tenger magas hullámokat vetett. A csapat 
szinte egész nap vizesen, fázósan, kényelmetlenül menetelt. Útjuk 
valószínűleg a Climax-hegy alatt, a beldibi parton vezetett, ahol ma 
Alexandrosz nyomát követve felfújható matracokat és letáborozott 
windsurfösöket kell kerülgetni, és az egész partot jómódú európai 
turisták vették birtokba. 

Hátizsákkal, bakancsban bolyongtam be a vidéket, néha földnyelvekre 
gázoltam át, csuromvizesen, narancsszínű, hajlott sziklák és a szélben 
meghajlott, japán miniatúrákra emlékeztető öreg törpefenyők alatt. 
Feljebb, az elmosódottan látszó völgyekben alig láttam a Climax-hegyen 
átvezető ősi ösvényt. A csipkézett hegygerinc felhőbe burkolózott. 
Alexandrosz és emberei sem haladhattak gyorsabban. Egész nap 
csuromvizesek voltak, mondja a geográfus Sztrabón. De aztán gyengült a 
szél, már nem a part felé fújt, s a katonák megszárítkozhattak... 
Kalliszthenész a rossz tervezést propagandává alakíthatta: ,a szél 
meghajolt Alexandrosz előtt" - jelentette ki. A történetet gúnykacajjal 
fogadták Athénban, ahol mindenki azt remélte, hogy az ifjonc kudarcot 
vall. 


A GORDIUSZI CSOMÓ 


Kora tavasszal, miután meghódítottak harminc lükiai várost, Alexandrosz 
seregével az anatóliai fennsíkra vonult, hogy hosszú menetelés után 
elérjék Ankürát. Az útvonal első részét gyalog kell követni; csak néhány 
kilométert kell megtenni Antalya (Attaleia)  nyaralóktól zsúfolt 


tengerpartjától a Földközi-tengert szegélyező hegyeken átvezető ősi 
úthoz. Romos karavánszerájok jelzik az út kezdetét a síkságon keresztül 
egészen a Dosheme-szurdokig. Ott öt kilométeres meredek emelkedő után 
megláthatjuk a sok helyen még ép, római és bizánci felülettel váltakozó 
kövesutat. A hegy tetején pihenőhely, a vámőrség épületei, kapu, falak, 
egy hellenisztikus torony, egy ciszterna és egy romos bizánci templom 
látható. A hegygerincről az út elhagyott, mimózáktól, mirtuszoktól és 
olajfáktól zöldellő völgybe vezet. Napnyugtakor a völgy bársonyos lágy 
fényeket öltött, közepén az út még mindig pontosan illeszkedő ragyogó 
macskakövei. A hegyek mögött az ősi út a távoli hegyek szegélyezte 
széles búzamezők között halad; onnan Anatólia zord, széljárta vidékére 
vezet. 

Körülbelül háromheti gyaloglás után elérték Gordion ősi városát. Ez a 
nevezetes település a Szangariusz folyó által körülvett magaslaton állt. A 
mély folyó partját nád, fehér mályva, papsajt, vadon növő olajfák és tűzfák 
szegélyezték. Körös-körül a végtelenbe nyúló, porlepte, nyáron sárgára 
égett növényekkel borított mezők, rajtuk kisebb-nagyobb sírdombok, a 
legnagyobb sírdomb Midasz király sírkamráját, a világ legöregebb 
faszerkezetét rejti. A citadella Alexandrosz idejében körülbelül 700 méter 
hosszú volt, és kövekből rakott meredek padkán, tízméteres magasságban 
lehetett bejutni. A padka tetején a kaput két oldalról négyszögletű 
tornyok szegélyezték. A kapu a belső udvarra nyílt, ahol három, máig 
ismeretlen rendeltetésű furcsa megaron, két oszlopos bejáratú nagy 
terem állt. A görögök által említett Zeusz-templomot, a gordiuszi csomó 
furcsa mítoszának helyszínét a régészek nem azonosították. 

Alexandrosz stratégiai okokból ment a városba (Gordion fontos 
közlekedési csomópont volt Közép-Anatóliában), de a furcsa legenda miatt 
is, amit már a Midasz kertjeiben töltött ifjúkorából ismerhetett. Gordion 
Midasz király városa volt, akinek apja, Gordiusz évszázadokkal korábban 
vándorolt ide Makedóniából, szekéren. Érkezése beteljesített egy helyi 
legendát, így Gordiuszt tették meg királynak, és a város attól fogva az ő 
nevét viselte. Hálaáldozatul a szekerét Zeusz, az istenek királya 
templomára hagyta. Régi, olcsó, közönséges gazdaszekér lehetett, nem 
sokban különbözhetett azoktól a szekerektől, amiket még ma is látni az 
anatóliai vidéken, ahol a jármot bőrszíjjal kötik, faszeggel rögzítik a 
kocsirúdhoz. De Gordiusz szekerének somfaháncs csomója különösen 
bonyolult volt, a háncskötél végei a csomóba rejtve (amit mi ördögcsomó 
néven ismerünk). A helyi legenda szerint aki ki tudja bogozni ezt a 
csomót, uralkodni fog egész Ázsián. 

Alexandrosz felment az akropoliszba. Lehet, hogy az egész előre el 
volt rendezve, ahogy a politikusok manapság előre megírt forgatókönyv 
szerint fényképezkednek. De az is lehet, hogy nem volt ennyire 
eltervezett a dolog. Vannak arra utaló jelek, hogy a király környezetében 


levő személyek meglehetősen nyugtalanok voltak. Alexandrosznak nyilván 
próbálkoznia kellett, különben az a vád érhette, hogy kitér a kérdés elől. 
De mi van akkor, ha nem sikerül? 

,Kis ideig elgondolkozva állt, de nem tudott rájönni, hogyan kell 
megoldani a csomót." Ami ezután történt, abban Arrianosz sem egészen 
bizonyos: , Nem tudok ebben bizonyosat mondani" - írja. A legkorábbi 
forrás szerint kihúzta a jármot a kocsirúdhoz rögzítő faszeget. Mások 
azonban, talán romantikusabban, azt mondják, hogy Alexandrosz hirtelen 
azt mormogta, hogy ,nem számít, hogy bomlik fel a csomó", és a 
kardjával kettévágva felfedte a háncskötél végeit. (Ma is a gordiuszi 
csomó átvágását emlegetjük.) Akárhogy is történt, Arrianosz szerint úgy 
hagyták el az akropoliszt, hogy a jóslat beteljesedett, és aznap éjjel dörgő, 
villámló vihar tört ki Gordion városa fölött. Zeusz egyetértése jelét adta. 

A régészek ásatási kunyhójánál álltunk Gordionban. Napnyugta után 
hatalmas szél támadt, porförgetegeket támasztott az utakról, mezőkről, 
erősen rázta a fákat a falu mecsetje mellett. Indulni készültünk, amikor 
nagy cseppekben eleredt az eső, és Midasz király sírjára halvány, sötét 
forgószéloszlop ereszkedett, s árnyékként fölötte időzött. Olyan érzésünk 
volt, mintha Arisztander, Alexandrosz jeleket és ómeneket elemző embere 
lenne a közelünkben. 


A KIRÁLYOK KIRÁLYA 


Alexandrosz nyomában autóbusszal haladtunk Ankaráig, onnan délnek 
Tarszosz városába. Az Égei-tengeren az események olyan fordulatot 
vettek, melytől Alexandrosz tartott. Amint Alexandrosz flottája feloszlott, 
Memnon akcióba lendítette 300 hajóból álló, tapasztalt ciprusi és levantei 
legénységgel működő hajóhadát, és az anatóliai partok mentén felfelé 
hajózva Alexandrosz szövetségeseinek számát igyekezett csökkenteni. Az 
Égei-tenger északi részén bevették  Khíoszt és  Leszboszt, a 
hadműveletekben igen jó bázisként szolgáló két szigetet. De Memnon 
hirtelen megbetegedett és meghalt. Ez volt a legnagyobb szerencse, ami 
Alexandroszt teljes hadvezéri pályafutása során érte. Ez a fejlemény 
megváltoztatta az egész háború menetét. 

Ezer kilométerrel keletebbre, Babilonban Dareiosz perzsa király 
megdöbbent és kétségbeesett Memnon halálhírének hallatán, és sietősen 
hadvezért keresett nyugati csapatainak. A történetíró Curtius beszámol a 
perzsa királyi udvarban folytatott éles vitáról, ahol egy görög 
zsoldosvezér, Kharidémosz megvédte Memnon haditervét, és azt 
tanácsolta Dareiosznak, hogy ne avatkozzon személyesen a harcba. 
Minden finomkodás nélkül nyíltan megmondta, hogy a perzsa haderő 
önmagában nem képes győzni: , Uram, csak egyféleképpen lehet legyőzni 
a falanxot. Ha görög haderő harcol ellene. Használja az aranyát arra, 


hogy a legjobb embereket fogadhassa fel. Egy százezer katonából álló 
hadsereg legyőzheti, feltéve, ha egyharmaduk görög zsoldos." Ám olyan 
lebecsülőn szólt a perzsa haderőről és a király ítélőképességéről, hogy 
heves vita kerekedett; kemény sértések hangzottak el, és Dareiosz 
lefejeztette Kharidémoszt, bár később döntését megbánta. Mivel nem volt 
más tapasztalt hadvezére, Dareiosznak nem akadt más választása, mint 
hogy maga vezesse hadba katonáit. 

Dareiosznak meglehetősen rossz hírét keltették. Nemcsak a 
csatatéren szenvedett vereséget, jellemét is , legyilkolták" a későbbi 
korok történészei. A győztesek gondoskodtak róla, hogy halála után 
elítéljék: , gyengébb kezű és bizonytalanabb a háborúzásban, mint bárki 
valaha", szól Arrianosz rendíthetetlen ítélete. Dareiosz világának belső 
megismerése nagyon nehéz ennyi év távlatából, nem csekély mértékben 
azért, mert amit Perzsia történelmi hagyományának nevezünk, azt 
nagyrészt ellenségeinek beszámolóiból ismeijük. A propaganda sűrű 
ködfüggönyén át az igazi Dareioszt megismerni régen lehetetlen feladat. 
Ki volt hát Alexandrosz nagy ellenfele? 

Negyvenes éveinek közepén járt, amikor Alexandrosz Ázsiát 
lerohanta. Eredeti neve Artasata, uralkodói neve lett III. Dareiosz (eredeti 
hangzása szerint Darayavahusch, jelentése: , aki szilárdan ragaszkodik a 
jóhoz"). Irónra lépésének ideje i. e. 336 lehetett. II. Dareiosz dédunokája 
volt, de csak távoli rokonság fűzte a királyi klánhoz. Huszonéves korában 
feleségül vette édesnővérét, Sztateirát, akiről azt tartották, Ázsia 
legszebb asszonya, és a király nyilvánvalóan rajongott feleségéért. Három 
gyermekük született. Alexandrosz ázsiai betörésekor két nagy lányuk és 
egy kisfiuk volt. 

Bár Dareioszt a görögök gyáva puhánynak állították be, aki képtelen 
parancsolni a csatamezőn, elvétve vannak olyan utalások (még görög 
forrásokban is), hogy nem így kerek a történet. Plutarkhosz szerint 
Dareiosz andrón kallisztosz kai megisztosz (a legszebb és legmagasabb 
férfi) Ázsiában. Curtius is említi Dareiosz igazságosságát és 
irgalmasságát, békés, nyugodt természetét. Diodorus Siculus perzsa 
forrásra hivatkozva mondja, hogy Dareiosz ifjúkorában rendkívül bátor 
volt, ,a perzsák messze legbátrabbika". Dareiosz egyszer vitézi párbajt 
vívott elődjével, Artaxerxésszel, s amikor az ellenség bajnoka a perzsákat 
viadalra hívta, ,a kihívást senki sem merte elfogadni, egyedül csak 
Dareiosz, s ezután bátorságáért elismerés övezte". ITrónra lépése utáni 
egyik első cselekedete az volt, hogy megregulázta az egyiptomiakat, akik 
az elődje halála utáni interregnumban fellázadtak birodalma ellen. A 
király, aki Alexandrosszal szembeszállt, érett, megfontolt férfi volt, bátor 
és valószínűleg katonailag is leleményes. 

Ám amint ő lett a , Nagy Király", Dareiosz egy másik, totemekkel és 
tabukkal körülvett szférába lépett, melyben rituális szakértők, léhűtők, 


udvari hivatalnokok és eunuchok hatalmas tömege állt szolgálatára. 
Hadserege élén, fehér-kék-vörös ruhában a bölcsesség nagy istene, Ahura 
Mazda helytartója volt, aki a kozmikus rendet képviseli, s megvédi a 
három legnagyobb ellenség, a nagy hazugság, az ellenséges sereg és az 
éhség ellen. Alexandrosz személyében - ahogy az iráni zoroasztriánusok 
ma is hangsúlyozzák - Dareiosz egyszerre mind a három veszéllyel 
ütközött meg. 

A perzsa sereget Babilonból nyugat felé vezetve (mint azt Curtius 
perzsa szemtanúkra hivatkozva írja) Dareiosz már nem egyszerűen 
hadvezér, hanem félisteni lény. Harci sátrát - melynél hajnalonként 
trombitaszó harsant - egy, a nap sugarait magába záró kristály, 
Mithrasnak, a fény és az igazságos háború istennőjének jelképe 
koronázta. A menet élén zoroasztriánus papok ezüstoltáron, himnuszokat 
énekelve vitték a szent tüzet, mögöttük 365 ifjú - annyi, ahány napja van 
az évnek. Fehér lovak húzták Ahura Mazda üres szekerét, mögötte a 
Napnak áldozott pompás fehér ló, a lovászok fehér és aranyszín ruhába 
öltözöttek. Utánuk tíz dúsan aranyozott-ezüstözött szekér következett, 
majd tizenkét különböző nemzetből való, különböző fegyverzetű lovas 
katona, akik az akhaimenida nemzetközösség sokféleségét jelképezték. 
Utánuk az elit csapatokat követve maga a király: hintóját, a lovak jármát 
is az istenek arany és ezüst képmásai díszítették. Dareiosz köntösét 
aranysólymok ékesítették, egy ősi legenda isteni madarai. Mind békében, 
mind háborúban a király mellett vitték a királyi zászlót, az Élet Fájának, 
az axis mundinak, vagyis a világ tengelyének jelképét. 

Dareiosz ekkor nem egyszerű halandóként, nem közönséges 
emberként ment a sereggel. Már nem a nemes Artasata volt, hanem a 
kozmikus király szerepét vette magára, aki a világ rendjét védi és testesíti 
meg. Nem ölhetik meg, nem kerülhet az ellenség kezére, mert ő a világ 
ura. Minden nagyszerű gyakorlati eredménye ellenére a perzsa királyság 
olyan archaikus, rituális univerzumot rendezett be, mely egyszerűen 
összeegyeztethetetlen volt az adott korral. 

Alexandrosz az Anatóliát Szíriával a Taurus-hegységen át összekötő, 
mély és keskeny hegyszoroson, a kilikiai kapun át Közép-Anatóliából 
Tarszoszba ment. Ezt a történelmileg nagy jelentőségű utat egy modern 
autópálya tüntette el. Tarszosznál Alexandrosz megfürdött a Küdnosz 
folyó jeges vizében, és megbetegedett. Valószínű, hogy maláriában 
szenvedett, ugyanis erről a betegségről volt hírhedt Tarszosz környéke (a 
kór még ma is előfordul e vidéken). Orvosai egyszer már azt hitték, hogy 
meghalt, és elterjedt a szóbeszéd, miszerint Alexandroszt az ellenség, 
Dareiosz mérgeztette meg. 

Alexandrosz azonban felépült, és október végén levonultak az 
Amanosz-hegység (Nur) és a tenger közötti keskeny sávra, remélve, hogy 
Dareioszt egy szűk területen sikerül harcba vonni, mert ez semmissé 


tenné túlerejét. Ekkor követte el a makedón hírszerzés a legmeglepőbb 
hibát, ami szintén azt mutatja, hogy Dareiosz nem vesztette el a 
hidegvérét és stratégiai tudását. Merész stratégiai manőverrel Dareiosz 
bekerítő hadműveletet hajtott végre Alexandrosz serege mögött, és 
elvágta visszavonulási útvonalát. Alexandrosz elvétette a lépést, és sietve 
hajót kellett küldenie a part mentén felfelé, hogy kiderítsék, igaz-e a hír. 
Mindazonáltal, bár Dareiosz stratégiailag túljárt Alexandrosz eszén, 
haszna nem volt belőle. Így is, úgy is az Amanosz-hegység és a tenger 
közötti keskeny parti síkságon, szárazföldön kellett megvívnia a csatát, s 
ez Alexandrosznak kedvezett. Ott, az Isszosz nevű kisváros mellett várta a 
sorsa. 


AZ ISSZOSZI CSATA 


Isszosz városa ma nem úgy néz ki, mint ahol a sors várakozik. A modern 
kor igencsak elbánt a tenger és az Amanosz-hegység fenyő borította 
lankái közt elterülő, egykor gyönyörű, ciprusfás, búzamezős síksággal. 
Csak nemrégiben szűnt meg ez a táj, a nyájukat a hegyekben legeltető 
pásztorok még emlékeznek rá. Isszosz azonban a történelem folyamán 
mindig is stratégiai fontosságú hely volt, itt vezet el az Anatóliából 
Szíriába és Egyiptomba vezető főútvonal, és itt éri el a tengeri 
szivattyúállomást az iraki olajvezeték. Az út mentén a gyárak kéményéből 
gomolygó porban, füstben számtalan lokanta, vendéglő, pihenőhely és 
teázó kínálja magát. Ha nyáron a Payas folyó modern hídján állunk, 
melynek helyén a két hadsereg összecsapott, az Amanosz-hegység alig 
látható a szmogtól. A folyón felfelé a kilátást az új szupersztráda mentén 
húzódó villanyvezetékek sűrű hálózata zavarja. Az autópályába torkolló 
utak a folyó medre mentén haladnak, ott, ahol annyi sok évvel ezelőtt 
Alexandrosz és Dareiosz egymással szembenézett. Régibb történet 
húzódik meg e mögött is. A történet nyomon követhető a talajon, Isszosz 
(Kinet Höyük) ősi dombjánál, a mai olajterminál mellett. Itt állt meg 
Dareiosz a csata előtt, itt csonkította meg Alexandrosz hadseregének 
beteg és sebesült katonáit a görögöknek szánt figyelmeztetésül. A Payas 
folyó mellett dél felé haladva egy ottomán kori híd maradványait 
láthatjuk, meg egy szép 16. századi, kőből épített karavánszerájt, illetve 
egy ősi erődítményt a parton, ahol halászcsónakok kötnek ki és pihennek 
meg vihar idején, mikor barnás színű a tenger. 

A csatát i. e. 333 novemberében vívták a Payas folyó mentén. A 
frontvonal 2600 méter hosszú lehetett. (Ezt az adatot Alexandrosz 
megfigyelői közlik, és hitelességét nemrégiben a síkság feltöltődésének 
vizsgálata is igazolta.) 

Amikor Alexandrosz megbizonyosodott róla, hogy Dareiosz valóban 
bekerítette csapatait, visszafordult a parti síkságon a Payas folyó felé, és 


felkészült a másnapi csatára. A perzsa sereg nagyságát a görög 
propaganda másfél millió emberre nagyította; a perzsák kétségtelenül 
túlerőben voltak a görögökkel szemben, de ennyivel azért talán nem 
voltak többen. Dareiosz dél felé tartott, mert az volt a terve, hogy 
Alexandroszt a folyó mentén tartsa, és legjobb lovas csapataival jobbról, a 
tengerpart felől támadva veri szét Alexandrosz seregének sokat próbált, 
Parmenión vezette bal szárnyát. Középen voltak Dareiosz legkiválóbb 
csapatai: nehézlovasság, köztük a görög zsoldosok, számban legalább 
annyian, mint a makedón falanx. A két sereg között a Payas folyó 
meredek, sziklás, helyenként 6-7 méter magas partja. Aznap a hosszú 
várakozás alatt a perzsák deszkapalánkokból erődítményeket is építettek 
maguknak; ezek úgy magasodtak a makedónok feje felett, mint valami 
hegyorom ,, a folyó meredélyén", mondta Kalliszthenész, aki az események 
szemtanúja volt. Nem volt semmi esélye annak, hogy a falanx 
csatarendben átkeljen a folyón, csak egyenként lehetett átjutniuk. 

Ha a perzsa csapatok terve szerint folyt volna a csata, az kiváló lett 
volna számukra. De ahogy Granikosznál, itt is átengedték Alexandrosznak 
a kezdeményezést, Alexandrosz pedig mit sem habozott megragadni a 
lehetőséget. Amint megbizonyosodott Dareiosz tartózkodási helyéről, 
Alexandrosz a hegyekbe ment, hogy imádkozzon a helyi istenekhez. Aztán 
a harmadik őrségváltásnál, hajnali 2 óra körül megindult a menet. Az 
elején a síkság túl szűk volt ahhoz, hogy teljes csatasorba álljon. Késő 
délután volt, mire a perzsák közelébe értek. A perzsa előőrsöknek abban 
a nyugtalanító látványban lehetett részük, hogy a makedónok előttük 
fejlődtek menetoszlopból csatasorba. A falanx súlyos tömege gyakorlótéri 
pontossággal terjeszkedett harminckét oszlopnyiról tizenhat, majd 
nyolcoszlopnyira az utolsó két kilométeren, ahol a síkság kiszélesedett; a 
lovasság pedig a jobb és bal szárnyra húzódott. A lenyűgöző látvány 
egyszerűen elborzaszthatta a perzsákat. 

Alexandrosz a felvonulást szokásos helyéről, a jobb szárny felől, a 
hegyek közeléből nézte. Látta, hogy az ellenség nehézlovassága a 
makedónok bal szárnya felől, a tenger irányában helyezkedik el, ezért a 
thesszáliai lovasságot azonnal átcsoportosította a bal szárnyra, 
Parmenión csapatának segítségére. Észrevette, hogy az ő oldalán, a 
hegyek lábánál gyengék a perzsák; íjászokkal fedezett, gyakorlatlan 
gyalogsági osztagot sorakoztattak ott fel. Ez biztos jele volt annak, hogy 
Dareiosz nem bízott eléggé gyalogságában, nem merte egyedül rájuk 
bízni a frontvonalat (a hadvezérek nem szokták íjászokkal támogatni a 
gyalogságot, hacsak nincs okuk aggodalomra). Sőt, mint Kalliszthenész 
írja, ott, ahol ezek a csapatok álltak, s ahol a folyó kilépett a hegyek 
közül, a part alacsony, lankás lefutású volt, így a lovasság könnyedén 
átgázolhatott rajta. Alexandrosz úgy határozott, itt, a gyenge ponton 


támad, és személyesen vezeti az ütközetet. Délután négy óra lehetett. 
Novemberben ilyentájt már sötétedik. 

Sokezernyi torokból harsant fel a csatakiáltás; aztán Alexandrosz és 
kísérete lerohant a folyóhoz, s az ellenség jobbszárnyára támadt. (Az 
enyhe lanka még megvan, úgy kétszáz méterre az új autópályától, egy kis 
mecset alatt.) Mint Alexandrosz gyanította, a perzsa gyalogság nem állt a 
helyzet magaslatán, és az íjászok, akiknek fedezniük kellett volna őket, 
szintén nem teljesítették feladatukat, csak lövöldöztek céltalanul, aztán a 
nagy pánikban felbomlottak a soraik. A makedón lovasság átözönlött a 
folyón, pillanatokon belül behatoltak a perzsa gyalogság közé, a 
csatarend felbomlott, s Alexandrosz átgázolt rajtuk, és hátba támadta a 
perzsák középhadát. 

Az arcvonal közepén azonban Dareiosz görög zsoldosai könnyen 
tartották magukat a makedón falanxszal szemben; a súlyos ütközetben 
Alexandrosz 120 legjobb falanxbeli katonáját és  parancsnokukat 
veszítette el. A zsoldosok azonban, akik aggodalommal figyelték a 
mögöttük zajló eseményeket, nagy riadalommal vették észre, hogy 
hamarosan körülveszik őket, és mindannyian jól tudták, hogy ha nem 
menekülnek el időben, ugyanaz lesz a sorsuk, mint a Granikosznál 
lemészárolt vagy rabszolgaságba hajtott görögöknek. Ezúttal is perceken 
múlott a csata kimenetele. De a zsoldosok, képzett katonák lévén, 
szabályosan vonultak vissza, így mintegy 12 000 katona, valószínűleg a 
többség, túlélte a csatát. Segítette őket az is, hogy már majdnem 
besötétedett, és Alexandrosz már Dareiosz közvetlen megtámadására 
koncentrált. 

Alexandrosz fő törekvése ekkor Dareiosz megölése vagy foglyul ejtése 
lett, és a két király szinte szemtől szemben állt egymással. Dareiosz 
számos magas rangú rokona elesett a király védelmében, az ádáz, ember 
ember elleni csatában - díszes harci szekerének lovai is megsebesültek, s 
riadtan rúgkapáltak. Később a görögök azt terjesztették, hogy Dareiosz 
ekkor gyáván megfutamodott, de perzsa szempontból nézve Dareiosznak 
az volt a küldetése, hogy életben maradjon; testőre kiemelte a harci 
szekérből, friss lovat adott alá, és elmenekültek. Táborában hagyta a 
királyi család asszonyait és gyermekeit és több tízezer közkatonát, akiket 
a makedónok a hegyek és a tenger közötti keskeny területre szorítottak. A 
sötétség beálltakor teljes káosz uralhatta a csatateret. 

E pillanatnak szinte fényképészeti pontosságú ábrázolása maradt ránk 
az isszoszi mozaikon - a világ egyik legnagyszerűbb . csatajelenete. 
Szakemberek azt feltételezik, hogy ez a mozaik egy késő 4. századi 
festmény hű másolata, melyet talán egy makedón királynak, Pellában 
készítettek, de valószínűbb, hogy az eredeti kép szíriai vagy közel-keleti 
görög környezetben készült. Mint minden mestermű, ez a kép is 
ellentmondásokkal teli. A láthatáron a falanx félelmetes lándzsaerdeje 


látható; a földön elszórva fegyverek és emberi testek; a kép közepén a 
háttérben kopár, magányos fa, melyet egy korabeli forrás is megemlít. A 
drámát rövidülésben ábrázolt alakok, bukdácsoló, ágaskodó, lovas nélküli 
lovak emelik ki. A kép egy, a csatát leíró minden forrásban említett 
eseményt ábrázol: a sikoltó rémület pillanatát, amikor Alexandrosz és 
kísérete a Dareiosz körüli perzsa középhadra támad. , Ekkor a mészárlás 
igen félelmetes erejűvé vált - mondja Curtius -, Dareiosz harci szekere 
körül holtan terültek el leghíresebb hadvezérei, királyuk szeme láttára 
haltak hősi halált, s mind arccal a földre borulva feküdtek..." Ne feledjük, 
mindez néhány zavaros pillanatban, a közelgő őszi alkonyatban zajlott. 
Curtius így folytatja a leírást: , Dareiosz lovait már lándzsák sebezték, 
vonaglottak a fajdalomtól; rettenetesen rángatták az igát, és félő volt, 
hogy hánykolódásukkal kivetik a királyt harci szekeréből. Attól való 
félelmében, hogy élve kerül az ellenség kezére, Dareiosz leugrott a 
szekérről..." A  mozaikon mindez látható: Alexandrosz a lovát 
sarkantyúzza, haja lobog, a hadvezér elemi erővel tombol; Dareiosz szeme 
tágra nyílt, tán nem annyira a félelemtől (bár ki ne félt volna az ő 
helyében), hanem a gyötrelemtől, hogy idegen agresszorral kell párbajt 
vívnia. A képen két univerzum csap össze: a kozmikus király, aki most 
nagyon is emberi és sebezhető, akinek különleges ereje hirtelen odalett; 
és a gyilkos, szinte démoni erejű országdúló. Dareiosz nem az önvédelem, 
hanem az együttérzés gesztusát mutatja; képtelen segíteni egyik 
kísérőjének, aki Alexandrosz lándzsájától átszúrva összeesik. Akárki volt 
is, a művész láthatóan részvétet akart ébreszteni a nézőben a legyőzött 
iránt. 

Arrianosz és Curtius elbeszélése szerint ezzel teljes ellentétben áll a 
később, a királyi sátorban tapasztalt nyugalom. Éjfél van; a csatának 
vége; a király mérhetetlen kincseit és bútorait dús szőnyegeken terítik 
szemlére a győztesek elé. , Úgy látszik, neki ez jelentette a királykodást" - 
jegyzi meg Alexandrosz ironikusan. Később belép az asszonyok sátorába, 
ahol a perzsa eunuchok, udvaroncok és nők jajveszékelnek, aggódnak a 
világ királyának halála miatt. Döbbenet. Várják, hogy beteljesedjen a 
sorsuk, az ókortól napjainkig a győztes hadak kezére jutó asszonyok 
sorsa. Az anyakirálynő térdre borul  Héphaisztión előtt, akit 
Alexandrosznak hisz (Héphaisztión kettőjük közül a szebb, magasabb): 
, Ne aggódjon, anyám - feleli a király -, ő is Alexandrosz..." Ha a történet 
igaz, ez jelentős elismerése annak, hogy Héphaisztión bizonyos 
értelemben Alexandrosz alteregója. 

Alexandrosz jól megértette magát az idősebb nőkkel, talán az 
anyafigurákhoz vonzódott. Azt mondják, Dareiosz anyjával való kapcsolata 
(aki bizonyára már elmúlt hatvanéves) igencsak bensőségessé alakult; a 
görögök szerint a perzsa anyakirálynő fiaként imádta Alexandroszt, a 
király halála után belebetegedett a bánatba, és meghalt. De fölöttébb 


bizonytalan, hogy hihetők-e az efféle történetek. Dareiosz feleségéről, 
Sztateiráról azt mondják a görög források, hogy igéző szépség volt, és 
hogy Alexandrosz nem akarta magát kitenni a csábításnak, ezért nem is 
nézett a perzsa királynéra - újabb megkérdőjelezhető történet, melyet 
hitelesnek hittek a korábbi korok történészei, akik Alexandroszt elég 
ellentmondásos módon a feddhetetlenség és a lovagiasság jelképének 
tekintettek. Sztateira további sorsa ismeretlen. 333 őszén esett fogságba, 
tizennyolc hónappal később meghalt. Curtius szerint betegségben és 
kimerültségben; Plutarkhosz és Jusztiniánusz szerint gyermekágyban. 
Lehet, hogy Alexandrosz mégsem bánt vele olyan kesztyűs kézzel, mint 
azt méltatói állítják róla. 

Van még egy fontos jelenet az isszoszi csatát ábrázolő mozaikon. A 
sátor sarkában ül Dareiosz és Sztateira hatéves fia és két serdülő leánya. 
Évekkel később Szúza városában Alexandrosz és Héphaisztión feleségül 
veszi a két lányt, akik most a lámpafényben reszketnek előttük. Semmi 
sincs a véletlenre bízva. Dareiosz családját elpusztította a történelem. 

Esteledett Isszosz városában, amikor elindultunk a szír határ felé. A 
hegyről lenézve, ahol egykor a görögök jobb szárnya állt, láttuk a nap 
utolsó sugarát csillanni a Payas folyó vizén. Apokaliptikus környezet: a 
gyárak zaja morajlott, bömbölt, mint a szél; a hegyekre fátyolként borult a 
szennyezett levegő; a nap bizonytalan körvonalú vörös labdaként merült a 
tenger fölötti sűrű páralepelbe; az úton a Szíria és Anatólia közt 
közlekedő kamionok fénycsóvái vonultak. 

Alexandrosz csatájának veszteséglistáján 302 gyalogos és 150 lovas 
szerepel, a sebesültek száma 450 körüli. A perzsák vesztesége ennek 
többszöröse lehetett. De ennél is több túlélő halhatott meg hazafelé 
menet. Hogyan találtak vissza Babilonba vagy Perzsiába? Honnan 
szereztek élelmet, hogyan védték magukat az észak-szíriai tél hidege 
ellen? A legtöbben talán sosem jutottak haza. Dareiosz hatalmas 
hadserege többé nem létezett. 

Dareiosz két év múlva a semmiből összetoborzott hadsereggel újra 
csatába száll, de Isszosz igen nagy vereség volt. A hírt nagy 
csodálkozással fogadták Görögországban és Anatóliában. Görögök már 
korábban is arattak diadalt perzsa sereg felett. De a Nagy Király vezette 
teljes hadsereg sosem tapasztalt még ilyen hadi katasztrófát. Ettől kezdve 
Dareiosz minden megélt napja ajándéknak számíthatott. Alexandroszról 
nem tudjuk, milyen messze akart jutni, amikor a nagy hadjárat útjára 
lépett, nem tudjuk, el akart-e jutni a világ végére is. De innentől tudnia 
kellett, ha nem tudta már korábban is, hogy megvan a képessége hozzá. 


MÁSODIK RÉSZ 


ISTEN FIA 
SZÍRIA, LIBANON, IZRAEL ÉS EGYIPTOM 
332 IAVASZA - 331 IAVASZA 


Alexandrosz átvonul Fönícián (a mai Szíria és Libanon területén); Türosz 
ostroma és lakóinak sorsa; a palesztinai ellenállás és Batisz gázai 
kormányzó borzalmas sorsa; bevonulás Egyiptomba: Alexandrosz átvonul 
a sivatagon a Szíva-oázisba, ahol Zeusz orákuluma Isten fiának 
nyilvánítja; majd a Nagy Homoktengeren át visszaúton meglátogatunk 
egy alig ismert, az istenné avatott Alexandrosznak szentelt templomot; 
Alexandrosz megalapítja Alexandriát, hogy az , a világ legkülönb városa 
legyen" 


Az isszoszi csata után Alexandrosz Damaszkuszba küldte Parmenión 
tábornokot, hogy a szállítócsapattól foglalják le a perzsák fő 
hadtáprakományát. Damaszkuszban Parmenión terven felül értékes 
hadifoglyokat ejtett, köztük a titokzatos és elragadó Barszinét, egy perzsa 
nemes és egy királyi családból származó nő leányát, aki görög neveltetést 
kapott, s Makedóniában is időzött már. (Lehet, hogy korábban találkozott 
Alexandrosszal is?) Először egy rhodoszi zsoldos-kapitány, Mentor 
felesége volt, majd férje halála után Memnonhoz, Alexandrosz nagy 
ellenségéhez ment feleségül. Halikarnasszosz ostroma előtt gyermekeivel 
együtt Dareiosz udvarába küldték, a király kíséretében utazott 
Damaszkuszig. Barsziné titokzatos karakter Alexandrosz történetében. 
Plutarkhosz elmondja, hogy ő volt az első nő, akivel Alexandrosznak nemi 
kapcsolata volt; Barsziné fiút fogant tőle, akit Héraklésznek neveztek el. 
Túlélte apja halálát, egyesek Alexandrosz lehetséges utódjának tartották. 
Mindössze ennyi, amit biztosan tudunk. Újra fontos pillanathoz érkeztünk 
a király életrajzában, megint olyasmihez, amivel kapcsolatban csak 
találgatni tudunk. Mit nem adnánk Barsziné naplójáért! 

Ugyanakkor a fősereg a part mentén Fönícia (a mai Szíria és Libanon) 
területén menetelt. A görög legendákban az alvilággal összefüggésbe 
hozott Dzseita mészkőbarlangjai közelében átkeltek a Kutya folyó (Nahr 
al-Kalb) szurdokán. Ezen a helyen a sziklán idegen hódítók az egyiptomi 
Újbirodalomtól a második világháborúig számtalan bevéséssel örökítették 
meg Libanon lerohanását, köztük II. Ramszesz fáraó, asszír, babiloni, 
római császárok, 1918-ban Allenby, 1942-ben a szövetségesek. 


Alexandrosz is ide írhatta hirdetményét, de a szikla két görög feliratát 
olvashatatlanná tette az idő. 

A Kutya folyótól a görög hadsereg a libanoni part mentén haladt. Sok 
föníciai település, köztük Arad és Szidón is üdvözölte, hogy Dareiosz 
uralmát Alexandrosz országlása váltja fel. A legjelentősebb város, Türosz 
azonban kétértelmű magatartást tanúsított. Türosz nagy kereskedőváros 
és tengeri hatalom volt, az egyik legnagyobb a Földközi-tenger 
partvidékén. A türosziak aranykoronát ajánlottak fel Alexandrosznak, 
hadseregének élelmet adtak, de arra kérték a makedónokat, hogy ne 
vonuljanak be a városba (egyesek szerint azért, hogy Dareiosz időt 
nyerhessen, de Arrianosz szerint inkább talán azért, hogy megőrizzék 
semlegességüket). Alexandrosz elfogadta az ajándékokat, de ragaszkodott 
hozzá, hogy áldozatot mutasson be Héraklész türoszi szentélyében. Ezzel 
a türosziak is messzemenően egyetértettek, de azt mondták, mutassa be 
az áldozatot a régi Türosz part menti ősi templomában. Alexandrosz 
ekkor követelte, hogy a város adja meg magát. (A perzsa tengeri fölény 
egy ilyen kikötőbázis elvesztésével jelentős mértékben csökkent volna.) 
Ám a türosziak a város erős falaiban és fegyverzetükben bízva az 
ellenállás mellett döntöttek. Az ostrom, Alexandrosz leghosszabb és 
legborzalmasabb ostroma megkezdődött. 

A türosziak hadállása a parttól 800 méterre fekvő szigeten volt; 
Alexandrosz és ostromszakértője, a thesszáliai Diadész, akit később csak 
,ürosz elfoglalója" néven emlegettek, munkaerőt sorozott a vidékről, 
ennek érdekében , a környékbeli városok teljes lakosságát" deportálták, 
emellett leromboltak településeket, hogy felhasználhassák az épületek kő- 
és faanyagát. Ez idő alatt az ácsok és mérnökök keményen dolgoztak: 
mobil ostromtornyokat építettek. A terv az volt, hogy töltést készítenek a 
tengeren át Türosz szigetéhez. A víz jórészt sekély és iszapos volt, de a 
sziget közelében 5-6 méteresre mélyült. Kővel erősített cölöpöket vertek 
le, 60 méter széles utat terveztek a tengerre. A szigetiek először 
kinevették a király embereinek erőfeszítéseit. Az építőkhöz közel hajózva 
azt kérdezték gúnyolódva, hogy ,vajon Poszeidónt akarják-e legyőzni?" . 
De amint a töltés egyre közelebb ért a szigethez, igyekeztek kimenekíteni 
a nőket és a gyerekeket. (Elkéstek: amikor az ostrom megkezdődött, a 
város majdnem minden lakosa a szigeten volt még.) A türosziak 
tüzérséget állítottak a falakra, hogy folyamatosan támadják a 
mólóépítőket. A kikötőben körülbelül nyolcvan hárompárevezős gályájuk 
volt; ezeket katapultokkal, íjászokkal és parittyásokkal szerelték fel, s 
szünet nélkül zaklatták a mólóépítőket. Alexandrosz válaszul palánkkal 
védte munkásait. A türosziak erre azzal válaszoltak, hogy rajtaütésszerű 
támadásokkal a parton akadályozták az anyagutánpótlást. Ekkor 
Alexandrosz egy csapattal a libanoni hegyekbe vonult, hogy fát szerezzen 
az építkezéshez. 


Ahogyan a móló egyre közelebb került a szigethez, Alexandrosz két, 
egyenként körülbelül 17 méter magas önjáró ostromtornyot építtetett, 
melynek emeletei közt az átjárólétrákat  palánkkal védték. Az 
ostromtornyok legfelső szintjére katapultokat telepített. Így támadhatta a 
védőket, s az építőmunkások is gyorsabban tudtak dolgozni. A 
türosziaknak ekkor már nagy szükségük volt valami hatékony 
ellencsapásra. Az évnek ebben a szakában erős délnyugati szelek fújtak, 
erre építve merész tervet eszeltek ki. Egy széles testű szállítóhajó orrára 
két kiálló árbocot szereltek. Ezekhez két vitorlarúdvéget illesztettek, 
melyekre szurokkal és kénnel megrakott tartályt rögzítettek. A hajót 
száraz fával rakták meg, a hajó tatjába erős ballasztnak sziklákat raktak, 
hogy a hajóorr kiemelkedjen a vízből. Várták a kedvező napot, amikor 
erős délnyugati szél fúj, s akkor a gyújtóhajót a sziget másik, déli oldalára 
vontatták, majd meggyújtották a szurkot, és magára hagyták a járművet. 
A hajó a móló végének ütközött, a kiálló árbocrudak eltörtek, a szurokkal 
teli, égő üstök a mólóra zuhantak, s az ostromtornyokat elborították a 
lángok. Amikor Alexandrosz csapatai igyekeztek eloltani a tüzet, a türoszi 
hajók oldalról rohamosztagokat tettek a mólóra, hogy lerombolják a 
palánkokat és elsüllyesszék az építkezéshez felállított hajóhidat. Curtius 
azt mondja, hogy amikor Alexandrosz visszaérkezett, a móló gyakorlatilag 
megsemmisült. 

A helyzet kezdett komolyra fordulni. Alexandrosz már hónapokat 
töltött az ostrommal, kemény anyagi veszteségeket szenvedett, katonái 
harci morálja egyre gyengült. Szembe kellett néznie a , döbbenetes 
katasztrófa" lehetőségével. Haditanácsában nyilván voltak viták. Talán 
elgondolkodott azon is, hogy feladja az ostromot, továbbvonul, és csak 
helyőrséget hagy hátra, de nem engedhette meg magának, hogy a türoszi 
had és a flotta sértetlen maradjon. Curtius szerint a király elhatározta, 
hogy egy második mólót épít, az elsőtől északra, mely rézsútosan éri majd 
el a szigetet. A makedónok megkétszerezett erővel láttak újra munkához. 
Egész fatörzsekkel és rengeteg kővel építették a szilárd talajt. Ez idő alatt 
a Földközi-tenger keleti medencéjében Alexandrosz számára kedvezően 
alakultak az események: föníciai hajók csatlakoztak csapataihoz. Szidón 
városában előbb a rhodoszi flotta állt át hozzá, majd a küproszi (ciprusi) 
király 120 hajója. A türosziak sorsa megpecsételődött. Saját öblükben 
vonhatták őket blokád alá. 

A második móló hamar kiemelkedett a sekély vízből. Csak amikor a 
mély vizet elérték, akkor kerültek a falakról hajított dárdák 
hatótávolságába. A védők elkeseredett küzdelmükben búvárokat vetettek 
be, hogy vágják el a munkálatokhoz lehorgonyzott görög hajók 
horgonykötelét, és megpróbálták ledönteni a móló tartóoszlopait. A 
várfalakra rögzített darukról lőtték Alexandrosz hajóit, és bronzüstökből 
öntöttek forró homokot az ostromlókra. Falaikat a lövedékektől tengeri 


hínárral és pelyvával töltött bőrökkel védték. A mólóval szembeni sérült 
falszakasz mögé új falat húztak, a kettő közötti rést kövekkel és földdel 
töltötték ki. Bástyáikra fatoldalékokat építettek a támadók elleni 
védekezésül. A makedónok ellentámadásul hajókat kötöttek össze, és az 
így megnagyobbított felületre katapultokat szereltek, de az erős 
hullámzás felbontotta a köteléket. A türosziak ekkor tizenhárom 
csatahajóval, fedélzetükön elit csapatokkal kitörtek a kikötőből, és 
elsüllyesztették vagy zátonyra futtatták Alexandrosz körülbelül harminc 
hajóját. 

De a küzdelem reménytelen volt. A móló végül elérte Türosz falait. 
Ahogy Alexandrosz megígérte, a szárazföld részévé tette a várost. A móló 
tetején utat építettek, azon a makedónok egészen a falakig vitték 
ostromtornyaikat, és a vár ormára juttatták csapataikat. A türosziak még 
ekkor is az elképzelhető legnagyobb leleményességgel igyekeztek 
védekezni: kovácsaik éjt nappallá téve kovácsoltak hatalmas háromágú 
szigonyokat, horgos szúrófegyvereket, 88 feszítőrudakat — és 
kézifegyvereket", valamint dobókampókat, melyekkel a támadókat 
lehúzhatták a falakról. Hatalmas hálókat készítettek, ugyancsak a célból, 
hogy lehúzzák velük a makedónokat a falakról és tornyokról, emellett 
hatalmas póznákat, melyeknek a végére pengét szereltek, hogy elvágják a 
makedónok faltörő kosait tartó köteleket. Arrianosz és Diodorus 
krónikáinak lapjain elkeseredett hősiesség jelenik meg, , iszonytató 
félelem" jelenetei — melyben a védők küzdelme időnként 
ellenállhatatlannak bizonyult. De a görög hadvezetés tudta, hogy 
mindenképpen beveszik a várost. A haditanácsban egyesek azt javasolták, 
hogy  bocsátkozzanak tárgyalásokba a megadással kapcsolatban. 
Alexandrosz feltétel nélküli megadást követelt, és két napot adott a 
türosziaknak, hogy meggondolják ajánlatát. A harmadik nap reggelén 
megkezdődött a végső ostrom a tenger és a móló felől. A fal leggyengébb 
pontja a déli oldalon, a tengeri kikötő felől volt. Itt Alexandrosz hajókra 
rögzített ostromtornyokról támadta a várost. Ő maga is a falra ugrott, s ez 
,a rettenthetetlen bátorságnak olyan jele volt, amit azok sem akartak 
elhinni, akik saját szemükkel látták" - írja Arrianosz. Egymáshoz kötött, 
hárompárevezős gályákkal fedezett ostromtoronnyal és faltörő kossal 
sikerült 30 méter széles lyukat ütni a falon a móló és a kikötő között, a 
déli oldalon. Ezzel egyidejűleg a makedónok több ponton támadtak, hogy 
a védőket kifárasszák. Az egyiptomi fÍlotta betört a déli, a küproszi fÍlotta 
pedig az északi kikötőbe. Ezzel a védelem végleg összeomlott. A türosziak 
utolsó védállása a város központjában lehetett, valahol a ma is álló 
gyönyörű középkori katedrális körül. Ádáz utcai közelharc következett. A 
nők és a gyerekek a templomokban kerestek menedéket, mert a görögök 
korábban megesküdtek, hogy a templomok szentségét nem sértik meg. A 
szidóni flotta segíthetett néhány civilnek elmenekülni. Egy forrás szerint 


15 000 ember menekült meg védelmük alatt; de Curtius szerint őket 
rabszolgának adták el. 

Alig van ókori forrás, mely Curtiusnál érzékletesebben ábrázolná az 
ostrom rettentő borzalmát és a város kifosztását, a védők elszánt, 
reménytelen védekezését és helyzetük kilátástalanságát. 6-8000 embert 
ölhettek meg, és körülbelül 13 000 hadifoglyot ejtettek. Türosz királya és 
tanácsa, valamint néhány karthágói követ Héraklész templomába 
menekült, és Arrianosz szerint Alexandrosz megkegyelmezett nekik. De 
nagyobb a valószínűsége annak, amit Curtius ír, miszerint csak a külföldi 
követek menekültek meg. A türoszi vezetők is a között a kétezer ember 
között voltak, akiket a parton keresztre feszítettek. A faltörő kost, mely az 
első lyukat ütötte, Héraklész templomának ajánlották. , Türosz így bátran, 
de nem bölcsen állta az ostromot, és hét hónap ellenállás után nagy 
szerencsétlenséget vont magára." 

Júliusban vagy augusztus elején (Palesztinában ez a nyár legmelegebb 
időszaka) Alexandrosz hadával, tengeri támogatás mellett, elvonult. A 
Palesztinából Egyiptomba vezető út mentén a legfőbb perzsa erődítmény 
Gázában volt, melyet Batisz (vagy Betisz), a Perzsa Birodalom helytartója 
arab zsoldosokból álló jelentős haderővel védett. Ha feltételezzük, hogy 
mire odaértek, Türosz sorsának híre a levantei vidéken már Gázába ért, 
különösen bátrak voltak, hogy az ellenállást választották. Az i. e. 332 
szeptembere és novembere között lezajlott ostrom nehéz és elkeseredett 
harc volt, alagutakat és ellenalagutakat fúrtak a homokos parti talajba. Az 
egyik ütközetben Alexandroszt nyílvessző sebesítette meg súlyosan, és 
két-három hétig alig vehetett részt a hadvezetésben. 

November volt, amikor a király újra felvehette a harcot. Akkorra a 
makedónok már alagutakat ástak a város falai alá, és megkezdődhetett a 
végső ostrom. Az alagutakban tüzet raktak, s a falak egy része leomlott. 
Három fÍrontális ostrom sikertelen maradt, de a negyediknek, melyet 
maga Alexandrosz vezetett, sikerült teljesen lerombolnia a sérült falrészt, 
és behatoltak a várba. Az utcákon ádáz harcok kezdődtek, melyben 
Alexandrosz ismét megsebesült, ezúttal a lábán, és el kellett hagynia a 
csatamezőt. A városon azonban kegyetlen bosszút állt: Curtius szerint 
10 000 embert öltek meg; az asszonyokat és gyerekeket rabszolgának 
adták el. Batisz, a várparancsnok élve, de súlyos sebbel került az ellenség 
kezére. Alexandrosz elé vitték. Közölték vele, hogy a lehető 
legkényelmetlenebb fogságban lesz része, de nem is volt hajlandó 
Alexandrosszal szóba állni, sőt, , gőgösen nézett a királyra". Alexandrosz 
a vad ellenállás és saját sebesülései miatti dühében megparancsolta, hogy 
fúrják ki Batisz bokáit, fűzzenek át rajta szíjat, és harci szekere mögé 
kötve vonszolják végig Gáza falai mentén, míg meg nem hal. Kíméletlen s 
méltatlan emlékeztető volt ez arra, hogyan bánt Akhilleusz Hektór 
holttestével az Íliász leírása szerint. 


EGYIPTOMBAN 


I. e. 332 végén Alexandrosz Gázából a part mentén Egyiptomba vonult. 
Nem volt ellenállás, Peluszionnál a határ menti erődből senki sem támadt 
a makedón seregre, sőt, a görögök szerint hatalmas tömeg verődött 
össze, és Alexandroszt felszabadítóként ünnepelték. Valószínűleg sóval 
fogadták, bár feltehetően egy görögbarát csoport szervezte a 
demonstrációt. Nincs ok azt feltételezni, hogy az egyiptomiak jobban 
kedvelték volna Alexandroszt, mint a perzsákat. De nem ütközött 
ellenállásba, amikor meglátogatta Héliopolisz napszentélyét, mielőtt 
felhajózott a Nílus keleti mellékágán a főfolyamba. Ott Memphisz , fehér 
falainál" táborozott le. A város 3000 éve, Alsó- és Felső-Egyiptom 
egyesülése óta az ország fővárosa volt. Igazán ősi föld , hozzátok képest", 
mondták a görög Szolónnak az egyiptomi papok, és hozzátették: ,ti, 
görögök, még csak gyerekek vagytok". A görögöknek volt idejük egy 
kicsit körülnézni, és , falfirkáik" tanúsága szerint nagy hatást tett rájuk, 
amit láttak. , Megnéztem ezeket a fenséges építményeket; csodálatosnak 
tartom őket." 

A későbbi görög történészek számára Alexandrosz egyiptomi 
látogatását valójában egy igazán fontos ügy határozta meg: a szívai 
jósdában történt látogatása, ahol a hagyomány szerint Isten fiának 
nyilvánították. Ilyen távlatból szinte lehetetlen kibogozni Alexandrosz 
igazi motivációit. , Erős vágya támadt, a pothosz" - mondja Arrianosz. Ez 
a szó (jelentése: sóvárgás) újra és újra felbukkan a történetben, s olyan 
embert mutat, akit sorsa hajt, de talán mániákusan erős késztetései 
vannak, hangulata hirtelen változik, Az, hogy Alexandrosz szenvedélyesen 
ragaszkodott ahhoz, hogy felkeresse a szívai szentélyt, beleillik abba az 
idealizált, isteni sugallatok alapján cselekvő embert mutató képbe, amit 
Arrianosz rajzolt Alexandroszról. Sztrabón is azt mondja, hogy a 
, dicsőségvágy" őseivel, Héraklésszel és Perszeusszal való versengés 
vezette. Curtius és Diodorus bizonyos kulcskérdésekről beszél, melyekről 
mások nem tesznek említést. Egyesek úgy vélik, Alexandrosz talán nem 
volt bizonyos hadjáratának kimenetelét illetően. Vagy támogatottságát 
illetően? Talán már az isteniség káprázatába jutott? Mások prózaibb, 
politikai aggodalmakat sejtenek, például az apja halálában való 
részvételét illető pletykákkal kapcsolatban, és annak szükségességét, 
hogy az ilyen szóbeszédet egyszer s mindenkorra elhallgattassa. A 
lehetséges motivációk többsége valószínűleg későbbi spekuláció. 
Egyiptomi szempontból más kép rajzolódik ki. 

A legfőbb politikai kérdés Alexandrosz számára akkor az volt, hogyan 
lehetne Egyiptom elismert uralkodója. Addig is, már az elejétől kezdve 
mindent megtett, hogy megnyerje az uralkodó osztály és a hagyományos 
papság bizalmát, akik kedvezően fogadták volna a görög uralmat. 


Alexandrosz meglátogatta a  Szerapeumot, a  Memphisz melletti 
bikaszentélyt, a félelmetes föld alatti alagutakat, a szent állatok hatalmas 
szarkofágjait. A perzsákkal ellentétben Alexandrosznak nem volt ellenére, 
hogy tiszteletét fejezze ki a mumifikált bikák előtt. A legtöbb akkori 
göröghöz hasonlóan Alexandrosz is nyitott volt más vallások felé, és 
könnyen  beillesztette szimbólumaikat és isteneiket saját  hitébe 
(kétségkívül eredeti módon; haláláig egy nap sem múlt el anélkül, hogy 
,teljesítse napi vallásos kötelezettségét" - írja Arrianosz). A probléma 
abban állt, hogy a hagyomány szerint idegent nem lehet igazi fáraóként 
elfogadni. Egyiptom nagy és gazdag, sűrűn lakott ország volt, lakossága 
négy-öt millió fő... Ha Alexandrosz be akar nyomulni Ázsiába, feltétlenül 
szüksége volt arra, hogy Egyiptom ne veszélyeztesse a hadjáratot, és 
ellássa a hadsereget gabonával. A megoldás éppen jókor állt elő. 
Memphiszi tartózkodása alatt bizonyára a papok tanácsát kérte. 
Egyiptomi perspektívából nézve az lehetett a válasz, hogy csak isteni 
beavatkozással érhet el sikert. Talán a memphiszi papok tanácsolták, 
hogy ha fáraónak akarja nyilváníttatni magát, menjen el a szívai Zeusz- 
Amon orákulumhoz a Nyugati-sivatagba. Ezenkívül Alexandrosznak erős 
lélektani motívuma is lehetett. Arrianosz szerint azzal a szándékkal ment 
Szívába, hogy ,genezisének, születésének egyes részeit megtudakolja 
Amontól". A legenda szerint Perszeusz és Héraklész, Zeusz fiai az ősei. 
Alexandrosz apai ágon Héraklész és Perszeusz, anyai ágon Akhilleusz 
leszármazottja. Abban a korban nem tettek különbséget mítosz és 
történelem közt, és az ilyen állításoknak valószínűleg hitelt adtak. 
Alexandrosz számára tény volt, hogy Héraklész, Perszeusz és Akhilleusz 
az ő valódi ősei. Ezért Szíva szentélyénél Héraklésszel és Perszeusszal 
(később, utazásai során Aornosznál Héraklésszel, az északnyugati 
határnál pedig Dionüszosszal) vetekedett. Amikor elhagyta ezt a világot, 
Héraklész halandóból istenné változott, mely kegyet kivételes érdemei, 
nemes és bátor tettei miatt érdemelte ki. Csak találgathatunk, hogy 
Alexandrosz talán ilyen gondolatokat is dédelgethetett gyerekkorában, és 
valóban hitte, hogy ha Héraklész tetteivel mérhető vagy azokat is 
felülmúló cselekedeteket visz végbe, akkor hasonló jutalomban lehet 
része. 

A szívai látogatás mindenekelőtt kiváló politikai lépés volt. Napóleon 
azt mondta, amikor Alexandrosz nyomában Egyiptomba jött: , Amit a 
legjobban csodálok benne, az a politikai érzéke. Nagyon okos lépés volt, 
hogy elment Szívába. Én Mekkába is elzarándokolnék, ha az 
hozzásegítene, hogy elfoglaljam a Keletet." Ezzel Alexandrosz is 
egyetértett volna. 

Ezért Alexandrosz a hadjárat kritikus szakaszában egy hónapig 
szüneteltette a hadműveleteket, hogy a sivatagba menjen, és egy 
elsötétített teremben egy furcsa istentől tudakolózzon. Akármi is volt az 


indítéka (melyet tán ő maga sem tudott volna pontosan megfogalmazni), 
ez kulcsfontosságú eseménynek bizonyult Alexandrosz életében. 


A SZÍVAI UTAZÁS 


A szívai utazást később ékes szavakkal fogalmazta meg a kivételes 
tehetségű Kalliszthenész, jelekkel és ómenekkel tarkított cikornyás 
stílusban, melyek az olvasóknak isteni beavatkozást sugalltak. Tudjuk, 
hogy odafelé menet Alexandrosz a Nílus deltájának nyugati részétől a 
part mentén haladt, a mai Marsza Matrúhba, azon a területen át, ahol 
később az el-alameini csatát vívják. 

Alexandrosz nyomában a Földközi-tenger partján, még az 
esőövezetben, kietlen, csenevész növényzetű pusztaságon vágtunk át, 
majd 70 kilométer után felkaptattunk a fennsíkra, az igazi sivatagba. Az 
ősi út nyomvonala azonban nem volt azonos a mai aszfaltút vonalával. 
Majdnem egyenesen vezetett Marszába, a mai úttól keletre, a Kattara- 
mélyföldön, a Karat Iskander néven ismert alacsonyabb területen. Ezen 
az úton mentünk, Gara kis oázisán keresztül, az elhagyott, ősi, 
téglaépítésű citadella mellett, legyektől hemzsegő, hőségtől vibráló 
kietlen vidéken. 

A helyiek számítása szerint a Szíváig tartó 250 kilométeres utazás 
teveháton kilenc napig tarthatott a régi úton. Mi négykerék-meghajtású 
járművel egy nap alatt tettük meg az utat; a puszta sivatagot láttuk, és 
semmi mást, csak a pusztaságot. Mint Arrianosz írja: ,,...nincsenek jelek 
az út mentén, nincsenek hegyek, dombok sem, ahonnan az utazó 
megítélhetné, merre, milyen távolságot tett meg, ahogy a tengerészek a 
csillagok állása szerint tájékozódnak." Ahogy propagandamunkához illik, 
Kalliszthenész gondviselésszerű eseményeket hangsúlyoz, ám kitaposott 
karavánúton haladtak, és Alexandrosznak semmi oka nem volt, hogy 
kockázatnak tegye ki magát. A menet mégis eltévedt, és négy nap múltán 
elfogyott a bőrtömlőkben magukkal vitt vizük. (Ezen az úton gyakorlatilag 
sehol sem lehet vízhez jutni.) Életüket egy hirtelen téli vihar mentette 
meg. Arrianosz azt írja, az utazók tátott szájjal itták az égből eső vizet. Jó 
jel, mondta a hadsereg hivatásos jósa, és a történet szerint más kedvező 
jeleket is tapasztaltak az úton. Amikor eltévedtek, egyes források szerint 
két holló jelent meg előttük, és elvezette őket az oázishoz (a hollók 
jelenléte nem lehetetlen, még ma is sok van belőlük Szívában). A 
legrészletesebb leírás szerint négy nappal később érték el a ,keserű 
tavat", a mai Birket el Maszir sós tavait a Gara-oázistól Szívába vezető 
úton. Onnan még 15 kilométerre vannak , Amon városai" (maradványait 
nemrégiben tárták fel a Birket Zeitun közelében); egy nap múlva 
megérkeztek a szentélyhez. 


Mi is Gara felől érkeztünk; gyalog másztunk fel az utolsó dűnékre, 
hogy megcsodáljuk a fantasztikus látványt: a 100 kilométer hosszú, 830 
kilométer széles oázist. Bűvös világba kerültünk: sűrű pálmaligetek 
vetettek hűvös árnyékot a kertre; olajfák, citromfák, fügefák, gránátalma, 
citrom. Az élénkzöld oázis fölött Aghurmi ősi hegyének tömege barnállik, 
mint valami mesebeli vár. Itt áll az orákulum temploma és a régi város: 
vályogtégla falú házak, csipkés oromzatok, méhkaptárszerű, kupolás 
mecsetek. Gyönyörű látvány a kietlen pusztaság közepén. Napkelet felé a 
Nyugati-sivatag dűnéi között kanyarog a Szudán és Núbia felé vezető ősi 
karavánút, ahol még nyolc évvel ezelőtt is aktív rabszolga-kereskedelem 
folyt. Dél felé holdbéli táj, kavicsos homokágyak, majd a Nagy 
Homoktenger sós pusztasága nyújtózik a Szahara felé. Innen Timbuktuig 
alig él állandó lakosság a vidéken, lábunk előtt pedig vagy negyedmillió 
pálmafa pompázik végtelen termékenységgel. Nem csoda, hogy oly sokáig 
szent helynek számított, ahol az istenek közvetlenül szólnak az 
emberekhez. Ez vonzotta ide Alexandroszt is. 

Az orákulum az Aghurmi hegyén, az oázis központjában volt, a 
vályogtéglából épített erődben, a pálmaligetből kiemelkedő sziklán. 
Alexandrosz egyenesen az orákulum templomába ment. Az egyik 
beszámoló szerint a papok a kapuban, a szikla lábánál fogadták; a főpap 
üdvözölte, valószínűleg görögül. Az üdvözlésben , Zeusz-Amon. fiának; 
minden földek urának" nevezték, mely földeket akkor fog meghódítani, ha 
,egyesül az istenekkel". Az élő fáraókat szokták így üdvözölni, s 
Alexandrosz ezt igen kivételes üdvözlésnek vette. Plutarkhosz ezt azzal is 
kiegészíti, hogy a főpap valójában O Paidion (fiam) megszólítással akart 
hozzá fordulni, de mivel nem tudott jól görögül, a Pai Diosnak, Isten 
Fiának, vagyis Zeusz-Amon fiának szólította. Alexandrosznak ezzel nagy 
örömet szerzett, és ebből az egyszerű nyelvbotlásból terjedt el a görög 
világban a nagy hír: az orákulum Alexandroszt Zeusz fiának ismerte el. A 
történet valószínűleg irodalmi szépítés, de a körülményekkel egybecseng. 
Ilyen jelentéktelen véletleneken múlhat birodalmak felemelkedése és 
bukása. 


ISTEN FIA 


Alexandrosz és kisszámú kísérete az ösvényen felment a templomig. A 
templom főkapuján át a belső kamra küszöbéhez léptek. Ez a belső kamra 
még megvan, tetőmagasságig. Itt tartották a papok Amon isten pajzsra 
festett, smaragdokkal kirakott képmását rituális fahajóban (olyasképpen, 
ahogy hindu szentélyek körül szekérrel hordozzák az istenek képét); ezt a 
hajót ünnepségek alkalmával kivitték a szentélyből, papok és fiatal lányok 
táncoltak, énekeltek körülötte ,igen sajátos módon", és a hordozók oda 
mentek, ahova az isten vezette őket. Nők nagy csoportja követte őket, 


dicsőítő himnuszokat énekelve. A hajó fel-le, előre-hátra ingott, így adva 
eldöntendő kérdésre igen-nem választ, mígnem a főpap bejelentette, hogy 
az istenség elégedett. De ez Alexandrosznak nem volt elég. Ő nem valami 
turistáknak mutogatott mutatvány miatt, hanem leendő fáraóként jött ide. 
Fáraóhoz illőn írásos választ és személyes audienciát kért az istentől a 
belső szentélyben, ahová csak királyok léphettek be. Egyedül. 

A belső szentély mindössze háromszor hat méteres helyiség, az 
álmennyezete alatti rejtett helyiségben ült egy pap, aki az orákulumnak 
feltett kérdéseket hallhatta. Ez annak a két-három létező teremnek 
egyike, melyekről biztosan tudjuk, hogy Alexandrosz járt bennük. Bár az 
volt a természetes, hogy ruhát váltottak vagy egy szál alsóneműben álltak 
az istenség elé, Alexandrosz talán egyedüliként, az út porától lepett 
köznapi ruhájában ment be. Az ajtó becsukódott mögötte, társai vártak. 

Alexandrosz az ajtónál állt, az istenség aranycsónakon trónoló 
képmását nézte, és feltette kérdéseit, melyeket az álmennyezet fölött ülő 
pap hallgatott. Aztán a szentély melletti egyik előcsarnokba vezették, ott 
kellett várakoznia. Nemsokára belépett a legidősebb pap, Amon fiának és 
királynak szólította Alexandroszt, úgy, ahogy az élő fáraókat szoktak 
köszönteni. Ezt a köszöntést vették át görögre fordítva a görög 
történészek, így Plutarkhosz is. Az öreg pap írásos választ hozott, nem 
görögül, hanem egyiptomi nyelven, a szent nyelven, szent betűkkel, 
hieroglifákkal írva (bár kétséges, hogy akkoriban a papság tudott-e 
pontos szövegeket írni, mivel a szívai falfeliratok igen gyenge egyiptomi 
nyelvezetűek). Ekkor felolvasták a választ. A kérdés lényege Alexandrosz 
és Amon-Zeusz rokoni viszonyáról szólt, és bár motivációi főként 
politikaiak lehettek, Alexandrosz valószínűleg maga is hitte, hogy 
bizonyos értelemben , Isten fia". 

Sosem fogjuk megtudni az igazságot, mi történt Szívában azon a 
napon. Az orákulum pontos válaszát nem jegyezték fel. Forrásaink kissé 
eltérően számolnak be arról, hogyan is szólt a királynak adott válasz. 
Ennyi idő távlatából nem láthatunk át a makedón propagandán. Olyan 
zártkörű esemény volt ez, mely (mai szóval élve) a nyilvánosság teljes 
kizárásával zajlott. Arrianosz egyszerűen azt mondja, hogy Alexandrosz 
azt hallotta, amire szíve vágyott. Későbbi történészek szerint azonban 
más kérdései is voltak. Először is azt kérdezte, hogy megbűnhődtek-e már 
apja gyilkosai. A pap azt felelte, hogy erről nem szólhat, mert Alexandrosz 
apja nem halandó volt. Alexandrosz ekkor másképpen tette fel a kérdést: 
megbűnhődött-e mindenki, aki Philipposz király meggyilkolásában bűnös. 
A válasz az volt, hogy Philipposz haláláért teljes a bosszú. A második 
kérdésben egyetértés mutatkozik a források között. Megadatik-e 
Alexandrosznak, hogy a világ ura legyen? A válasz: igen. 

Politika vagy nem politika, történt valami Szívánál, ami nagy hatással 
volt Alexandroszra. (Talán igaz lehet a történet, miszerint nem sokkal 


halála előtt Alexandrosz parancsot adott bizalmas barátjának, 
Arideusznak, hogy apja, , Amon" mellé temesse Szívában. Ez nem történt 
meg. Újonnan alapított városában, Alexandriában nyugszik.) Ami az 
orákulumnak azon a téli napon a Nyugati-sivatagban elhangzott pontos 
szavait illeti, bele kell nyugodnunk, hogy a titkot Alexandrosz magával 
vitte a sírba. 

Ám ami elhangzott, éppen elég volt. Az eseményt Alexandrosz 
határozta meg, és propagandistái, jósai és hangulatfelelősei a legjobbat 
hozták ki belőle: ,Azt hallotta, amit hallani akart, szíve felvidult." Az 
expedíció történészének avatott kezében ez a látogatás az expedíció isteni 
jóváhagyásának végső bizonyítékává lett. Onnantól kezdve Kalliszthenész 
nem kisebbíti Alexandroszt, egyszerűen Zeusz fiának nevezi. Csupa 
optimista ómen: a delphoi jósda Szibillája, Didüma, Xanthosz, Gordiusz, 
majd Szíva. A sors Alexandrosz oldalán állt. 


A NAGY HOMOKTENGEREN ÁT 


Milyen útvonalon tért vissza? A legtöbben azt feltételezik, hogy 
ugyanazon az úton, amin jött, de Arrianosz azt mondja, hogy Ptolemaiosz 
szerint (aki valószínűleg a királlyal tartott a szívai utazáskor) más úton 
tértek vissza a sereghez. De milyen úton? 1942 nyarán az el-alameini 
csata előestéjén Rommel tábornokot is foglalkoztatta ez a kérdés. Ő is 
elzarándokolt Szívába, hogy megnézze, el lehet-e jutni onnan a Nílus 
völgyébe. Ha lett volna ilyen út, túljárhatott volna a brit védők eszén, és 
szabad utat nyert volna Egyiptomba és a közel-keleti olajmezőkhöz. 
Meglátogatta az orákulum templomát is (ő talán saját sorsára vonatkozó 
kérdést tett volna fel), aztán megszemlélte a Szívától délre elterülő 
sivatagi tájat, és arra a következtetésre jutott, hogy fegyverzete és 
csapatai arra nem juthatnak át. Lehet, hogy Alexandrosz másképpen 
ítélte meg a helyzetet, különösen, mert ismerhette Szíva legendáját, 
melyet már Hérodotosz is leírt. A történet szerint kétszáz évvel korábban 
Kambüszész perzsa király, Nagy Kürosz fia roppant hadsereget küldött 
Szívába ,,...hogy támadják meg az ott élőket, Amon-Zeusz papjait, hajtsák 
őket rabszolgaságba, és égessék fel Zeusz orákulumát". A Nílus völgyéből 
félútig, a Kharga-oázisig jutottak, aztán eltűntek, elnyelte őket egy 
homokvihar. Soha senki nem látta őket többé. Első olvasatban a történet 
nem valószínűtlen. A Nyugati-sivatag oázisaiban még mindig emlegetik 
azt a híres esetet, amikor 1805-ben egy 2000 emberből álló karaván 
tevéstül-mindenestül , nyom nélkül — odaveszett — egy hatalmas 
homokviharban. Akárhogy is, Kambüszész csapatának tragédiája akár 
arra sarkallhatta Alexandroszt, hogy a másik irányban keljen át a 
sivatagon, hogy legyőzhetetlenségét bizonyítsa. 


Bár a terület sok térképen puszta foltként jelenik meg, valójában két 
sivatagi út is vezet Szívától kelet felé, a Nílushoz, és mindkettőt még a 19. 
században is járták tevekaravánok, bár ezek az utak ma már gyakorlatilag 
teljesen elhagyatottak. Az egyik út a part érintése nélkül a Kattara- 
mélyföldön át Memphiszbe vezetett, a régi időkben két hét alatt lehetett 
az út végére érni; a másik egyenesen keletnek megy, a Bahríjah-oázisba, 
onnan északkeletre, el-Fajjúmba, és onnan Meniphiszbe. Az a sejtésünk 
támadt, hogy Alexandrosz ez utóbbi útvonalat választhatta, ezért úgy 
határoztunk, hogy Bahríjahn keresztül megyünk vissza a Nílushoz. 
Szívából még hajnal előtt elindultunk, két négykerék-meghajtású 
dzsippel, bő tartalék vízkészlettel felszerelve. Kelet-délkelet felé vettük az 
irányt, szembe mentünk a felkelő nappal. Az út ma már alig látható 
nyomvonal, könnyű elvéteni, ha a homokot hordja a szél, de régen jól 
felismerhető, el-Fajjúmba vezető karavánút volt. A sivatagi élet nagyot 
változott azóta: nem járnak már tevék, és eltűntek az apró pihenőhelyek 
is. Az oázisok még megvannak, zöld foltok a vad, égető pusztaságban, de 
már régóta nem lakik bennük egy lélek sem. Ám a kis útjelzők puszta 
létezése is nyilvánvaló bizonyíték arra, hogy a távoli múltban erre 
vezetett az út. 

Az út Zeitunnál távolodik el Szívától, de a régi ösvény letér a modern 
betonútról, ősi oázisok között kanyarog, el-Arak, Bahríjah, Novai Missza, 
Szittra érintésével halad; mindegyik oázisnál megvannak még a tavak és 
az ősi építmények romjai, köztük Ptolemaiosz korából való települések és 
sírok. A Bahríjahn-oázis közelében a szabad ég alatt vertünk tábort. Ma 
már senki nem lakja ezeket az oázisokat, csak méhrajok és szúnyogok 
jelennek meg napnyugtakor. Mégis, az oázisok puszta létezése 
egyértelműen azt bizonyítja, hogy a görögök idejében itt járható út volt. 
Szittra, az utolsó oázis csak félúton van Bahríjah felé; és Szittra után, bár 
visszatértünk a modern  betonútra, felettébb  felelmetesnek és 
kellemetlennek éreztük az utazást a mállott agyaglapály, a kavicsos aljzat 
és a futóhomokdűnék között, ahol természetes vízforrás nincsen; vannak 
viszont magányos katonai ellenőrzőpontok, ahol a modern utazó mégis 
némi vízhez juthat. De egykoron ez volt a karavánút Szíva és Bahríjah 
között; nagyon ősi kapcsolat a Nyugati-sivatag és a Nílus völgye között. 

Végül a második nap késő délután, amikor az árnyékok hosszabbodni 
kezdtek és a hőség kegyesen alábbhagyott, 450 kilométer megtétele után 
az úton elértünk Bahrijah-oázisba. 1939-ben itt Ahmed Fakhri egyiptomi 
régész jelentős felfedezést tett. Fakhri Fajjúm környékén nőtt fel, jobban 
ismerte a nyugati oázisokat, mint bárki más; beszélt az öregekkel, köztük 
korábban rabszolgasorban volt feketékkel is, akik az ősi tevekaraván- 
útvonalon dolgoztak. Bahríjahtól nem messze, éppen ott, ahol a szívai út 
az oázisba ér, egy addig ismeretlen templomot fedezett fel, mely szinte a 
tetejéig homokkal volt tele. Felső része teljesen elmállott a nagy sivatag 


felől fújó heves homokviharokban. Akkor nem tudta feltárni a templomot, 
ezért a következő évben visszatért, és igyekezett megtisztítani a 
főkamrát. Amint lapátolta ki a fal mellől a besodort homokot, egy alak 
tűnt elő, egy Hórusznak és Ízisznek áldozó király. Fakhri végighúzta ujját 
a festett pajzsdíszen, a király nevének feliratán, olvasni próbálta, és 
legnagyobb meglepetésére azt olvasta ki, hogy: Alexandrosz fáraó. 
Megtalálta Nagy Sándor első ismert templomát. 

Miért építették a bahrijahi templomot ilyen eldugott helyre? 
Nemrégiben hasonló leletet - egy, az addig ismeretlen Alexandrosz- 
kultusznak szentelt kápolnát - tárt fel egy olasz régész egy régi karavánút 
végén, mely Bahríjahból a Nílus völgyébe és Memphiszbe vezet, a 
Medinet el-Ma"adi nevű helyen, az el-Fajjúm délnyugati szélén. Ez volt az 
útvonal, melyet Alexandrosz a Szívából történő visszatérésre választott? 
És vajon barátai, Ptolemaiosz tábornok, Egyiptom későbbi kormányzója és 
uralkodója azért jelölte meg az útvonalat ezekkel a templomokkal, hogy 
emléket állítson a nevezetes utazásnak? Lehet, hogy maga Alexandrosz 
rendelte el építésüket, hogy megköszönje az isteneknek, hogy Szívába és 
vissza a viszontagságos úton óvták. Fontos utazás volt, hiszen ekkor vált a 
fiatal makedón uralkodó Zeusz-Amon fiává. 

Szívából érkezve, homokfutta, napégette utazóként álltunk a bahríjahi 
templom maradványa előtt. A nap a Nyugati-sivatagban nyugodott le, a 
szél Afrika belseje felől fújt. Utazásunk során nem először éreztük azt a 
bensőségességet, hogy Alexandrosz nyomát követni több, mint 
egyszerűen végigmenni azon az útvonalon, amerre járt; hiszen ha jól 
körülnéztünk, és elég gondosan olvastuk az ókori forrásokat, jelenlétének 
nyomai még mindig, még annyi idő után is láthatók voltak. Ez az érzés 
csak erősödött, amikor Alexandrosz nyomában keletre mentünk, Iránba, 
aztán át a Hindukus magas hágóin, egészen Tádzsikisztán hegyeiig, Kína 
határáig jutottunk, és a Makran-sivatag veszélyes vidékén jártunk. 


ALEXANDRIA MEGALAPÍTÁSA 


A szívai események és a visszaút az év fordulóján és január első heteiben 
történt. Akkorra a makedón erők Egyiptomban biztonságosan egyesültek. 
Amikor Alexandrosz keletre ment, csak egy 4000 fős elit csapatot kellett 
helyőrségként Memphiszben hagynia. Az ország megszállását szakértő 
módon szervezték meg. Természetesen lehettek ellenállási mozgolódások. 
Rejtett értelmű és apokaliptikus tartalmú papiruszokból tudjuk, hogy 
voltak Egyiptomban olyanok, akik a görögöket tolvajoknak és 
jöttmenteknek tekintették, és úgy ítélték meg őket, hogy , szenvedélyükké 
vált az erőszak". Egy, a görög időszakból származó egyiptomi prófécia 
szerzője szerint honfitársai várják a napot, amikor ,a közénk furakodott 
idegen civilizáció eltűnik, és az Egyiptomot elfoglaló külföldiek úgy 


elmúlnak, mint az őszi levelek". De a siker első hullámában, úgy tűnik, 
Alexandrosznak nem a lakosság jóindulatának megnyerése járt a fejében; 
és konkrét ellenállásról nincs adatunk. Meglehet, mielőtt továbbindult, a 
papság Memphiszben fáraóvá koronázta, de erről hitelt érdemlő 
forrásban nem esik szó, csak egy későbbi verses regényben említik, s e 
szövegben a tényt a fikciótól megkülönböztetni lehetetlen. Ugyanígy 
ellátogathatott Belső-Egyiptomba is. Théba nem volt túl messze, és ma a 
luxori nagy templom belső szentélyének falfestményén láthatjuk az ifjú 
királyt, jellegzetes egyiptomi viseletben, fáraóként, fején Alsó- és Felső- 
Egyiptom egyesített koronája. Bár az egyiptomiak ezt akkor nem 
tudhatták, Alexandrosz trónra lépése a helyi dinasztiák uralkodásának 
végét jelentette, akik háromezer évig vezették a két országot. 

Az egyiptomi papok, fejti ki Szolón a Timaioszban, azt mondják, hogy 
a görögök az egyiptomiakhoz képest csak gyerekek, én ez igaz volt. De a 
görögök tudtak uralkodni a világon; övék volt a jövő. A kínaiakhoz és a 
közép-amerikaiakhoz hasonlóan, amíg nem  konfrontálódtak az 
európaiakkal, az egyiptomiak is befelé néző, önmagukkal elfoglalt 
civilizáció voltak. Minden nagyszerű gyakorlati eredményük, találmányuk 
ellenére szellemi közéletük meglehetősen statikus volt, ellenállt a kívülről 
jövő gondolatoknak. (Mint Hérodotosz megjegyezte: ,megtartják az ősi 
törvényeket, és elszántan kerülnek minden külföldi szokást".) Olyan 
társadalmuk volt, mely befelé figyelt, a völgybe, arra a hosszú, zöld, 
barackszín sziklák között elterülő sávra, melyet az Egyiptom nagy részét 
kitevő végtelen sivatag ölel körül. A Nílus rendszeres, életadó 
áradásainak tudatában nem volt szükségük a külső világra. Velük 
ellentétben a görögök mozgékonyak, agresszívak és intelligensek voltak. 
Mint Arisztotelész írta tanítványának, Alexandrosznak: , ezért van erejük, 
eszközeik és tehetségük, hogy uralkodjanak a világon". 

Alexandrosz számára Egyiptom a hellenisztikus világbirodalom 
sarokköve volt, ezért kifelé nézésre kellett buzdítani. Ezért amikor 
Szívából visszatért, nagy politikai és geopolitikai belátással Egyiptom 
földközi-tengeri partvidékén formálisan kijelölte egy új, nagyszerű város 
alapjait, Alexandriáét. Ez volt a Közép-Ázsiától az Indus völgyéig és 
Észak-Afrikáig terjedő birodalmában a nevét viselő harminc város közül 
az első Alexandria. Az alapítás hagyomány szerinti ideje Tübi hónap 25. 
napja, valószínűleg i. e. 331. január 20. 

Alexandria megalapítása súlyponteltolódást eredményezett Egyiptom 
szellemi és gazdasági életében. A következő ezer évben, az iszlám 
bejöveteléig a város a Földközi-tengerre és a tágabb világra tekintett. 
Alexandria hivatalos, teljes neve , Az Egyiptomnál levő Alexandria", nem 
az Egyiptomban levő. Közraktárnak épült, melyen keresztül Egyiptom 
gazdagsága kiáramolhat; és két évszázad múlva ,az egész világ 
csomópontjává" vált: a hellenisztikus kor Eldorádójává. ,Ha boldogulni 


akarsz az életben, fiam - mondták egykoron -, fűzd be a bakancsodat, és 
menj Egyiptomba." Ennek a csodálatos korszaknak mára csak töredékei 
maradtak: sírok, színházak, mozaikok, az itt élt görög filozófusok, 
művészek, földrajztudósok művei és egy későbbi korszakból bámulatos 
kézművesmunkák, a kultúrák dinamikus kölcsönhatásának 
eredményeképpen, melyeknek Alexandria volt a katalizátora. 
Alexandriából származó kincseket találtak Afganisztán és India távoli 
vidékein is. Az időszámításunk szerinti első században alexandriai 
kereskedők a  monszunszelekkel egészen  Dél-Indiáig hajóztak, 
kereskedelmi kapcsolatot teremtetve, a Gangesz vidékével, azon 
keresztül Vietnammal és Kínával is - Alexandrosz idejében kezdődött a 
folyamat, a gondolatok és kapcsolatok kiterjesztése jegyében. Ezáltal 
Egyiptom ősrégi élete átalakult, így lett Alexandria a , civilizált világ 
legnagyszerűbb városává". 
Mindez szimbolikusan az időszámításunk előtti 331. év első napján 

kezdődött. 


HARMADIK RÉSZ 


A VILÁG URA 
IRAK ES IRAN — 
I. E. 331. TAVASZ-TEL 


Alexandrosz továbbindul; Dareiosz megpróbálja királyi kiváltságokkal 
megvenni Alexandroszt; Dareiosz súlyos vereséget szenved az arbelai 
(gaugamelai) csatában; délnek, Irak felé; pihenés és szórakozás 
Babilonban; Irán lerohanása és a furcsa történet a Bibliából; csata a 
Perzsa kapunál; Perszepolisz; Alexandrosz, az Átkozott; Dareiosz halála; 
, nincs visszaút"; a Nagy Óceán partján; az amazonkirálynő legendája; 
Irán megsebzett lelke 


A döntő ütközet közelgett. Isszoszi veresége után Dareiosz visszavonult, 
hogy ,sebeit nyalogassa" és új hadsereget gyűjtsön - hatalmas 
hadsereget, birodalma minden sarkából. Tudta, hogy Alexandrosz nem 
fog megállni a Földközi-tenger partján. A perzsa , külügyminisztérium" 
egy utolsó, kétségbeesett levélváltással igyekezett pénzzel eltéríteni 
Alexandroszt terveitől. Történt már egy kísérlet, mely nem igazodott a 
világpolitika megváltozott helyzetéhez, s inkább egyezményre akartak 
jutni Alexandrosszal, és kiváltani Dareiosz családját. Ezt azonnal 
visszautasították. Akkor a perzsák azt ajánlották, hogy Alexandrosz 
megkaphatja a közép-anatóliai Halüsz folyóig terjedő területet, és a 
perzsa királyi családért is jelentős váltságdíjat adnak. Végül már egészen 
az Eufrátesz folyóig átengedték volna a területet, valamint óriási, 30 000 
talentumos váltságdíjat és Dareiosz egyik lányának kezét ajánlották fel 
Alexandrosznak. ,Én, ha Alexandrosz volnék, elfogadnám" - mondta az 
öreg Parmenión tábornok. ,Én is, ha Parmenión volnék" - felelte 
Alexandrosz. Ekkorra az ifjú hódító megérezte a vér szagát: ,Most már 
engem hívj Nagy Királynak: élj alkirályomként, vagy készülj a harcra, de 
biztos lehetsz benne, hogy bárhol legyél is, megtalállak." Dareiosz 
ereiben megfagyhatott a vér. 

Azon a tavaszon, április elején, a kipihent és megerősödött makedón 
hadsereg hadijátékokat tartott, áldozatot mutatott be, majd elhagyta 
Memphiszt, és Gáza érintésével a palesztinai partok mentén Türoszba 
ment. Itt a titkosszolgálat olyan híreket kapott, hogy Dareiosz csapatokat 
von össze Babilon körül, ezért a szárazföld belseje felé, Damaszkuszba 
indultak. Innen Aleppón keresztül menetelve Dzserablusznál átkeltek az 
Eufráteszen, és Niszibiszen át Asszíriába (a mai Észak-Irakba) mentek. 


Dareiosz perzsa hadserege a birodalom minden vidékéről toborzott 
katonákból állt. Voltak csapatok Közép-Ázsiából és a Hindukus-hegységen 
túli Indus-völgyből is. A görögök szerint egymillió emberből állt a perzsa 
sereg, de ez nyilvánvalóan lehetetlen. Valószerűbb becslések Alexandrosz 
hadseregének kétszeresére becsülték az ellenfelet. Dareiosz a korábbi 
csatákban megvert nehézfegyverzetű gyalogsága helyett a lovasságába 
helyezte bizalmát; ezen a téren ötszörös túlerőben volt a makedónokkal 
szemben. Más újításokkal is próbálkozott. Különleges egységeket állított 
fel, hosszabb dárdákat alkalmazott, hogy sikerrel vívhasson a falanxszal. 
Ebből is látható, hogy hamis a görögök Dareiosz-képe, miszerint a perzsa 
király tehetetlen a hadvezetésben és megbénította a balszerencse. Az volt 
a probléma, hogy nagyon kockázatos dolog hadjárat közben taktikát és 
eszközöket váltani. Egy ilyen egyenetlen katonaállományt egységes 
hadsereggé kovácsolni sok időbe telik, de Dareiosznak nem volt ideje. 

A perzsa hadsereg Babilon közelében gyülekezett. Azt várták, hogy 
Alexandrosz az Eufrátesz mentén, Észak-Szíria felől érkezik. Ám 
Alexandrosz újfent kerülő utat választott, megint meglepetést okozott az 
ellenségnek. A hosszabb úton, Észak-Irak felől közelítettek, ami hadtáp 
szempontjából kedvezőbbnek bizonyult. Ekkor máig ismeretlen okokból, 
Dareiosz ahelyett, hogy Babilontól északra várta volna be a görögöket, 
320 kilométerrel északabbra vonult, és Arbela ősi városa mellett 
táborozott le, hogy meglássa, melyik utat választja Alexandrosz a Tigris 
folyón való átkelésre. Alexandrosz kémei így be tudták határolni Dareiosz 
pozícióját, ezért Alexandrosz az északi utat választotta, és szeptember 18- 
a körül Moszultól északnyugatra átgázolt a Tigris folyón. (Ez volt a 
frontzóna Szaddám Huszein hadserege és a szabad kurd erők között az 
1991-es Öböl-háborúban.) A Tigris folyó mögötti területeken Dareiosz a 
felperzselt föld taktikáját alkalmazta, hogy a görög sereg ne juthasson 
utánpótláshoz. Égő tüzek és falvak füstje emelkedett az égre, ameddig a 
szem ellátott, annyira, hogy , a nappalra a füst sötét takarója borult"... 

Dareiosz ismét átengedte a kezdeményezést Alexandrosznak. Tudta, 
hogy hamarosan harcba kell bocsátkoznia, és minden tőle telhetőt 
megtett azért, hogy olyan terepen csapjanak össze, melyet ő választott. A 
következő néhány napot azzal töltötte, hogy elegyengettesse a talajt, s Így 
borulékony harci szekerei nagyobb eséllyel vehessék fel a harcot a 
makedón falanxszal. A kiválasztott csatamező a síkságból 1000 méterre 
kiemelkedő, a Gomel folyó közelében, Arbela (Irbil) városától mintegy 120 
kilométerre északnyugatra fekvő Dzsebel-Maklub hegyeitől északra, 
Gaugamela (Tell-Gomel) kisváros közelében volt. Szeptember 20-21-én 
szinte teljes holdfogyatkozás volt megfigyelhető, melyet a makedón 
tisztek megdöbbenéssel figyeltek, a hadsereg jósai viszont azonnal a 
győzelem jeleként értelmezték. Másnap bemutatták az engesztelő 
áldozatokat, és Alexandrosz hada megindult. Szeptember 25-én került 


kapcsolatba az ellenséggel: elfoglalta a  csatamezőt környező 
magaslatokat. Aztán a hadsereget négy napig pihentette, s közben 
felderítő tevékenységet végeztetett. Ezalatt kidolgozta tervét, és 
valószínűleg átszervezte és gyakorlatoztatta a speciális egységeket. 
Szeptember 30-án megközelítette Dareiosz seregét, és letáborozott velük 
szemben a végső összecsapás előtt. Alexandrosznak 40 000 gyalogosa és 
körülbelül 7000 frontlovasa volt; Dareiosznak 34 000 lovasa és rengeteg 
gyalogos katonája; számukat a görögök 200 000 és egymillió közé teszik. 
A kisebbik szám, bár az is túlzásnak tűnik, közelebb lehet az igazsághoz. 

Időszámításunk előtt 331. október elsején az augusztusi, tikkasztó, 
gyakran 50 fokos hőség után a késő nyári meleg már alábbhagyott az 
arbelai síkon. De bizonyára még mindig elég nagy volt a forróság. És por. 
Kurdisztán lepusztult, kopár hegyein gyakoriak a porviharok. Forrásaink - 
bár rendelkezésükre áll Alexandrosz katonai egységeinek listája és 
haditervei, valamint a perzsa hadsereg teljes írásos diszpozíciója, mely a 
csata után Alexandrosz birtokába jutott - zavarosan írnak az ezután 
következő eseményekről. Ami a papíron megjelenik, az távoli kiáltás a 
csata zűrzavaros forgatagából. A küzdelem négy kilométer hosszú 
frontvonalon zajlott, kavargó porban, az események nagy részét nem 
láthatták a hadvezérek, ezért a túlélők egyike sem ismeri a csata teljes 
történetét. 

Alexandrosz tudta, hogy a perzsák elhúzódó harc esetén bekeríthetik. 
Erre fel is biztatta őket azzal, hogy fokozatosan 45 fokos szögbe fordította 
arcvonalát. Az volt a szándéka, hogy a perzsákat idő előtti támadásra 
készteti, mely által rések nyílnak a frontvonalon. A csata kezdetén 
azonban éppen a görög arcvonal nyílt meg. Besszosz, a baktriai (észak- 
afganisztáni) lovasság parancsnoka erős támadást intézett Alexandrosz 
jobb szárnyán, rést ütve az előrehaladó makedón falanxon. Itt más perzsa 
lovassági egységek is átjutottak, és a görögök felszerelését támadták. A 
másik oldalon a perzsa jobb szélen a lovasság szintén áttört a görög 
frontvonalon. Ekkor a perzsáknak esélyük volt a győzelemre, de talán 
mert azt hitték, már megnyerték a csatát, a perzsa lovasság 
előrevágtatott, hogy lerohanják a néhány kilométerrel hátrébb húzódó 
makedón tábort. Ez a fegyelmezetlenség Dareiosz reményeire nézve 
végzetesnek bizonyult. 

Miközben Parmenión a bal szárnyon visszaverte az erősebb perzsa 
támadásokat, Alexandrosz egyfajta mozgó várat alkotott a falanxból és a 
különleges egységekből. Ebből a fedezékből ék alakú csatarendbe állított 
lovascsapatokkal és a királyi őrséggel indított támadást a perzsa fronton 
megnyilt résnél. Dareiosz a porfelhőn át hirtelen azt látta, hogy ismét 
védtelen, királyi testőrsége és a görög zsoldosok vereséget szenvedtek. A 
helyzet igencsak kaotikus lehetett, Dareiosz képtelen volt szétszórt, 
lomha csapataival kommunikálni. Ekkor, amikor Besszosz, a perzsák bal 


szárnyán álló lovasság vezetője látta, hogy középső csapataik vereséget 
szenvedtek és a királyi osztag hátrál, visszavonulót fújatott. A csata 
elveszett, s vele megpecsételődött a kétszáz évvel korábban Kürosz által 
alapított perzsa monarchia sorsa, felbomlott a világ valaha létezett 
legnagyobb birodalma. 

Ahogy Isszosznál, Dareiosz ezúttal is elmenekült az üldöző 
Alexandrosz és csapatai elől, éppen csak hogy sikerült elkerülnie az 
összecsapást. A csatának gyakorlatilag vége volt, bár a közelharcok még 
folytatódtak. A jobb szárny perzsa lovassága a görögök hadikészleteire 
tört, aztán visszafordultak, de belefutottak Alexandrosz csapataiba, és 
véres közelharcot kellett vívniuk. A nap azzal ért véget, hogy Dareiosz 
fejvesztve menekült harci szekerével Arbela városa felé, nyomában 
Alexandrosz. Ádáz üldözés folyt a síkságon, csak sötétedéskor hagyták 
abba a hajszát. Akkor a görögök ettek, ittak, néhány órát pihentek, majd 
éjfélkor folytatták az üldözést. Alexandrosz hajnalban lovagolt be Arbela 
városába, a Gomel folyó felől. Az ősi város ugyanúgy állt a síkságról 
messziről kitűnő nagy dombon, ahogy ma is látható. Dareiosz eltűnt. A 
görögök később megtudták, hogy a perzsa király maga mellé vette a 
túlélők egy csoportját, és az örmény hegyeken át Ekbatana (a mai 
Hamadán) felé vette az irányt. Gyakorlatilag nemcsak Babilóniát és 
Mezopotámiát hagyta maga mögött a görögöknek, hanem Szúzát, a 
Perzsa-öböl közelében fekvő téli fővárost is. 

Az arbelai (gaugamelai) csatát gyakran nevezik a történelem 
legfontosabb, legmeghatározóbb csatájának. A legreálisabb korabeli 
becslések szerint a perzsák veszteségét 56 000 főre teszik, ám a teljes 
perzsa hadsereg létszáma sem lehetett ennél sokkal több. A halottak 
valódi számát valószínűleg akkor sem tudták pontosan. A görög 
veszteséget Arrianosz és Curtius is csak néhány százra becsüli. 
Valószínűbbnek tűnik egy egyiptomi papirusztöredéken talált adat, 
miszerint a Dareiosz távozása utáni lovassági ütközetben 1000 görög 
gyalogost, 200 lovast, köztük az elit alakulat 60 tagját mészárolták le. 
Arrianosz is azt mondja, hogy 1000 lovast öltek meg. Súlyos veszteség, de 
az Ázsia feletti uralomért elég jutányos ár. 

Az egyetlen nem görög forrásból származó beszámoló csak néhány 
sor, de igen nagy jelentőségű szöveg. Nemrégiben fedezték fel a 
Babilonban agyagtáblára ékírással írt korabeli naplót, mely a legkorábbi 
beszámoló az eseményekről, s Alexandroszt a másik oldalról mutatja be. 
Ahogy az a korban szokás volt, az írnok a szöveg elején az abban a 
hónapban érvényes árakat (olaj 1 pi, gyapjú 5 sékel), az asztrológiai állást 
(,a Jupiter a Skorpióban állt") jegyzi fel, de számunkra a folytatás 
érdekes. , A hónap tizenegyedik napján pánik tört ki a katonai táborban... 
A király előtt (a görög hadsereg jelent meg), majd tábort vertek a király 
(Dareiosz) előtt. Huszonnegyedike reggelén királyuk zászlót bontott. 


Megharcoltak egymással, és a görögök vereséget mértek rájuk. Fontos 
tisztek (haltak meg?). Ő  (Dareiosz) hátrahagyta hadseregét... 
(elmenekültek?) városaikba... Ő Guti (Nyugat-Irán) földjére menekült." 
Extrémen lakonikus szövegnek tűnhet, de drámaian érzékelteti a híreket, 
közvetlenül, nem a görög propaganda szűrőjén keresztül. 

Az ómenek igaznak bizonyultak. Alexandrosz már biztosan tudta, hogy 
nyitva áll az út, ő lehet Ázsia Ura, ahogy a gordiuszi, didümai, xanthoszi 
és szívai orákulumok is közölték. (Ekkor a források szerint Alexandrosz 
egy időre megállt, hogy jósaival tanácskozzon. Megállni, amikor 
nyerésben van az ember!) Nyitva állt előtte Mezopotámia gazdag, népes, 
ősi országa, a civilizáció bölcsője. Bár a perzsák két évszázada uralták, ez 
az ország nem vette át a perzsa szokásokat. Egyes krónikák szerint 
Xerxész király leromboltatta a legszentebb babiloni szentélyt, ezzel 
meggyűlöltette , magát a  Dijala-síkságon hatalmas  agyagtégla 
udvarházaikban lakó arámi nyelvű uralkodó osztály körében; azon ősi 
családok között, akik generációk óta műveltették a templomokhoz (ahogy 
később a mecsetekhez) tartozó hatalmas déli földbirtokokat; s nem 
kedvelték a régi papi osztály tagjai sem, akik az archaikus ékírás 
kultúráját tartották fenn. És különösen a soknemzetiségű városi 
kereskedőosztály: zsidók, arameusok, arabok, a bankárok és kereskedők 
körében néztek rá ferde szemmel, akik a Perzsa-öböl térségével, 
Bahreinnel és az indiai partvidékkel kereskedtek. Ezek az emberek, mint 
a Murasu család is, pénzügyi tranzakciókat bonyolítottak le, datolyával és 
gabonával kereskedtek, s egészen Anatóliáig és Egyiptomig terjedtek a 
kapcsolataik. Vajon gondolhatták-e, hogy van okuk a görögöket jobban 
kedvelni? Talán nem. Számos déli város (például Uruk és Larsza) tanácsa 
azonban szívesen láthatta a felszabadítót. Alexandrosz tudhatta ezt, és 
gyorsan előreküldött egy hadosztályt. Egyrészt, hogy tárgyalásokat 
folytassanak a hadsereg beszállásolásáról és élelmezéséről, másrészt, 
hogy előkészítsék a terepet a tárgyalásos megadáshoz, miközben a déli 
városok nagytanácsai visszafojtott lélegzettel figyeltek, milyen király ül a 
nyakukba. 


PIHENÉS ÉS SZÓRAKOZÁS BABILONBAN 


Októberben egészen kellemes az idő Észak- és  Közép-Irakban. 
Alexandrosz gyors ütemben vonult át Asszíria végtelen búzamezőin. Most 
már tudjuk, hogy az arbelai csata október elsején zajlott. Egy-két napot 
eltöltöttek a sebesültek ápolásával, a halottak elhamvasztásával, aztán 
megindultak a kurd hegyek lábánál Kirkuk városa felé. Ezért a vidékért a 
történelem kezdete óta csatározások folytak. (Emlékszem, 1989 elején 
jártam erre, a kurd Anfal után; szürke, ólmos esős időben, bekötött szemű 
rabokat szállító nyitott teherautók után haladtunk elhagyott falvakon 


keresztül, a megszálló erők félelmetes erődítményei mellett. Olyanok 
voltak, mintha a görögök építette erődök lettek volna, mintha a régészek 
éppen csak feltárták volna: a történelem ilyen hátborzongató módon 
ismétli önmagát.) A görögök megálltak a Mennisz nevű településen, a 
kirkuki olajmezők közelében. Itt Alexandrosznak megmutattak egy 
bitumentavat és egy nafta- (nyers petróleum) kutat. Aznap éjjel a helyiek 
naftával locsolták meg és fáklyával meggyújtották az Alexandrosz 
táborához vezető utat, úgy, hogy , egy pillanat alatt tüzes sávvá változott" 
- találó metafora Alexandrosz rohamos előrehaladására. 

Tikriten és Szamarrán keresztül haladtak délre. Alexandrosz számára 
ez könnyű menetelés volt. Erről az utazásról is beszámol a babilóniai 
asztrológiai feljegyzés. Menetelése alatt tárgyalások folytak, és futárokat 
küldtek előre Babilónia polgáraihoz. A napló megemlíti, hogy a görögök a 
megadás feltételeként a templomi kincseket is követelték. Alexandrosz 
október 20-án Babilon városától 60 kilométerre északra, Szipparban, a 
Napisten városában megállt. A zsúfolt, agyagtéglás utcájú, omladozó 
zikkuratos Szippar a téglából épített hatalmas védmű, a Tigris és az 
Eufrátesz folyó közt húzódó úgynevezett ,méd erődvonal" közepén állt, de 
Alexandrosz nem ütközött ellenállásba. A korabeli babiloni napló szerint 
Alexandrosz hetvenkedő üzeneteket küldött előre. , Parancs jött 
Alexandrosztól, azt üzente, hogy ne menjetek házaitokba..." (Talán a 
templomokat érti ez alatt, ahol a kincseket és egyéb értékeket tartották, 
és ezek elhordását akarta megakadályozni.) Két nappal később 
Alexandrosz elérte Babilon külvárosát, ahol a görögök szerint a város 
vénei ajándékokkal járultak a makedón király elé: lovakat, szarvasmarhát, 
oroszlánokat, leopárdokat és mindenféle egzotikus állatokat adtak át, 
mintha sietősen összeszedték volna Babilon állatkertjének lakóit... Az 
ajándékot elfogadták. Egyeseket megfosztottak (hivataluktól? életüktől?); 
aztán áldozatot mutattak be. A jelenetet könnyű elképzelni: a király 
emberei és testőrei éles szemmel figyelik a tömeget; a tolmácsok 
próbálják megérteni a városi tanács rendelkezéseit; babiloni papok 
énekeltek, tömjént lóbáltak; a perzsa udvari lovasság díszegyenruhában 
parádézott. Vezetőjük, Mazeusz szatrapa, aki az arbelai csatában a 
perzsák jobb szárnyát vezette, most átállt a görögökhöz, ezért 
megerősítették pozíciójában. 

A babiloni ékírásos napló szerint október 24-én vagy 25-én 
, Alexandrosz király bevonult Babilonba, lovakkal és teljes 
hadifelszereléssel, Babilon polgárai és a nép pedig fogadta őt". A görögök 
szerint Alexandrosz harci szekéren állva, szertartásosan vonult be 
Babilonba a címerállatokkal díszített, kék mozaikkal kirakott Istár-kapun, 
a város nyüzsgő, forgalmas északi bejáratán keresztül. Mögötte az elit 
csapatok, a Társak, hetyke boiótiai lovassági sisakjukban, hullámzó 
nyaksállal, igen nagy feltűnést keltve. A város vénjei sietve szervezték 


meg Alexandrosz fogadását. Az utcákat virágok és füzérek díszítették; 
mindenfelé az oltárokon tömjént, drága olajat égettek, s jó illatot 
gerjesztettek, amikor a polgárok  rózsaszirmokkal szórták be 
Alexandroszt. Nem telt el sok idő, a hadsereg szállásmesterei intézkedtek 
az elszállásolás, az ellátás, a pihenés és szórakozás ügyeiben, és 
Alexandrosz végre lerúghatta csizmáját Nabú-kudurri-uszur palotájában. 
Ő volt az úr, amerre a szem ellátott, messzi földeken. 

Babilon az egyik legősibb és leghíresebb város. Három évezreden át 
Irak volt a civilizált világ központja. A város szíve, az Eufrátesz folyó által 
kettészelt, hatalmas agyagtégla épületekkel tarkított négyszög alakú 
terület, nagyjából abban a formájában, ahogy két és fél évszázaddal 
korábban, a bibliai Nabú-kudurri-uszur király idejében állt. Az elöregedő, 
omladozó, égetett téglából épített bástyák az őszi fényben ,úgy 
ragyogtak, mint a csiszolt bronz"; álltak a nagy templomok és piramisok; 
a hatalmas belső védművek; a belső várost védő főfalak olyan vastagok, 
hogy azokon egy négylovas fogat is kényelmesen elfért. A külső vonalakat 
masszív bástyákkal, földpadokkal és égetett téglából kirakott padkákkal 
erősítették meg. Körben az Eufrátesz és egy csatornarendszer. A déli 
szektorban, a folyóparton hatalmas, a folyó eróziós hatása ellen 
sáncfalakkal védett megemelt terasz. Itt állt Nabú-kudurri-uszur palotája. 
Hatalmas udvarok, melyeknek csodálatos felső falait díszes, kék mázas 
kerámiasávval díszítették; cédrusfa ajtóikat bronzkeretbe foglalták, 
arany-, ezüst-, elefántcsont berakásokkal díszítették, hasonlóképpen a 
későbbi iraki mecsetek ajtajaihoz, ahol cédrusfa oszlopos előcsarnokokat, 
színes kövekből, rézből és gyöngyházból kirakott geometrikus mintákat 
láthatunk. A lakosztályok mennyezetét helyenként aranyozott libanoni 
cédrusfa gerendák tartották. Itt volt a király magánlakosztálya, 
fogadóterme, fürdőmedencéje, valamint az egyik oldalon a folyóra, a 
rakpartra, a másikon a királyi kertekre néző hálószobái. Alexandrosz 
ablakából nagyszerű kilátás nyílt. Északon, a folyó kanyarulatánál nagy, 
fákkal beültetett, pavilonokkal és nyári lakokkal tűzdelt teraszos kertre, a 
híres függőkertekre látott. Volt szőlő, datolya, tölgyek, tamariszkuszfák, 
gyümölcsfák, gránátalmafák. A kerteket felülről, csatornákon keresztül 
öntözték. Itt, a világ közepén Alexandrosz átgondolhatta a helyzetet, és 
megtervezhette a háború következő szakaszát. (És bár ekkor még nem 
mutatkozott felhő horizontján, nyolc évvel később, az Indiából való 
visszaúton; itt, ezen a helyen fog meghalni.) 

A korabeli , útikönyvek" kétségtelenül nem túloztak. Az egyik ilyen 
városleírás fennmaradt. , A városnak tíz negyede van, mindegyiknek saját 
kapuja. Huszonnégy nagy sugárút szeli át, melyben a nagy istenek 
negyvenhárom temploma, a kisebb istenek 900 szentélye látható, 
valamint a város környékén is van még vagy száz szentély." A folyó 
mentén rakodópartok, dokkok, melyektől lépcső vezet fel az utcákra, ide 


érkeztek a kereskedők a Perzsa-öbölből és Indiából származó áruikkal. 
Néhány feltűnő építmény nem élte túl a perzsa megszállást: Etemenanki 
nagy temploma (ahol most fallal körülvett kertben Amran szentélye áll) 
nagyon lepusztult, felújításra lett volna szüksége. Babilon jobb napokat is 
látott, de valószínűleg még mindig a világ legnagyobb és legszebb városa 
volt. Görögök természetesen korábban is jártak ott kereskedőként, 
zsoldosként és utazóként. A város Hérodotosz egy évszázaddal korábban 
írt JTörténetének helyszíne volt. Ebben leírta a zikkuratot, a lépcsős 
piramist, melyet gyakran a bibliai Bábel tornyával azonosítanak, és a 
függőkerteket is. Hérodotosz eleven képekkel mutatja be a babiloni 
társadalmi életet, köztük a zikkurat tetején folytatott rituális nemi aktust 
és a krokodilokkalk(!) folytatott prostitúciót - a modern szenzációhajhász 
antropológiai útikönyvek előfutára. 

Alexandrosz mint mindig, kíváncsi volt a helyi kultuszokra. Babiloni 
királyként megígérte, hogy újjáépíti a Marduk főistennek szentelt 
hatalmas Eszagila-szentélyt, melyről a görög propaganda hamisan 
állította, hogy egy évszázaddal korábban Xerxész uralma alatt a perzsák 
rombolták le. A makedón vezetőknek bőven volt idejük megtekinteni a 
turisztikai látványosságokat. A hadsereg játékokat, fesztiválokat, atlétikai 
versenyeket rendezett, s otthonosan berendezkedett. Egy hónapos 
szabadságot kaptak. Számos tisztet magánházaknál szállásoltak el; 
rengeteget költöttek borra, nőre, zenére. A görögök szerint nemcsak a 
professzionális prostituáltak, hanem más babiloni nők is készségesen 
szórakoztatták a csapatokat, illetve fosztották meg őket megérdemelt 
jutalompénzüktől. Curtius részeg lakomákon zajló sztriptízről is beszél, 
ami szórványosan, szenzációképpen bizonyára előfordulhatott, de a 
babiloni vallásnak a nemi erkölcs nem volt lényeges eleme, s különösen 
nagyvárosokban nem tartották ezt lényegesnek. Egy ilyen kozmopolita 
városban ez az életvitel sokak számára jelenthetett szórakozást és 
megélhetést. 

Mások ezt a szabadságot intellektuálisabb igényeik kielégítésére 
használták fel. Kalliszthenész, az expedíció történésze, aki most kivételes 
helyzetet élvezett, azt kérte, hadd nézze meg a babiloni papok 
csillagászati feljegyzéseit, melyekről a babiloniak tolmácsok által azt 
mondták, hogy 30 000 évre visszamenőleg rögzítik az égi eseményeket. 
(Ezeket is azzal az ékírással írták, ami majd csak a kereszténység 
kezdetén tűnik végleg el.) Kalliszthenészt vendéglátói kétségkívül jól 
kiszínezett történetekkel traktálták, hogy elkápráztassák kultúrájuk 
ősiségét és nagyszerűségét illetően - no persze neki magának sem esett 
nehezére a túlzás, és nyilván nem volt elvei ellenére, hogy egy-egy jó 
történetet felnagyítson. A nagy városban eltöltött néhány hét a 
makedónok számára igazi revelációként hathatott. A pihenés és 


szórakozás mellett azonban gyakorlatozniuk is kellett. Még kemény 
harcok elé néztek. 

Volt-e ellenállás Babilonban? Úgy tűnik, nem volt, de azt nem lehet 
mondani, hogy a görögöket mindenhol tárt karokkal fogadták vagy a 
többség üdvözölte volna őket. Egészen a közelmúltig csak a görögök 
változatában ismertük a történetet. Most azonban az eddig ismeretlen 
babiloni szövegek, köztük az asztronómiai napló feltárásával bepillantást 
nyerhetünk a görögök korabeli fogadtatásába a helybeliek szemszögéből. 
Egy nemrégiben lefordított dinasztikus próféciában például Alexandrosz 
és a makedónok iránt megnyilvánuló ellenségességet láthatunk, s 
tudomásunk szerint ez az első ilyen jellegű ismert szöveg: 


Idegen herceg ül a trónra 
Öt évig uralkodik rajtunk 

A görögök serege támad 
Legyőzik Dárius hadseregét. 
Kifosztják, kirabolják. 

De a király új hadat gyűjt 
Ismét csatarendbe állnak. 
Enlil Sams és Marduk áll 

A király serege mellé és 
Legyőzik a görögök hadát 

.. akiket nyomorúság sújtott 
megvigasztalódnak... újra boldog lesz az ország... 


Dareiosz vereségének tagadása egészen napjainkig visszhangzik. Az 
elűzött iráni sah haláláig tagadta, hogy a makedónok valaha elfoglalták 
Irán területét. Ez a prófécia csak kegyes remény maradt. Alexandrosz a 
következő lépés előtt kémjelentéseket gyűjtött be Dareiosz felől. Mielőtt 
elindultak volna, a hadat alaposan átrendezték és átképezték. A lovasság 
megszokott rendjét átszabták (ez talán annak a jele, hogy sokan nem 
akartak továbbmenni, mondván, a hadjárat elérte célját?). Alexandrosz 
azonban elhatározta, hogy elfogja Dareioszt, és már követeket is küldött 
előre, hogy tárgyaljanak a perzsa király téli fővárosa, a 600 kilométerre 
délkeletre, a Perzsa-öbölhöz közel fekvő Szúza városa megadásának 
feltételeiről, a hatalmas királyi kincstár átadásáról. Ez volt Alexandrosz 
következő célja. 


IRÁN MEGSZÁLLÁSA 


November 25-én elhagyta Babilont, és Szúzába indult. A 70 000 emberre 
bővült teljes hadsereg vele ment. A történelem kevés ennél tapasztaltabb 
és kegyetlenebb hadigépezetet látott. Először a Tigris folyón kellett 


átkelni, majd a folyókkal és öntözőcsatornákkal szabdalt, a smaragdzöld 
mezőkből kiemelkedő dombokon álló, égetett agyagtéglából épített ősi 
városokkal tarkított, szépen rendezett iraki síkságon vezetett az útjuk. 

Szúza a Tigris folyótól keletre, forró, sík vidéken, a mai iráni 
Kuzesztánban, Perzsia arab nyelvű szögletében fekszik, az 
Örményországtól a Perzsa-öbölig húzódó hatalmas Zagrosz-hegység 
szélvédett oldalán. A hegység Irak és Irán, a hordalék alkotta 
mezopotámiai síkság és az Ázsia szívéig hatoló fennsík közti határ. A 
történelem kezdete óta háborús övezet, vívtak érte Ur és Elám urai, a 
Szászánidák és a római császárok is, akiknek birodalma legnagyobb 
kiterjedése idején elérte Mezopotámia forró déli vidékeit, s egészen a 
Perzsa-öbölig kiterjedt. 1980-ban e terület ismét csatamezővé változott: 
Szaddám Huszein támadt Iránra, ezzel a modern háborúk 
legborzalmasabbikát robbantva ki. Iránnak ebben a határzónájában az 
utak mentén még mindig lövészárkokat lehet látni, és tankokat, az 
utcákon is. 

Azon a nyáron  Muharram idején, a síita — muzulmánok 
gyászhónapjában érkeztünk Iránba, amikor hatalmas menetek vonulnak 
végig az utcákon, panaszdalokat hord a forró nyári éjszaka: nagy 
vereségek keservét. Először Alexandrosz, aztán az iszlám tanait terjesztő 
arabok. Mindkettő asszimilálódott, és mint látni fogjuk, a hellenisztikus és 
az iszlám kultúra is átformálta az iráni civilizációt. Alexandrosszal 
kapcsolatban az iráni néphagyomány ellentmondásos. Ő az Átkozott és a 
Sah-en-Sabh, a Királyok Királya. Ő a 10. században élt híres perzsa költő, 
Firdauszií Sáhnáméjának hőse, melyet az elmúlt évszázadok 
viszontagságai ellenére még ma is recitálnak az iráni kávézókban. 
Firdauszí eposzában. Alexandrosz az igazságos Sah, akinek Dareiosz 
utolsó leheletével a királyságot örökül hagyta. A másik oldalon a mai 
vallásos népi játékokban a színteret trópusi sisakban és sötét 
szemüvegben feldúló gazemberként jelenik meg, a történelem más 
gonosztevőivel, például a gonosz Jazid kalifával és a Nagy Sátánnal, az 
Egyesült Államokat megtestesítő Uncle  Sammel együtt. A 
zoroasztriánusok, az ősi iráni vallás megmaradt követői számára 
Alexandrosz a gyűlölt hódító, aki megsemmisítette szent könyveiket és 
megölte papjaikat. Mint már utazásaink során annyiszor tapasztaltuk, 
Alexandrosz történetét sokféleképpen, számtalan ellentmondásos módon 
lehet értelmezni, s ezt meg is teszik. 

Egyiptomban és Babilonban  Alexandroszt  felszabadítóként 
üdvözölték, és egyáltalán nem vagy csak nagyon kis mértékű ellenállás 
tapasztalható vele szemben. Irántól azonban ellenséges területen jártak. 
Innentől kezdve egészen Indiáig komoly, gyakran igen vad ellenállásba 
ütközött. I. e. 331 telén a Zagrosz-hegység felől lépett Irán földjére, 
Dareiosz birodalmának szívébe. 


Mi az iraki határ közelében követtük újra a nyomát, a Babilontól 
Szúzáig vezető régi perzsa királyi úton. Ezt az utat még jelölték a brit 
katonai titkosszolgálat által az invázió előkészítéséül 1917-ben felvett 
térképek, melyeknek egy példányát magammal hoztam. Szúza városától 
északnyugatra léptük át a Karkeh folyót az iráni hadsereg által épített 
pontonhídon, pontosan ott, ahol Alexandrosz is átkelt seregével. Itt 
ellenőrizték útleveleinket és személyazonosságunkat: ez katonai övezet, a 
hidak pedig katonai létesítmények. Egy kissé fanatikus, de kedves 
százados kis ideig feltartott minket. Alexandrosz azonban itt nem 
találkozott ellenállással. 331 decemberében ezen a helyen, a folyónál, 
Szúza kormányzója fogadta küldöttség élén, dús ajándékokkal; 
versenytevéket és egy tucat indiai elefántot adtak át a makedón 
hadvezérnek. Ezzel harc nélkül átengedték neki a várost. 

Alexandrosz december 15-én érkezett Xerxész és Dareiosz ősi 
városába. A modern Szúza (Sus) poros település a Karun folyóba torkolló 
Karkeh menti termékeny síkságon, s az iszlám időkig Kuzesztán 
kereskedelmi központja volt. Ezt a szerepét most a nagy kikötőváros, 
Ahvaz tölti be. Itt az első esők november közepén jönnek, ezért ekkorra 
időzítette Alexandrosz a bevonulást. Azért késleltette a sereg indulását, 
hogy megvárja, amíg a szúzai síkság forrósága alábbhagy. Sztrabón, 
görög geográfus leírása szerint itt nyáron olyan meleg van, hogy a gyíkok 
és kígyók megsülnek, mielőtt az út másik oldalára érnek. (Mi késő nyáron 
jártunk ezen a forró, fehér porfelhőbe borult vidéken, és csak 
megerősíthetem Sztrabón leírását. Déltájban szinte járni sem lehetett az 
úton.) 

A ronda modern negyedek felett csak egy nagy, sötétlő domb maradt, 
ahol egykor a város állt, s ahol most kincskeresők bóklásznak; 
téglaépületek romjai; hatalmas forróság; gyöngyházszín fehér égbolt és a 
legyőzött föld harsány ragyogása. Semmi sem maradt a falakat körülvevő 
színes, mázas kerámiasávból. A palotában talált gyönyörű, sokszínű 
faldíszítések most a Louvre-ban és a teheráni múzeumokban vannak. A 
föld alatt nemrégiben felfedezett királyi termekben azonban még minden 
oszlop úgy áll, ahogy annak idején. A fődombon egy, a 19. században 
épített francia villa, falait az iraki-iráni háborúban gránátok szaggatták 
meg. (A frontvonal innen mindössze 6 kilométerre húzódott.) A régi város 
a folyó mellett, hatalmas akropoliszon állt, amit csatornával vettek körül, 
és a folyó vizét vezették bele. Az akropoliszon kívül további hatalmas 
csarnokok is voltak, Artaxerxész építtette óriási fogadótermek, s 
nagyszabású új építkezésekbe kezdtek nem sokkal Alexandrosz érkezése 
előtt, mely tény egyértelmű cáfolata annak, hogy a Perzsa Birodalom 
Alexandrosz idejére erősen hanyatlott volna, s kifogyott volna a 
kreativitásból. 


A makedón tiszti különítmények bevonultak a nagy csarnokokba, 
melyekben erdőnyi csillogó, aranyleveles, gyöngyház berakásos cédrusfa 
oszlopok tartották a tetőt (erről olyan filmhíradó jelenetek jutnak 
eszembe, melyeken a náci főparancsnokság Párizsban megszemléli az 
Invalidusok templomát vagy az athéni Akropoliszt). Alexandrosz Xerxész 
trónjára ült, de nem ért le a lába. Valaki gyorsan egy alacsony asztalt tolt 
alá. Éljenzés. Aztán elfojtott sírás: egy öreg perzsa tisztviselő, a palota 
egyik alkalmazottja képtelen volt könnyeit visszatartani. Alexandrosz 
tolmácsok útján megkérdezte, miért sír: , Őfelsége Dareiosz király erről az 
asztalról fogyasztotta az ételét. Megszakad a szívem, hogy azt kell 
látnom, egy civilizálatlan hódító lábbal tapossa ezt az asztalt." Ez a 
perzsák érzékenysége szerint szentségtörésnek számított. Ekkor egy 
makedón felkiáltott: ,Az ellenség asztala a győzőnek lábzsámolya: vedd 
ezt eljövendő győzelmed jeléül." 

A bibliai Eszter könyvében találunk arról leírást, milyen gazdagságot 
találhatott itt Alexandrosz. A raktárak tele voltak az évszázadok alatt 
felgyülemlett ékszerekkel és kincsekkel. A görögök legnagyobb 
csodálkozásukra megtalálták itt a 150 éve Görögországból elrabolt 
hadizsákmányt: a  királygyilkosok híres szobrait, melyeket az 
Akropoliszról emeltek le; több bála gyönyörű, lila színű festett kelmét a 
peloponnészoszi félszigeten fekvő Hermione városából. Francia régészek 
az ókori törmelék között 1975-ben megtalálták Dareiosz életnagyságúnál 
is nagyobb, egész alakos, a királyt egyiptomi fáraóként ábrázoló, ékírásos 
feliratú, lefejezett szobrát. A görögök által látott csodálatos perzsa arany 
ötvösmunkák közül alig néhány maradt, ezek legszebbjei Teheránban 
vannak. A legtöbbet kincsrablók szerezhették meg, és beolvaszthatták. 
Alexandrosz aranyrudakat is talált 50 000 talentum értékben, további 
kilencezer talentumnyit vert pénzben (ez 1913-as értéken számolva 22 
millió angol font, azaz az 5. századi athéni birodalom százötven évnyi 
jövedelme). S ennél még több is következett. Akkor, abban a pillanatban 
azonban, amikor a palota hivatalnokai félve buzgólkodtak Alexandrosz 
körül, a makedón vezér már tudta, hogy bármilyen háborúra lesz elég 
pénze, akár a világ végéig is elmehet hadával. 

A dombtetőn épített francia villa ablakából - ahogy Alexandrosz is a 
palota teraszáról - az esti fényben a Zagrosz-hegység távoli vonulatát 
néztük, Perzsia kapuját, alatta az Ázsiai-fennsík. 

Napnyugtakor a hőség kicsit alábbhagy, és a hosszú szieszta után a 
kisváros életre kel: az emberek sétálni mennek, a bazárba vagy a domb 
alján levő mecsetbe. Ez Dániel próféta szentélye, melyet nagy tisztelettel 
öveznek az iráni Kuzesztán arabjai, az iráni muzulmánok, a zsidók és a 
messzi keresztények is. Kis udvar, árkádok, medence a szertartásos 
mosakodáshoz, majd a szőnyeggel dúsan borított sírkamrához érünk. 
Csupa csillogó tükörmozaikkal borított fal, boltívek tükrözik vissza az 


ezüstrács előtt imádkozó híveket. Odabent zöld lepel alatt a próféta sírja. 
Történetünk felkeltette a teremőr érdeklődését. 

- Keresztények, zsidók és muzulmánok jönnek ide - mondta. - A 
kinyilatkoztatott vallások népei. 

A bibliai Dániel könyvét idézte, és elővett egy Ótestamentumot. Dániel 
könyvében Alexandrosz hátborzongató próféciában szerepel, ami 
megőrizhetett valamit Perzsiába érkezésének elemi erejéből; mintha 
,haragból való" természetfeletti ereje valóban a gonosz megtestesülése 
lett volna. Dániel a könyvében így szól Nagy Sándorról, akit egyszarvú 
kecskebaknak lát álmában: 


És seregek állanak fel az ő részéről, és megfertéztetik a 
szenthelyet, az erősséget, és megszüntetik a mindennapi 
áldozatot, és felteszik a pusztító útálatosságot. 

És a kik gonoszul cselekesznek a szövetség ellen, azokat 
hitszegésre csábítja hízelkedésekkel; ellenben az Istenét ismerő 
nép felbátorodik és cselekeszik. 

És a nép értelmesei sokakat oktatnak, de hullanak fegyver 
és tűz miatt, fogság és rablás miatt napokig. 

(Dán 11, 31-33) 


A PERZSA-KAPU ELESTE 


A téli napforduló után, a modern naptár szerint az év fordulója táján 
Alexandrosz tábort bontott Szúza városában. Történetünk első fele a 
csúcspontjához közeleg. Előttük áll a Parszra, Perzsia szívére mérendő 
végső csapás. A régi ahvazi út a déli síkságon gázfáklyák és mállott 
sziklák között vezet az oxiai hegyekbe. Félelmetes sziklák, kicsi, göcsörtös 
tölgyfák. Itt a helyiek útdíjat követeltek és kaptak a Nagy Királytól (ahogy 
az afgán hegyi törzsek is ezt tették az angol uralom idején). Alexandrosz 
azonban nem olyan ember volt, aki alávetette volna magát a szokásnak, 
ezért rövid csatában kegyetlenül legyőzte őket. Folytatta az útját kelet 
felé. Nyolcvanezer főből álló sereggel indult az ország belseje irányába. 
Célja Perszepolisz, , Parsza" (a hatalmas perzsa palota, körülötte a 
királysírok, szentélyek és szent tüzek), a birodalom legszentebb helye. 

Ma Ahvázból Fársz tartomány csipkézett gerincű hegyei mentén 
utazunk, a Zagrosz-hegység hatalmas tömbje bal oldalon fokozatosan 
emelkedik, a régi út Nurabad közelében a hegy lábánál jobbra 
kanyarodik. Alexandrosz január közepén járt erre, a Zagrosz 5000 
méteres csúcsait hó borította, a magasabban húzódó útvonalon lehetetlen 
volt átjutni. Alexandrosz megállt annál a helynél, amit Diodorus Siculus 
, szúzai sziklák"-nak nevez; talán annál a gigantikus, asztal alakú hegynél, 
amit most , Fehér vár"-nak hívnak, a legendás citadellánál, melyet a 10. 


századi perzsa eposz, a Királyok könyve is említ, és amelyet többek között 
a mongol Timur Lenk is megostromolt. Itt, ahol a Fahliun folyó a nagy 
zöld síkságra ér, Alexandrosz kettéosztotta hadát. Innen Parmenión a fő 
hadosztállyal a régi kocsiúton, a hosszabb, déli útvonalon, Siráz városán 
át ment Perszepoliszba. Parmenión biztos segítője volt a királynak, de 
Alexandrosz a legtöbbször örült, ha különválhatott tőle. Parmenión az 
apja, Philipposz jobbkeze volt, régi vágású, régi gondolkozású hadfi. 
Alexandrosz védelmezői és méltatói mindig konzervatívnak és óvatosnak, 
Alexandrosz nagyra törő tervei kerékkötőjének állították be Parmeniónt. 
Akármennyi is legyen ebben az igazság, Alexandrosz és Parmenión nem 
mindig jöttek ki egymással, és a király mintha azt akarta volna, hogy ne 
legyen láb alatt. Alexandrosz egy közel 20 000 fős elit csapattal a 
rövidebb úton ment, egy keskeny hegyszoroson át közelítették meg a 
perszepoliszi síkságot. Még az előtt oda akart érni, hogy Dareiosz 
emberei elmenekítenék a kincstárat, s hajlandó volt a járt utat a 
járatlanabbért, egy ősi, a Zagrosz-hegységen át vezető hadi- és 
kereskedelmi útért feladni, átmenni azon a hegyszoroson, amit a görögök 
Perzsa-kapuként ismernek. 

Az út, amin Alexandrosz elindult, a Fahliun folyó völgyében vezet 
felfele; hepehupás, egyenetlen ösvény, melyet követve kétszer kell 
átgázolni a folyón, s amelyik meredek hegyek közt kanyarog. Szerintem 
helyismeret nélkül lehetetlen végigmenni ezen az útvonalon. , Felderítő" 
úton már jártam odafönt, és előre figyelmeztettek. Ezúttal egy 
mezőgazdasági furgonnal utazott a stáb, kétszer akkora volt, mint egy 
taxi; a sofőr, Bandar házában aludtunk, a hajnali indulásra készen. Az út 
olyan rossz állapotú, hogy nehéz elhinni: valaha híres, ismert útvonal volt, 
még nehezebb azt elképzelni, hogy egy hadsereg is átjutott rajta. Mégis 
ez volt az, a híres ,Ansan kulcsa", több ezer éves útvonal, gyalogosok 
még most is használják. A mai Irán gyanakvó légkörében új 
rendőrállomás védi a keleti oldalon, ahol az ösvény leér a farszi síkságra. 
Mielőtt vagy huszonöt évvel ezelőtt megjelentek itt az autók, ez volt a fő 
rövidítés a nurabadi síkságról Fársz tartomány felé. 

Körülöttünk a horizonton a Zagrosz legmagasabb csúcsai. Elszigetelt, 
zord vidék ez, különösen télen. Nincs áram, a magasabban fekvő 
hegyvidéken bakthiari nomádokkal lehet találkozni, akik ideiglenes 
falvaikat csak a nyári legeltetés idején lakják. Karavánszerájok romjai 
mellett haladtunk el, épen megmaradt ősi hidakon és egy nagy, 
Szászánida-kori viadukt mellett. Végül megálltunk egy szép, már őszi 
lombbal pompázó nyárfaligetnél, ahol néhány faházat és egy leomlott 
karavánszerájt láttunk a mély szurdok elején. A Perzsa-kapu bejárata. Itt 
zajlott Alexandrosz ázsiai hadjáratának legnagyobb s talán legdöntőbb 
eseménye. 


Gyalog kell átmenni rajta, ahogy Alexandrosz is gyalog tette meg... A 
szurdok elején kellemes emelkedőn haladtak, vízesések és patakok 
mentén, tölgyesekben, platánosokban. (Ironikus, hogy későbbi arab és 
perzsa földrajztudósok ezt a helyet a négy földi paradicsom egyikeként 
írták le.) Aztán beütött a baj. A hivatalos verzió, Arrianosz szerint csak 
helyi nehézségek támadtak. Diodorus és Curtius alternatív története 
szerint azonban a görögök már mélyen a hegyszorosban jártak, amikor 
rájöttek, hogy a perzsák csapdába csalták őket. A legkeskenyebb, 
legnehezebb ponton, ahol a sziklák összeszűkülnek, az ösvényt fal zárta 
el. Hirtelen kövek, dárdák és nyilak záporoztak rájuk. A görögök súlyos 
veszteségeket szenvedtek. Alexandrosz a halottakat hátrahagyva 
visszavonult a mai Mulla Szuszan falucska melletti síkságra. Ott tábort 
vertek, tüzeket gyújtottak, és alternatív tervet próbáltak kidolgozni. 
Azokban a pillanatokban a perzsiai hadjárat sikere forgott kockán. 

Az első éjszakán kénytelenek voltunk lejönni a hágóról, és a holdtalan 
sötét éjszakában, a kerék szabdalta földúton, a hegy hepehupás 
nyúlványain át a szurdok bejáratánál levő táborhelyünkre visszatérni. 
Képet kaphattunk arról, miben volt részük a görög csapatoknak. Volt helyi 
vezetőnk (Zavore, tanár Nurabadban, nyaralója van a hegyekben), de alig 
láttunk magunk előtt, és a fákkal sűrűn benőtt vízmosásban, a patakon át, 
sűrű sötétben, úgy, hogy csak egy doboz gyufánk volt, igazán idegtépő 
leereszkedés volt. Néhány óra múltán bevonszoltuk magunkat Mulla 
Szuszan településre. Teljesen kimerülten állítottuk fel sátrainkat Zavore 
házának teraszán, melyet a kedvünkért kinyitott. November vége volt, de 
szokatlanul napos, kellemes idő. Alattunk a Perzsa-kapu bejárata és az a 
tisztás, ahol Alexandrosz tábort üthetett, miután a hágótól visszavonult. 

Mivel a hágón nem juthatott át, Alexandrosz  hadifoglyaitól 
tudakozódott, ismernek-e kerülő utat. A szokásos ügylet: a hasznos 
információért gazdag jutalom, a hamis vagy pontatlan információért halál. 
Egyszerű, de hatékony eszköz. Egy helyi pásztor lépett Alexandrosz elé. 
Lükiai volt, régebben hadifogoly, és beszélt görögül. Évekig ezekben a 
hegyekben legeltette a nyáját. Azt mondta, van másik út, amelyen meg 
lehet kerülni a hágót: sziklás, nehéz útvonal, úgy 20 kilométer, 
szamárösvényeken. , Átkelhet-e rajta egy egész hadsereg?" - kérdezte 
Alexandrosz. ,Nem, az teljességgel lehetetlen" - felelte a pásztor. 
Alexandrosz mégis nekivágott a sereggel. Valószínűleg nem volt más 
választása. De hol vezetett a titkos ösvény? Senki sem találta meg. 

Tábortüzünk körül Zavore és bátyja azon vitatkoztak, melyik ösvényen 
mehetett Alexandrosz. Az idősebb fivér amondó volt, hogy a közvetlenül 
felettünk haladó ösvényen lehetetlen volt átjutniuk, mert januárban ezt a 
helyet vastag hó borítja. (Azt biztosan tudjuk, hogy a görögök ittjártakor 
volt hó.) Zavore ezzel nem értett egyet. A tűz már jól leégett, már 
lefekvéshez készülődtünk, amikor ők még mindig azon vitatkoztak, merre 


lehetett a rejtett ösvény. Abban azonban megegyeztek, hogy másnap 
poggyászunkat szamarakra málházzuk, és felvisznek minket azon az úton; 
hosszú idő óta talán először mi járunk arra. 

Hajnalban felmálháztuk a szamarakat, eloltottuk a tábortüzet, és 
Mulla Szuszan falucskából elindultunk felfele a kanyargós ösvényen, 
öszvérekkel két-három óra gyors menetelés felfelé a meredek hegyeken. 
De képzeljük el, hogy 15 000 ember éjjel teszi meg ugyanezt az utat. 
Most, hogy a nyomában jártunk, láthattuk, mekkora merészség volt 
elindulni ezen az úton. Aztán hirtelen a meredek hegyektől övezett, széles 
fennsíkra értünk. Nyáron itt mindenfelé a nyájaikat legeltető pásztorok 
fekete sátrait lehet látni. (Ha a pásztor története igaz, itt legeltethette a 
nyáját.) A csípős hidegben ebédszünetet tartottunk; az erős széltől 
kövekkel védett rőzsetűzön fekete teát főztünk. Zavore több marék 
keserű, fás ízű termést főzött meg; lapos iráni kenyérrel, kecskesajttal és 
olívabogyóval ettük. (Ilyennek képzeltem Alexandrosz hadseregének 
ételét is.) 

A hegytetőn mindent átláttunk, mindent megértettünk. Nem kevésbé 
csodáltuk Alexandrosz tervének hihetetlen bravúrosságát; főként, ha 
mindez, mint Arrianosz úja, éjszaka történt. Itt ismét kettéosztották a 
sereget, és jobbra fordultak. Bizonyára éjfél előtt álltak meg itt. A 
csapatok összegyűltek, rövid pihenőt tartottak, ettek, bort ittak. (Minden 
katonánál három napra való ellátmány volt.) Ahogy ott álltunk, s a szél 
süvített a kopár hegyeken, arra gondoltam, hogy Alexandrosz sürgős 
tanácskozást tarthatott parancsnokaival; a mérnökök vezetőjével, hogy 
hidat kell-e verni; a geodéta Baethonnal, hogy meghatározzák a 
szükséges menetsebességet és időzítést, folyamatosan érdeklődve a 
helyismerettel rendelkezőknél: , Milyen messze van a Kur folyó? Mennyi 
az út Perszepoliszig? Milyen akadályok vannak az úton? Át lehet-e gázolni 
a folyókon?" A hadifoglyokat is könyörtelenül faggathatták: , Mennyi 
katonája van Ariobarzanésznak a szurdokban? Hány embere van a 
túloldalon, a síkságon? Védik-e Parszát?" Ezután kettéosztották a 
csapatot, mindkét csapatrésznek szorosan őrzött helyi vezetők mutatták 
az utat. Amüntasz, Philótasz és Koinosz vezetetésével három falanxbrigád 
és egynéhány könnyűegység (körülbelül 7000 ember) egyenesen 
előrement, hogy hidat verve átkeljenek a Kur folyón, készen arra, hogy 
villámrohamot indítsanak Perszepolisz ellen. Maga Alexandrosz Perdikka 
hosszú lándzsás falanxát, az íjászokat és a könnyűfegyverzetű, hegyvidéki 
harcban gyakorlott 1000 agrianus lovast és a királyi gárdát vezette. Ez a 
körülbelül 5000 emberből álló csapat a hágó másik oldaláról hátba 
támadni készült a perzsákat. Éjfél után, a fagyos szélben, vacogva 
indultak útnak. A perzsák még mindig nem tudták, hogy az ellenség közel. 

Nyomukban járva a sötétben átélhettük, milyen félelemmel vegyes 
várakozással járhattak ezen az úton. Csak a harcedzett (és a hegyi élethez 


hozzászokott) férfiak gondolhattak ki egyáltalán ilyen haditervet, nem 
beszélve a kivitelezésről. De a makedón hadsereg szilárd hadigépezet 
volt; a katonák annyira bíztak karizmatikus ifjú vezetőjükben és csapatuk 
képességeiben, hogy minden nehézséget készek voltak vállalni; 
fegyelmezettségük nem ismerte a félelmet. Alexandrosz hajnaltájt elérte a 
szoros végét. Ugyanakkor  Arrianosz szerint (aki Ptolemaiosz 
visszaemlékezéseit használta forrásul) Ptolemaiosz feladata az volt, hogy 
3000 különlegesen képzett lovas katonával titkos útról indítson 
meglepetésszerű támadást az ellenség állásai ellen. Ezt a lépést még nem 
magyarázták meg, mert senki nem követte az útvonalat a helyszínen. Mi 
megtaláltuk a nyomra vezető jeleket. 

A fennsík végén, ahol a görög hadsereg kettévált, láthattuk a szurdok 
közepét, ahol egykor a perzsa védők álltak; és éppen ott mély vízmosás 
vezetett le a szikláról, pontosan a perzsák egykori állásainak közepébe. 
Ezen mehetett le itt Ptolemaiosz. Hajnali derengő világosságban 
szamarakkal ereszkedtünk le a keskeny, meredek úton a sötétlő 
szurdokba. Kénytelenek voltunk gumifák ágából fáklyát készíteni (régi 
pásztorpraktika). Egy-egy ilyen fáklya úgy negyedóráig ég. Curtius szerint 
az éjszakai út során ijesztően mély vízmosás tátongott előttük, és csak 
mikor világosabb lett, akkor tudtak lemenni rajta. Ha ezt a részletet 
Curtius művében Ptolemaiosz visszaemlékezéseiből vette, akkor ez 
lehetett az a vízmosás, amin mi is lebotorkáltunk. A fennsíkról távoli 
farkasüvöltés hallatszott le hozzánk, mi pedig igyekeztünk kínafafáklya- 
készleteinket pótolni. Idegtépő pár óra telt el, amíg tábort üthettünk. 
Hogy milyen lehetett hajdan a görögöknek, azt csak elképzelni tudtuk. 

Hamarosan, amint megjelentek az első hajnali fények, az út világossá 
vált, és Ptolemaiosz a védők számra láthatatlanul levezette csapatait a 
támadásra készülő legbelső védelmi sereg közelébe. Reggelre 
Alexandrosz is elérte a szorost. A csapda bezárult. Alexandrosz trombitái 
a perzsák háta mögött harsantak fel, és feleltek rá Kratérosz kürtjei, aki 
az eredeti táborból a fal másik oldalán, a görögök korábbi hiábavaló 
átkelési próbálkozásainak helyszíne közelében várakozott. A perzsákat 
megfogták. A szoros mindkét végét lezárták, Ptolemaiosz pedig középen 
állt a csapataival. Amint feljött a nap, Alexandrosz hátba támadta a 
perzsákat; Kratérosz a falat rohamozta meg; Ptolemaiosz a védők főerőire 
rontott. Kilátástalan helyzetük ellenére a perzsák nagy bátorsággal 
harcoltak. A görögök ádáz csatában legyőzték a perzsákat, bár magának 
Ariobarzanésznak 5000 gyalogossal sikerült kitörnie és elmenekülnie. 
Döntő győzelem volt ez, amit később ,a történelem legkockázatosabb, 
legmerészebb és legnagyobb haszonnal járó hegyi terepen vívott 
hadjáratának" nevezetek. 


. —— PERSZEPOLISZ- 
, A VILÁG LEGGYŰLÖLETESEBB VÁROSA" 


Alexandrosz előtt nyitva állt a Perszepoliszba vezető út. A perzsák 
sorában ekkorra teljes volt a zűrzavar, megbénította őket a félelem. 
Ariobarzanész - az egyetlen perzsa hős ebben a szomorú történetben - 
visszavonult Perszepoliszba, ahol az utolsó leheletig vívott elkeseredett 
harcban a város falai előtt halt meg, mert nem engedték be az övéi. A 
Mulla Szuszan falucska körüli szél söpörte hegyekben a luri pásztorok 
még mindig helyi hősként tisztelik: aki , legyőzte a nagy Iszkandert". 

Alexandrosz i. e. 330. január 30-án jutott el Perszepoliszba, a 
birodalom rituális és szimbolikus központjába. Gyönyörű helyszín: 
hegyekkel övezett tágas síkság, — búzamezők, napnyugtakor 
kecskekolompok csilingelését hallani. A perzsa történelem visszhangzik 
itt. Az erdeifenyők paravánja mögött elhagyott sátrakat láttunk; még 
1970-ből maradtak itt, amikor az utolsó perzsa sah itt ünnepelte a Perzsa 
Birodalom megalakulásának kétezer-ötszázadik évfordulóját. A palotánál 
kevésbé lehetett volna alkalmasabb szimbólumot találni erre. Éppen ezért 
a sah bukása után, amikor 1979-ben a legextrémebb klerikálisok kerültek 
hatalomra, pontosan tudták, hogy a palota a monarchia szimbóluma, ezért 
indítványozták a lerombolását. Szerencsére hiába. 

A lehető legközelebb akartunk maradni a romokhoz, ezért a 
helyszínen található régi szállodába szállásoltuk be magunkat. Art deco 
épület, a sah apjának idejéből; jobb napokat is látott már, megérdemelné 
a felújítást. A kerteket benőtte a növényzet, a pangó medencében harsány 
békák, de a teraszáról a fák között a természetes sziklafennsíkon álló, az 
athéni Akropoliszra emlékeztető palota kísérteties alakja látható; a 
hatalmas fehér oszlopok mutatóujjakként tűnnek ki a homályos 
éjszakában. A palota mögött árnyék sötétlik az égen, a Kegyelem Hegye, 
az utolsó perzsa királyok sírjai. A perzsa történet szent helye. 

A palotának nincs teteje, és hatalmas oszlopai közül csak egy tucatnyi 
áll. Valaha csodálatos elszigeteltségben állt itt, három nagy faltól 
övezetten, bronzkapukkal, zászlórudaktól szegélyezetten; később a 
szicíliai Diodorus írja le egy kiváló korabeli beszámoló alapján, amit 
minden bizonnyal Alexandrosz expedíciójának tagja készített. Írt a királyi 
teraszról, a kincstárról, a rezidenciákról és a királyi család tagjairól is, 
valamint a főnemesekről és szállásukról, a királyi hadsereg vezetőiről és a 
nagy pompáról. A lakóváros nem messze a palotától, a mai Isztakhr 
városban volt, ahol a perzsa arisztokrácia nagy házakat tartott fenn, és itt 
laktak a királyi család alacsonyabb rangú tagjai is. Itt, Perszepoliszban 
tartották a birodalom szent tüzét, az ősi perzsák legszentebb vallási 
szimbólumát, amiről történetünk későbbi részében még szó lesz. 


Alexandrosz csapataival leereszkedett a fellegvárhoz, és elfoglalta a 
Nagy Király palotáját. Amikor először meglátta a palotát - mely az akkori 
világ legszebb épülete lehetett -, bizonyára elállt a lélegzete. Az előző 
generációk építette palotaegyütteshez még Alexandrosz érkezése előtt tíz 
évvel is emeltek új részeket. A hely fontos események színes nézőtere 
volt. Itt, a tömegektől távol tartották a birodalom rítusait és az 
ünnepélyes udvari kihallgatásokat. A nagytermeket és a királyi 
lakosztályokat 1930-ban tárták fel. A romréteg alól érintetlenül kerültek 
elő a faragott frízek. A nagy fogadóterembe vezető lépcső melletti falon 
látható domborműveken Etiópia, India, Közép-Ázsia és a görög lonia 
követeinek ábrázolása, kezükben a királynak szánt, messzi földről hozott 
ajándék. A király mindenütt: fogadja az elé járulók hódolatát, démonokat 
győz le, legyezős, kendőket és kenőcsös tégelyeket tartó szolgák között; 
arca szenvtelen, kifejezéstelen a dús, göndör hajzata, bodorított szakálla 
és a kendőzőszerek alatt. A görögök számára mindez a despota keleti 
kényúrsággal volt egyenlő. A görög források portréikban Dareiosz 
elpuhultságát és gyávaságát a keleti tirannizmus összes kliséjével 
ábrázolják; és tény, hogy a perzsákat és királyaikat bemutató görög 
leírások némelyike az európai , orientalizmus" korai megnyilvánulásai 
közé tartozik. A történetet Dareiosz szempontjából is el kell mondani. 

Alexandrosz gyorsasága és meglepetésszerű támadása révén a 
kincstárban még érintetlenül találták a perzsa király kincseit: 120 000 
talentumot aranyban, 8000 talentumnyi értéket egyéb kincsekben (ez 
1913-as értéken számolva 44 millió angol font, azaz az 5. századi athéni 
birodalom háromszáz évnyi jövedelme). Hétezer málhás állat kellett volna 
az elszállításához. Alexandrosz kezére jutott a világ legnagyobb 
felhalmozott kincse. Elég ahhoz, hogy egész Ázsiát meghódíthassa. 

A hadsereg parancsot kapott, hogy ne nyúljanak a palotához, de 
Alexandrosznak meg kellett jutalmaznia csapatait a győzelemért, hiszen 
már régóta ígérte nekik , a világ leggyűlöletesebb városának" kincsét. A 
város, melyet a görögök szintén Perszepolisznak hívtak, nem lehetett a 
palota mellett. Minden bizonnyal a mai Isztakhr városa lehetett. Az iszlám 
előtti Perzsia három szent tüzének egyikét őrizhették itt. Most a 
Paszargadaiba vezető út mentén, romhalmok között csak néhány tört 
oszlop és lótuszmintás oszlopfő jelzi, hogy hol állhatott a tűzszentély. A 
városban szabad rablást engedélyeztek a makedón csapatoknak. 
Iszonyatos dúlást rendeztek, szörnyű harácsolást, erőszak vette kezdetét 
(olyasmi lehetett talán, mint - a modern atrocitások közül hozva példát - 
Berlin szovjetek általi kifosztása 1945 májusában). A szabad rablás leírása 
valószínűleg hiteles, bár Alexandrosszal szemben ellenséges forrásból 
származik. Diodorus művében a hübrisz (katasztrófát okozó, gőgös, 
megsemmisítő erőszakosság) szó használata is azt mutatja, hogy a szerző 
ezt nagy gonosztettnek, a természeti rend és az igazságosság elleni 


tettnek tartja; az elkövetők átléptek egy határt, az istenek büntetését 
hívják ki maguk ellen. 


Alexandrosz a városról mint Ázsia legutálatosabb városáról 
beszélt a makedónoknak, és a királyi palotákat kivéve szabad 
rablásra átadta katonáinak. Ez volt a leggazdagabb város a nap 
alatt, és a hosszú évek során a magánházakban elképzelhetetlen 
gazdagságot halmoztak fel. A makedónok lerohanták a várost, 
megöltek minden férfit, feldúlták az otthonokat; számos 
közrendű ember házában is igen pazar berendezést és 
mindenféle ruhákat találtak. Rengeteg ezüstöt vittek el innen, és 
nem kevés aranyat is, valamint számtalan dús, arannyal hímzett, 
bíborral festett öltözetet is raboltak a győzők. A királyi család 
tagjainak az egész civilizált világban híres, hatalmas házai 
áldozatul estek a katasztrofális, megsemmisítő vadságnak és 
rombolásnak. A makedónok egész nap fosztogatásorgiában élték 
ki magukat, mégsem elégítették ki határtalan kapzsiságukat. 
Olyannyira  zsákmányéhesek voltak, hogy egymással is 
megvívtak a perzsák javaiért, és társaik közül is számosakat 
mészároltak le csak azért, mert a másiknak többet sikerült 
zsákmányolnia. A legértékesebb zsákmányt egyesek a 
kardjukkal vágták fel hogy mindenki megkapja a részét. 
Előfordult, hogy az értékes darabok után nyúló kezet levágták, 
úgy megőrjítette őket a kapzsiság. A nőket elhurcolták, ruhástól, 
mindenestől, a foglyokat rabszolgákká tették. Perszepolisz, a 
város, ami minden más városnál nagyobb jólétben élt, 
mindeneknél nyomorultabbá lett. 

Perszepoliszi tartózkodása alatt Alexandrosz kilovagolt a  Naks-i- 
Rusztámhoz, a perzsa királyok sírjaihoz. Talán elmerengett a birodalmat 
felépítő királyok impozáns síremlékeinél: itt nyugszik I. Dareiosz, akinek 
Görögország elleni inváziója Marathónnál végződött; Xerxész, aki 
megkorbácsolta a Hellészpontoszt, majd pontonhídon jutott át rajta, ezek 
után a  Thermopülai-szorosban legyőzte a spártaiakat, és csak 
Szalamisznál szenvedett vereséget. Sötét, egyszerű pompájában 
mindegyik sír fölött ott volt Ahura Mazda, a zoroasztriánus teremtő isten 
jelképe; ezekkel a sírokkal az iráni történelem tárul elénk. Mire 
gondolhatott az ifjú görög hadvezér, amikor itt állt? Nemcsak a perzsák 
gazdagsága, hanem őseik sírja is a kezére került. 

Alexandrosz meglátogatta Paszargadai városát, hogy az ottani palota 
kincseit is elkonfiskálja. A palota törött oszlopai még ma is állnak a 
hegyekkel övezett, télen jeges szél fútta, nyáron perzselő hőség égette 


széles síkságon. Ez a mező ősi nomád gyülekezőhely, az óperzsa királyság 
központja. Itt, kis talapzaton, melyre hét lépcső vezet fel, áll Nagy Kürosz 
király, a birodalomalapító sírja. Alexandrosz belépett a sírkamrába. 
Odabent kőemelvényen aranyozott koporsót, a falon régi kardokat, egy 
pajzsot és egy íjat talált. A szívai szentélyhez hasonlóan ez is azon kevés 
helyiségek egyike, amikről biztosan tudjuk, hogy Alexandrosz járt falaik 
közt. Azt mondják, a falra ez volt írva: ,Ó, ember; bárki vagy, és 
bárhonnan jöttél is, tudtam, hogy eljössz: én Kürosz vagyok, én 
alapítottam a perzsák birodalmát. Ne irigyeld tőlem azt a kevés földet, mi 
testemet fedi." A meghatódott Alexandrosz tiszteletben tartotta a király 
földi maradványait. Történelmi jelentőségű hely ez, hangsúlyosan 
mutatkozik itt meg a perzsa királyság eredete: a vándorló, állattartó 
harcosok erős vezetői csak az i. e. 530-as években kötöttek 
törzsszövetséget, leszármazottaik két nemzedék múlva világbirodalmat 
hoztak létre. A helyi törzsi lakosság a sírt ,Salamon Anyjá"-nak nevezi. A 
luri nomádok egészen a legutóbbi időkig megálltak itt éves vándorlásaik 
során, amikor nyárra a Zagrosz-hegység magas fennsíkjaira terelik 
nyájaikat. Énekelve járták körbe a sírt, kancatejet öntöttek, mézet kentek 
lépcsőire - az iráni világkép archaikus részének továbbéléseként, mellyel 
még ma is találkozhat az utazó. 

Alexandrosz május végéig, június elejéig időzött Perszepoliszban. De 
miért? A perzsa királyok  Perszepoliszban tartják nagy újévi 
ünnepségüket. Vajon Alexandrosz arra várt, hogy a perzsák királlyá 
koronázzák, hogy olyan könnyen elfogadják, mint az egyiptomiak? Nem 
volt ilyen szerencséje. Abban az évben nem volt ünnepi felvonulás, az 
újévi ünnepségen nem nyilvánították Alexandroszt Ahura Mazda földi 
helytartójává. Az egyiptomi Luxorban a királyt teljes fáraói díszben 
örökítik meg; az utóbbi években régészek Anatóliától Tádzsikisztánig több 
helyen találtak istenként imádott Alexandrosz-szobrokat. Perszepoliszban 
azonban nincsenek Alexandroszt perzsa szakállal, vászontörülközőket, 
balzsamos edényeket tartó, kényeztető, legyező szolgákkal ábrázoló 
képek. Iránban sehol sem ábrázolják perzsa királyként. 

Ez idő alatt Dareiosszal vagy a perzsa katonai vezetés ellenzéki 
elemeivel folytathatott tárgyalásokat. De a hosszú várakozás más indokai 
is hasonlóan meggyőzőek lehetnek. A Zagrosz-hegység hágóit télen 
gyakran vastagon borítja a hó, és néha csak áprilisban válnak járhatóvá. 
(19. századi brit hírszerzési adatok és utazók beszámolói gyakran 
hangsúlyozzák, hogy a Zagrosz-hegységen télidőben lehetetlen átkelni.) 
Az északi út azonban néha már januárban megnyilik, ezért lehet, hogy 
más magyarázatot kell találnunk a király késlekedésére. 

Május végén vagy június elején a történet rendkívüli és nem várt 
fordulatot vesz. Az eseményt nagyjából azonosan meséli el Plutarkhosz, 
Curtius és Diodorus, de Arrianosz (talán a király hírnevére ártalmasnak 


találván) alig tesz említést róla; s az antik forrásokban is meglehetős 
kétség mutatkozik a történet igazságtartalmával kapcsolatban. 
Mindazonáltal a hódító expedíció  legelterjedtebben mesélt és 
legszenzációsabb része. A király győzelmeit megünneplendő, játékokat 
rendezett, és drága áldozatot mutatott be Perszepoliszban. A nevezetes 
éjszakán lakomát adtak, s ezen nők is jelen voltak (ami nem volt szokás a 
hagyományos makedón ivászatokon). Köztük volt a híres athéni kurtizán, 
Thaisz is. Diodorus így meséli a történetet: 


Miközben lakomáztak és már jócskán ittak, s a fejükbe szállt az 
ital, őrület lett úrrá a részeg vendégek elméjén. Ekkor a jelen 
lévő nők egyike, az athéni Thaisz azt mondta, hogy az ázsiai 
hadjárat megkoronázása lenne, ha Alexandrosz csatlakozna 
hozzájuk a győzelmi táncban, és felgyújthatnák a palotát, hogy 
női kezek oltsák ki a perzsák dicsőségét. Mindezt bortól szédülő 
fiatalemberek előtt mondta, és mint várható volt, valaki erre 
helyeslően kiáltott fel az egybegyűltek közül, s erre fáklyákat 
gyújtottak, . hogy — megbosszulják a görög templomok 
lerombolását IXerxész perzsa király tette ezt, 150 évvel 
korábban]. Mások is csatlakoztak a javaslathoz, mondván, ez a 
tett igazán Alexandroszhoz méltó. A király hallgatott a szavukra, 
és mindannyian felugrottak kereveteikről, és továbbadták a hírt, 
hogy győzelmi menetet rendeznek Dionüszosz tiszteletére. A 
jelen lévő fuvolás leányok élén a király vezette őket. Mögötte 
Thaisz, a prostituált. A király után másodiknak ő érintette égő 
fáklyáját a palotához. Mások is követték példájukat, mire az 
egész épület lángba borult, oly nagy volt a tűzvész. Nevezetes 
esemény hogy Xerxész perzsa király szentségtelen tettét annyi 
év után éppen egy olyan nő bosszulta meg, akinek hazája egykor 
elszenvedte a kárt - s mindezt puszta szórakozásból. 

Ez számunkra nagyon fontos lélektani pillanat Alexandrosz történetében. 
Mire készült? Baleset volt? Vagy előre eltervelt vandalizmus? Igaz lehet a 
Thaisz szerepéről szóló rész? Az általános mai vélekedés szerint a palotát 
szándékosan gyújtották fel, de a régészeti bizonyítékok, a tűz nyomainak 
újbóli vizsgálata arra az eredményre jutott, hogy Xerxész termeit 
módszeresen gyújtották fel, nem részeg randalírozók munkájának tűnik. 
Mit árul ez el nekünk? Alexandrosz talán így akarta tudatni az otthoni 
görögökkel, hogy nem feledkezett meg a pánhellén bosszúról (különösen 
akkor, amikor spártai ellensége, Ágisz király Görögország déli részén 
fegyveres harcra készült ellene). 


Talán a perzsáknak is üzenni akart ezzel: a ti időtök lejárt, most eljött 
az enyém. Talán így, birodalmuk szellemi központjának lerombolásával 
állt bosszút azért, hogy a perzsák 150 évvel korábban felgyújtották az 
athéni Akropoliszt. Így jelentette be, hogy ősi múltjuknak vége, új korszak 
kezdődött. 


ALEXANDROSZ, AZ ÁTKOZOTT 


Hogyan vélekedtek róla ekkor a perzsák? Mint Alexandrosz történetében 
szinte mindig, most is csak a győztesek szemszögéből ismerjük a 
történetet. Szinte. Ez esetben fennmaradtak egy erőszakos, hosszú hajú, 
nyugatról érkező, sem istent, sem embert nem ismerő dúlóról szóló furcsa 
jósszövegek: 


Egy napon hitetlen ember érkezik Ázsia földjére 

Vállát lila köpeny borítja 

Vad, barbár, kegyetlen, bosszúszomjas, irgalmat, igazságot nem 
ismer. 

Villámcsapásból jött a világra, mennydörgés nevelte. 

Mégis csak ember. Egész Ázsia nyögi a gonosz igáját, 

Sok vért iszik be ez a föld. 

Akár tudja, akár nem tudja, Hádész figyelemmel kíséri: 

Végül pedig azok kezétől pusztul, akiket el akart pusztítani. 


Ez az Alexandrosz-hagyomány sosem szűnt meg Perzsiában, ma is él az 
ősi perzsa vallás követői, a zoroasztriánusok körében. Ők a régi perzsák 
maradéka, közvetlen leszármazottai azoknak, akiket Alexandrosz 
meghódított. Még mindig lámpást gyújtanak Ahura Mazda istennek, 
gondozzák szent fáját, gyakorolják az ősi rítusokat. Mára alig néhány 
ezren maradtak Iránban. Ők Dareiosz és Xerxész vallásának követői, ez a 
vallás határozott meg mindent, ami a történetben ezután következett. Az 
ő jelképeik találhatók Perszepolisz, Naks-i-Rusztám, Paszargadai falain 
Zoroaszter, az első nagy monoteizmus-hirdető próféta tanítását követik. 
Zoroaszter i. e. 1500 körül, az Aral-tó környékén, a mai Üzbegisztán 
területén élhetett. A dolgos, erkölcsös életet hirdette. Tanításait több 
mint ezer évig szájhagyomány útján örökítették nemzedékeken át. A 
zoroasztriánusok a történelem nagy viszontagságai (Alexandrosz 
hadjárata, illetve később az arab hódítás) ellenére megőrizték Zoroaszter 
tanításait, és közvetlen kapcsolatot jelentenek a mai kor és Dareiosz 
világa között. 

Találkozni akartunk zoroasztriánusokkal, ezért Perszepoliszból kitérőt 
tettünk a Zagrosz-hegységtől keletre, a  Nagy-Sós-sivatagba, Jazd 
városába. Jazd, ez a csodálatos vályogtégla város, melyet Marco Polo is 


megcsodált, a legjobb példája annak, milyennek láthatták a görögök a 
perzsa városokat. Masszív, vályogtéglából épített védművek, emeletes 
házak, fedett sikátorok, kupolás szentélyek, víztározók, ciszternák - 
minden vályogtéglából épült. Itt is láthatók azok a csodálatos építészeti 
megoldások, melyeket a perzsák a sivatagi életre kitaláltak: föld alatti 
alagutak vezetik a vizet a városba a hegyekből, magasra nyúló szélfogó 
tornyok zárják, fogják be a legenyhébb szellőt, és vezetik le a hűvösséget 
a belső termekbe, enyhet adva a jazdi melegben pihegő háremeknek. 

A helyi legenda szerint Alexandrosz Jazd városát börtönnek használta, 
a politikai okokból száműzötteket záratta ide. Ez nem lehetetlen. Izolált 
világ ez, védműve a sivatag, saját mesterséges ökoszisztémája tartja fent. 
Itt él az ősi perzsák maradéka. Megőrizték régi nyelvüket, szent 
könyveiket és szertartásaikat, köztük az archaikus halálrítusokat is a 
Csend tornyaiban. Talán nincs is még egy vallási közösség, mely ennyire 
állhatatosan kitartott volna a hosszú üldöztetés ellenére: övék a győzelem 
a felejtés felett. Nem felejtették el Alexandroszt sem. A jazdi gyülekezet 
egyik tagja ezt mondta nekem: 


Lehet, hogy a görögök és maguk európaiak nagyra tartják, de mi 
gonosznak nevezzük. Mert felgyújtotta a templomainkat, 
megölte  papjainkat; kényszerítette gyermekeinket, hogy 
görögökhöz menjenek feleségül, hogy elveszítsék identitásukat; 
elpusztította szent könyvünket, bibliánkat, az Avesztát, melyet 
12 000 borjú bőrére aranybetűkkel írtak. Miért neveznénk mi 
Nagynak? Nekünk gonosz. Ezért mi Iszkander Gudzsaszte néven 
emlegetjük. Átkozottnak. 


A zoroasztriánusok nem felejtettek: táplálták a tüzet. Szó szerint, mert 
csodálatos módon a perzsa királyok szent tüze, amit Perszepoliszban 
imádtak, azóta sem aludt ki. A középkorban a zoroasztriánus papok 
mindenhova magukkal vitték, gyakran titokban, hogy megmaradhasson. 
Előfordult, hogy a biztonság okáért ketté kellett osztaniuk a zsarátnokot. 
Végül a jazdi síkságon telepedtek le, majd a 20. század elején a Jazdtól 
északra fekvő kis faluba költöztek, ahol a szent tűz ma is ég. A falu 
tűztemplomában, ablaktalan sötét szobában tartják. Senki sem léphet be, 
csak felszentelt papok. Csak megtisztult zoroasztriánus nézhet a tűzre. Az 
örökös felügyelők, a Belivani család tagjai minden reggel gondozzák a 
tüzet, közben olyan himnuszokat énekelnek, melyeket már Dareiosz és 
Xerxész is ismert. 

A szentély előtt várakoztam, egy fénysugárban füst gomolygott. 
Körös-körül a próféta képei, mellettük az Irakkal vívott háborúban 
meghalt zoroasztriánus fiúk fényképei. Az ajtó mögött, fojtó füstben a 
Belivani férfiak az Avesztát recitálták. Ez volt utazásunk egyik 


legmeghatóbb pillanata: a tudat, hogy valami ennyire anyagtalan, mint a 
tűz, túlélheti a történelem viharait. Olyan tűz, mely Alexandrosz napjai 
óta ég, olyan tűz, amelynek Dareiosz is áldozatot mutatott be. 


HAJSZA DAREIOSZ UTÁN 


Alexandrosz január közepe óta nem mozdult ki haddal Perszepoliszból. 
Június eleje volt, az aratás ideje a Zagrosz-hegység vidékén. A hágók 
megnyíltak, az útvonal mentén a hegységbeli kis fennsíkokon élelmiszer- 
készleteket halmoztak fel a hadseregnek. Alexandrosznak döntenie 
kellett, mi legyen a következő lépés. Perszepolisz romokban hevert. 
Dareiosz még szabadon szervezkedett, még mindig remélte, hogy 
megharcolhat a görög ellenséggel. Eddigre Alexandrosz titkosszolgálata 
kiderítette talán, hogy Dareiosz Ekbatana városában, 600 kilométerrel 
északabbra tartózkodik. Vele van elit lovassága, a görög zsoldosok (akik 
hűségesek maradtak hozzá) és néhány nemese, köztük Besszosz, Baktria 
szatrapája, királyi vérből származó nemesember, aki az arbelai csatában a 
lovasság parancsnoka volt. Biztos hátterük volt, képletesen szólva falnak 
támasztották a hátukat. Egy forrás említi, hogy Dareiosz latolgathatta azt, 
hogy Ekbatanában ütközik meg az ellenséggel, de úgy tűnik, hamar 
feladta ezt az elképzelését. Ami ezután történt, azt nemcsak görög, 
hanem későbbi görög és latin krónikákba átemelt perzsa forrásokból is 
ismerjük. Valaki nyilvánvalóan vette a fáradságot, és részletesen 
tudakozódott a királyhoz közel álló perzsák valamelyikétől Dareiosz 
életének utolsó, borzalmas hónapjának eseményeiről. Ezekben a 
szövegrészekben a perzsa király nem a görögök által ábrázolt gyáva 
puhányként jelenik meg, olyan férfiként, aki Arrianosz szerint szinte 
,esztelenül hozzá nem értő volt a hadi dolgok terén". Ezek a források 
kivételes bepillantást engednek a bukásra ítélt perzsa király sátorába; 
megtudhatjuk, hogyan tanácskozott kétségbeesetten tisztjeivel, hogy mit 
lehetne tenni a katasztrófa elhárításáért. Mellette maradtak görög 
zsoldosai, akiknek semmi okuk sem volt Alexandroszt kedvelni, ám joggal 
féltek győzelmétől, s akik a végsőkig kitartottak Dareiosz mellett. 
Ezekben a beszámolókban Dareioszt lehetetlen helyzetben levő bátor 
emberként ábrázolják, aki végtelen nehézségek ellenére igyekezett 
megszervezni az ellenállást. Olyan emberként, akinek sorsa, hogy a 
kozmikus király szerepének megfelelően és hadvezérként cselekedjen 
akkor is, amikor minden összeomlott körülötte. 

Alexandrosz észak felé tartott. Nyomában haladtunk Paszargadaitól 
Iszfahánig. A modern út gyakran a régi mellett halad a kopár vidéken. A 
kietlen hegyvidéken földhalmokkal tarkított oázisok és karavánszerájok 
romjai, sírok és erődök mellett vitt az utunk. Szurmak környékén láttuk a 
vályogtégla fallal körülvett gazdaságokat, melyek hasonló képet 


mutathattak Alexandrosz idejében is. (Itt az út kettéágazik Abarku és a 
legrégibb iráni szent fa felé, mely már akkor is öreg volt, amikor 
Alexandrosz erre járt.) Déltájban láttuk meg Izadhvaszt falu mély szurdok 
felett, szédítő magasan, vályogtéglából épített házait. Estefelé Szahreza 
félelmetes kibúvó sziklarétegei tárultak szemünk elé. Alexandrosz 
viszonylag kisszámú, gyors hadtesttel haladt, főleg azért, mert Iszfahánig 
a kis oázisok nem tudták volna ellátni teljes hadseregét. Ez 
megmagyarázza Iszfahán történelmi fontosságát. A város nevének 
jelentése: ,katonai tábor", az ősi perzsa Gabae városa. Ami ma látható, az 
főként a 17. századból való, amikor Iszfahán volt Perzsia fővárosa. 
Tündöklő mecsetek, hidak és a hatalmas főtér, ahol pompás lovak és 
lovasok járnak fel-alá; a városiak kávéházakban ülnek, rózsavízzel 
ízesített perzsa fagylaltot esznek jégmadarakkal díszített aranykupolák 
alatt. 

Az óvárosban, a nagymecset mögött, egy keskeny, fedett sikátorban 
töltöttük az éjszakát. Itt, az egyik birkózók látogatta kávéházban 
találkoztunk egy lurisztáni mesemondóval. Szűk huri kabátot és 
nemezkalapot viselt. Bár úgy tűnt, soha nem fárad bele a Sanáme 
recitálásába, kérésünkre mégis hajlandó volt előadni egy Iszkander- 
történetet. , Tudják, a közönség a régi kedvenceket, Rusztám és Szorabh 
történeteit szereti hallani, de Iszkanderről is mesélhetek maguknak..." - 
mondta. Majdnem hetvenéves volt. Hentesként dolgozott a jellegtelen 
külvárosban, egy a hadsereg tagjainak fenntartott állami húsboltban. A 
kávéházban szökőkút csordogált, a pincérek kis öblös poharakba töltött 
gőzölgő teával teli tálcákkal jártak sietve fel-alá... A vendégkör vízipipázó 
piaci munkásokból állt. A magasan a falra rögzített tévében éppen Korán- 
vetélkedő kezdődött, amikor a luri férfi felállt, és járkálva, botjával 
gesztikulálva mesélte Alexandrosz perzsa anyjának és a király csodálatos 
kínai utazásának történetét. 

Később a régi bazár utcáit róva egy csodálatos, rózsakertes, 
medencés iskolaudvaron találtam magamat. Itt egy hosszú fekete köntöst 
viselő kellemes síita hittudós elegyedett szóba velem. 

- Tudta, hogy Alexandrosz a Koránban is meg van említve? 

- Valóban? 

- Igen. Ő a Dhul Karnain, ami azt jelenti: Kétszarvú. 

(Ez a titulus érdekes módon emlékeztet arra a nevezetes ábrázolásra, 
arra a  pénzérmeveretre, mely Alexandroszt Zeusz-Amon . fiaként, 
kosszarvval mutatja.) 

- Ez egy különös vers a Koránban, s a muszlim tudósok természetesen 
évszázadok óta vitatják, de a kifejezés sokak szerint Alexandroszra 
vonatkozik. Az irániak sohasem fogadták el a görög uralmat, de a görög 
gondolkodás nagy hatással volt az iszlámra, különösen ránk, síitákra. Mi 


most is tanítjuk a görög tudósok és filozófusok munkásságát 
egyetemeinken. Platón számunkra még mindig isteni. 

Mosolygott, amikor elbúcsúztunk. 

- Iszkander. Gyerekkorunkban anyánk azzal ijesztgetett minket: , Ha 
úgy mentek aludni, hogy nem csináltátok meg a házi feladatotokat, elvisz 
Iszkander." 

Odakint leszállt az éj a nagymecsetre, a világ egyik legszebb 
épületére.  Nátriumlámpák fénye világította meg a hatalmas, 
terrakottaszínű kupolát. Tovább sétáltam. Egy kis udvarba, késő estig 
nyitva tartó teázóba jutottam, mellette rakásszám állt a gabona, zajlott az 
üzlet. Odafent, a rozoga faboltozat felett, egy kék függönnyel takart 
ablakú kis helyiségben még mindig égett a villany. Alexandrosz annyi 
ideig tartózkodhatott itt, hogy feltöltse hadtápkészleteit. Az idő igen 
fontos tényező volt. 

Itt érkezünk el a történet ezen részének csúcspontjához, amikor 
Alexandrosz szinte emberfeletti meneteléssorozat után végül összecsap 
Dareiosszal. Július volt, a legnagyobb forróság. Alexandrosz megtudta, 
hogy Dareiosz elhagyta Ekbatana városát, és átvágott keletre, a mai 
Afganisztán irányába. Alexandrosz üldözőbe vette. Nyomában átkeltünk a 
Nagy-Sós-sivatagon, a világ egyik legbarátságtalanabb vidékén. Ma ez az 
út a síiták szent városa, Kum mellett vezet el; keletre fehér ,sótenger" 
délibábos ragyogása. Alexandrosz tizenegy nap alatt ért Raj (a mai 
Teherán helyén állt) városba, erőltetett menetben, hőségtől nagyon 
kimerült hadával. 

Alexandrosz útja innen keletre vezetett, forró nyomon üldözte 
Dareioszt. A Nagy Király üldözötté vált, nem maradt sok hátra az életéből. 
Átkelt a Kaszpi-kapun, e Szászánida-kori erődökkel tarkított baljóslatú 
hegyszoroson. Sós vizű források csörgedeztek a meredek sziklafalon. A 
perzsa forrás szerint azon gondolkodtak, hogy ott vívjanak-e meg 
Alexandrosszal, de ismét elvetették ezt a gondolatot, pedig egy erős 
támadás és a stratégiai előny együttesen akár csodát tehetett volna. 
Féktelensége miatt Alexandrosz már többször került élésveszélyes, 
védtelen helyzetbe. Egy bátor kommandósrohammal megölhették volna, 
és ezzel Dareiosz megmenekülhetett volna. De ekkorra Dareioszból már 
hiányzott az elszántság, nem volt ereje vagy fantáziája, hogy egy ilyen 
haditervet mérlegeljen. 

Alexandrosz egész éjjel menetelt, csak délben álltak meg, ettek, vizet 
ittak, alkonyatig pihentek; ez az utazás legjobb módja ezen a zord klímán. 
Az útvonal és a pihenőhelyek azonosak a középkori földrajztudósok és 
utazók által említettekkel. Az oázisok évszázadok alatt semmit sem 
változtak, még mindig ott, ugyanazon régi út mellett vannak, egymástól 
egynapi járóföldre. Most a régi mellett és a régire épült új úton súlyos 
teherautók dübörögnek kelet, Masad városa felé. Alexandrosz biztosan 


megállt Deh Namak oázisában. A település hosszan elnyúló vályogtégla 
házak, málló karavánszerájok, elhagyott ciszternák, málló széltornyok 
sora. Mögötte a Masadba vezető vasútvonal és a Nagy-Sós-sivatag távoli, 
fehéren izzó ragyogása. A keletre, Khoraszán városába vezető régi út a 
Selyemút egy szakasza s a Sós-sivatag és az Elburz-hegység közötti 
termékeny sávban halad. Alexandrosz nem az első és nem az utolsó 
világhódító volt, aki megjárta ezt az utat. Deh Namak közepén van egy 
réges-régi, zaklatott időkben épített magas, vályogtégla erőd. Teázás 
közben a helyiek azt mondták nekünk: 


Ezt az erődöt akkor emelték, amikor a mongolok jöttek ránk, 
hogy legyen az embereknek hova menekülniük. Mióta Dzsingisz 
kán ránk rontott, semmi sem olyan, mint régen volt. 


Mintha egy nemrégiben játszódott eseményről meséltek volna. Hát igen. 
Dzsingisz kán után a történelem számos, Deh Namakhoz hasonló helyen 
évszázadokra megállt. 

- És Iszkander e Rumi; Iszkander Dhul Karnain? - kérdeztem. - Róla 
mit tudnak? 

Egy öreg falusi férfi tagadólag rázta a fejét és kacsintott. 

- Hát igen. Ő is járt erre. Bár én magam nem láttam. Nagyon rosszat 
tett Iránnak. Sok embert megölt. Mi, öregek, még azt mondjuk a kapzsi, 
mohó emberekre, hogy olyan, mint Iszkander, az egész világot magának 
akarja! 


DAREIOSZ HALÁLA 


Alexandrosz eljutott a tharai palotáig (talán a mai Szeninanba), és ott 
megtudta, hogy előző éjjel Dareiosz hatalmát unokaöccse, Besszosz 
vezetésével saját parancsnokai megdöntötték. A perzsa oldalról származó 
forrásunk (melyet Curtius római történetíró összegez) azt mondja, hogy 
parázs vita folyt a perzsa haditanácsban; Dareiosz kijelentette: folytatni 
akarja a harcot. Nabarzanész, a Dareiosz utáni legmagasabb rangú 
perzsa vezető kijelentette, hogy rossz előjelek alatt könyörtelen 
balszerencse üldözi a perzsákat. , Újra kell kezdenünk mindent új előjelek 
jegyében." Azt javasolta, hogy Dareiosz adja át egy időre ,a királyi 
hatalmat és a fővezérséget egy helyettes királynak", rokonának, 
Besszosznak, Baktria szatrapájának. A győzelem után pedig a hatalom 
majd visszaszáll jogos birtokosára. (Ebből is látszik, hogy még mindig 
tisztelik a Nagy Király numinózus hatalmát.) Ezt a javaslatot azonban 
Dareiosz hevesen elutasította. Csak ekkor, amikor nyilvánvalóvá vált, 
hogy a királyt mennyire lesújtotta a helyzet, mennyire elfogta a bánat és 
csüggedés, ekkor ejtették foglyul  Dareioszt, és szertartásosan 


, aranybéklyóba" verték. Ebben a pillanatban, mondja Curtius, hangosan 
felzokogtak és jajveszékeltek a király eunuchjai. Talán így panaszolták az 
isteneknek a királyság súlyos baját; talán előre látták királyuk sorsát? A 
királyt zárt kocsiba tették, hogy elrejtsék a bámész közkatonák elől, aztán 
továbbmentek. 

Alexandrosz tudta, hogy a perzsák nincsenek messze. Ezért egy utolsó 
éjszakai ütközetre vezette csapatát. Mindenképpen utol kellett érnie 
Dareioszt, de az úton nem lehetett jól haladni a fejvesztve menekülők és 
dezertőr csapatok miatt. Alexandrosz a helyiektől tudakozódott, hogy van- 
e másik út. 

A keleti horizonton napnyugtakor látni az Ahuran hegyeit. A 
karavánút a hegyek mentén, az Ahuran-hágón át vezet. Keskeny, 
kanyargós, meredek út, csak lassan lehet feljutni rajta a hágóhoz, ahol 
most két nagyszerű szeráj van, egyik az iszlám korai időszakából, a másik 
pedig a szafavida korból. (Ősi pihenőhely ez a mai Afganisztán felé vezető 
úton.) Ezen az úton haladtak a visszavonuló perzsák, de ha Alexandrosz a 
nyomukban halad, nem előzheti meg őket, mivel az úton csak úgy 
hemzsegtek a dezertőrök. A helyiektől kerülő út iránt érdeklődött, s azt a 
választ kapta, hogy van ilyen; a hegyeket megkerülve, a Sós-sivatag 
nyúlványán át, mintegy nyolcvan kilométer, vízvételi lehetőség nélkül. 
Alexandrosz azonnal nyeregbe szállt. Fáradt lovasai helyébe 500 
legkiválóbb gyalogosát ültette lóra. Nem volt vesztegetni való idejük. 

A kerülő út jóval hosszabb volt a madár röpte szerinti egyenes útnál, 
de a térképre nézve volt értelme arra menni. Az igen gyakorlatias 
vasútépítő mérnökök is ezt az irányt választották. Ha Szemnanban 
felszállunk a Masadba közlekedő lassú személyvonatra, ugyanezen az 
útvonalon mehetünk; könnyű emelkedő, délről kerüli meg az Ahuran 
hegyeket. Gerd Ab állomáson szálltunk le, és az elhagyott vályogtégla 
házak, egy kis liget és a hosszú, szélsöpörte peron által körülvett 
váróteremben aludtunk. A faluból kiérve hamar rátaláltunk az útra, 
amerre Alexandrosz is végigmehetett: a Sós-sivatag furcsa színű hegyei 
között 30 kilométer hosszan kanyarog a széles, kiszáradt vádi, egy 
kiapadt folyómeder. Jól lehet ezen a vidéken lovagolni. Ötórai ügetés a 
langyos nyári éjszakán; vágtában még kevesebb idő alatt meg lehet tenni 
a távot. Nem sokkal alkonyat előtt sétáltam egyet, felmentem a vádi fölé 
magasodó egyik mállott sziklára, ahonnan mindkét irányban messzire el 
lehet látni. Amint besötétedett, könnyű volt elképzelni, hogyan jött erre 
Alexandrosz: lovának veretes hámja, kantárja csörren, suttogva beszélnek 
görögül. Az utolsó 25 kilométeren hosszú emelkedő vezet vissza a régi 
karavánútra a hágó mögött. Ha Alexandrosz éjszaka indult útnak, 
könnyen megelőzhette a visszavonuló perzsákat, és már hajnal előtt a 
hágó másik oldalára érhetett. 


A reggel első fényeiben a régi Teherán-Masad úton, a hágó keleti 
oldalán Alexandrosz utolérte a perzsa vezérkart. A makedónok láttán 
Besszosz és összeesküvő társai azt mondták Dareiosznak, hogy üljön lóra, 
és tartson velük. Keletre, egészen Baktriáig akartak lovagolni. Dareiosz 
ebben a szorult helyzetben is méltósággal viselkedett, és nem volt 
hajlandó lóra ülni. A felbőszült összeesküvők ekkor leszúrták, és magára 
hagyták a haldokló királyt. Alexandrosz alig 150 emberével majdnem 
körülvette őket, de Besszosz és társai elmenekültek. Ha a perzsák 
megőrizték volna hidegvérüket és helyén lett volna az eszük, ott és akkor 
meg is ölhették volna Alexandroszt, de eddigre már teljesen felbomlott a 
rend, és legfőbb gondjuk az volt, hogy az életüket mentsék. A poros, 
borzas Alexandrosz és emberei a feltorlódott szekereken, kocsikon 
lázasan keresték a Nagy Királyt. 

Mire megtalálták, teljesen kivilágosodott. Képzeljünk el egy élénkzöld 
növényekkel pompázó oázist a sivatag barna árnyalatai között. Az úttól 
néhány száz méternyire egy kis völgyben forrás fakadt, talán néhány 
ciprusfa is nőtt. A görög történetírók szerint a Világ Királyát hordozó 
szekér ennél a forrásnál állt meg, a befogott állatokat lándzsával 
leszúrták. Itt egy görög katona élve találta meg a foglyul ejtői által 
ledöfött Dareioszt. A katona sisakban vizet hozott neki, és váltottak 
néhány szót (Dareiosz beszélt görögül). Köszönetét nyilvánította 
Alexandrosznak, hogy gondoskodott anyjáról és családjáról (ez igen 
jellemző perzsa gesztus). A görögök szerint közvetlenül halála előtt 
Dareiosz Alexandroszra hagyta birodalmát. Ám ezt bizonyosan csak a 
görög propaganda találta ki, a történet megkoronázásául. Miért is ne 
híresztelték volna ezt? Mire Alexandrosz odaért, Dareiosz már halott volt. 
Saját köpenyét terítette a testre, és azt mondják, mélyen megdöbbent a 
Világ Királyának nyomorúságos vége láttán. 

Az esemény pontos helyszínét nem találták meg, de ha sejtésem igaz, 
csak egyetlen hely van, ahol ez így megtörténhetett. Az Ahura-hágó és 
Kusze között csak egyetlen helyen lehet vízhez jutni, ahol Alexandrosz 
később megállhatott. Nyolcszáz méterre a mára már elhagyatott 
khoraszáni út és a sivatagi ösvény találkozásánál, amerre Alexandrosz 
biztosan járt, egy kis völgyben van egy apró falu, benne forrás táplálta 
tavacska. Körülötte vályogtégla házak, fallal körülvett kertek és ciprusok. 
A falucska neve Ab Khore, ami perzsául annyit tesz: ,a hely, ahol vizet 
lehet inni". Éppen a víz miatt fontos megálló ez a kelet felé vezető úton. 

- Én nem tudok Iszkanderről - mondta egy férfi, aki gránátalma- 
ültetvényét kapálta. - De a nagyapám azt mondta, Nadir sah megitatta a 
lovait, amikor Indiába menet 300 éve erre vitt az útja. 

A táj változhat, és az ember látását megtévesztheti, ha a dolgokat 
előfeltevéseken keresztül szemléli. De talán ez az a hely, ahol Dareiosz 
meghalt. A szerencse sosem az ő oldalán állt. 


A későbbi történetek szerint a két király beszélt is egymással. A nagy 
iráni nemzeti eposzban, a Sáhnáméban a 10. századi költő, Firdauszí ezt a 
pillanatot csoportképként, drámai jelenetként, Rusztám és Szorabh 
történetéhez hasonló grandiozitással örökíti meg. Ekkorra Alexandrosz 
nagy iráni hőssé, igazi iránivá, muszlim harcossá lett. (Történetét jobban 
megőrizték a muzulmán Keleten, mint a nyugati világban.) Alexandroszról 
egykor az országot szekéren járó, festett függönyök előtt fellépő vándor 
mesemondók és vallásos amatőr színjátszók meséltek. Kusze falunál, nem 
messze attól a helytől, ahol Alexandrosz megtalálta Dareioszt, egy 
mesemondó kicsiny szabad téren eljátszotta a történetet nekünk és a 
falusiaknak. Díszletként letakart földművesszekeret használt, és amikor a 
történetben odaért, felemelte a takarót, mintha valami - holttest? - lenne 
alatta: 


Iszkandar kezét ajkához vitte most, / és szólt: ,Légyen Isten az 
oltalmazód. / Én földmélybe térek; neked trónusom, / és lelkem 
a mennybéli Úrnak adom." Eképp szólt, s a testéből lelke 
kiszállt. / Mind felsírt a bajnok, ki ott körben állt; / Iszkandar a 
köntösét szaggatta meg / és fennkölt fejékére port hintetett. / És 
íÍráni módra emelt sírhelyet, / mely fensége és hite szép dísze 
lett. / A szép dakhma elkészült, s Iszkandar ott / elé két 
keresztet felállíttatott. / Az egyikre ott nyomba Dzsánúszijárt, / 
feszítették másikra bősz Máhijárt. / A seregből harcosok léptek 
elő, / és mindjüknek kezében ott volt a kő; / és mindenütt 
ütöttek rajtuk sebet, / mert megölték sáhjukat e bűnösek. / És 
Iszkandart áldva az irániak, / a trónszékre tették mint 
királyukat. 


Ez természetesen legenda. Alexandroszt törvényes utódként, jog szerinti 
uralkodóként tünteti fel. Valójában azonban a perzsák sosem fogadták el a 
görög uralmat, és amikor az időszámítás utáni 3. században létrejött a 
következő nagy Perzsa Birodalom, a Szászánida-királyok magukat a 
hellenisztikus és pártus interregnum után Dareiosz és elődei törvényes 
utódaiként határozták meg. Nagyon sokat köszönhettek a hellenisztikus 
kultúrának, de az utolsó sahhoz hasonlóan sosem ismerték el a görög 
megszállók uralmát. Azzal hangsúlyozták uralmuk folytonosságát, hogy 
Naks-i-Rusztámba, a perszepoliszi királyi sírok folytatásába temetkeztek, 
elődeik sírja, Nagy Dareiosz és Xerxész síremlékének homlokzata mellé, a 
sziklába faragtatva saját domborműveiket. 

Dareiosz testét  Perszepoliszba küldték, hogy ott méltóképp 
eltemessék. Családja Alexandrosz hadifoglya volt. Dareiosz minden 
gyermekét eltették láb alól, lányai közül néhányat görögökhöz adtak 
feleségül, hogy ne támadhasson további ellenállás a királyi családból. 


Besszosz és a többi királygyilkos a birodalom keleti tartományaiba 
menekült, ahol Besszosz nemsokára királynak kiálttatta ki magát. 
Mindenképpen kézre kellett keríteni őket. Nem maradhatott egyetlen 
trónkövetelő sem. Ez volt az időszámítás előtti negyedik század brutális 
erőpolitikai valósága. Alexandrosz túl gyorsan haladt előre, hadseregének 
nagy részét maga mögött hagyta. Dareiosz halálának helyszínétől 
harminc kilométerre keletre, Khoraszán felé menet a legközelebbi 
városban várta be őket. 

Hekatoinpüloszban, a százkapus városban Alexandrosz hadserege újra 
hadrendbe fejlődött. Az Amphipolisznál kezdődött hadjárat gyakorlatilag 
véget ért. A perzsa monarchiát megdöntötték. A Nagy Király halott. Mi 
következik? Éljen a Nagy Király? Mit fog tenni Alexandrosz? 

Ő lesz az új Nagy Király. 


, NINCS VISSZAÚT!" 


Szemnan és Damkan városok között, nem messze a masadi úttól 
találhatók Kummisz romjai. Kuszénél, egy út menti pihenőnél kell 
lefordulni. Kusze a texasi Parishoz hasonló - a távolsági buszok és 
teherautók lassítás nélkül hajtanak át itt. A faluban néhány fatornácos 
vályogtégla ház, fallal körülvett porták és egy kicsi, de jó állapotban 
megőrzött karavánszeráj. A búzamezők mögött hosszú nyárfasor és 
távolabb mállott vályogtégla építményekből keletkezett dombok. A 
nemrégiben folytatott ásatások ezt a hatalmas, jellegtelennek látszó 
rommezőt Hekatompülosz, az ősi Parthia fővárosaként azonosították. 
Alexandrosz időszámításunk előtt 330-ban, egy rég tovatűnt nyáron 
megállt ebben a városban, mely a nyílt mezőn álló, az időjárás 
viszontagságainak kitett hely; nyáron a nap melege perzseli a hatalmas 
kék ég alatt. Távolban az Elburz-hegység meredek vonulata. A városból 
nem maradt más, csak az összedőlt főbb épületek néhány vályogtégla 
dombja és porrá mállott kerámiák barna pora. 

Itt, nem messze attól a helytől, ahol Dareioszt megtalálták, 
Alexandrosz megállt. A csapatok ünnepeltek. Dareiosz halálával a 
perzsákat végképp legyőzték. A háború célját, mely három évvel 
korábban Trója partjaira vezette őket, elérték. Legalábbis így gondolták. 
Most már hazamehetnek. Amikor Alexandrosz megtudta, hogy ezt 
beszélik a katonák, magához hívatta főtisztjeit, és beszédet intézett 
hozzájuk. Beszéde, mint a forrásainkban fellelhető legtöbb lejegyzett 
beszéde, későbbi felidézés, de tartalmilag pontos lehet. Elképzelhetjük, 
hogyan szólt a zömök testalkatú, harsány hangú Alexandrosz embereihez: 
hízelegve nekik, kecsegtetve őket. A katonák szavait sosem idézi a 
stílusra oly érzékeny Arrianosz, de el tudjuk képzelni azt a nyers, köznapi, 
kaszárnyaszagú szónoklatot: ,Ha most megállunk, mindent elvesztünk. 


Nem fordulunk vissza. Elfoglalunk minden földet, ami a Perzsa 
Birodalomhoz tartozott. Besszosz és a királygyilkosok még szabadlábon 
vannak. Ha visszafordulunk, hadat gyűjtenek, és az egész, amit eddig 
elértünk, semmivé lesz." Aztán a jól kiszámított hazugság: ,Már csak 
néhány nap." (Ugyanezt állítja majd Indiában, a Beasz folyónál.) Nem 
tudjuk, mit mondott még ezen kívül. Vajon megmondta nekik, hogy 
Indiába mennek? (És ki tudja, lehet, hogy annál is messzibb vidékre. 
Vajon ő maga tudatában volt-e ambíciói határainak? Lehet, hogy már a 

A NAGY ÓCEÁN 


Ekkor az expedíció továbbindult kelet felé. Alexandrosz bejelentette, hogy 
a katonák a fogoly nők közül vehetnek maguknak feleséget, és magukkal 
vihetik őket a hadjáratra. Korábban az új házasokat időnként 
hazaengedték, de nők nem kísérték a sereget (kivéve talán néhány magas 
rangú tiszt feleségét). Ez az intézkedés elárulhatta, hogy a belátható 
jövőben nem látják viszont otthonukat. A Makedóniához kötődő szálakat 
lassan, de biztosan vágta el. 

Először azonban biztosítania kellett uralmát Irán északi részén. Ezért 
a hadjárat következő szakaszában a Kaszpi-tenger partvidéke, Hürkánia, 
,a farkasok földje" felé vette az irányt. A görögök úgy képzelték, hogy a 
Kaszpi-tenger a nagy szárazföldet körülvevő világóceánhoz tartozik. 

A hadsereget háromfelé osztották, és az északra vezető fő hágókon 
átkeltek az Elburz-hegységen. (A legmeredekebb hágón az 1940-es 
években brit vasútmérnökök tervei alapján épült iszonytató meredeken 
vezető, sok-sok szerpentinen haladó vaspálya, melyen még húsz évvel 
ezelőtt is lehetett látni a Manchasterben készült csuklós motorvonatokat.) 
A hágón túl teljesen más világba érünk, a klíma szinte észak-európai. 
Minden csupa zöld, csupa éltető pára, a vidék dús erdőiben farkasok és 
vaddisznók még mindig élnek. Bandar-e Torkemannál érünk le a Kaszpi- 
tengerhez, a szeszélyes part mentén lépcsőzetesen épült házak, itt-ott 
pálmafák között, szerteszét a homokos fövenyre húzott nagy 
halászcsónakok. Ittunk a vízből, ahogy ők is. A görög források szerint a 
tenger vize csak enyhén sós. Ebből tudhatták volna, hogy valami nincs 
rendben, de ez a tény nem változtatott azon a hitükön, hogy a Kaszpi- 
tenger a Nagy Óceánhoz tartozik, ahonnan, mint hitték, nyugat felé 
Britanniába, kelet felé Indiába lehet jutni. A görögöket először csalta meg 
földrajzi tudásuk. 

Kelet felé haladva Gorgan zöldellő vidékére érünk, mely a történelem 
előtti időktől fogva lakott hely. Türkmén népek által lakott vidék. A 
türkmének (viszonylag) későn vándoroltak be Perzsiába, ám az 1930-az 
évekig ugyanolyan nomád életmódot folytattak, mint pártus elődeik. A 


század harmincas éveiben azonban az utolsó sah apja, Reza sah 
megfosztotta őket hatalmas, dús  legelőiktől. Most kisemmizett 
kisebbségként élnek, de még mindig nagyszerű lovasok. 

Kalaleh közelében vertünk tábort (ahol azon a nyáron vendéglátónk 
három lovát ették meg a farkasok). Egyik éjszaka átlovagoltunk a 
síkságon Alexandrosz falához, a Kaszpi-tengertől az afgán hegyek lábáig 
húzódó kanyargó határig. Az ősi falon állva északra tekintve 
Türkmenisztán hatalmas, messze nyúló hegyeit néztük. Ezt a védművet 
más néven Sapur falának vagy Vörös Kígyónak nevezik. Minden 
építmények közül ez jelöli ki legpontosabban a letelepedett népek 
civilizációja és a nomádok, a történelem két igen fontos tényezője közti 
határvonalat. 

Firdauszí, a 10. századi költő őrizte meg nekünk a legendát, miszerint 
Alexandrosz építtette ezt a hatalmas falat. A régészeti ásatások vizsgálati 
eredményei azonban keletkezését néhány száz évvel Alexandrosz ideje 
utánra teszik (talán az Akhaimenidák idejére vagy a hellenisztikus 
korra?). Mindazonáltal ez is arról tanúskodik, milyen mélyen gyökerezik 
Alexandrosz legendája Iránban. A legújabb feltételezések szerint a fal 
építését az i. e. 3. században a kínai Han-dinasztia idején épített 
vályogtégla védmű, a nagy fal elődje inspirálhatta, mely nem sokkal 
Alexandrosz ideje után ért el Közép-Ázsiába, amikor a Távol-Kelet és a 
Nyugat először került egymással kapcsolatba. 

Még mindig a fal tetején, egy hatalmas, mély vizesárokkal körülvett 
négyszögletű erőd mellett állítottuk meg lovainkat. Innen néztük, hogy 
nyugszik le a nap a közép-ázsiai sztyeppe mögött. A horizonton, a gorgani 
úton hatalmas teherautók haladtak Türkmenisztán felé. A Szovjetunió 
felbomlásával újra megnyíltak ezek a Közép-Ázsia történetében oly fontos 
utak. Türk népek a Boszporusztól egészen a Góbi sivatagig élnek; az iráni 
kulturális zóna a Perzsa-öböltől Afganisztánig és a tádzsik vidékig, 
egészen a kínai Hszinjiang tartományig élnek. Ezen a hatalmas 
kiterjedésű területen szinte mindenfelé mesélik Alexandrosz történetét. 
Nehezen tudtuk megállni, hogy ne menjünk át a síkságon a legendás 
Selyemút mentén fekvő Merv és Bokhara városába. De ahogy 
Alexandrosznak is, más, fontosabb dolgunk volt. 


AZ AMAZONKIRÁLYNŐ LEGENDÁJA 


Alexandrosz két hetet töltött Hürkánia tartomány fővárosában, 
Zadrakartában. Ezt a helyet még nem azonosították, de romjai 
kétségkívül ott vannak valahol a dús, zöld gorgani mezőkön emelkedő 
megannyi domb és kurgán alatt. Itt jártukban Alexandrosz lovát, 
Bukephaloszt ellopták a helyi törzsek. Ekkor Alexandrosz kihirdette, hogy 
nagy vérengzésre számíthatnak, ha nem kapja vissza a lovát sértetlenül. 


Nem telt bele sok idő, s visszakapta. Az e vidékhez köthető más 
Alexandrosz-legendák már problémásabbak. Az egyik az amazonkirálynő 
híres története, aki azért látogatta meg Alexandroszt, hogy gyermeket 
foganjon tőle. Curtius szerint a királynő tizenhárom napig maradt 
Alexaridrosz mellett, és , hevesebben vágyott a szerelemre, mint a király". 
(Létezik egy türkmén legenda is a vidéken, miszerint az amazonok vad 
törzse gyanútlan férfiembereket ragad el, s arra használják őket, hogy 
gyermeket foganjanak tőlük, majd megölik őket!) Sajnálatos módon 
azonban az amazonkirálynő története valószínűleg csak fantázia. 

Négy napig maradtunk itt, a sztyeppe határán, Alexandrosz falánál. 
Nemezjurtában aludtunk, melynek a közepén téglából kirakott tűzrakó 
hely állt, tetején pedig kör alakú nyílás volt, azon jött be a fény, ott ment 
ki a füst. Az egyik éjszaka a tűz mellett falusi mesemondótól hallhattuk a 
türkmén legendát a démoni Alexandroszról, a kétszarvú szörnyetegről, 
aki végül saját becsvágyának áldozata lett, mert miután minden földi 
birodalmat meghódított már, elfogta a kísértés, hogy szárnyas szörnyek, 
griffmadarak húzta repülő szekéren felmenjen a mennyek országába, ám 
öntelt vakmerőségéért Isten letaszította az égről. A történetet Ázsia- 
szerte ismerik, ábrázolásai Otrantótól a távoli Walesig európai 
katedrálisokban is megjelennek. Kedvencem az a változat, melyet 
Törökországtól Kazahsztánig mesélnek: 


Iszkander igazi ördög volt, szarva is nőtt. De hosszú, dús haja 
eltakarta a szarvát, ezért azt senki sem látta. Csak a borbélyai 
tudtak róla. De Alexandrosz attól tartott, a borbélyok kifecsegik 
a titkot, ezért ha hajnyírás közben meglátták a szarvát, 
Alexandrosz kivégeztette őket. Utolsó borbélya úgy tett, mintha 
nem vette volna észre, és megőrizte a titkot. Végül ő is képtelen 
volt magában tartani, és mivel nem mondhatta el senkinek, egy 
kúthoz futott, és abba kiáltotta bele: , Iszkandernek szarv van a 
fején!" De a kút mélyén /[sípnak való] nád nőtt, így a történet a 
világ minden szegletébe eljutott. 


IRÁN LELKE 


A történet vezérfonala innentől egyre keletebbre húzódik. Alexandrosz 
tekintete már rég elszakadt Görögországtól (melyet sosem lát viszont). Ha 
Babilon volt világának központja, Irán lett erejének forrása; a legyőzött 
birodalom tengelye. Ekkor, itt, bizonyos értelemben legyőzetett. Az iráni 
mesemondók megérzése helyesnek bizonyult. Ő lett az új sah. 
Alexandrosz újra keletnek vette az irány, át az Elburz-hegységen, 
Sahrud városához és onnan tovább, kelet felé a régi khoraszáni úton. Ősi 
karavánvárosok, Nisapur és Tusz városait elhagyva, ahol majd Omar 


Khajjám és Firdauszí lakik. Alexandrosz nyomában Masadba mentünk. 
Miután a síiták legszentebb mecsetjeit Irakban lerombolták vagy 
bezárták, a masadi lett a síiták legnagyobb mecsetje. Sikerült a szent 
helyre néző szállást találnunk. A mecset csillogó fényfolt, aranykupolás, 
türkizszín kapujú. Szállodai szobám felszereléséhez tartozott egy 
imaszőnyeg és egy turbah, egy kis agyagkorong, amit a síiták a 
homlokukkal érintenek imádkozáskor. Az ablak alatt a szent úton az 
Iránból, Afganisztánból, Indiából, Pakisztánból és Közép-Ázsiából érkezett 
zarándokok tömege hömpölygött. A Huszein imámra emlékező 
gyászünnep, az ásúra siratódalait énekeltek. 

Aznap éjjel Masad utcáit elnézve elcsodálkoztam Irán erős 
hellenisztikus hagyatékán. Ez a görög invázió hosszú távú hatása? Azt 
hihetnénk, hogy a fundamentalista ajatollahok hosszú évekig tartó 
rezsimjei után a görög örökségnek régen nyoma sincs. De a mai Iránban 
utazva láthatunk síita vallásos népi játékokat, melyekben Alexandroszt 
trópusi sisakban, lovaglónadrágban jelenítik meg. Ott feszít az ásúrai 
játékok negatív szereplői közt, sötét szemüvegben whiskyt iszik a többi 
földi zsarnok, az utolsó sah, a gonosz kalifak és a ,nagy sátán", az 
Egyesült Államok jelképe, Uncle Sam társaságában. Történetét még 
mindig tanítják muszlim iskolákban; a zoroasztriánusok még mindig 
átkozottként emlegetik. Ianult hittudós  ajatollahnok még mindig 
vezércikkeket írnak róla napilapokban. Firdauszínál nagy iráni királyként, 
a nagy perzsa királyok, a múlt hőseinek jogos utódaként jelenik meg. Az 
iráni anyák azonban még mindig azzal ijesztgetik gyermekeiket lefekvés 
előtt, hogy ha nem lesznek jók, Alexandrosz elviszi őket. 

Ez a hagyaték roppant mélyen beivódott. A görögök mintegy 2000 
évig igen nagy hatással voltak a perzsákra. A virágzó középkori perzsa 
civilizáció három pillérre épült: az ősi perzsa és zoroasztriánus örökségre, 
az arab iszlám hagyományra és a hellenisztikus kultúrára. 

Kevés nemzet művelte a görög hagyományokat a perzsáénál nagyobb 
odaadással a középkor folyamán, s ez még most is szembetűnik, ha 
megnézünk egy hagyományos síita egyetemet, ahol a tudós tanárok olyan 
hosszú fekete talárt viselnek, melyet később átvettek az oxfordi és 
harvardi professzorok is. Az Irán szellemiségéért (nemcsak az iráni iszlám 
szellemiségéért) folytatott harcban a hellenizmusnak még lesz szerepe. 

A Masad környéki csipkés hegyhátak mögött sötétség szállt az 
Alexandrosz falától Közép-Ázsiáig húzódó hatalmas sztyeppére. Merre 
induljon Alexandrosz innen? Masadtól nem messze van egy Torok nevű 
útkereszteződés (a név keresztutat jelent). Innen az út nyugatnak, a 
Földközi-tenger vidékére, délnek, az Arab-tenger és az Indiai-óceán, 
északnak Masad és Közép-Ázsia, délkeletnek pedig a mai Afganisztán 
területére, Herát, Kandahár és Kanul felé ágazik el. Mind erre jöttek: 
Dzsingisz kán, Timur Lenk, Marco Polo és Alexandrosz is. 


Alexandrosz hírszerző tisztjei kikérdezték a perzsa katonai 
szakértőket, és megtervezték az útvonalat; a perzsa túlélők pontosan el 
tudták mondani, milyen távolságban vannak alkalmas pihenőhelyek a 
perzsa királyi út előttük álló 3000 kilométerén. Alexandrosz a mai 
Afganisztán területére indult, onnan Indiába készült, s onnan talán a világ 
végére is. 


NEGYEDIK RÉSZ 


SZAMARKAND VÁROSA FELÉ 
AFGANISZTÁN, ÜZBEGISZTÁN, TÁDZSIKISZTÁN 
I. E. 329-327 


Afganisztánba; a Halál Sivatagán át; Kabul ostroma; utazás a Hindukus- 
hegységbe; a Havak-hágón át; Baktriába; a , Városok Ősanyja"; Oxiána 
felé; a branchidae-i mészárlás; arany Szamarkand; a Legtávolabbi 
Alexandria; tűzzel-vassal Közép-Ázsiában; Alexandrosz megöli a Fekete 
Kleitoszt; Alexandrosz feleségül veszi Roxanét, Ázsia legszebb leányát; 
Kalliszthenész halála; Alexandrosz ,vérengző és búskomor őrült" 


Szép őszi reggel volt Herátban. A Takht-i-Szafar, vagyis az , Utazó Trónja" 
nevű helyen a magas fás keretből csodálatos kilátás nyílik a városra. A 
régi falaktól északra zöld kertek mögött a híres karcsú minaretek; a 
távolban a hatalmas vályogtégla citadella romjai, ahol Alexandrosz új 
városát, Alexandria Areiont felépítette. Ennek a városnak alig maradt 
nyoma, bár a középkori Herát nagy kiterjedésű négyszöge egybeeshet 
Alexandrosz egykori városának határaival. Ez a hely mindig is fontos 
elágazás volt dél felé, az ezeréves hídon, a Puli-Madanon át, a nyesett 
fűzfákkal szegélyezett búzamezők mellett, a málló galambtornyokkal és a 
furcsa lépcsőzetes heráti malmokkal tarkított, India felé vezető úton. 

Alexandrosz következő feladata a Perzsa Birodalom keleti 
provinciáinak meghódítása volt, minden olyan tartományé, mely egykor a 
perzsák fennhatóságát ismerte el. Most ő Perzsia királya, és akik eddig 
Dareiosznak engedelmeskedtek, ezután neki tartoznak majd hűséggel. 
Elsődleges célja valószínűleg India lehetett, de nem hagyhatta el a közép- 
ázsiai tartományokat (a korábbi szovjet Közép-Ázsiát), különösen az adott 
helyzetben, hogy Besszoszt még nem sikerült kézre keríteni. Először 
Dareiosz gyilkosait kellett elfognia. Besszosz felvette a magas királyi 
tiarát, királyi ruhákba öltözött és IV. Artaxerxész néven Dareiosz 
utódjának nevezte magát. Az, hogy kijelentette, ő a Perzsiát lerohanó 
idegen megszállókkal szembeni ellenállás oszlopa, közvetlen kihívás volt 
Alexandrosz számára. Alexandrosz megbocsáthatta volna neki, hogy 
megölte Dareioszt, de ezt nem; különösen azért nem, mert Besszosz 
Baktria kormányzójaként kiváló északaígán lovassággal rendelkezhetett. 
Alexandrosznak mind katonai, mind politikai okokból sarokba kellett 
szorítania Besszoszt. 


Ez megmagyarázza, miért tettek meg olyan hosszú utat a mai 
Afganisztán déli vidékén. Alexandrosz eredeti célja az lehetett, hogy 
Herátból keletre, Kabul felé indul meg a haddal. Ehelyett azonban nagy 
kerülővel dél felé, Fara városba ment, onnan a Helmand folyó völgyében 
Kándahár és Gazni városába: igen hosszú, 1600 kilométeres út volt ez, de 
akkoriban ez a vidék sokkal termékenyebb volt, mint mostanában. Ma 
Fara városától délre félelmetes pusztaság kezdődik, az úgynevezett Halál 
Sivataga. Úttalan homoktenger a világ egy eldugott szögletében, 
Pakisztán, Irán és Afganisztán hármas határvidékén. Itt nincs jele a 
modern államhatároknak, melyeknek az egykori viszonyok idején sem volt 
jelentőségük, ahogy a Pakisztán és Irán között tevékenységüket itt szinte 
zavartalanul folytató, géppisztolyos osztagok által védett drogcsempész- 
karavánoknak ma sem számítanak a határok. 


A HALÁL SIVATAGÁBAN 


A helmandi úton végig ősi városok romjai mellett haladunk: cakkos 
vályogtégla zátonyok emelkednek ki a hatalmas homoktarajok közül. A 
legnagyobb város Fara; középkori fal veszi körül, piaca ősi, erődje a 
kandahári út mentén áll. Itt turbános fegyveresek járőröznek az utcákon, 
a nők tetőtől talpig lepelbe burkolóznak. Ezen a helyen zajlott 
Alexandrosz uralkodásának legnagyobb visszhangot kiváltó eseménye, a 
borzalmas tisztogatással, példát statuáló ítéletekkel, kínzásokkal, a király 
legközelebbi barátainak kivégzésével végződő állítólagos összeesküvés 
felszámolása. 

Philótasznak, a király közvetlen barátai egyikének, Alexandrosz hű 
tábornoka, Parmenión fiának jelentették, hogy a király egyik Hamadánban 
(Ekbatanában) hátrahagyott híve hűségében megingott. Valami okból 
Philótasz nem jelentette ezt Alexandrosznak. Talán valóban azért, ahogy 
állította, mert túl jelentéktelen dolog volt ahhoz, hogy a királyt terhelje 
vele; de lehet, hogy titokban együtt érzett vele. Amikor a dolog kiderült, 
Philótaszt letartóztatták, és igen intenzív kihallgatásnak vetették alá, s 
Héphaisztión és Alexandrosz belső baráti körének tagjait szörnyű módon 
megkínozták. Végül sikerült vallomást kicsikarniuk, és  Philótaszt 
megüölték. 

Bár abban megegyeznek a források, hogy volt valamiféle összeesküvés 
készülőben, eltérően ítélik meg, vajon Philótasznak része volt-e benne. 
Érthetően inkább kivárt, hogy lássa, sikerrel járnak-e. Alexandrosz 
azonban kihasználta a lehetőséget, hogy megszabaduljon Parmenióntól, 
aki oly sokáig hűséges helyettese volt. Miután Philótaszt kivégezték, 
Alexandrosz arab ruhába öltözött embereit versenytevékkel küldte át a 
Nagy-Sós-sivatagon  Parmeniónhoz. A fia haláláról mit sem tudó 


tábornokot Hamadánban, egy fallal körülvett kertben szúrták le. Ezután 
már senki sem volt biztonságban. 

Alexandrosz gyorsan haladt Kandahár városa felé, ahol Arakhószia 
tartományban (Beludzsisztánnak a Kvetta-hegység mögötti részén) 
Alexandria néven új várost alapított. Ez is stratégiai helyszín volt az afgán 
történelemben. Kandahár azóta is lakott hely. A régi citadellában 
templomot emeltek a megistenült Alexandrosz, majd a néhány évtizeddel 
Alexandrosz előtt élt indiai Asóka király tiszteletére. (Ez a vidék mindig is 
az indiai és a nyugat-ázsiai kultúra együttélésének helyszíne volt.) Az 
óvárosi bazárban a hakimok (a hagyományos orvoslást folytatók) az 
Alexandrosz seregével tartott orvosok, Philipposz és  Kritobulosz 
leszármazottainak tartják magukat. Még mindig a jünnani (görög) 
gyógyfüves orvoslást gyakorolják, amit Pakisztántól Indiáig ismernek. A 
tél közeledtével Alexandrosz elindult a Kabulba vezető hosszú úton; mi 
pedig nyomában utazásunk során először léptünk háborús övezetbe. 


VÉLETLEN TALÁLKOZÁSOK KABULBAN 


Alkonyatkor a környező hegyekről nyomjelző rakétákat és időként autók 
reflektorait láttuk, de a városban nem voltak fények. A völgy túlsó 
oldalán, az óváros nyomornegyedeiben  olajmécsesekkel . világítottak. 
Kabulban már két éve nem volt áram és vezetékes vízellátás. A várost 
tönkretette a háború, az orosz megszállás, és ami ennél is rosszabb, az 
utána következő polgárháború... Kabul mai sorsában története 
tükröződik: ősidők óta stratégiai fontosságú hely, kulcsfontosságú 
keresztutak vezetnek át rajta Irán, Közép-Ázsia és India felé. Az ok 
egyszerű: Afganisztán középső része hatezer méternél is magasabbra 
nyúló hegyeivel jelentős földrajzi akadály az iráni felföld és India sík 
vidékei közt. Az Indiába vezető út a történelem előtti időktől kezdve Kabul 
környékén haladt el. 

Alexandrosz a mai Kabultól északra, a Hindukus-hegység lábánál, 
Begram városa közelében vert tábort. Stratégiai pont ez, az oroszok is itt 
alakították ki fő bázisukat a háború alatt. A hellenisztikus és későbbi 
város romjait 1939-ben találták meg; a raktárakban hatalmas kincsek 
halmozódtak föl, a század egyik legnagyobb régészeti lelete: alexandriai 
üvegáru, kínai lakkmunkák, indiai elefántcsont faragványok; mind arról 
tanúskodik, milyen kapcsolatok működtek ezen a tájon Alexandrosz 
idejében. Az Afganisztánt az utóbbi években szaggató viszályok nyomán a 
kincsből semmi sem maradt. A feldúlt, kifosztott múzeumban görög tógás, 
görög és szanszkrit feliratos fejetlen Buddha-szobrokat lehet látni; az 
indiai és hellenisztikus kultúra itt bekövetkezett keveredésének 
bizonyítékait. Évszázadokig beszéltek itt és az északnyugati határnál 
görögül. Olajlámpáink pislákoló fényénél az afgán történelem romjai 


között kutattunk. Kézbe vettem egy domborműtöredéket, a görög 
örökségnek a háború tombolása által meghagyott, megőrződött emlékét. 
A múzeum gondnoka megnézte a töredéket. 

- Országunk egész történelme itt van... - mondta. - Amikor egy reggel 
bejöttünk, és megláttuk, mi történt, olyan volt, mintha anyánk vagy apánk 
halt volna meg. 

Később egy idős aígán tudóssal beszélgettem faház otthonában. 
Értékes antik kéziratgyűjteményét homokzsákokkal védte. Illusztrált 
Korán-példányok, Arisztotelész arabul, Firdauszi és Nizami történetei 
Alexandroszról - a muszlim Ázsiát 1000 éven át Kairótól Delhiig összekötő 
humanista tudomány tanúsága. 

- Minden támadáskor rettegünk - mondta. - Nem magunk, hanem a 
könyvek miatt. - Széttárta a kezét. - Az afgánok egy marék porért is 
csatáznak. Van egy híres afgán történet, miszerint amikor anyja azt 
kérdezte, ugyan miért időzött olyan sokáig Baktriában, Alexandrosz egy 
marék port és négy afgánt küldött neki magyarázatul. 


UTAZÁS A HINDUKUS-HEGYSÉGHEZ 


Kora tavaszra Alexandrosz menetkészen állt. Át kellett kelnie a Hindukus- 
hegységen, a Kabultól északra elterülő hatalmas hegyláncon. A hegység 
nevének jelentése: ,a hindu gyilkos". Középkori muzulmán hódítók 
nevezték el így. Ezen a főútvonalon hatoltak be a szubkontinens elfoglalói. 
A hegységen körülbelül tizenhat hágó vezet át, egyesek 5-6000 méter 
magasságban, de a történelem folyamán csak három nyert valódi 
fontosságot. Ma a legfőbb átkelő a Szalang-hágó, amin modern út és 
alagút vezet át, a Termez felől közlekedő orosz konvojok használták. A 
második hágó Bamian városától, Ázsia egyik legnagyszerűbb helyétől, a 
nagy Buddhák völgyétől nyugatra van. Ezen a lenyűgözően gyönyörű 
helyen, melynek hatalmas szobrait a tálibok 2001-ben rakétákkal 
rombolták le, Marco Polo is járt, s azok a kínai felfedezők is, akik Indiából 
vitték haza a buddhista szent szövegeket. Alexandrosz valószínűleg sem 
ezen a hágón, sem a Szalangon nem kelhetett át, mivel Besszosz egészen 
Balh városáig, Baktria székhelyéig elpusztította maguk mögött a vidéket. 
Alexandroszt hírszerzői feltehetően tájékoztatták, hogy a hadsereg 
élelmezése ezen az útvonalon lehetetlen. Ezért csak egy alternatívája 
maradt, a Havak-hágó. Ez a keleti hágó lassú emelkedővel kezdődik. Ezen 
haladt át Timur Lenk, Dzsingisz kán és India egyéb lerohanói. Ezt az utat 
választottuk mi is. 

Régi BBC-s terepjárónk felújításával, egy tartalék Landrover, 
póttengelyek és gumiabroncsok beszerzésével készültünk fel az útra. (Ez 
akkoriban Kabulban nem kis teljesítménynek számított.) Aztán amikor a 
háború viharfelhői gyülekeztek Kabul felett, s egyre intenzívebbek lettek 


a tálibok támadásai, északnak, a Csarikar- és Pandzsir-völgy felé vettük az 
irányt, ismét Alexandrosz nyomában járva. 

Csarikar közelében, Begramnál Alexandrosz megalapította a 
kaukázusi Alexandriát, ahol több ezer nyugállományba vonult veteránt, 
nyomorékot és korábban erőszakosan toborzott katonát telepített le. 
Széles, kellemes, szélmentes síkság, 2000 méteres tengerszint feletti 
magasságban, magas hegyek védelmében. Termékeny, jól öntözött vidék, 
megterem a szőlő és az olajbogyó is; ez tán némi vigaszt nyújthatott 
azoknak, akiket Alexandrosz itt erővel hátrahagyott. Aztán folytatta útját 
a Pandzsir-völgyben felfelé, a hegyekbe. A görögök ezt a hegyvonulatot 
Kaukázusnak nevezték, és úgy hitték, hogy innen a világ vége már nincs 
messze. Itt a hadsereg mitikus térbe és időbe lépett, ahol a legenda 
szerint Prométheusz, a titán, Zeusz parancsára időtlen időkig szörnyű 
kínokkal bűnhődött azért, mert elárulta az emberiségnek a tűz titkát és 
bevezette őket a civilizációba. Itt, ahogy Héraklész és Dionüszosz 
történeteiben is, mítosz és valóság keveredik az erre fogékony ifjú 
Alexandrosz tudatában. 

Két nap alatt a nagyon rossz utakon mindössze nyolcvan kilométert 
sikerült megtennünk a Pandzsir-völgyben. Nagyon lassan hajtottunk, 
magas, sötétlő, tarajos hegygerincek alatt, amik a reggel első két 
órájában nem engednek a völgyek mélyére fényt. Az út mentén végig 
elhagyott orosz hadfelszereléseket láttunk. Ez volt a fő útvonal, melyen át 
a mudzsahed ellenállók támadták az országba nyomulókat. Igen kemény 
terep ez a modern hadseregeknek. Rengeteg kilőtt páncélozott járművet 
láttunk. Az oroszok itt igen erős ellenállásba ütköztek, és végül műszaki 
fölényük ellenére a szegény omszki és tomszki legénységnek nem sikerült 
átjutnia a szoroson. A makedónok azonban az afgánokhoz hasonlóan 
szívós hegyi emberek voltak. A völgy gyönyörű: a folyó hűvös kék vize, a 
kertek zöldje, a mezők, a takaros barna vályogtégla házak, a tetőkön 
száradó sárgabarack és kukorica élénk színei. Fölötte a hegy kopár, 
barázdált tömege. 

Alexandrosz hadserege szinte biztosan csak lassan tudott haladni 
mérföldekre elnyúló hatalmas menetoszlopával; nagy logisztikai probléma 
ez a parancsnokságnak és a hadtáposoknak is, akiknek feladata a 
hadsereg ellátását biztosítani. Landroverrel is csak lassan keltünk át a 
folyón, majd újra és újra át kellett kelni ugyanazon a folyón. A jármű 
lerobbant, kifogyott a benzin, és egy ponton földcsuszamlás zárta el az 
utat előttünk egy éjszakára. Majd a völgy vége felé a köves út még 
meredekebben emelkedett a hegynek. Mellettünk gyalogos és lovas 
utazók haladtak, egy sorban. Hirtelen nagyon könnyen elképzelhetőnek 
tűnt, hogy a makedón hadsereg menetoszlopa egészen kiindulópontunkig, 
a völgy elejéig, Pandzsirig nyúlhatott. 


Végül a harmadik napon elértük Ao Khavak falut. A falu két gyors vizű 
hegyi folyó találkozásánál fekszik. Előttünk az ösvény Nurisztán hegyei 
felé vezet, északra göröngyös földút visz a Havak-hágóhoz. Onnan még 
körülbelül 80 kilométer az út a Pul-i-Kumri völgyén át lefelé. Egy fahídon 
keltünk át a Havak folyón. Beértünk az útonállók és rablók tanyájának 
tűnő településre: lapos kövekből épített, lapos kövekkel megerősített 
fatetős, kuszán elhelyezkedő kalyibák, istállók, raktárak sora. Volt néhány 
nyirkos, nyomorúságos vendégház és füsttől feketéllő kunyhó, ahol éjjel- 
nappal fő az étel a kereskedőknek és utazóknak. Az utcán nagy volt a 
nyüzsgés, mert bár az áruk és emberek többsége teherjárműveken 
érkezik ide, ez a hely az utazás régebbi módjai, a gyalogos és lóháton való 
közlekedés kiindulópontja az indiai szubkontinenst Ázsiával összekötő ősi 
utakon. Ha Észak-Afganisztán lett volna úti célunk, innen csak gyalog 
tudtunk volna tovább haladni. 

A hegység kellős közepén, zúgó vizek között, a piramis alakú Deh- 
Parian csúcs alatt több száz lovat is befogadni képes tisztást találtunk; 
apró, sovány lovakat láttunk, szájuk elé kötött abrakostarisznyával, 
kötéllel, .  hámmal felkötött hátukon  vesszőkosár-málha.  Hajtóik 
többségükben fiatal emberek (az idősebbek nem bírnák ezt a kemény 
életet). Sovány, napégette bőrű, szívós ifjú lovasok, 60 000 afghaniért 
(körülbelül 12 fontért) visznek át poggyászostul a hegyen. Vezetőjük a 
rettenthetetlen, félelmetes Khalil, borzas, hosszú fekete szakállas, szúrós 
tekintetű óriás. Ő választotta ki a lovainkat, vezetőinket, és az esetleg 
ránk támadó banditák ellen fegyvereseket rendelt kíséretünkre, akik 
másnap felvisznek minket az ösvényen. Öten voltunk, Peter, Tim, David, 
én és Hanif Sharzat, afgán barátunk, újságíró, aki bátran és önkéntesen 
tolmácsunkká szegődött Hanif beszéli a pastu, farszi, üzbég, urdu és 
orosz nyelveket. Úgy gondolta, ez a nyelvtudás már elegendő, hogy az út 
során esetleg adódó kellemetlen helyzetekben a helyi hadurakkal 
értekezzen az érdekünkben, és eljuttasson minket az afgán-üzbég 
határig. 

Mindössze annyi poggyászt vittünk magunkkal, amennyit a három ló 
és mi magunk elbírtunk. Mielőtt elindultunk, újabb meglepetésben volt 
részem. Megint, közvetlen testközelből tapasztalhattuk meg, mit élhettek 
át a görögök; határozottan éreztük, hogy az ő nyomukban járunk. Csak a 
legszükségesebb holmikat tartottuk magunknál: egy meleg dzsekit, egy 
hátizsákot, hálózsákot, vésztartalék élelmiszert (almát, olajos magvakat, 
kőkemény aszalt faepret) és mint mindig, Arrianosz és Curtius írásait. 
Vászonból és kötélből készült málhapakkokba bugyoláltuk és jól 
rögzítettük a kamerát meg a forgatáshoz szükséges egyéb dolgokat, s 
kora délután kalauzaink átvezették lovainkat a hídon, aztán a folyó 
mentén felfelé, folyásiránnyal szemben nekivágtunk az útnak. Hamarosan 
vízmosásokon, szurdokokon haladtunk keresztül, aztán a folyó fölé hajló 


első meredek sziklánál keskeny földútra tértünk. Délután három órára 
váratlanul csípős hideg lett, a völgy mélyét mély árnyékok rejtették, 
amikor Nurisztánt, a , világosság földjét" magunk mögött hagyva észak, a 
Hindukus-hegység hófödte csúcsai és azon túl a híres Oxusz folyó felé 
haladtunk. 


ÁT A HAVAK-HÁGÓN 


Azon az első délutánon meglepetésemre az ösvény mentén végig, 
folyamatosan találkoztunk teve-, szamár-, öszvérháton vagy gyalogosan 
haladó emberekkel. Kereskedők, csempészek, menekültek, utazók voltak. 
Újházasokkal is találkoztunk, egy férfi jött lóháton, tetőtől talpig 
bebugyolált, lebegő bő ruhás két asszonyával. Lovaik óvatosan lépdeltek 
át a rozoga fahidakon, néha szügyig gázoltak a tomboló áradatban. 
Időnként keskeny földutakon kaptattunk fel a hegyi patakok torkolatánál 
igen meredek hegyoldalakon, hosszú kőomladék-halmokon, melyeken 
lefele ereszkedve végzetes lehet elvéteni a lépést, de szerencsére a lovak 
jól ismerték az ösvényt. Szóval - mondtam a kamerába - a Havak, a 
történelem kezdeteitől ismert ősi út még mindig, még ma is jelentős 
átjáró. Elsőre hihetetlennek tűnt, aztán hozzászoktam a terephez, 
egyértelművé vált: a régi hadak olyan edzettek és mozgékonyak voltak, 
hogy ez számukra alkalmas út volt. 

Aznap éjjel egy istállókból és vályogtéglákból épített hodályokból álló 
telepen álltunk meg.  Szállásunkon  utastársainkkal  osztoztunk. 
Olajmécsesek fényénél a helyi törzsfőnökkel kenyeret és zabkásalevest 
vacsoráztunk. Azt mondta, az oroszokkal vívott háború óta mi vagyunk az 
első nyugatiak errefelé. A háború alatt szörnyű körülmények voltak itt. A 
hágó népe nappal barlangokban húzta meg magát, csak éjjel jöttek elő, 
hogy főzzenek és kenyeret süssenek maguknak. Éppen olyan lehetett, 
mint időszámításunk előtt 329-ben: ha nem adod át télire betárolt 
készleteidet az ellenségnek, megölnek; esetleg akkor is, ha megkapták, 
amit akartak. 

Később, amikor elnyújtóztam hálóhelyünkön, a padlón, elemlámpám 
fényénél Arrianoszt, az Alexandrosz és emberei jelleméről szóló részt 
olvastam újra. Tizenhat napba telt, míg a hadoszlop elejétől a végéig átért 
a Havak-hágón; január volt, az éjszakák igen hidegek. Élelmezésül a 
helyiek téli készleteit fosztogathatták, de egy ekkora hadsereg kétheti 
élelmezéséhez több ezer tonnányi élelem szükséges, és hacsak nem vittek 
magukkal ennyit, biztosan éheztek. Arrianoszt ennek fényében 
újraolvasva rájöttem, hogy jóformán ugyanabban az országban járunk, 
amelyben Alexandroszék. Alig változott valami. Az oroszokkal folytatott 
hosszú, ádáz csatározások a  kétezer-háromszáz évvel ezelőtti 
életszínvonalra juttatták vissza az ittenieket. Most ugyan vannak puskáik, 


de az összehasonlítás különben megállja a helyét. Ugyanazok a hegyek, 
ugyanaz a kegyetlen klíma, ugyanazok a kemény, rideg emberek. 

Másnap elbúcsúztunk vezetőnktől. A helyzet feszült volt, rosszat 
sejtettünk, de Khalil állta a szavát. A helyi törzsfőnök otthagyott minket 
két fegyveressel, akiknek az a feladatuk, hogy elriasszák a hírek szerint 
leshelyről támadó banditákat. Az ösvény magasabban vezetett, hidegebb 
volt, metszőbb a szél. A görög források leírásaiból kitalálhatjuk, hogy a 
kopárabb vidéken ők is nehezebbnek találták a haladást. Ez igazi 
logisztikai rémálom lehetett a görögöknek. Ahogy lassan haladtunk előre, 
azon kaptam magam, hogy számolgatok: mennyi ideig tart egy 
hadseregnek, hogy egy adott ponton áthaladjon? Hadseregük mintegy 25 
kilométer hosszú vagy annál is hosszabb menetoszlopot alkothatott. Ezért 
tartott több mint két hétig a Havak-hágón való átkelés; a hadtáposok 
rájöttek, hogy képtelenség a Pandzsir-völgyből élelmezni a hegyszorosba 
masírozó csapatokat. 

A szállásmesterek engedélyt kértek, hogy leöljenek néhányat a málhás 
állatok közül, de a kopár hegyeken nem volt fa, amivel tüzet lehetett 
volna rakni, ezért kénytelenek voltak nyersen megenni a húst. Ezt tették, 
és a betegségek megelőzésére Arrianosz szerint a hegyen található 
növény levét fogyasztották; nyilván úgy, hogy a növényt a nyers hússal 
együtt ették. A történészek gyakran meglepetten tárgyalták ezt a mesét. 
Felnagyított történet? Túlzás? Propaganda? Talán. De a hadsereg orvosai 
tapasztaltak voltak a gyógynövényekkel való gyógyításban, még mindig ez 
a jünnani orvoslás alapja, az afganisztáni hakimok, akik, mint már 
említettem, az Alexandrosszal érkezett orvosok leszármazottainak tartják 
magukat, még mindig így, gyógynövényekkel gyógyítanak. Csak 
lovászainkat kellett megkérdeznünk, hogy megtudjuk a választ. Ott, a 
Havak-hágón történetesen nő egy bizonyos növény, ami éppen a 
történetbe illett. Arrianosz szülphionnak nevezi; mi ördöggyökér, bűzös 
aszat vagy aszandkóró néven ismerjük. Latin neve Ferula assa foetida. A 
pálcakórók (Ferula) nemzetségébe tartozó növény gyökeréből kivont 
gyantát használják fel a gyógyításban. A növény tavasszal nő, széles 
körben használatos orvosság. A középkorban nagy területeken 
termesztették, Mery és Bokhara bazárjaiban árulták. A helyiek azt 
mondták, hogy az orosz megszállás alatt a gerillák is ezzel gyógyították a 
sebeket és a gyomorbántalmakat. A görögök igazat állítottak. 

A levegő megritkult. Délben álltunk meg egy föld alatti, kőtetejű 
teázónál, ahol a lovászok ettek és a lovak a sovány füvet legelték. A kövek 
között a kéményből füst gomolygott. Azokra a görög leírásokra 
emlékeztetett ez a látvány, melyekben leírják, hogy az afgán házak úgy be 
vannak ágyazva a sziklába, hogy csak a kéményből felszálló füstből lehet 
tudni, , merre vannak. Friss, meleg falusi kenyeret ettünk, 
kardamomummal ízesített zöld teát ittunk; valaki az ösvény alatti kék, 


jeges vizű patakban megmosott szőlőt hozott. Odabent, füst feketítette 
téglaboltozat alatt szamovár, igen régi darab, rizsfőző és különféle 
teáskannák. A fal mellett fegyveres, vállon átvetett tölténytartóval 
felszerelt, turbános emberek. A levegőben a tűzifa finom, gyantás illata 
áradt. Amikor megtudták, mi járatban vagyunk, egyikük, egy öregember 
elmesélt egy történetet, miszerint Alexandrosznak sok katonája halt meg 
a hágón való átkeléskor, és hogy a csúcs felé menet látni egy kőkört, s ott 
elrongyolódott zászlók jelzik a katonák nyughelyét. 

Felfele kapaszkodtunk a hosszú emelkedőn, erős szél fújt a hegyeken. 
Ao Khavak településtől tizenhat kilométer távolságban elértük a majdnem 
4000 méteres csúcsot. A ritka levegőben, metsző szélben körülöttünk 
hófödte csúcsok, felettük krémszínű felhők buktak át. Az utolsó 
métereken tőlünk telhetően siettünk, hogy meglássuk, amit a görögök 
láthattak annyi évnek előtte. Megint elfogott az a titokzatos, 
hátborzongató érzés, hogy éppen ott állunk, ahol egykor Alexandrosz állt. 
Amikor megállt itt, abban a pillanatban tudhatta, hogy átjutottak: 
kockáztatott, és nyert. A hágót nem védte senki. Alattunk a kanyargó, 
lefele vezető út északafígán része még mindig napfényben fürdött, 
egészen az Oxusz folyóig, mely mögött Közép-Ázsia nagy síkságai 
húzódnak. 

, Semmi sem tántorította el - írta Arrianosz. - Se az éhezés, se a 
dermesztő hideg, semmi, de semmi; csak ment egyenesen előre. Végül 
ellenségeit lesújtotta a félelem és a meglepetés." A Havak-hágó 
legmagasabb pontján vacogva álltunkban könnyű volt belátni az ellenség 
félelmének és meglepetésének okát. Amikor útnak indultunk, Közép- 
Ázsiából jövő tádzsikokkal és üzbégekkel találkoztunk. Az út tiszta volt, az 
útonállókat elűzték. 

- Még egy nekiiramodás, és még sötétedés előtt Anderabba érhetnek 
- mondta egyikük. 


BAKIRIA 


Alexandrosz előtt nyitva állt a Baktriába vezető út. Ekkor Kunduz 
termékeny völgyeiben megpihenhetett, miközben kimerült, éhező 
seregének vége is átért a szoroson. Ezek a földek különösen bőven 
teremnek. Amikor 1333-ban a nagy utazó, IDn Battúta a Havakon történt 
átkelés után negyvennapos pihenőt tartott itt, a vidék ,, jó legelőiről és 
fűnövényzetéről" ír. Pul-i-Kumri faluban egy vendégszerető izmaelita síita 
hadúrnál pihentünk meg. Igazán szokatlan találkozás volt, helyében és 
idejében is. Dzsaffar, a vendéglátónk Harrow-ba járt iskolába, és 
korábban Detroitban volt pizzafutár. Ő és klánja megóvták völgyeiket a 
környező háborúktól, miközben Afganisztán az ősi, vidékek szerinti 
megosztottságba esett vissza. Az ilyen hadurakat általában nagyon 


tisztelik embereik, de meglehetősen fura világban élnek. Találkoztam 
néhányukkal, akik a hadviselés szüneteiben elképesztő ivászatokat 
rendeztek, rengeteg orosz vodkát és Johnny Walker whiskyt eregettek le a 
torkukon tádzsik lányok üde társaságában, a legújabb nyugati CD-kről 
szóló zene mellett. Szerintem a makedónok sem sokban különböztek 
tőlük. Villájában Dzsaffar régiségeket mutatott nekem; egy közeli helyről 
származó görög feliratot,  Balh városából származó középkori 
bronztárgyakat, az Oxusz melletti elveszett városokból görög pénzeket. 
Gyanítom, az ő világa nem sokban különbözött az időszámításunk előtti 
330 körüli időktől. A helyi nagyfőnökök ma ugyanúgy változékony 
szövetségesi kapcsolatokban igyekeznek megőrizni pozícióikat, mint a 
régi kor szatrapái. Alexandrosz ideje csak abban különbözött a mai kortól, 
hogy akkor a külső erő (Alexandrosz ereje) olyan hatalmas volt, hogy 
senki sem volt képes ellenállni. 

Néhány napot töltöttünk Dzsaffar vendégszeretetében, aztán úgy 
határoztunk, hogy továbbmegyünk. Amint útnak indultunk, ismét észak 
felé, hirtelen furcsa, igen erős aggodalom vett rajtam erőt. Dzsaffar 
tankjai gördültek, morajlottak az utcákon fekete dízelolajfüstöt eregetve 
az égre, a szél vad örvényekben hordta a port, amint a helyi haderő 
megindult a hegyi hágók felé, ahonnan csak pár napja ereszkedtünk le. A 
BBC Világszolgálat rádióadásában hallottuk, hogy a tálibok Kabul felé 
közelednek. Az e tájon örökkön jelenvaló háború minket is utolért; az 
afgán történelem jórészt háborúkból állt, és ez ma is így van. Amikor az 
oroszokat végre sikerült legyőzni, senkit sem érdekelt már, hogy 
darabokra szaggattatott az ország. A történelem ismétli önmagát. 
Szegény Afganisztán. 

Rozoga orosz kisteherautót béreltünk az északra, az Oxusz folyóhoz 
tartó útra. Hátul nem volt üveg az ablakokban, s ettől a jármű nappal, 
tűző napsütésben kellemesen szellős volt, de éjjel rettentő hideg. A jármű 
lerobbanásától való szokásos aggodalommal indultunk tovább 
Alexandrosz nyomdokaiban. 

Amint Alexandrosz hadserege kipihente magát a Havak-hágón való 
átkelés után, sietve az Oxusz, a mai Afganisztán és a korábbi szovjet 
Közép-Ázsia közti határfolyó felé indultak. A sereg észak-afganisztáni 
útvonalán ma kopár hegyek között termékeny völgyeket találunk; aztán az 
út hatalmas meredélyeken visz lefele, az Oxusz síkságára. 

Taskurgan, görög nevén Aornosz városában ért minket az éjszaka. 
Háború sújtotta hely. Az egykor dús kertek fölött álló, vályogtéglából 
rakott ősi citadellát szétszaggatták a harcok: a fából épült, hangulatos 
kereskedelmi negyed és a bazár, melynek mennyezetét gyönyörű berakott 
kínai kék porcelánmozaik díszítette, a földdel vált egyenlővé. Nem a 
békés felfedezések ideje volt ez. A várost a Hezb-e-Iszlami szervezet tartja 
ellenőrzése alatt, akik arról hírhedtek, hogy nyugatiakat rabolnak el, hogy 


megszerezzék magukkal vitt ingóságaikat; különösen  kamerákra 
vadásznak. Sofőrünk hirtelen azt dörmögte, hogy sürgősen ki kell jutnunk 
a vidékről. Igyekeztünk, de hihetetlen balszerencsés módon az autó 
éppen a külvárosban, egy fegyveresek által őrzött ellenőrzőpontnál 
robbant le. A gondviselés közbelépett. Éppen abban a pillanatban 
hangzott fel a müezzin pénteki imára hívó szava, potenciális foglyul 
ejtőink hirtelen elszéledtek, porfelhő söpört végig az utcán, eltakart 
minket az imádkozók szeme elől. A motorháztető alatti ötpercnyi 
zseblámpás kotorászás után ismét úton voltunk. A hideg sötétségben 
néhány további órányi zötykölődés után megérkeztünk Mazarba. 
Átjutottunk Afganisztánon Kabultól egészen az északi vidékig. Ez arrafelé 
nagy ,fegyvertény"-nek számít, hiszen csak öten voltunk, ráadásul 
fegyvertelenek. Az ENSZ menedékházában egy kedves diplomatától egy 
fél láda török sört kaptunk, így szolidan megünnepelhettük az eseményt. 


MINDEN VÁROSOK ANYJA 


- Maguk BBC? Erre jöjjenek - mondta a hadban kimerült, csúcsos sapkát 
viselő, hegyes bajszú ember. Éjjel tizenegykor, többórás várakozás után 
már nagyon szerettünk volna ágyban lenni, bármilyen ágyban. Dusztom 
tábornok azonban várakoztatott. Aztán hirtelen úgy rendelkezett, hogy 
tovább kell mennünk. Megint kint voltunk, Afganisztán régóta ellentétek 
szabdalta földjén, a hűbérbirtokok és alkirályságok különös viszonyainak 
furcsa világában. Dusztom tábornok üzbég hadúr. Ő tartja ellenőrzése 
alatt Afganisztán északi síkságát. Ő Baktria modern szatrapája, akinek 
rossz, festett portréi városszerte a középületeken és a lámpaoszlopokon is 
láthatók. (Alexandrosznak jobb hivatalos festői voltak.) Utasítottak 
minket, hogy rakjuk át a holminkat a tábornok dzsipjébe, aztán sötét 
sivatagi utakon elindultak velünk, míg végül egy végeláthatatlan katonai 
bázison találtuk magunkat, és nem volt mivel visszajutnunk az útra. 
Meglehetősen aggódtam. Gyakorlatilag házi őrizetben voltunk. A 
tábornok vendégszeretete azonban őszinte volt. Engedélyt kértünk, hogy 
meglátogassuk Balh ősi városát, de azt mondták, az oda vezető úton 
rengeteg bandita ólálkodik. A tábornok szárnysegédje azt közölte, hogy 
másnap helikopterrel kitesznek ott. A Dzsingisz kán által feldúlt, Timur 
Lenk által helyreállított, a híres nagy Selyemút mellett fekvő ősi városba 
igyekeztünk, melyet a 8. századi arab hódítók egyszerűen , minden 
városok anyjá"-nak neveztek. 

Balh városa ma óriási rommező - nap szárította téglákból rakott, 
tornyos külső falú, hatalmas citadella; lerombolt buddhista sztúpák, 
zoroasztriánus tűztemplomok, nesztoriánus keresztény templomok - 
minden vallás megtelepedett itt. Egy középkori muszlim költő azt írja a 
kertekkel körülvett városról, hogy: , olyan szép, mint egy Mani festmény" . 


A város a Hindukus északi oldalán fekszik, ahol a nap a Balh folyóba 
legyezőszerűen siető mellékfolyók által öntözött termékeny mezők felett 
kel fel. A város szerepét az utóbbi évszázadban Mazar vette át. Balh 
központjában néhány, vályogházak között kanyargó kis utcán, ligeten és 
kerten kívül nem sok jele van a civil életnek. A régi Balh jóformán eltűnt, 
már csak alig néhány ember él itt. Az ősi kapuknál kis szentélyeket 
emeltek a szent embereknek, ezeket még mindig áldozati zászlócskákkal 
díszítik, és rendszeresen felsöprik a padlót. A régi város közepén, 
pálmafáktól körülölelve állnak a timuri kor nagyszerű szentélyei. A 
környékbeliek még mindig nagyon tisztelik a híres prófétanőó, a balhi 
Rabia sírját. Ahogy az ősi időkben, Alexandrosz ittjártakor Anahita, az 
Oxusz folyó istenasszonya volt, ma Rabia a város női , védőszent"-je. 
Anahita hatalmas, gyönyörű aranyozott szobrát Dareiosz egyik utóda, II. 
Artaxerxész adományozta a szentélynek. Több ezren tódultak ide a 
szabados rítusokra ,az arany köntösű, dúsfürtű, fényt sugárzó 
aranykoronás, harminc vidra bundájából készült köpenyén száz csillagot 
viselő" istennő elé. 

Itt, Balh városában Alexandrosz életében sorsdöntő esemény 
következik be. A hagyomány szerint itt vette feleségül Roxanét. (A 
történetet a 13. században itt járt Marco Polónak így mesélték a helyiek.) 
De Alexandrosz első itt-tartózkodása csak rövid ideig tartott. Kifizette a 
Parmenión meggyilkolása miatt még mindig nyugtalan thesszáliaiak, 
valamint a 900, nyugdíjas korúnak nyilvánított makedón jussát; 
szolgálatukért busás hűségpénzzel jutalmazta és elbocsátotta őket a 
seregből. Ezután egyezséget kötött a seregben maradó makedónokkal, 
hogy ,a háború hátralévő részében", bárhová vezessen is az útjuk, 
hűségesen teljesítik Alexandrosz parancsait. Mivel pedig Besszosz, 
Dareiosz gyilkosa és önjelölt utóda már az OXxusz folyó északi oldalán járt, 
Alexandrosz úgy határozott, hogy azonnal a nyomába ered. 


ÚTON OXIÁNA FELÉ 


Balh városából mindössze 80 kilométert kell megtenni a folyóig; 
Alexandrosz főserege számára ez négynapos út, de kis híja volt, hogy nem 
történt katasztrófa, amikor az oázis mögött homokdűnék közé ragadtak; 
nagyon megviselte őket a hőség és a szomjúság. Kora nyár volt, iszonyú 
meleg. A modern utazónak is ugyanazt kell átélnie, amit hajdan a 
görögöknek. 


A homok forrósága a csizmatalpon át is égetett, a tűzforró 
futóhomokdűnék fölött a hőségtől lángnyelvekként vibrált a 
levegő. A puskacsövek úgy felforrósodtak, hogy hozzájuk nyúlni 
nem lehetett, és az Amu-daja folyó vize júliusban 28 fokra 


melegedett... Mindenütt finom homok; a  hőségen és 
szárazságon kívül szörnyű, szinte csillapíthatatlan szomjúság 
gyötri az embereket. 

Olufsen, Bokhara emírje (1911) 


A régi út a balhi oázisból egyenesen északnak tart. Nem hosszú út, de 
még mindig veszélyes, és könnyű eltévedni a futóhomokdűnék között. A 
mazari ENSZ-képviselő azt javasolta, hogy feltétlenül vigyünk magunkkal 
láncokat, ásót, deszkát, teli vizesballonokat és két megbízható, 
négykerék-meghajtású terepjárót. A járművek némi problémát jelentettek. 
Egyszerűen nem tudtunk jó dzsipeket szerezni, így aztán végül a régi 
orosz kisteherautónál maradtunk. Ezzel utaztunk tovább Alexandrosz 
nyomában, az Oxusz folyón az új, Iermeznél átívelő Barátság hídig épített 
aszfaltúton. Így is ízelítőt kaphattunk arról, mint érezhetett a görög 
sereg. A sivatagon erős szelek söpörtek végig; a szél órák alatt jókora 
homokdűnéket hordott az útra. Egy helyen az utat egy öregember ásóval 
tisztogatta. Az elhaladó teherautók vezetői sűrűn hullatott kis címletű 
bankjegyekkel jutalmazták igyekezetét. 

A régi úton a makedónok elszámították magukat. A szomjas katonák 
megdézsmálták a borkészleteket, amitől a helyzet csak rosszabbodott; 
mire a folyóhoz értek, már alig vonszolták magukat, az első hadoszlopok a 
hadrendet megbontva rohantak a folyóhoz inni. A sötétség beálltakor 
Alexandrosz tövises cserjékből nagy tüzeket gyújtatott, hogy segítsen a 
lemaradt csapatoknak a tájékozódásban. Aznap nem kedvezett nekik a 
hadiszerencse. 

Alexandrosz haladásának késleltetésére Besszosz a folyó mentén 
felkutattatott és elégettetett minden csónakot és hajót, ezért a 
görögöknek rögtönzött alkalmatosságokon, pelyvával és szénával 
megtöltött sátorlapokba és állatbőrökbe kapaszkodva kellett átkelniük a 
folyón. Ez öt napig tartott, de Alexandrosz nem várt. Szűkebb csapatával 
előrenyomult. 

A makedónok Szogdianába, az Oxusz (Amu-darja) és a Jaxartész (Szir- 
darja) közötti híres-nevezetes vidékre értek. Ez az a hely, ahol a brit és az 
orosz birodalom közti 19. századi nagy játszma lezajlott; aztán a környék 
a 20. században, a szovjet uralom alatt eltűnt a történelemből, csak most 
kezd újra jelentőséget kapni. Az ősi Selyemút mentén fekvő vidék mindig 
civilizációk találkozópontja volt; például: Üzbegisztán Fergana régiójában 
találkoztak először a kínaiak nyugatiakkal, az időszámításunk előtti 
második században. Igen termékeny és népes vidék volt, Bokharát és 
Szamarkandot pedig Ázsia legnagyobb városai közt tartották számon. 
Alexandrosz idejében az egész vidék, egészen a Jaxartész folyóig, a Perzsa 
Birodalom határvidéke, az erődrendszerrel és helyőrségekkel védett 
Szogdiana tartomány volt. Szogdiana mögött a kazah sztyeppék, ahol a 


görögök világképe szerint egészen a Nagy Óceán partjáig már csak 
nomádok laknak. Itt, ezen a távoli vidéken azt hitték, közel vannak a világ 
végéhez. 

Az Oxusz és a Jaxartész a ma már pusztulóban levő Aral-tóba 
hatalmas sivatagon hömpölyög át. Az Oxusztól északra a Kizil-kum, a 
Vörös sivatag, délre, az iráni Elburz hegylánca és az Oxusz között pedig a 
Kara-kum, a Fekete sivatag terül el. (Úgy tűnik azonban, hogy régebben 
az Oxusz a Kaszpi-tengerbe torkollt, és a görögök nem tudtak az Aral- 
tóról.) A klíma rendkívül szélsőséges: fagyos, igen hideg telek, rendkívül 
száraz, forró nyarak. A tél rövid, de előtte, utána kellemetlen esős évszak 
van, amikor a vidék sártengerré változik, és a hadsereg igen nehezen tud 
manőverezni az oázisok felpuhult talaján. Legjobb a tavaszi esők utáni 
idő, április közepétől május közepéig, amikor a sztyeppéken és a 
sivatagokban, még a Kara-kum középső vidékein is virágzik minden apró 
növény, bokor és tamariszkusz. 

Az oázisokban mindig is létezett öntözéses földművelés, de a modern 
idők előtti gazdaság kulcságazata a legeltető állattartás volt. Így, bár 
Alexandrosz görögjei árpát, kölest és búzát szerezhettek a vidék 
magtáraiból, a legnagyobb érték a szarvasmarha és a birka volt, ezért a 
görögöknek expedícióikhoz nyájakat kellett szerezniük, hogy tejtermékkel 
és hússal láthassák el a hadsereget. Bizonyos értelemben ez 
megkönnyítette a dolgukat és csökkentette a logisztikai nehézségeket. 
Magukkal vihették élelmiszerkészleteiket; a marha és a birka szinte 
mindenhol tud legelni, még a sivatagban is. Mindent mérlegelve azonban 
Alexandrosz kerülte a sivatagi harcot, mivel nem volt megfelelő 
felszerelése ahhoz, hogy sikerrel csatázhasson a helyi lovas nomádok 
ellen. Amit azonban ő sem láthatott előre, az az, hogy két évig ezen a 
vidéken ragad, itt harcol meg legkeményebb ellenfelével. Most azonban 
Besszoszt kellett legyőznie. 


RETTEGÉS ÉS FOSZTOGATÁS BAKTRIÁBAN: 
A BRANKHIDÁK LEMÉSZÁRLÁSA 


Mielőtt azonban Alexandrosz összecsaphatott Besszosszal, újabb furcsa, 
félelmetes esemény történt. Olyan rendkívüli dolog, hogy a modern 
történészek nem fogadják el hitelesnek. A történetet Arrianosz nem 
említi, talán azért, mert úgy érezhette, az rombolná a király hírnevét. 
Részletesen a római történetíró, Curtius meséli el, de forrásul minden 
bizonnyal az expedíció történetírójának, Kalliszthenésznek a munkáját 
használta fel. Curtius szerint a makedónok, útban az Oxusz folyótól a 
tartomány belseje felé, egy kicsiny, fallal körülvett városhoz értek. 
Legnagyobb meglepetésükre a város lakói görögül beszéltek, jóniai 
görögöknek, a brankhida papi nemzetség leszármazottainak mondták 


magukat, akik egykor Apollón didümai orákulumának őrzői és felügyelői 
voltak. Nevezetes történet ez, korábban érintettük. 

150 évvel korábban, i. e. 494-ben a jón vidék városai fellázadtak a 
Perzsa Birodalom ellen, ezért a perzsák Milétoszt feldúlták, Didüma 
templomát kirabolták. Akkor a templom papjainak elődeit a perzsa király 
Közép-Ázsia peremére telepítette, mert a megtorlástól való félelmükben 
vagy a jutalom iránti reményeikben megszentségtelenítették a didümai 
szentélyt azzal, hogy a perzsák kezére adták. A történetet Alexandrosz is 
ismerhette, mivel nagy érdeklődést mutatott az orákulumnak az ázsiai 
hadjárat sikeréről szóló jóslata és a későbbi próféciák iránt is. 
Alexandrosz krónikása, Kalliszthenész új, megfontolandó szemponttal 
dúsítja az eseményeket; szerinte Didüma szentélyét nem a Dareiosz elleni 
felkeléskor, hanem a Xerxész által a görögök ellen indított nagy 
háborúban fosztották ki. Más szóval: Apollón szentélye Xerxésznek a 
görög szentélyek elleni megszentségtelenítő hadjáratának esett áldozatul. 
Mi tudjuk, hogy ez egyszerűen nem igaz. De vajon Alexandrosz és 
tábornokai hitték-e ezt a változatot? Nem tudjuk eloszlatni a propaganda 
ködét, hogy megtaláljuk a választ, de Curtius szerint: 

, Nemzeti szokásaik még nem halványultak el emlékezetükben, de már 
kevert nyelven (görögül és perzsául - vagy szogdul?) beszéltek, ősi 
szavaikat lassanként kiszorították az idegen kifejezések. Nagy örömmel 
fogadták a királyt, és nyomban meghódoltak a maguk és városuk 
nevében" - mondja Curtius. Aznap éjjel Alexandrosz összehívta a 
seregében szolgáló milétoszi katonákat, ,,...akik ősi gyűlöletet tápláltak a 
brankhidák nemzetsége ellen. A király ezért megengedte, hogy szabadon 
döntsék el, mire emlékeznek inkább: a sérelemre vagy a közös eredetre". 
Mivel a vélemények megoszlottak, Nagy Sándor kijelentette, hogy ő maga 
is , fontolóra veszi a dolgot, hogyan cselekednének a leghelyesebben". 

Másnap a gyanútlan brankhidák a király elé járultak, és bevezették 
városukba. Alexandrosz egy csapat könnyűfegyverzetű katonával lépett a 
falakon belülre. A falanxcsapatok azt a parancsot kapták, hogy vegyék 
körbe a várost. Az adott jelre megkezdődött a lakosok lemészárlása. A 
brankhidákat az utolsó emberig megölték: , Városszerte kaszabolták a 
fegyverteleneket, akik azzal sem tudták megenyhíteni a kegyetlen 
ellenséget, hogy közös nyelvükön szóltak hozzájuk, s azzal sem, hogy 
oltalomkeresők módjára fejüket befödve rimánkodtak nekik." A 
makedónok végül nekiestek a falaknak, és földig rombolták őket, hogy , a 
városnak nyoma se maradjon". A ligetek és szent berkek fáit nemcsak 
hogy kivágták, de , gyökerestül kiirtották, hogy irdatlan pusztaság, kopár 
föld maradjon a kezük nyomán, még a gyökereket is kiszaggatták". Ha 
mindezt árulók ellen eszelik ki, jogos lett volna a bosszú, és nem tartották 
volna őket kegyetlennek. De így őseik bűnéért az utódok lakoltak meg, 


akik ,soha még színét sem látták Milétosznak, ezért nem is játszhatták 
Xerxész kezére". 

Meghökkentő történet. Bosszú az utódokon az ősök 150 év előtti 
bűneiért. De vajon igaz-e? A fő történet szempontjából másodlagos, és 
nincs bizonyítékunk a vérengzésre. Ám nemrégiben afgán, orosz és üzbég 
régészek által végzett ásatások nyomán kiderült, hogy Közép-Ázsiában, a 
Balh városától az Oxusz menti Kilifig vezető út mentén fekvő Dilbergin 
Tepe településen valóban létezett a didümai Apollón-kultusz. Egy 15 
méter magas domb alatt a késő perzsa korban virágkorát élt város romjait 
találták, mely legjobb napjaiban, a görög-baktriai uralom idején görög 
motívumokkal, gyönyörű falfestményekkel és görög istenek, köztük 
Héraklész szobraival ékesített templomokat emelt. A brankhidák, Apollón 
isten didümai szolgáló klánja pecsétjével megjelölt amforákat is találtak 
itt. A brankhidák városa a folyótól északra, valószínűleg a Termezbe menő 
régi út mentén, Talaskan lIepe település helyén lehetett. Az éppen 
utazásunk idején elpusztított Talaskan Tepe nem népesült be újra, és 
amikor a régészek néhány évvel ezelőtt elkezdték feltárni, a törmelék 
között katapultban használatos nyílvesszőket és más ostromgépeket is 
találtak. 

Borzalmas történet. Ma az ilyen tömeggyilkosságot háborús bűnként 
ítélnénk el. De miért rendelhette el Alexandrosz a város lerombolását? 
Csak feltételezni tudjuk, hogy propagandistája, a görög Kalliszthenész a 
görögök atrocitásait a hazaiaknak úgy állította be, hogy bosszút álltak a 
Xerxész által elkövetett szentségtörésért; más szóval a történet növelte 
Alexandrosz hitelességét, emlékeztette a görögöket a hadjárat 
megnevezett ideáljaira. Ám tudjuk, hogy nem Xerxész felelős Didüma 
kifosztásáért. S vajon bosszúból történt-e a vérengzés? Vagy a korabeli 
történet célja egyszerűen az volt, hogy ,megindokolja" a minden indok 
nélküli erőszakot, ami a valóságban sokkal gyakrabban fordulhatott elő, 
mint az a forrásainkban szerepel? Végül is a városok kifosztása, feldúlása 
a hadak természetéhez tartozott, abban a hősi korban is, amiről az 
fÍliászban olvashatunk. Városfosztogatásban versengeni érdemes volt. Egy 
ilyen világban az, hogy egy várost vagy falut a gyilkosság, erőszak, 
fosztogatás prédájává tettek, katartikus hatással lehetett a sivatagi és 
folyami átkelés megpróbáltatásain átment katonákra, lecsendesítette 
vérszomjukat. Azzal, hogy Alexandrosz az új, görög-makedón uralom alatt 
helyreállíttatta Apollón didümai szentélyét, a brankhidák feleslegessé 
váltak; legjobb tőlük megszabadulni, történelmüket végképp eltörölni és 
átírni az utókornak (ahogy azt zsarnokok gyakran teszik). Bármi legyen is 
az ok, ijesztő, megdöbbentő történet ez, és árnyékot vetett a nyár további 
eseményeire. 

Alexandrosz ezután Besszoszt üldözve továbbment az Oxusztól 
mintegy 550 kilométerre levő Jaxartész (Tanaisz, Szir-darja) folyó felé, 


olyan gyorsan, hogy Besszoszt elhagyták saját csapatai, és végül 
Alexandroszhoz álltak át. Besszosz sejthette, hogy borzalmas sors vár rá. 
Meztelen testét háncskötéllel verték az út mellett, hogy mindenki 
láthassa; az egész hadsereg elmenetelt előtte; aztán perzsa módon 
megalázták, orrát, fülét levágták, majd Hamadánba küldték, ahol 
ítélkeztek fölötte, és kegyetlen módon kivégezték. Az ellenállás azonban 
Besszosz halálával nem szűnt meg. Baktriában is, Szogdianában is nagy 
önállóságuk volt a harcosok rendjének. Pazar klánvárakban, erődített 
kastélyokban és gazdaságokban élő kitűnő lovasok voltak. Egyedül 
Baktria hétezer kiváló lovas katonát tudott hadrendbe . állítani. 
Vezetőiknek és helyi támogatóiknak elég volt csak egy pillantást vetni 
Alexandroszra, hogy tudják, honnan fúj a szél; rögtön felismerték, hogy a 
makedón uralom sokkalta zsarnokibb lenne, mint a perzsa. Hirtelen 
lázadások törtek ki szerte a vidéken: a makedón helyőrségeket 
megsemmisítették; az egyik ütközetben Alexandrosz lábába nyílvessző 
fúródott, szárkapocscsont-törést szenvedett, és egy ideig gyaloghintón 
kellett hordozni. Visszavonult Marakanda városába, Szamarkand híres 
oázisába, mely először jelenik meg történetünkben. 


SZAMARKAND 


Mérföldekről, a gyapotföldekről is látni Szamarkand hatalmas kupoláit, a 
Regisztán és a Bibi Khanum toronymagas épületeit. Málló, napon szárított 
téglából épített falak magasodnak az élénkzöld kertek fölé, káprázatos a 
mélykék és türkizszín kerámiamozaik burkolat. A háttérben most szovjet 
stílusú beton-modernizmus látható, de még mindig a középkori város a 
meghatározó. Mint minden nagyszerű közép-ázsiai város, Szamarkand is 
a 15. században, Timur Lenk idején élte virágkorát, de eredete a Perzsa 
Birodalom idejére nyúlik vissza. A város a két hegylánc között elterülő 
Kizil-kum sivatag szélén található. VÍzellátását a Zeravsan folyó biztosítja. 
A kedvező fekvésű hely a történelem előtti időktől fogva lakott; később a 
Selyemút tette gazdaggá. Időszámításunk szerint 982-ben egy perzsa 
geográfus azt írta róla: ,nagy, népes város, igen kellemes hely, a világ 
minden részéről jött kereskedők tartózkodnak itt". 

A görögök idejében Szamarkand volt Szogdiana legfontosabb perzsa 
erődje. A citadella és a palota az Afrasziab-dombon, a Sziab folyó menti 
sziklameredélyen állt. Onnan most szép kilátás nyílik a középkori városra. 
A görögök idejében is jelentős város volt, 14 kilométer hosszú, 
(helyenként még ma is 13 méter magas) fal vette körül. A Dzsingisz kán 
által 1220-ban lerombolt várost eredeti helyétől nem messze építették fel 
újra. Szamarkand felépült. Ibn Battúta 1330-ban járt itt, és , a világ egyik 
legnagyobb és legtökéletesebb szépségű" városaként írta le. 


Szamarkand, más néven Marakanda lett Alexandrosz előretolt bázisa 
a következő tizennyolc hónapban. Innen kiindulva a felperzselt föld 
taktikáját alkalmazta a környező vidékkel szemben, ami csak még tovább 
növelte a helyiek ellenállását. Az ellenállást szítók egyike Szpitamenész, a 
törzsfőnökök egyike, aki Alexandrosz kezére juttatta Besszoszt. 
Alexandrosz felajánlotta, hogy csatlakozzon seregéhez, de Szpitamenész 
erre nem volt hajlandó, és csapatokat toborzott az Alexandrosz elleni 
harchoz. Összes ellenfele közül éppen az iráni származású, magas rangú 
helyi nemesember, Besszosz rokona, így az Akhaimenida királyi 
dinasztiával távoli rokoni kapcsolatban lévő Szpitamenész tudta a 
legádázabb, legtovább tartó és legsikeresebb ellenállást vezetni 
Alexandrosz ellen. Jóllehet anyagi lehetőségei igen korlátozottak voltak, 
rájött, hogy a görögökkel szemben az a leghatékonyabb hadimódszer, ha 
rajtaütésszerű támadásokkal, mobil hadviseléssel és gerillacsapatokkal 
harcolnak ellenük. (Talán azt is tudta, hogy Alexandrosznak itt nyelvi 
nehézségei is vannak. A szogd nyelv igen nehéz, csak kevesen beszélték. 
A görög források kiemelik az iráni származású diplomata és tolmács 
Pharnukész szerepét. Ő volt az egyetlen Alexandrosz seregében, aki a 
szogd nyelvet beszélte. A kémek felhasználásának és az ellenségről szóló 
információk megszerzésének nehézségei megnehezítették az ellenállás 
letörését.) 


A LEGTÁVOLABBI ALEXANDRIA 


Alexandrosz Szamarkandtól és a Perzsa Birodalom északi határától 250 
kilométerre északkeletre, a Szir-darja folyónál ütött tábort. Itt kiválasztott 
egy területet, ahol várost tervezett alapítani, de a munkálatok 
megkezdését elhalasztották, mert eljutott hozzájuk a hír, hogy 
Szogdianában felkelés tört ki, és Szpitamenész 7000 lovas katonából álló 
fő hadtestével Baktria felé tart. Alexandrosz azonnal csapatokat küldött 
Küropolisz (a mai Kurkath, azaz Kurusz katha, Kürosz városa), a Kürosz 
perzsa király által i. e. 530-ban alapított határváros megszállására. 
Küropolisz hét város központja volt. A többi hat várost a görögök 
egyenként kifosztották, és katonai elveiket következetesen alkalmazva 
kegyetlenül lemészároltak minden hadra fogható férfit. Küropolisz népe 
hevesen ellenállt; hasonlóképpen Memaceni erődje is, mely talán a 
folyótól 50 kilométerre délre, magas dombon álló ura-tiubei citadellával 
lehet azonos. , Nem volt még egy város, mely ilyen heves ellenállást 
tanúsított volna" - írja Curtius. A király legjobb csapatai nagy 
veszteségeket szenvedtek. Maga Alexandrosz is súlyosan megsérült, 
amikor egy felé dobott kő eltalálta a nyakán: eszméletlenül esett össze, 
egy ideig nem látott, és nem tudott beszélni sem. Volt egy pillanat, amikor 
orvosai az életéért aggódtak. A had szörnyű bosszút állt. A makedón 


mérnökök aláásták a város falait, és így sikerült nagy rést ütniük a 
védművön, majd az egész erődöt lerombolták. Borzasztó ízelítő volt ez a 
keletebbre levőknek. A görögök ezúton tudatták, hogy az ellenálló 
városok katonakorú férfilakosságát lemészárolják, a nőket, gyerekeket 
rabszolgának adják el. 

Küropolisz és a környező városok eleste után Alexandrosz visszatért a 
Szir-darja folyóhoz, hogy felépítse új városát, amire mint előretolt erődre 
most, a rosszabbodó katonai helyzetben nagy szüksége volt. Tizenhét nap 
alatt elkészült a tábor körüli, 6 kilométernyi hosszú, napon szárított 
téglából rakott fal, s ezzel kijelölték annak a városnak a központi részét, 
mely abban a megtiszteltetésben részesült, hogy a több mint harminc 
Alexandria közül az Alexandria Eszkhaté, a Legtávolabbi Alexandria nevet 
viselhette. Alexandrosz a várost a szokásos lakossággal telepítette be: 
sebesültekkel, rokkantakkal, erőszakosan toborzott, leszerelt 
zsoldosokkal, a nyugdíjkorhatárt elért (köztük néhány vonakodó, még 
tovább szolgálni akaró) veteránnal, de felszabadított hadifoglyokkal is. 
Curtius azt mondja (bár maga is tudja, hogy ez nem megerősített hír), 
hogy az ő idejében (az i. sz. 30-as években) a betelepítettek utódai még 
mindig őrizték az Alexandrosz-hagyomány meghatározta 
csoportidentitásukat. A Legtávolabbi Alexandria sikeres, virágzó város 
volt a középkorban, , lovagias" lakosságáról és ,ahogy Szamarkand az 
almáról, ez a város gránátalmájáról" volt híres. Még ma is áll. Szép hely, 
kivéve a tikkasztó nyárban. A tádzsikisztáni Hodzsent (ami hosszú 
évtizedek után letette a Leninabad elnevezést, és visszavette régi, 
középkori nevét), kellemes, modern város; a folyó mentén sétányok 
vezetnek, s közvetlenül a város alatt kezdődik a közel 1600 méter magas 
Mogul Tau hegység. Valahol itt építhette Alexandrosz a legészakibb 
Dionüszosz-oltárt; talán éppen azon a helyen, ahol most csillogó, 
titániumból készült Lenin-szobor mutat széles gesztussal kelet felé; a 
történelem egy másik világrengető, aztán elsimult hullámának 
emlékműveként. Bár a város nem egészen felelhetett meg Alexandrosz 
reményeinek, miszerint , világhíres hely" legyen, Hodzsent még az egyik 
legvidámabb görög-makedón örökség. 

A Szpitamenész szította felkelés ereje egyre növekedett, s ezzel 
Alexandrosz helyzete rosszabbra fordult. Menedémosz tábornok 
vezetésével csapatokat, 2000 gyalogost és számtalan lovast, köztük a 
belső baráti körébe tartozó hatvan harcost küldött, hogy Szamarkandnál 
állítsák meg Szpitamenészt. De amikor a makedónok megérkeztek a 
városba, a lázadók kivonultak onnan, és a Zeravsan folyó mentén 
lesállásokat foglaltak el. A makedónok gyanútlanul követték őket. Minden 
makedón vezetőt megöltek, s a hadtest nagy része elesett. A veszteség 
kétezer gyalogos és 300 lovas. Több mint húsz év után ez volt az első 
komoly katonai vereség, melyet a makedónok elszenvedtek. Alexandrosz 


kifaggatta a Hüdaszpész folyóhoz visszatérő túlélőket, és parancsot adott, 
hogy a súlyos vereséget ne közöljék csapataival. A túlélő szemtanúkat 
halállal fenyegették meg, ha kifecsegik, mi történt. Ékes példája ez, 
mennyire ellenőrzése alatt tartotta Alexandrosz az információt. 

Ha addig nem tudta volna, Alexandrosz ebből rájöhetett: komoly 
harcba keveredett. Tovább rontott a helyzeten, hogy a folyótól északra 
szkíták és szakák, félelmetes lovas nomádok gyülekeztek, hogy a 
Legtávolabbi Alexandriára támadjanak. Curtius élénk képet fest a 
királyról, aki a Szir-darja menti főhadiszállásán töpreng, elemzi szűkülő 
lehetőségeit, sátorlapját felhajtva figyeli a folyón túl az ellenség rakta 
tüzeket. Soha nem volt még ennél elszigeteltebb helyzetben északra a 
gyülekező nomád törzsek; délre a fellázadt Szogdiana és Baktria; a 
visszavonulási út nem biztosított, egészsége miatt még mindig kímélnie 
kell magát. 


Még fel sem gyógyult sebesüléséből; különösen a beszéd esett 
nehezére, ami a hiányos táplálkozás — és  nyaksebe 
következménye... nem tudott katonái elé állni, lóra ülni, 
embereinek utasításokat, bátorítást adni... Mindinkább elfúló, 


gyönge hangon beszélt, még a közelében állók is alig hallották. 


De cselekednie kellett. Úgy döntött, először a szkítákat győzi le; ezért 
hajókra katapultokat szereltetett, hogy eltávolítsa az ellenséget a 
folyóparttól; aztán a falanxcsapatok pelyvával töltött ökörbőrökbe 
kapaszkodva átkeltek a Szir-darja folyón. Amint kiépítették a hídfőállást, 
átkelt a görög lovasság is, majd a könnyűfegyverzetű csapatokkal és 
íjászokkal együtt felvették a harcot a gyors, rajtaütésszerű támadás és 
gyors visszavonulás taktikáját alkalmazó szkíta lovas íjászokkal. A 
görögök döntő győzelmet arattak, és 12 kilométerrel hátrébb szorították a 
szkítákat, ahol a szaka nép temetkezési dombjaihoz jutottak. (Ezeket a 
görögök a Dionüszosz isten vándorlásai során emlékül állított köveknek 
gondolták; újabb vigasztaló, reménykeltő jel az egyre babonásabb 
királynak.) 

Alexandrosz ekkor már a bázison volt, harcképtelenül. Lábsebe nem 
gyógyult, fej- és toroksebe miatt még mindig nem látott, nem beszélt 
tökéletesen. A bajt tetőzte, hogy fertőzött vizet ivott, melynek 
következtében súlyos dizentéria döntötte le a lábáról. (Ha a modern 
hadseregek állományában bekövetkezett halálesetek miatt indított 
vizsgálatok módszereit követnénk, akkor egy ilyen vizsgálat az egykori 
görög seregben azt mutatná, hogy nagyon komoly veszteségeket 
szenvedtek efféle gyengélkedések következtében, még akkor is, ha a 
görög orvosok a gyógyítás igazi szakértői voltak.) Északon azonban 
megverték a szkíta csapatokat, így Alexandrosz most már a jelentősebb, 


szogdianai lázadásra fordíthatta erejét és figyelmét. Szamarkandba 
vonultak, mire a lázadók a Vörös sivatagba menekültek. Expedíciós erői 
vereségének helyszínén egy hatalmas halomsírba temette el a halottakat. 
(Ennek helyét még nem találták meg, de valahol Szamarkand közelében, 
a Zeravsan folyó mentén kell lennie.) A téli esők sártengerré változtatták 
a síkságot Szamarkand körül. A hadsereg téli szállásra vonult, Nautaka 
(Uzunkir, Shakhrisyabz közelében). Az egyik görög forrás szerint 120 000 
szogdianait öltek meg a hadjáratban. 


HADJÁRAT 327-BEN: TŰZZEL-VASSAL KÖZÉP- 
ÁZSIÁBAN 


A 328-as év harcaitól Alexandroszt döbbenet foghatta el. Curtius 
megállapítja: , Olyan háborút kellett vívnia, amilyenre nem számított." 
Súlyos emberveszteséget szenvedtek, a pacifikált területeken masszív 
erődítményeket kellett építeni. Megjósolható volt Alexandrosz válasza a 
felkelésre és a gerillaharcokra: totális háború. Görögországból több mint 
200 000 fős erősítést kapott (6000 kilométeres menetelésük majdnem egy 
évig tarthatott), és átszervezte a hadsereget, hogy rugalmasabban 
reagálhassanak. Szogdiana kiváló lótenyésztő vidék. (Karsi környéke 
különösen híres lovairól; még a 19. században is, egészen az orosz 
forradalomig a nagy bazárok fő attrakciója volt a lóvásár.) Alexandrosz 
innen könnyen kipótolhatta és bővíthette lovasságát. Az első év 
katasztrofális volt, a vidék nagy részén még rendet kellett teremteni. 
Ezért a mindig leleményes Alexandrosz új taktikát dolgozott ki. Haderejét 
mozgékony csoportokra osztotta, akik átfésülték az országot, és tűzzel- 
vassal, megsemmisítő tűzerőfölénnyel felszámolták, gyökerestül kiirtották 
az ellenállást. 

Az i. e. 327. év tavaszán négy egységet hagytak Baktriában, a fősereg 
pedig visszament az Oxusz folyóhoz, és öt csoportra oszlott. Ami ezután 
történt, az máig viták tárgya. A 327. évet elveszett évnek nevezik 
Alexandrosz történetében, mivel az események sorrendjével és 
helyszínével kapcsolatban a források ellentmondásosak. De az új 
hadviselési időszakban Alexandrosz tizenegy napig menetelt az Oxusz 
folyó mentén keletnek. Útjuk során az Oxusz és a Kokcsa folyók 
találkozásánál, Afganisztán északi határán, a sziklás tádzsik hegyekkel 
szemben nevezetes helyre, az Ai Hanum (üzbégül: Holdasszony) nevű 
fennsíkra jutottak. Valószínűleg itt alapította Alexandrosz az Oxusz menti 
Alexandriát; mindeddig ez az egyetlen, Közép-Ázsiában felfedezett görög 
város. 

Ai Hanumot csak 1961-ben azonosították. A görög városok 
építészetének minden jegyét magán viseli: akropoliszra és alsóbb városra 
tagolódik, van palota, agora, tornaterem, templom és színház: Területét 


sajnos a kincskeresők ásta lyukak csúfitják. (Az oroszok kivonulása utáni 
polgárháborúban teljesen feldúlták.) A fennsíkot két oldalról folyók, a 
szárazföld felé eső részen mély sáncárok és lövészállásokkal kialakított 
bástyás tornyok védik. Ha Ai Hanumnál állva keletre, a Badaksán-hegység 
felé tekintünk, dombokat látunk; szemben, a folyón túl meredek sziklák; a 
kettő közötti nyiladékban ameddig a szem ellát, és azon túl is, Ázsia 
síksága húzódik. Kétségtelen, hogy a várost katonai célból alapították: 
haderőtámaszpontként, ahogy a perzsák is erődöket építettek végig az 
Oxusz mentén. De Ai Hanumban, ahol nyilvánvalóan hamarosan a 
hellenisztikus civilizáció minden ékessége és kényelme megjelent, a 
legrégibb építmény egy emlékmű. Egy Kineasz nevű embernek emelték, 
aki a város alapítója vagy az első kormányzója lehetett; talán nem sokkal 
az után, hogy Alexandrosz expedíciója erre járt. Alapzatán az egyik híres 
delphoi mondás: 


Gyermekként tanulj jó modort. 

Ifjúként zabolázd szenvedélyeidet. 

Középkorúan igazságos legyél. 

Öregemberként adj bölcs tanácsokat. 

Tégy így, s nem lesz mit megbánnod, amikor meghalsz. 


A felirat szerint az emlékművet egy Klearkhosz nevű ember állíttatta, aki 
külön kiemeli, hogy ezeket a szavakat személyesen másolta le a delphoi 
jósda faláról. Klearkhosz tehát a bölcsesség e gyöngyszemét magával 
hozta Közép-Ázsiába. A források említenek egy Klearkhoszt, aki 
Arisztotelész tanítványa volt, így lehet, hogy Alexandroszt még 
diákkorából ismerte. Érdekes eljátszani a gondolattal, hogy Klearkhosz és 
Kineasz Alexandrosz hadseregének tisztjeiként jutottak el ide, és a város 
alapításakor Klearkhosz ezt a delphoi elvet íratta fel az emlékműre, ahol 
Kineaszt később eltemették. Ezek a velős mondások, szállóigék 
bepillantást engednek a gyarmatosítók gondolatvilágába, akik a 
megtelepedők és a velük együttműködő helyiek ideáljait fogalmazták meg 
(ahogy később a britek Indiában), és szülőföldjüktől fél világnyi, 6000 
kilométernyi távolságban ezeket az elveket helyezték kultúrájuk 
középpontjába. 

A város lakossága itt is a szokásos összetételű lehetett: nyomorékok, 
önkéntesek, veteránkorba jutott, erőszakkal toborzott katonák, zsoldosok, 
büntetőegységek és a megtűrt helyi letelepedők (ahogy később Indiában 
is látjuk), a minden kiváltságot nélkülöző szegények munkaerőként. Ai 
Hanum környékét, a gazdag hátországot, mely már a perzsák alatt is 
fejlettnek számított, a hódítók görög nábobok fennhatósági területeivé 
osztották fel (ilyen birtokos lehetett Kineasz is), és a helybéli pórnép 
művelte meg. Később több tucat ilyen települést alapítottak Közép- 


Ázsiában és Indiában, néhányuk sokáig fennmaradt. Gazdagságukat 
régészeti ásatások tárták fel, pompás leletek kerültek elő, mint a British 
Museumban található oxuszi kincs; nemrégiben szintén igen gazdag 
aranyleletet találtak baktriai nemesi sírokban Észak-Afganisztánban, Tilia 
Tepe környékén. A baktriai-görög uralom itt évszázadokig tartott, 
földmunkák során még gyakran találni e korból származó pénzeket, ami 
szintén a kivételes és hosszú ideig feledett gyarmati viszonyról 
tanúskodik. 

Azon a tavaszon, közép-ázsiai hadjáratának második évében azonban 
Alexandrosz elsődleges célja az volt, hogy hadállásokat építsen, és 
kifüstölje az ellenséget. Valahol Ai Hanum környékén a hadsereg 
különvált. Alexandrosz észak, azaz a mai Tádzsikisztán felé indult, a másik 
négy csoport a folyóvölgyeken felfelé haladva megtisztította az utat a 
lázadóktól, megnyílt az út Dusanbe és az Anzob-hágó felé. Hisz-szár 
vidékéig, a Kelet- és Nyugat-Szogdianát elválasztó nagy hegyekig a 
felperzselt föld taktikáját alkalmazták. Azon a nyáron Alexandrosz 
támadást intézett a híres Szogd Szikla, a szogd nemes urak egyik 
legnagyobb erődje ellen, amit végül a ,repülő emberek" taktikájával 
foglalt el: 300 gyakorlott sziklamászó önkéntes katona sátorszögek és 
kötélzet segítségével a sziklafal felől jutott be a bevehetetlen erődbe, s 
ezzel annyira megrémítették a védőket, hogy azok feladták a várat. A 
hadiszerencse végül Alexandrosznak kedvezett. 


FEKETE KLEITOSZ ERŐSZAKOS HALÁLA 


A nyár vége felé, öt hónapos hadjárat után a hadsereg Marakanda 
városában újra egyesült. Itt zajlott le Alexandrosz történetének egy híres 
és végzetes eseménye. A király elhatározta, hogy Baktria szatrapájának 
gyerekkori dajkája fivérét, Kleitoszt nevezi ki. Kleitosz a régi gárda tagja 
volt, akik még Alexandrosz apját, Philipposz királyt is szolgálták; ő 
mentette meg Sándor életét a granikoszi csatában. A sorok között 
olvasva, tudván, hogy Alexandrosz viszonya a makedón hadsereg idősebb 
generációjával meglehetősen feszült volt, ezzel a kinevezéssel ismét csak 
megszabadulhatott egy elégedetlenkedőtől. Akármi legyen is az igazság, 
tény, hogy egy éjszaka lakomát tartottak a marakandai palotában. 

A lakoma, mint mindig, korán kezdődött. Mindenki részeg volt. Úgy 
tűnik, a masszív ivászat afféle normává vált akkoriban (,, ...gondja volt rá, 
hogy bármikor lehessen ivászatot tartani" - írja egy töredék). Az a 
benyomásunk támadhat, hogy Alexandrosznak és tisztjeinek az állandó 
stressz, a megerőltetés, a kemény harc és a gyilkolás hatását 
közömbösítendő folyamatosan  ,érzésteleníteniük" kellett magukat. 
Plutarkhosz - aki pedig megvédi Alexandroszt az ellene felhozott vádak 
ellen, miszerint kóros italozó volt - elismeri, hogy a király szeretett inni, 


és a nagy ivászatok után gyakran másnap délig, néha egész nap aludt. 
Ilyen alkalmakkor Alexandrosz sosem volt rest a maga dicséretét 
zengedezni. Mint Plutarkhosz írja: ,olyan elviselhetetlenül dicsekedett, 
akár egy közkatona, s méghozzá nemcsak ő maga hetvenkedett, sok 
gondot okozott szerényebb asztaltársainak, mert nem akartak versenyre 
kelni a hízelgőkkel..." 

Alexandrosz aznap éjjel sem türtőztette magát. Monológja két fő téma 
köré csoportosult: a balul sikerült szamarkandi expedíció vezetőit 
szapulta hozzá nem értésük miatt; és leszólta apja haditetteit, 
dicsekedett, hogy ő nagyobb hadvezér nála. Curtius említi, hogy ennek 
során Alexandrosz azzal vádolta apját, hogy rosszakarattal és 
féltékenységgel viseltetett iránta, és sosem ismerte el az ő eredményeit: 
micsoda anyag ez a Íreudiánusoknak! Az italozó társaság tagjainak egy 
része, akik közül sokan Philipposzt is szolgálták, egy szót sem szóltak, 
mígnem Alexandrosz magának tulajdonította azt a győzelmet, melyet apja 
a khairóneiai csatában az athéniak és thébaiak fölött aratott. Kleitosz 
képtelen volt tovább türtőztetni magát. Kellemetlen igazságok mondattak 
ki, heves szóváltásba keveredtek, Kleitosz pedig Euripidész egy az 
erkölcsről szóló mondatát idézte, majd jól irányzott gúnyolódással 
megjegyezte: , Minden dicsőségedet apádnak köszönheted!" A dühében 
tomboló Alexandroszt meg kellett fékezni, mivel makedón nyelven 
utasítást adott az őrségnek, hogy fújjanak riadót. Az őrség felismerte, 
hogy a király nem ura cselekedeteinek, ezért nem teljesítették a 
parancsát. Innentől kezdve a történet különböző forrásokban lényeges 
eltérésekkel szerepel. A egyik forrás szerint Kleitoszt a főbejáraton 
kísérték ki, a citadella sáncárkán túlra (ezt a régészeti ásatások 
feltárták), de visszatért, hogy újabb riposztot vágjon az italtól 
beszámíthatatlan király fejéhez. Egy másik forrás szerint Alexandrosz az 
ajtóban állt, és amikor a vendégek elmentek, párbajra hívta ki (a lámpás 
nélkül megjelent, utolsóként távozó) Kleitoszt, akit hangjáról ismert fel. 
Minden forrás megegyezik azonban abban, hogy Alexandrosz egyetlen 
dárdadöféssel megölte Kleitoszt, és mind ő, mind az egész hely vértől 
iszamós lett. Részeg megbánásában ekkor a dárda hegyét maga felé 
fordította, majd nagy önsajnálatában sírva, részegen összeesett. Aztán 
bezárkózott sátorába. Tíz napot töltött ott, mondja Curtius, , főleg azzal, 
hogy lecsöndesítse háborgó lelkiismeretét". Arrianosz szerint a király 
belső köreibe tartozó Anaxagorasz, a szkeptikus filozófus volt az, akinek 
sikerült Alexandroszt kizökkenteni a gyötrő önvád állapotából. A király, 
mint mondta, az igazságosság megtestesítője; a király bármit is tesz, az 
jó, egyszerűen azért, mert ő az, aki. (Félelmetes érv, a történelem 
folyamán számos zsarnok igazolta ezzel tetteit.) Ez az érvelés azonban 
nyilván tetszésre talált Alexandrosznál. 


Milyen mértékben befolyásolta ez a gyilkosság a belső kör morálját? 
Kleitosz nem volt olyan fontos karakter, hogy meggyilkolása miatt sokan 
elidegenedjenek Sándortól, de bizonyára hozzájárult a félelemmel vegyes 
aggodalomhoz, hogy Alexandrosz nem tud uralkodni magán. Van egy 
titokzatos rész Curtius krónikájában. Mintegy véletlenül megemlíti, hogy 
, Kleitosz megölésével odaveszett a szabadság...". Nehéz elhinni, hogy ez 
formálisan is így lehetett, mindenesetre Alexandrosznál semmi sem 
lehetetlen. Ha nem is volt konkrétan igaz, a környezetében élők 
megérthették belőle, hogy taktikai okokból jobb, ha nem forszírozzák a 
szólásszabadságot. Az udvar akkori hangulatát jól illusztrálja az 
Alexandrosszal nem rokonszenvező kortárs pamiíletíró, Ephipposz 
elveszett krónikájának töredéke. Ebből azt olvashatjuk ki, hogy az udvar 
egyre jobban aggódott a zsarnoki Alexandrosz hirtelen hangulatváltozásai 
miatt: 


Alexandrosz a padlót drága parfümökkel és illatos borral 
hinttette fel. — Tiszteletére — mirhát, tömjént és más 
füstölőszereket, égettek; környezetében hamarosan félelemből 
született vallásos nyugalom és csend uralkodott. Mert 
Alexandrosz kibírhatatlan és vérengző volt, melankolikus őrült. 


Hátborzongató ábrázolás ez, ha szemtanú beszámolója; modern korunk 
zsarnokainak viselkedését tükrözi. A pszichológusok azonnal felismerik a 
tüneteket: az itt ábrázolt személy mai fogalmaink szerint mániás 
depressziós. 


ROXANE, , ÁZSIA LEGSZEBB LEÁNYA" 


Kleitosz meggyilkolása nyár végén történt. Az ősz közeledtével jelentős 
előkészületek történtek, készleteket gyűjtöttek, hogy a hadsereg az üzbég 
síkságon kiteleljen. Ennek során valószínűleg kiterjedt zsákmányoló, 
fosztogató akciókat hajtottak végre a helyi lakosság ellen aratás idején. A 
Bokhara környékén elszórtan még működő ellenállók maradékának 
felszámolására indított kisebb hadjárat után Alexandrosz téli szállására, 
Nautakába (talán a Kaska-darja folyó mentén Shakhrisyabz közelében 
levő, mai nevén Uzunkir településre), ellenfele, Besszosz korábbi bázisára 
vonult vissza. A helyi hadúr, Sziszimithrész a völgy felső szakaszán át 
helyi citadellájába, a Kaska-darja forrásához vonult vissza. Tél elején 
Alexandrosz  ostromgépekkel támadta a várat, és megadásra 
kényszerítette őket. 

A történet egyes változatai szerint Alexandrosz itt vetett szemet 
először Roxanéra, Oxüartész szogd nemes lányára, aki , Dareiosz felesége 
után a legszebb nő" volt. Nyilván a Szogd Szikla ostroma után ejtett 


foglyok közt volt, és lehet, hogy már egy ideje Alexandrosz táborában 
tartózkodhatott, de a király még nem vette észre. Majd egy este egy 
,barbár pompával rendezett" lakomán megpillantotta Roxanét, aki más 
lányokkal együtt táncolt. A király társai rosszallása ellenére beleszeretett, 
vagy őrült szenvedélyre lobbant: ,kevésbé fékezte szenvedélyét". Abban, 
hogy a lány gyönyörű, mindenki egyetértett. Szépségén kívül méltósága 
és ,a barbárok között oly ritka bája" tette feltűnővé, de még ezzel együtt 
sem értette senki, miért lobbant olyan hirtelen szenvedélyre iránta a 
király. Nyilván értetlenül álltak ez előtt szűk, bizalmas baráti körének 
tagjai: Bagoasz, a szép eunuch, akivel a király szoros kapcsolatot ápolt; a 
fiatal Euxenipposz (hihetetlenül szép férfi, ,olyan szép, mint Héphaisztión 
- szokták mondani az udvari emberek kacsintva -, bár egy kissé elpuhult 
és nincs meg benne Héphaisztión bája".) Na de házasság? Igen 
meglepőnek találták, hogy Alexandrosz bejelentette, feleségül veszi a 
lányt. , Azért jutott ilyen messzire, az Oxusz vidékére, hogy nem görög nőt 
vegyen feleségül? - pusmogták. - Olyan király alatt fogunk majd szolgálni, 
aki alacsony rangú baktriai földesúr leszármazottja?" De Alexandrosz 
tántoríthatatlannak mutatkozott szándékában. A házasságot ott helyt 
megkötötték; ősi, ma is élő szogd szokás szerint Alexandrosz apósa 
jelenlétében kardjával kenyeret vágott ketté. Roxane történetéből a 
középkorban verses regényt írtak, és még mindig számos változatban 
mesélik az afgán vidéken, hogy Roxane és Alexandrosz házassága Balh 
városában történt, és Roxane jó afgán lány lévén, osztozott népének a 
betolakodók elleni gyűlöletében, ezért a nászéjszakáján kést csempészett 
a párnája alá, és meg akarta ölni Alexandroszt. Roxane emléke ma is él, 
Törökországtól a kazah sztyeppékig, de különösen a fársziul beszélő 
tádzsikok és afgánok őrzik hagyományát. Kevesen osztoznának azonban 
Roxane sorsában, ami a házassággal nyílt meg előtte, mert életéből már 
nem sok maradt hátra. 

A Sziszimithrész által védett Szikla eleste a Szogdianában kitört nagy 
felkelés végét jelentette. Tél közepére a szogd vezér, Szpitamenész árulás 
áldozata lett. Egyesek szerint a felesége ölte meg, aki megelégelte férje 
nemi kicsapongásait; mások azonban, hihetőbb változatban, azt mondják, 
hogy saját emberei ölték meg, akik már nem akarták a megsemmisítő 
fölényű túlerővel szemben folytatni a reménytelen harcot. 326 tavaszán 
Alexandrosz az Oxusz menti kétéves hadjárat legádázabb csatáit vívta. 
Egy tucat katonai bázison mintegy 13 500 embert hagyott helyőrségként 
Baktriában és Szogdianában. Roxanéval kötött házassága és tisztjeinek 
ugyancsak helyi nemesasszonyokkal megtartott kézfogói szilárdították a 
nehezen kivívott békét. A hadsereget, mellyel Alexandrosz Indiába indult, 
baktriai és szogdianai csapatokkal erősítették meg, akiket taktikai 
okokból vittek el szülőföldjükről külföldre harcolni. 


A Szpitamenész vezette felkelés történetének kivételes befejezése 
van. A tádzsikisztáni Dusanbéból a Hisszár-hegység és az Anzob-hágó felé 
haladva ugyanazon az úton megyünk, amerre Alexandrosz az i. e. 327-ben 
folytatott hadjáratban. A vidék elszigetelt völgyeiben élnek az ősi szogd 
nyelv utolsó beszélői. Itt a 19. századi erőszakos iszlám térítésig 
fennmaradt Zoroaszter vallása; ezekben a völgyekben az emberek 
otthonaikban még mindig őrzik a tüzet, még mindig Ahura Mazda 
angyalaihoz imádkoznak, még mindig hisznek abban, hogy a gonosz, 
Ahriman jelen van a világban - bár ugyanakkor muzulmánnak vallják 
magukat. Nem messze van ide Iszkander Gul, , Alexandrosz tava". A 
legenda szerint itt pusztult el a király kedvenc lova, Bukephalosz, de 
minden teliholdkor kijön a tóból legelni, s hátán a fekete lovassal, 
Alexandrosszal nyargal az égen. A tó mögött a Pamír hegységből fújó 
metsző szelek járta kanyargó ösvény rejtett barlanghoz vezet. A 
barlangban áldozati ajándékokkal felékesített mumifikált holttest ül, 
, fogadja" a helyi muzulmánok ajándékait, , hallgatja" imáikat. Tömjént és 
illatos olajokat égetnek előtte. Azt mondják, ő volt a nagy szogd felkelés 
vezére, Alexandrosz legkeményebb ellenfele, Szpitamenész. 


EGYRE NÖVEKVŐ VISZÁLY: KALLISZTHENÉSZ 
HALÁLA 


Ezzel elérkeztünk Alexandrosz uralkodásának legnagyobb válságához. A 
király egyre növekvő despotizmusa miatt neheztelő apródok egy csoportja 
úgy manipulálta az őrség beosztását, hogy az összeesküvők egyszerre 
legyenek szolgálatban a király sátránál, és az volt a tervük, hogy megölik. 
Alexandrosz azonban aznap éjjel már a megszokottá vált maratoni 
tivornyázáson volt, és nem tért nyugovóra. Másnap az összeesküvés 
lelepleződött, és az apródokat (még egyikük sem volt húszéves) kínhalálra 
ítélték. A király közvetlen barátai Kalliszthenészt nevezték meg 
ötletadóként, bár az összeesküvők egyike sem vallott rá, még kínvallatás 
alatt sem. Kalliszthenész azonban a király viselkedését illető egyre 
kritikusabb megjegyzései miatt kiesett a belső baráti kör kegyeiből, s 
Alexandrosz is egyre nagyobb gyűlöletet táplált iránta. Egyesek 
megjegyezhették, hogy Kalliszthenész megfizetett azért, hogy egy zsarnok 
szekerét tolta. Hiszen éppen ő volt az, aki mindennél jobban hozzájárult a 
legenda kialakításához, miszerint Alexandrosz tettei az isteneknek 
tetszők. Ő írta, hogy a tenger kettévált Pamphüliánál, hogy átengedje a 
királyt; ő írt a kiszáradt didümai forrás újraeredéséről, a szívai oázisról, a 
brankhidák lemészárlásáról; ezeket a történeteket szétkürtölték az egész 
görög birodalomban. Ekkorra azonban  Kalliszthenész, úgy tűnik, 
felismerte, hogy szörnyeteget , melengetett a keblén", és készséggel vált 
az Alexandrosz elkeletiesedése miatt elégedetlenkedő régi gárda 


szószólójává. Nem tetszett nekik, hogy a király perzsa ruhákban jár és 
perzsa szokásokat vett fel, s honfitársaitól is megkövetelte, hogy perzsa 
módra arcra boruljanak előtte. A viszály Balh városában, egy újabb heves 
szóváltás alkalmával érte el forrpontját. Ha a történetről lehámozzuk a 
mítoszt, megkapjuk a párbeszéd lényegét. Érdekes részlet, hogy vitájuk 
során Kalliszthenész háromszor idézett egy sort az fliászból, Alexandrosz 
kedvenc könyvéből: , Meghalt Patroklosz, ki pedig nálad derekabb volt." 

Kalliszthenész saját halálos ítéletét írta alá. Az apródok összeesküvése 
kapcsán Alexandrosz letartóztattatta.  Sorsával kapcsolatban nem 
egységesek a források. Egyesek szerint börtönben halt meg, de Curtius 
szerint megkínozták és keresztre feszítették. , Kalliszthenésznek is 
kínhalált kellett halnia, noha ártatlan volt a király ellen szőtt 
összeesküvésben, de semmiképp sem tudott gyökeret verni az udvar 
hízelgő légkörében. Az ő kivégzése miatt gyűlölték meg a görögök Nagy 
Sándort a leginkább. Mert nemcsak hogy kivégeztette, hanem meg is 
kínoztatta, méghozzá ítélethozatal nélkül, ezt a kiváló jellemű és 
tudományú férfit, aki visszatartotta őt a pusztulástól, amikor Kleitosz 
legyilkolása után konokul kitartott amellett, hogy elemészti magát. Nagy 
Sándor később megbánta kegyetlenségét, de már későn." 

Alexandrosznak két év ádáz csatározás, súlyos, de titkolt veszteségek, 
szüntelen kegyetlenkedések és nehézségek árán sikerült pacifikálnia 
Szogdianát és Baktriát. Most már arra fordíthatta figyelmét, amit a 
görögök valószínűleg a végső célnak és jutalomnak gondoltak: a legendás 
gazdagságú országra, Indiára, amin túl, hitük szerint, a Nagy Óceán, a 
világ vége van. 

Azon a tavaszon Alexandrosz a Hindukus-hegység felé vette az irányt, 
az ország megszállására készült. Útja talán Bamianon vezetett keresztül. 
Az út bizonyos mértékig elő volt készítve számára. Északnyugat-India 
legerősebb uralkodója, Taxila királya már követeket küldött hozzá, 
segítséget és együttműködést ígért neki. Alexandrosz a kabuli völgyön át 
ment, ezúttal nem észak, hanem dél felé, le a Kabul folyó mentén, annak 
torkolatáig, az Indusig: ez az ősi útvonal vezet Baktriából Indiába, Észak 
felől itt jutottak az országba India elözönlői a történelem előtti időktől 
kezdve egészen a brit gyarmatosítókig. Ezzel Alexandrosz világhódító 
hadjáratának utolsó, legdrámaibb szakasza kezdődött. 


ÖTÖDIK RÉSZ 


ÚTBAN A VILÁG VÉGE FELÉ 
PAKISZTÁN ÉS INDIA 
I. E. 327-326 


India lerohanása; Dionüszosz elveszett völgye; az északnyugati határhoz; 
a Héraklész-erőd; át az Indus folyón; csata a Dzselám folyónál; 
Bukephalosz halála; mélyen Indiában; a hadsereg nem megy tovább; az 
elveszett oltárok; a flotta felkészül; Pandzsáb és Szindh meghódítása; 
Multán ostroma; a déli óceánhoz 


Az időszámításunk előtti 327. év tavaszán Alexandrosz valahol a 
Hindukus-hegység meredek emelkedőin járt, Pakisztán és az afganisztáni 
Nurisztán környékén. Huszonkilenc éves volt; szívós, erős, hajthatatlan, 
zömök ember, még mindig démonikus akarata és energiái teljében; 
vasfizikumát nem törte meg a csatákban szerzett több tucat seb, malária, 
dizentéria és egyre gyakoribb tivornyázás. Alexandrosz tanítómestere, 
Arisztotelész a korabeli görög geográfusokkal egyetértésben úgy 
gondolta, hogy a Hindukus tetejéről látni lehet a világ végét. Ám az 
expedíció során összegyűjtött gazdag tudományos tényanyag alapján 
Alexandrosz biztosan tudhatta, hogy kiváló mestere tévedett. A világ 
végéig nem láttak el. De talán ő, Alexandrosz arra hivatott, hogy 
meglássa azt; most már nemcsak a tudásvágy, hanem a hódítás vágya is 
motiválta. 


INDIA ELFOGLALÁSA 


Először azonban Indiát kell behódolásra kényszeríteni. Erről az országról 
a görögök keveset tudtak. Csak Alexandrosz halála után szereztek róla 
bővebb ismereteket, amikor a görög követ, Megaszthenész felkereste 
Patna városát, és részletesen beszámolt a Gangesz menti királyságról és 
szokásairól. Alexandrosz érkezésekor azonban csak India északnyugati 
határvidékét és Pandzsábot ismerték, azt is főként perzsa forrásokból. 
Dareiosz és elődei laza hűbéri uralom alatt tartották az Indus völgyét. Az 
indiaiak (a Hindukus népei) a perszepoliszi palota falán is megjelennek. 
Jellegzetes ajándékokat hoznak, főként gyapotot, az Indus-völgy fő 
terményét. Ám az Induson túli vidékekről a görögök semmit sem tudtak. 
Ahogy eddig, India megszállását is részletesen megtervezték. A 
fősereg Héphaisztión vezetésével a Kabul folyó mentén haladt, majd 
átkelt a Khiber-hágón. Mi is erre mentünk, Pesavarig a britek építette 


Khiber vasútvonalon, gőzmozdony vontatta vonattal, onnan közúton 
követtük Alexandrosz útját. Alexandrosz tudta, hogy Taxila királya az ő 
oldalán van, de az Indus nyugati részén uralkodó másik fontos király nem 
hódolt be. Őt Héphaisztión győzte le Kharszaddánál. A negyvennapos 
ostrom után a görögök kirabolták a várost, megölték a királyt, majd 
nekiláttak az indusi átkelés előkészítésének, ami rendkívül fontos lépés 
ahhoz, hogy Alexandrosz átkelhessen Indiába. Alexandrosz ezalatt 
könnyűfegyverzetű egységekkel Kelet-Afganisztánban a Kunar völgyében 
haladt, és Pakisztán északnyugati határánál átkelt a Navar-hágón. Itt új, 
erődített várost alapított, amit még mindig Iszkandero néven ismernek. 
Itt az ősi dombon lepusztult brit katonai erőd látható. 


DIONUÚSZOSZ ELVESZETT VÖLGYE 


A Kunar folyó völgyében valahol a pakisztáni-afgán határon igen furcsa 
incidens történt, ami szintén bepillantást enged Alexandrosz hadvezéri 
mentalitásába. A görögök megtámadni készültek Nüsza várost, amikor a 
helyiek küldöttséggel jöttek elé, hogy kérésüket a lehető 
legvalószínűtlenebb történettel előadva védelmet kérjenek. Azt állították, 
hogy ők a görög Dionüszosz isten követőinek leszármazottai, hogy az 
eksztázis, a részegség, a tomboló mámor, a megszállottság istene, a 
rettentő romboló, az állatbőrökbe öltözött kiszámíthatatlan férfinő a 
mitikus időkben itt időzött epikus utazása során, melynek végén 
visszatért Görögországba. Alexandrosz nemcsak Héraklész, hanem a sötét 
Dionüszosz leszármazottjának is tartotta magát. Ha ezt nézzük, 
mondhatni valóban Dionüszosz-függő volt. A bort az isten egyik 
ajándékának tartották; nem tudjuk, Alexandrosz alkoholbeteg volt-e vagy 
sem (bár jelek utalnak arra, hogy élete vége felé az volt), kétségtelen, 
hogy a nagy ivászatokat a Dionüszosz-kultusz ápolása elengedhetetlen 
részének tekintette. 

A makedónok mindenesetre készséggel elhitték a történetet. Egyrészt 
a maguk idejében használt eszközök és a gondolkodásmód szerint is 
félelmetesen modernek voltak, másrészt a korra jellemzően hiszékenyek, 
babonásak, istenek és démonok által ,megszállottak". Valóban szóltak 
legendák arról, hogy Dionüszosz és Héraklész ezen a tájon járt, és a 
görögök nem kételkedtek benne, hogy ezeket a széles völgyeket egykoron 
a bor istenének lába taposta. A helyiek elvezették a görögöket egy 
tisztásra, ahol a messzi földről jöttek a Földközi-tenger vidékéről megtett 
nagy utazásuk során először láttak vadborostyánt, babérfát és Dionüszosz 
más jelképeit. A görögök felfedezték, hogy bor is van, és a fákon furcsa fa 
síremlékek lógtak. A helyiek megmutattak nekik egy hegyet, melynek 
nevét a görögök azonnal Mérosszal azonosították, azzal a heggyel, ahol a 
legenda szerit Dionüszosz dajkája, Nüsza a kisgyermek istent gondozta. 


(A hindu mitológiában a világ tengelye, az axis mundi Meru hegye.) Ennyi 
elég is volt, hogy felkeltse Alexandrosz érdeklődését. A görögök 
megszakították az északnyugati határ felé tartó hadjáratukat, és 
Alexandrosz néhány főtiszt társaságában elindult a hegyhez. Egyik 
fennmaradt forrásunk szerint a bennszülöttekkel együtt vad áldozatot 
mutattak be az isten tiszteletére, kétségtelenül alkohol bőséges 
magukhoz vételével; olyannyira, hogy babérkoszorút tettek a fejükre, és 
átadták magukat a tömeghisztériának - az erdőbeli tisztásokon 
rohangászva a bacchusi Enoi, Enoi kiáltást harsogták. 

Arrianosz, az egykori állami hivatalnok és nyugállományba vonult 
tábornok a történet ezen részleteit nem tartja hihetőnek. ,Ha bárki 
komolyan gondolja, hogy a hadsereg főtisztjei ilyesmire adnák a 
fejüket..." - írja. Szinte látjuk, hogy remeg a szája széle a 
méltatlankodástól. De a történet valószínűleg igaz. Gondoljunk például a 
náci főtisztek vad, ,vissza a természethez" tivornyáira. Afganisztán és 
Pakisztán északnyugati határvidékén még mindig vannak olyan törzsek, 
melyeknek kultúrája az ősi görög kultúrával távoli rokonságban áll. 
Csitrálban (és a szomszédos afganisztáni Nurisztánban, az egy 
évszázaddal ezelőtti erőszakos iszlám térítés ellenére) még mindig 
vannak, akik az ősi indoeurópai égistent tisztelik, bort készítenek, 
faragott koporsóba temetik halottaikat, és tiszteletükre fából faragott 
képmásukat aggatják az erdők fáira, ahogy azt a görögök leírták. 
Legendáik szerint a görögök leszármazottai. A Hindukus kahrjai 
valószínűleg jóval a görögök előtt ezekben a völgyekben éltek; feltehetően 
ők az utolsó leszármazottai azoknak, akikkel Alexandrosz azon a tavaszon 
találkozott. 


BENYOMULÁS AZ ÉSZAKNYUGATI HATÁRVIDÉKRE 


A bacchusi mulatságokat követően Alexandrosz továbbindult a Szvat- 
völgy felé, ahol igen heves ellenállással találkozott. A vidék központja 
Masszaga volt. A város lakossága állítólag elérte a 30 000 főt, és az 
ország belsejéből toborzott 8000 zsoldos védte. (A helyi uralkodót nyilván 
figyelmeztették a görög veszedelemre.) A várost jellegzetes helyi 
stílusban, nagy görgetegkövekből és agyagból épült, fagerendákkal 
megerősített falak kerítették, s a folyó által nem védett részen mély 
természetes árok húzódott. A görögök feltöltötték az árkot, a töltésen 
ostromgépeket vittek át, és teljes hadigépezetükkel támadták az erődöt. 
Az indiaiak heves ellenállást tanúsítottak, míg a zsoldosok vezére el nem 
esett a csatában. Ekkor békeajánlatot tettek. A város királynője 
személyesen könyörgött Alexandrosznak, akit - a történet egy későbbi 
lejegyzése szerint - megragadott a királynő szépsége (egyes források azt 
mondják, fia is született tőle). Ám a történelmi tényeknek valószínűleg a 


kegyetlen végkifejlet felel meg. A zsoldosoknak szabad elvonulást ígértek. 
Aznap éjjel a városon kívüli dombon vertek tábort asszonyaikkal, 
gyermekeikkel és holmijaikkal, abban a hitben, hogy engedélyt kaptak a 
távozásra. De Alexandrosznak más szándékai voltak. A sötétség leple alatt 
bekeríttette őket, és másnap az utolsó emberig — mindenkit 
lemészároltatott. — Élet-halál  küzdelmükben is tiltakoztak, hogy 
Alexandrosz megszegte szavát. Az egyik forrás szerint a király erre 
cinikusan a puszta ténnyel válaszolt: ,Azt mondtam, hogy szabadon 
elhagyhatják a várost. Azt nem mondtam, hogy a makedónok örök 
barátságukba fogadják őket." 

Hasonló történetek játszódtak le a Hindukus hófödte hegyei között 
húzódó vad, gyönyörű Szvat-völgy más részein is. Alexandrosz itt két 
erődöt támadott meg, Ora és Bazira várost, melyeket később, az 1920-as 
években az angol Sir Aurel Stein azonosított. Bazira (Bir-Kot) a folyóra 
néző fekete sziklán áll; Ora (Udegrarn) városában most olasz régészek 
tárják fel a völgy fölé benyúló meredek sziklán álló tornyos kapujú 
fellegvárat. 

A Szvat-vöólgy mentén végig menekültek tódultak az Ilam körüli 
hegyekbe a görögök nyilai és kardjai elől, akik a mai hegyivadászoknak 
megfelelő egységekkel és mozgékony kommandós csapatokkal számoltak 
fel minden ellenállást. A hadjárat csúcspontja Alexandrosz egyik 
leghíresebb diadala volt: egy bevehetetlennek hitt erőd, a görögök által 
(valószínűleg az erőd jelentésű szanszkrit avarna szó alapján) Aornosznak 
nevezett vár elfoglalása, melyet a legenda szerint maga Héraklész félisten 
sem tudott bevenni. 


AORNOSZ: HÉRAKLÉSZ ERŐDJE 


Az északnyugati határvidékről menekültek a makedón előrenyomulás 
útvonalától félrehúzódva, az Indus völgye mentén egy magasan fekvő 
természetes citadellában gyülekeztek. Alexandrosz azonban indiai 
benyomulása során sem akart ellenséges erőket hagyni a háta mögött. 
Alexandrosznak elmondták, hogy a helyi legenda szerint Héraklész sem 
tudta legyőzni ezt az erődöt, amikor tizenkét munkájának teljesítése 
során erre járt. (A mítosz valószínűleg a hindu Siva isten egyik 
történetére épül, akinek attribútumai, a bot és állatbőrök, Héraklészére 
emlékeztetnek.) 

Alexandrosz nem tudott ellenállni ilyen kihívásnak, és ismét pothosz, 
ellenállhatatlan erős vágy kerítette hatalmába, hogy megtekintse és 
meghódítsa a csúcsot. De hol volt Aornosz? A görögök erre nézve fontos 
adatokkal szolgálnak. Déli oldalát az Indus hullámai mosták; a hegytömb 
nagyjából kör alakú, 40 kilométer kerületű, másfél kilométerrel a folyó 
fölé magasodó volt, a tetején megművelhető fennsík, akkora, hogy 


jelentősebb népességet is el tudott tartani. Ezek alapján 1926 fagyos 
áprilisában a fáradhatatlan felfedező, Stein Aurél szamárkaravánnal 
indult a hegyekbe, hogy megtalálja az elveszett helyet. Megállapítása 
szerint ez az Indus völgye fölötti, megközelíthetetlenül magas Pir-szár (a 
,Zöld Ember"). Nemrégiben olyan tudósok, akik nem jártak a helyszínen, 
kétségbe vonták Stein helyazonosítását. Az azóta eltelt időben igen 
kevesen, talán senki sem ment el a konkrét helyszínre, hogy élő 
környezetében próbálja összerakni a történet elemeit, és senki sem 
javasolt valószínűsíthető alternatív helyszínt, hogy hol állhatott Aornosz. 
Ennek egyik oka természetesen az, hogy igen nehéz ilyen feltárást 
kivitelezni. Egy szeles májusi napon, amikor a hó már háromezer méteres 
magasságba húzódott vissza, elindultunk Alexandrosz és Stein útvonalán, 
hogy megpróbáljuk rekonstruálni Alexandrosz eposzba illő ostromának 
drámai eseményeit. 

Alexandrosz délről, az Indus felől közelített, de hamarosan rájött, 
hogy a folyó felőli frontális támadás ki van zárva. Túl meredek, sziklás a 
terep, és túlságosan benőtte a növényzet. Itt is a vidéket ismerő helyiektől 
kért segítséget, akik kétségkívül kényszerítés alatt elmondták, hogy csak 
egyetlen olyan ösvény vezet felfele, amin nagyobb sereg is végig tud 
menni. Ha Stein helyesen azonosította a helyet, ez csak az Upal 
Kandaótól a Pir-szárig vezető út lehet. Mi is ezt választottuk. Ez az út 
nyugat felől, fenyőerdő borította hegygerincen közelíti meg a helyet. A 
távolság légvonalban 7 kilométer, de az úton ennél sokkal több. A Sangla- 
hágóért felelő körzetparancsnok segített összeállítani expedíciónkat; mire 
elindultunk, számottevő csoportot alkottunk: a málhánkat vivő négy 
szamár és hajcsárjaik, négy fegyveres határőr (a farkasok és útonállók 
távol tartására), két régész barátunk Szvatból és a vidéket jól ismerő helyi 
vezetők, köztük a faluvezető, helyi nevén tahszidar. Egy fantasztikus 
történet valóságos helyszínére jutottunk. 

Úgy döntöttünk, hogy az Upal Kandaó-i nyeregből kiindulva a Pir-szár 
nyugati oldalát közelítjük meg, ahonnan a görögök az átkaroló 
hadműveletet indíthatták. Az első két kilométeren a Bane-szár hegy 
mentén futó ösvény jóval a 700 méteres tengerszint feletti magasságig 
emelkedik. Sűrű fenyőerdők szegélyezik, leander, vadhortenzia nő, rétjein 
sárga boglárkával és rózsaszín havasi virágokkal tarkított dús zöld fű. 
Málhás állataink is nehezen haladtak előre. Kanyargós hegyi út, 
helyenként meredek vízmosásokba nyúlik, újra és újra fel kell kaptatni, 
hogy a már elért magasságba jussunk. Háromórás gyaloglás után Acharo- 
szárnál jó vizű forráshoz értünk (a görögök is említenek egy forrást az 
Úton). Észak felé a fák között a horizonton hófödte hegycsúcsokat 
láttunk. Alattunk fenyőerdővel borított meredélyek. A völgyek mélyén 
még május elején is hóbordákat lehetett látni. (Alexandrosz két héttel 


korábban járt itt, és úgy próbált ivóvizet tartalékolni, hogy ágakkal 
takartatta le az ilyen havas sávokat.) 

Rettentő lassan haladtunk, egy órát gyalogoltunk sötétben is. Ott, 
2700 méteres magasságban egy elhagyott nyári településhez értünk, ahol 
a masszív építésű mecsetben húztuk meg magunkat. A mecset 
gyakorlatilag vastag faoszlopokkal épített, lapos tetejű pásztorkunyhó. A 
földpadló közepén tűzhely. Tüzet raktunk éjszakára. Élelmünket azonban 
a helyi kormányzó már előreküldte Pir-szárba, ezért vacsorára 
gyümölccsel, keksszel és hideg vízzel kellett beérnünk. Hidegben és igen 
kényelmetlenül, mocorogva, forgolódva töltöttük az éjszakát a füstös 
helyiségben. Amint a tűz mellett ülve jegyzeteimet írtam, az előttünk erre 
járt Ptolemaiosz csapataira gondoltam. Ők az évnek kicsit korábbi 
szakaszában jöttek, és biztosan jobban fáztak, mint mi; de bizonyára 
felkészültebbek is voltak, jobb volt az élelmezésük, és persze nálunk 
sokkal edzettebbek lehettek; feltehetően korábban is indultak tovább, 
mint mi, és még napvilágnál elérték a célt. 

Másnap hajnalban csodálatos látvány tárult elénk: az Indus völgye és 
a hely, ahol Alexandrosz főtábora állt. Fél hétkor indultunk útnak. 
Fáztunk, álmosak és éhesek voltunk, de ahogy közeledtünk a 3000 méter 
közeli központi csúcshoz, egyszerre csak felragyogott a napfény. Egyes 
helyeken az ösvény, melynek mindkét oldalán meredek lejtők húzódtak, 
annyira kiszélesedett, hogy két szamár is elfért rajta. Végül, már fényes 
délelőtt kiértünk a fák közül egy napfényes tisztásra, melyről megláttuk a 
Pir-szár-fennsíkot. Ahogy a görögöknél olvashattuk, a titkos ösvény olyan, 
magasabban fekvő helyre vezette őket, ahonnan ellenőrzésük alatt 
tarthatták a citadellát. Alattunk a  Burimar-szúrdok,  Pir-szár 
megközelítésének egyetlen lehetséges útvonala. Ott állhattunk, ahol 
egykor Ptolemaiosz tábort vert és erődöt épített, hogy lezárja a 
hegygerincre vezető utat; és valóban, egykori földmunkák nyomait véltem 
felfedezni a fák között, körülbelül 100 méter szélesen zárhatta el a 
földszorost, s a földhányást egy helyen jól láthatóan kövekkel is 
megerősítették. 

Amint a görögök elfoglalták a szurdok feletti hegygerincet, az indiaiak 
csapdába szorultak. Csak egyfelé menekülhettek, a Pir-szár meredek 
lejtőin lefelé. Alexandrosz ekkor erősítést vihetett a hegyekbe. De még 
hátravolt az ellenséggel való összecsapás. A támadást a szurdok felől 
kellett volna indítani, de mivel az ellenség a Pir-szár tetején volt, a 
szurdok támadási útvonalként szóba sem jöhetett. Alexandrosz rá 
jellemző, megalkuvást nem ismerő, merész megoldást dolgozott ki. 
Elhatározta, hogy áthidalja a szurdokot; az 500 méteres távolságot 
legalább 30 méter széles töltéssel tölti fel. Minden katonának száz 
cölöpöt kellett vágnia, hogy stabilizálják az alapot, mielőtt a nagyobb 
fatörzseket ráterhelnék. A következő néhány napban a katonák váltott 


műszakban, éjjel-nappal dolgozva töltést építettek. A gigantikus 
ostromrámpa nemsokára kétszáz méterre nyúlt a fennsík felé. Időközben 
Alexandrosz szétszerelt tüzérségi eszközöket hozatott fel szamarakra 
málházva a hegyre. Katapultjai és gerelyhajító gépei 300 méteres 
lőtávolságán belülre került a vár, és a töltéshez legközelebbi falakról 
elűzhette a védőket. A hadigépek fedezetében a görögök egyre közelebb 
jutottak a fennsíkhoz. 

Az indiaiak valami okból még ekkor sem próbáltak menekülni. Végül a 
görögök rohammal bevették a Pir-szár végénél levő dombot. Ekkor az 
indiaiaknak már semmi lehetőségük nem maradt, békét kellett volna 
kérniük. Arrianosz nem mondja el pontosan, mi történt ezután. Azt írja, 
hogy az indiaiak az éjszaka leple alatt megpróbáltak elmenekülni. A 
görögök visszavonulási útvonalat biztosítottak nekik, szándékosan 
szabaddá tették előttük az egyik hágót. Ám ahogy Masszaga esetében is 
történt, ezt Alexandrosz cselként használhatta fel. Amikor az indiaiak 
(talán abban a hitben, hogy szabad elvonulásuk van) megkezdték a 
levonulást a hegyről, a görögök megtámadták őket, és nagy vérengzés 
vette kezdetét. Alexandrosz elfoglalta a meghódíthatatlan sziklát, amit 
még Héraklésznek sem sikerült bevennie. 

A hegy tetején Alexandrosz oltárt emeltetett Nikének, a győzelem 
istennőjének, és Athénének. Ezeknek néhány töredéke talán még ma is 
megtalálható a Pir-szár tetején épített mecset medencéjének falában. Az 
északi oldalon látható kicsi, terméskőből épített erőd is Alexandrosz 
csapatainak munkája lehet. A nagy töltés az évszázadok során elkorhadt 
és elenyészett, nyomai maradtak csak meg. 

Aornosz ostroma talán nem volt olyan nagy jelentőségű esemény, csak 
Alexandrosz propagandistái nagyították fel epikus méretűvé, az ostrom 
különleges körülményei és a töltésépítés merész megoldása és persze a 
Héraklész , érintettsége" miatti versengés okán. Mindazonáltal azzal, 
hogy Alexandrosz nyomában megmásztuk a Pir-szárt, hogy ha csak 
néhány éjszakára is, átéreztük a nehézségeket, amikkel csapatainak 
szembe kellett néznie, nagyon jól megmutatta, milyen eltökélt volt 
szándékában a makedón király, hogy mindenki számára világossá tegye, 
az ellenállás reménytelen, nincs menedék. Utazásunk során nem először 
éreztem át a reménytelenül védekezők helyzetét. 

A Pir-szár tetején helyi törzsfőnökökkel találkoztunk, akik látásunkra 
jöttek a hegyre. Szakállukat hennával festették vörösre, szemüket szénnel 
feketére, tarka töltényöveket viseltek, régi Enfield puskákat cipeltek. 
Idefent vad a vidék, nincs törvény. Egyikük sem hallott Alexandroszról, 
kivéve egy nagyon öreg embert, aki említette, hogy egy angol ember 
(nyilván Stein Aurél) hatvan-hetven évvel korábban ott járt: , Mint maguk, 
ő is őt kereste. Sokat beszélt Iszkanderről." Ételt főztek nekünk, 
kecskehúst rizzsel. Aztán búcsút vettünk tőlük. Úgy határoztunk, hogy 


nem arrafelé megyünk vissza, amerre jöttünk, hanem egyenesen, a Pir- 
szár déli oldalán, egy igen meredek, kanyargó szamárösvényen 
ereszkedünk le az 1700 méterrel lejjebb levő folyóhoz. Nyugat felől 
indigószínű felhők tornyosultak, hatalmas villámok cikáztak az Una-szár 
felett, majd tűntek el a mélyben, a keletre fekvő folyót vastag esőfüggöny 
takarta. Amikor elindultunk lefele, visszafordultam, hogy még egy 
pillantást vessek Pir-szárra. Ekkor hatalmas villám csapott bele a 
meredek köőszirtek alatti erődbe. Ebben a pillanatban nem lepődtem volna 
meg, ha az Aornosz körül gomolygó sötét felhőkből a kiterjesztett szárnyú 
Niké istennő vagy maga a villámokat szóró Zeusz jelenik meg. 


ÁTKELÉS AZ INDUSON 


Alexandrosz az Indus nyugati partján - legalábbis egy időre - legyőzött 
minden ellenállást. Hund városánál, az Indus partján csatlakozhatott 
főseregéhez. Itt Héphaisztión és a mérnökök hajókból hatalmas 
pontonhidat építettek ott, ahol ma a mimóza- és szentjánoskenyérfák és 
romos mogul kerti lakok közt Akbar pavilonja áll. Ez volt az átkelőhely az 
Induson a Közép-Ázsiából Indiába vezető ősi úton. Akkor vesztette el 
jelentőségét, amikor a nagy autóút délebbre, Attoknál megépült; de itt 
még húsz évvel ezelőtt is lehetett látni a száraz évszakra összekapcsolt 
hajóhidakat, amiket szétbontottak akkor, amikor a Himalájában megindult 
a hóolvadás, és a folyó szintje megemelkedett. Ma már csak két-három 
helyen látható ilyen hajóhíd az Induson. Jóval délebbre, Mithankotnál 
kilencven lehorgonyzott hajóból álló hidat szoktak összerakni, a hajókra 
deszkából ácsolt, földdel és szalmával borított úton hajtják fel az 
állatokat, a még mindig közlekedési eszközként használt tevéket, lovakat. 
Itt könnyű elképzelni, milyen lehetett, amikor Alexandrosz serege átkelt a 
folyón. A sereg hatalmas volt; 80000 katona, málhás állatok, 
ostromfelszerelés, elefánt és további 30 000, a sereggel utazó személy, 
köztük tudósok, botanikusok, természettudósok és földmérők, akik 
Makedóniától a világ végéig minden vidéket felmértek. 

Miután sikeresen átkeltek az Induson, a hadsereg Taxila, a 
makedónokkal barátságos Ambi király birodalma felé menetelt, aki az év 
elején elküldte követeit Alexandroszhoz. A város a mai Ravalpinditől 
nyugatra, az autópálya mellett fekszik. Pesavar és az északnyugati 
határvidék felől egy zsúfolt, poros kamion- és buszterminálnál szállunk le. 
Az út mentén hatalmas tábla: , Isten hozta Taxilában!" Egy kilométerrel 
odébb, északra, a nyüzsgő bazáron át, majd hindu templomok mellett 
elhaladva érünk a helyszínre, ahol Alexandrosz is járt. Nyílt mező. Ősi 
városok épültek itt egymásra, a legfontosabbak a szubkontinensnek ezen 
a részén, a görög és az indiai kultúra elkövetkező érintkezésének 
kulcsfontosságú helyszínei. 


A görögök barátságos fogadtatásra számítottak, de pillanatnyi pánik 
tört ki, amikor a városon kívül teljes harci díszben, harci állásba 
rendeződött, páncélozott elefántokkal felvonuló hadsereggel találták 
magukat szembe. Alexandrosz sietve hadrendbe állította a falanxot, és a 
lovasságot a szélekre csoportosította. Arabi király ekkor felismerte, hogy 
valami tévedés van, és egyedül lovagolt előre. Alexandrosz ugyanezt tette, 
középen találkoztak. , Arckifejezésükből ítélve elég jól megértették 
egymást - mondták a görögök -, de egy szót sem értettek abból, amit a 
másik mondott." Tolmácsot rendeltek magukhoz, és tisztázták a 
félreértést. Ambi király elfogadta, hogy Alexandrosz alkirálya lesz, és 
vállalta, hogy támogatja következő hadjárataiban; ám nyomban 
benyújtotta a számlát, mert ő látta el élelmiszerrel Héphaisztión csapatait 
a hajóhídépítés idején. Bőkezű ajándékokat cseréltek, és Alexandrosz 
néhány napot töltött a városban. Táborának helye az a dombocska 
lehetett, amin ma a görög stílusban épített klasszikus oszlopcsarnokos 
Dzsandial-templom . áll. Belső falain Alexandrosz indiai győzelmeit 
megörökítő festmények láthatók. A főtábor helye az a nagy katonai tábor 
lehetett, ahol később gondosan tervezett görög várost építettek (ez volt 
az első a szubkontinensen). Útjain még ma is végig lehet menni. 
Hatalmas, szabályos téglalap, a szabálytalan, girbegurba utcájú ősi indiai 
város mellett. Olyan, mint Iszlámábád (szintén mesterségesen 
létrehozott) egyenes utcái a zsúfolt, messzire terjeszkedő Pindi mellett: 
tisztviselők, hivatalnokok és urak lakják, a mellette levő eredeti városban 
pedig a kiszolgáló személyzet él. 

Taxila a hellenisztikus kultúra központja lett Indiában, Kelet és 
Nyugat nagy találkozóhelye, különösen a nyelvtan, a költészet, a 
képzőművészet és a filozófia területén. Alexandrosz távozása után még 
500 évig beszéltek itt görögül. Alexandrosz érkezése a szimbolikus 
kezdete annak a folyamatnak, melyben a két világ legeredetibb és 
legkreatívabb  civilizációi hatottak egymásra. Szinte biztos, hogy 
Alexandrosz is így kívánta volna, ám ott és akkor ez még a távolibb jövőre 
tartozott. A hadvezérnek sürgető katonai kérdésekkel kellett foglalkoznia. 
Kémei jelentették, hogy az előtte álló úton jelentős ellenállás szerveződik. 

Az autópálya mentén 120 kilométer távolságra haladva elérjük 
Pandzsáb első folyóját, a Hüdaszpészt. A Hüdaszpész folyótól a Chenabig 
terjedő terület Pórosz király, Ambi ellenségének kezén volt. Ez az 
uralkodó visszautasította az Alexandrosz követei által közvetített 
ajánlatot, és hadat gyűjtött, hogy megakadályozza a görögök átkelését a 
folyón. Ekkor már jól benne jártak a tavaszban, a hó elolvadt, közeledett a 
monszunidőszak, a pandzsábi folyók megáradtak. Nem volt vesztegetni 
való idő, ha ekkor nem kel át a sereg, őszig már nem teheti, addigra 
azonban komoly fegyveres ellenállás  gyülekezhet. Alexandrosz 
lerövidítette taxilai tartózkodását, és előkészületeket tettek az útra, de 


még öt napig Ambi király társaságában maradt. Ebben az öt napban 
minden bizonnyal rengeteget dolgoztak; a hadmérnökök több száz ökrös 
szekeret rekviráltak, ezeken szállították a hajóhíd építésére szánt 
szétszedett hajókat, és nehézkesen, mindennap pár kilométert haladva 
elindultak velük az északnyugati síkságon. Egy ideig minden út zsúfolt 
lehetett. 


A HÜDASZPÉSZ MENTI CSATA 


Az, hogy Alexandrosz milyen útvonalon ment Taxilából dél felé, és hol 
vívta a döntő csatát Pórosz királlyal, még ma is élénk tudományos vita 
tárgya. Az 1930-as évek elején Stein Aurél meggyőző elmélettel állt elő, 
de elméletét nemrégiben heves cáfolatok érték. A pakisztáni régészek 
által ebben a térségben végzett kutatások azonban Stein javára döntötték 
el a vitát. Alexandrosz nem a mai autópálya, a középkori mogul út 
vonalában haladt, hanem egyenesen délnek, a Nagy-Sóshegység felé 
tartott. Ezt az útvonalat már a történelem előtti időben is használták, a 
11. században erre jöttek India muszlim hódítói is. Az út egészen a Nagy- 
Sós-hegységig nehéz, nyilt terepen, mezőgazdasági területen kanyargott. 
A hegyekbe vezető utolsó szakaszt roppant fáradságosan lehetett 
megtenni ökrös szekerekkel, de ez semmi ahhoz képest, amin a 
makedónok addig keresztülmentek. 

A hegy tetejéről, a Nandana-hágótól különösen szép látvány tárul fel; 
a Hüdaszpész folyó ezüstszín szalagként kanyarog zöld rizsmezők között. 
A távolból öntözőszivattyúk kerregését, szélmalom surrogását halljuk. A 
folyón túl Pandzsáb síkja egészen a Gangeszig húzódik. Ez a hely minden 
helyek közül a leginkább tűnik India kapujának. Jelentős pillanat lehetett 
ez a görögök számára. Mindazok után, amiken keresztülmentek, óriási 
távolságokon át való menetelés után a Nandanahágóhoz érkeztek, és 
meglátták ezt a gyönyörűséget. Helyi vezetőik biztosan elmondták nekik, 
hogy ott, a folyón túl van India hátországa, az ország szíve. 

A hegyek és a folyó közti ovális síkságra ereszkedtek le. A legjobb 
gázló valahol Haranpurnál lehetett, ott, ahol ma a vasúti híd van. Itt, a 
folyó túlpartján várakozott Pórosz király 30000 gyalogosból, 2000 
lovasból és 300 harci elefántból álló seregével; nem elég közel ahhoz, 
hogy legyőzhesse a harcedzett görögöket, de elég közel ahhoz, hogy 
meghiúsítsa továbbjutásukat, feltéve, ha Pórosz meg tudja akadályozni 
átkelésüket. A Himalájában már megindult az olvadás, a folyó áradt. Ha 
Pórosz a monszunidőszakig meg tudta volna gátolni a görögök átkelését, 
akkor Alexandrosznak szeptemberig kellett volna várnia. De vajon Pórosz 
képes lett volna-e erre? 

Alexandrosz az indiai hadsereggel szemben vert tábort, és felderítőket 
küldött a folyón fel- és lefele, hogy felbecsüljék, hol és milyen eséllyel 


kelhetne át a folyón. A síkság északi részén, táborától mintegy 25 
kilométerre a folyón felfelé volt egy igen kedvező pont, ahol a Nagy-Sós- 
hegység sziklái leérnek egészen a folyó síkságáig, és hegyfokot képeznek, 
akrát, ahogy a görögök mondhatták, olyan hosszú partfokot, amilyen az 
Égei-tengeren Knidosz és Mükalé partjainál van. 

A hegyfokkal szemben nagy, erdő borította sziget feküdt, olyan, 
amilyent a folyó gyakran átalakít. (Nem valószínű azonban, hogy a folyó 
medervonala jelentősebben változott volna az eltelt több mint kétezer 
évben. Nyugatról a Sós-hegység sziklái és a hegyfok jelentenek akadályt, 
a másik irányban egy mindössze 10 kilométeres síkságon mozoghat, a 
helyiek szerint hetvenkét éves ciklusokban, vagyis a csatamező a mai 
állapothoz hasonló lehetett.) A partfok végén, a város fölötti természetes 
fennsíkon fehér márvánnyal borított, multáni kék mozaikcsempével 
díszített szép szúfa szentély áll. A partfok mögött Alexandrosz idejében 
időszakos folyóág vájta mély völgy, a helyiek nyelvén nala húzódott. 
Ebben tágas tér kínálkozott, mely a másik oldalról nem volt látható. 
Akkora volt, hogy több ezer katona kényelmesen elfért benne. 
Alexandrosz elhatározta, hogy itt rejti el az átkelésre kijelölt csapatait. 
Néhány nap, és valószínűleg az éjszaka leple alatt itt összeszereltette a 
hajókat, és 5000 lovasból, valamint 4000 gyalogosból álló hadat vont 
össze; velük tervezte végrehajtani a rajtaütésszerű támadást. Ugyanakkor 
a folyó alsóbb szakaszán a sereg főcsapataival elterelő hadműveleteket 
végzett; elhitették Pórosszal, hogy ott fogják megindítani a támadást. 
Alexandrosz hasonmást is alkalmazott, egy hozzá alkatilag és arcra is 
hasonló katonát királyi díszruhájába öltöztetett, hogy az indiai kémek 
elhiggyék, a fő gázló felőli támadást készíti elő. 

A D-nap, az átkelés napja május 21-e körül lehetett. Megkezdődtek 
már a nyári viharok, a folyó vízállása egyre emelkedett, és az átkelésre 
kiválasztott éjszakán heves eső zúdult a vidékre. Sötétedés után a csata 
kimenetelét eldöntő egység megette fejadagját, és bort is ittak, hogy 
testileg megerősítsék magukat a csatára, majd kivonultak a völgyből, és 
hajóval átvitték őket a folyón (vagy pelyvával tömött állatbőr tömlőkön 
úsztak át, úgy, ahogy azt a második világháború alatt a burmai 
hadjáratban is tették a katonák). Aztán továbbgyalogoltak, de a folyó egy 
másik ágához értek, amely elkerülte a felderítők figyelmét. Az egész 
manővert újra végig kellett csinálni: a csapatok nagy része mellig gázolt a 
folyóban. Hajnalra az ázott katonákat hadrendbe állították a túlparton. 
Ekkorra az indiaiakat már riadóztatták, és Pórosz fia 2000 katonával és 
50 harci szekérrel sietve elindult a folyó mentén felfele. De már késő volt. 
Az esőáztatta talajon használhatatlanná váltak szekerei, őt magát 
elfogták, megölték, a harci kocsikat elkobozták a makedónok. Pórosz 
csapdába esett. Hadának egy részét a gázlónál hagyta, hogy 
megakadályozzák a Kratérosz vezette makedón középhad átkelését, neki 


pedig nem maradt más választása, mint hogy seregével Alexandrosz ellen 
fordult, s hadrendbe állította katonáit. 

Pórosz egyetlen reménye az volt, hogy megakadályozhatják a görögök 
átkelését. De nem jól mérte fel az ellenség erejét és elszántságát. Pórosz, 
ez az előkelő, tiszteletre méltó hős harcos nem értette meg, mi ellen 
harcol. Bekerített csapatai elkeseredett küzdelmet folytattak, és harci 
elefántjaik egy ideig valóban súlyos gondot okoztak a makedónoknak, 
mert ,rést ütöttek a falanxban", mondja Arrianosz. Ám a falanx 
lándzsáitól szúrt sebekből vérző megvadult elefántok hamarosan gazdáik 
ellen fordultak; hajcsárjaikat a görög íjászok leterítették, a vezetetlen 
állatok céltalanul, vakon, vérző sebekkel toporogtak. Végül , szánalmas 
látványt nyújtottak - írja Arrianosz -, kétségbeesetten trombitáltak", 
,mint lehorgonyzott hadihajók"... Az indiaiak gyalogságát legyőzték, 
legtöbbjüket megölték. A veszteségről változó adatok állnak 
rendelkezésünkre. Arrianosz szerint 20 000 katona veszett oda, a sereg 
zöme lehetett; Diodorus 12 000 halottról és 9000 hadifogolyról beszél, és 
80 megölt elefántról. Valószínűleg Diodorus adata áll közelebb az 
igazsághoz. 

Pórosz taktikailag legyőzetett és súlyosan megsebesült. Egy 
jelentéktelen helyi király elleni elsöprő győzelmet Alexandrosz 
propagandaosztálya nem kevesebbként, mint India meghódításaként 
kürtölte haza a görög világnak. Egy Babilonban vert pompás érme az 
elefántján ülő Pórosz királyt a Bukephalosz hátáról támadó Alexandroszt 
ábrázolja; hátoldalán Alexandrosz villámmal a kezében, Zeusz istenként 
jelenik meg. Az igazság azonban egész más képet mutatott; olyant, 
mintha az indiai eposz, a Mahá leirata arisztokrata származású harcos 
hősei egy másik bolygóról érkezett rohamcsapattal csaptak volna össze. 
Briliáns taktikájuk lehetett, de a Hüdaszpész folyó partján szörnyű 
vérengzés zajlott. Ettől kezdve a makedónok megmutatták igazi valójukat: 
tombolva rohantak le egy ősi civilizációt, ahogy a konkvisztádorok az 
Újvilágot. 

Pórosz túlélte a mészárlást. A hatalmas termetű, több mint 180 centi 
magas indiai király számtalan sebből vérzett, s végül megadta magát. A 
történet egyik változatában sebesült, kimerült elefántja letérdelt, hogy a 
vértől lucskos, állni alig képes Pórosz leszállhasson róla. A legenda 
Alexandrosz és Pórosz közti párbeszédet is említ, és ez esetleg így is 
történhetett. Tolmács útján megkérdezték tőle, mit szeretne, hogyan 
bánjanak vele. Pórosz egyszerűen felelt: , Baszilikosz moi khreszai..." 
(Bánjatok velem úgy, mint egy királlyal.) , Vagyis hogyan?" - kérdezte 
Alexandrosz. ,Ebben a kérésben minden benne van..." - felelte Pórosz. 
Alexandrosz tiszteletre méltónak találta az indiai király lelki nagyságát, és 
visszaadta királyságát, sőt ellenségei földjéből is csatolt hozzá 
területeket. Propaganda-nagylelkűség ide vagy oda, a mészárlás üzenete 


egyértelmű volt India többi rádzsái (királyai) és maharadzsái számára. 
Jobb Alexandrosz barátjának, mint ellenségének lenni. 


BUKEPHALOSZ HALÁLA 


Alexandrosz számára a csata személyes veszteséggel is járt. Szeretett 
hátaslova, Bukephalosz a csata után sebeiben vagy végelgyengülésben 
pusztult el. Az öreg csataló már húszéves lehetett. Tiszteletére 
Alexandrosz az éjszakai átkelés helyén, a folyó ,fokánál", a nyugati 
oldalon várost alapított. A nemes állat tiszteletére talán hkeroont (hősnek 
szentelt emlékművet) is felállítottak itt egy magaslaton. A folyó másik 
oldalán a csatatér közelében is várost alapított Nikaea (Győzelem) néven. 
E városok helyét még nem határozták meg, de legvalószínűbb, hogy 
Nikaea az ősi Mong városának felel meg; még mindig láthatók a 
vályogtéglából épült házak alkotta utcák egy 30 méter magas, 
agyagedény-leletekben gazdag rétegű dombon. Indogörög érméket 
találtak itt, és a hely története nyilvánvalóan a hellenisztikus időkig nyúlik 
vissza. 

Bukephala a leírások szerint a mai kis falu, Dzsalálpur közelében 
lehetett, mely Mong legmagasabb pontjáról, a Sós-hegység hosszú 
nyúlványáról látható. A későbbi évszázadokban itt járt kínai buddhista 
zarándokok említik a , Híres Ló Városát"... Az első századi görög 
kereskedők is tudtak Bukephalosz Alexandreia nevű városról. Amikor 
először jártam Dzsalálpurban Alexandrosz nyomában, úgy gondoltam, 
hogy Bukephalosz síremléke azon a fennsíkon állhatott, ahol ma egy 
modern szentély van. De a Dzsalálpur feletti hegyen van a Gaijak néven 
ismert romváros, ahol az egykori brit körzeti parancsnok leírása szerint 
Alexandrosz utódainak korából származó indogörög érmeket lehet találni. 
Lehet, hogy ez az elveszett város? 

Ott, egészen fent a hegyoldalban, egy régi templom padlózatáról a 
síkság, a folyó és a csatatér csodálatos látványa tárul elénk. India és 
Pakisztán kettéválásáig hindu szentély volt itt, a hegy istennője, Mangla 
Devi tiszteletére. Muszlim szent ember sírjaként látogatják, van szent 
medence és áldozati fa, és furcsa, ló alakú sírkövek. A fák alatt arany- és 
skarlátszín szegélyű, élénkzöld selyemmel letakart muzulmán sírok, a 
leplek lágyan dagadnak a faágakra kötött zászlókat és szalagokat 
lobogtató esti szélben. Itt egy muzulmán gondnok elmondott nekünk egy 
hindu legendát. A hindu istennő és a muzulmán szent ember közti 
konfliktusról szólt, melyben az istennő mágikus lovával felemelkedett a 
mennyekig, aztán leesett, és itt temették el. Talán ez a gyönyörű hely rejti 
Bukephalosz sírját. 

A görögök számára ez a csata kemény találkozás volt, és ha ez ízelítő 
az előttük álló csatákból, akkor igen rossz ómen. Bizonyosan szörnyű és 


aggasztó tapasztalat lehetett. Ha ilyenre képes egy jelentéktelen rádzsa, 
mi lesz, ha majd magával India királyával kerülnek szembe? Feltéve, ha 
van ilyen király. Ha a propaganda mögül megpróbáljuk kihámozni az 
igazságot, a makedónok a Hüdaszpész menti csatában 1200 embert 
vesztettek, és körülbelül 1000 sebesültjük lehetett. A közkatonák 
különösen tarthattak a sebesüléstől, annak ellenére, hogy a görög 
orvosok jól képzettek voltak. Még ma is igen veszélyes a szubkontinens 
forró monszunidőszakában sebet szerezni; ilyenkor a seb lassan és 
nehezen gyógyul, és gyakran elfertőződik. Bár, többtonnányi orvosságot 
hoztak magukkal nyugatról, a görögök vesztesége lényegesen nagyobb 
lehetett annál, amit a , hivatalos források" közölnek. 

Ekkor már bőven a monszunidőszakban jártak. Ilyenkor ezen a tájon 
harminc fok körüli fülledt meleg van, ami Pandzsáb vidékén negyven fok 
fölé is mehet. Az esőt napsütés váltja fel, majd még több felhő jön, és még 
több eső. Erről az időjárásról mondja azt a régi angol útikönyv, hogy 
, napközben legjobb nem elhagyni a házat". Alexandrosz időt engedett, 
hogy csapatai kipihenhessék magukat, és összeszedhessék erejüket a 
borzalmas csata után. Hadmérnökei ezalatt elkezdték építeni a flottát, 
amivel majd lehajóznak az Induson. Alexandrosz nyilván azt hitte, hogy 
elég közel jár már expedíciója végéhez, van idejük még haddal indulni a 
keleti óceánhoz. Ezért egy egész hónapot töltöttek a Hüdaszpész folyó 
partján, atlétikai játékokkal, zenével, tánccal igyekeztek elterelni 
figyelmüket a hőségről. Aztán nyár közepén Alexandrosz kiadta a 
menetparancsot. 


INDIA BELSEJE FELÉ 


Nem tudjuk biztosan, a görögök tudták-e vajon, hogy már átlépték a 
Perzsa Birodalom legkeletibb határát. Ezt a határt különböző korokban 
mindig máshol húzták meg: az Indusnál, a Hüdaszpésznél, a Beasznál. 
Egyesek szerint Alexandrosz csak azt tűzte ki célul, hogy a Perzsa 
Birodalmat hódítja meg, s az, hogy északon, a Hüdaszpész folyónál 
megállt, erre utal. Az expedíció kezdetén talán valóban ez volt a célja. De 
lehet, hogy egy hozzá hasonló temperamentumú és gondolkodású ember 
sosem gondol arra, hogy abbahagyja az előrenyomulást. Egyszerűen 
tovább, tovább kell menni. Mint Wellington herceg mondta: ,Az 
ágyúgolyó és a hódító hadvezér nem állhat meg." 

Június végén a görögök tábort bontottak, és átkeltek Pandzsábon 
, folyamatosan kelet felé haladva" (írta a földrajztudós Sztrabón). 
Dzsalálpurból, az út bal oldalon az alacsony hegyhátakat követi, egészen 
a Gudzsarát állambeli Chenabig, ahol a britek megnyerték a második 
szikh háborút. Valószínűleg egy ősi úton mentek Taxilából a Gangeszig, de 


az utazásnak ezt a szakaszát soha nem azonosították. Sztrabón azonban 
ad némi támpontot: 


Megtudta, hogy az északi hegyvidék igen népes és termékeny, a 
déli rész azonban részint víztelen, részint a folyóktól elárasztott 
és rettenetesen forró, inkább csak vadállatok, mint emberek 
számára való. Ezért tehát előbb a dicsért területet akarta 
meghódítani, minthogy azt hitte, hogy a forrásukhoz közelebb 
könnyebb átkelni azokon a folyókon, amelyeken át kellett kelnie, 
mivel ezek keresztben szelték át azt a földet, amely ellen indult. 


Ekkorra hadserege már 120 000 főre dagadt, s a harcosokon kívül okkal, 
ok nélkül rengetegen kísérték. A tudósok és botanikusok folyamatos 
terepgyakorlaton voltak. Feljegyzéseik tömegét találhatjuk későbbi 
szövegekben, mint például Arisztotelész tanítványa, Theophrasztosz 
természetről szóló munkájában. A görögök nagy érdeklődést mutattak a 
sosem látott flóra és fauna iránt: láttak indiai léggyökerű fát (akkora, 
hogy árnyékában 400 lovas is meghúzódhat!); gyapotot (,fákon növő 
fehér anyag, minden indiai ebből készült ruhát visel"). Theophrasztosz a 
klímáról szóló, elveszettnek hitt, nemrégiben egy  észak-indiai 
könyvtárban perzsa fordításban megtalált művében részletesen leírja a 
monszunidőszakot. A tikkasztó hőségben az eső szüneteiben vánszorogva 
észrevették, hogy a forró nyári deleken Észak-Indiában ,az embernek 
nincs árnyéka". 

A folyók áradtak, az átkelés igen keserves és időigényes volt. 
Mindenhol hajóhidat kellett építeni, Koinosz és mérnökcsapata minden 
alkalommal felépítette, majd szétszedte és ökrös szekereken vitte a 
következő folyóig a hajóhídhoz szükséges eszközöket. A Chenab folyó 
majdnem 3 kilométer széles, ahogy a Rávi is. Fáradságos és kockázatos 
munka volt a hídverés, a sodrás el is vitt néhány szakaszt. A Chenab 
mentén még egy Alexandriát alapítottak, mely valószínűleg a folyó keleti 
oldalán levő jelenlegi Szohadra város helyén volt. A Chenab folyó 
túlpartján, Szangala városnál erős és jelentős számú ellenséges erővel 
találták magukat szembe. Alexandrosz tábornoka, Ptolemaiosz 
visszaemlékezéseiben drámai beszámolót hagyott ránk. Szörnyűséges 
történet ez: kordonok, éjszakai rajtaütések, tömegmészárlások, tüzek, 
kardpengés szerte Pandzsáb északi részén. A várost körülzárták, de nyári 
záporok szakították meg folyton a rohamokat. Arrianosz szerint 17 000 
indiai halt meg, a görögök 70 000 foglyot ejtettek a vidéken. 

Aztán folytatták útjukat kelet felé, valószínűleg Szialkot irányában, ,a 
hegyek mellett maradva"; ez azt jelenti, hogy feladták a korábbi terveket, 
miszerint délnek, Lahore felé mennek. Csak haladtak előre, mögöttük 
loncsos, piszkos menekültek tömege vonszolta magát kígyózó sorban 


végig a vidéken, ázott földeken át, hőségben, a monszun tornyosuló felhői 
alatt - csak el, minél távolabb a füstoszlopoktól. A görögök a Dzsanunu és 
a Kasmír hegyek lábánál haladtak végig, valahol Nainakot városánál (ez 
ma a határ, melynek mentén 1947-ben megosztották a területet India és 
Pakisztán között), és a mai indiai Pandzsáb állam területére léptek. Itt, a 
Beasz folyó partján, Gurdaszpur várostól északra, Pathankot várostól 
délre felverték az expedíció legkeletebbi táborát. A nagy küldetés 
csúcspontjához közeledett. 


, NEM MEGYÜNK TOVÁBB!" 


Előttük a Beasz folyó, a legkeletebbi, de az egyik legnagyobb pandzsábi 
folyó. Több mint egy kilométer széles, erős sodrású. Bár a Beasz medre az 
évszázadok folyamán nyugatabbra mozdult, a történelem folyamán 
mindig nagy kerülőt tett a Szivalik-hegység körül, és a görögök 
valószínűleg valahol a kanyarulat csúcsánál érték el a folyót. Itt állt 
Daszuja ősi városa, melyet a hindu hőseposz, a Mahábhárata is említ. 
Valahol Daszuja közelében lehetett a gázló, amin a Taxilából a 
Gangeszhez vezető ősi út vezetett keresztül. A középkortól már a nauserai 
kompátkelő bonyolította a forgalmat. Telente pontonhídon lehet átkelni a 
folyón, mely körül mindkét oldalon kis települések, nádtetős kunyhók és 
ételes kioszkok nyílnak. Itt még mindig látni vándor szent embereket és 
az ősi, a szivaliki Csintpurniba vezető zarándokúton gördülő mobil 
szentélyeket. (Ez a zarándokhely már az Alexandrosz idejét megelőző 
korokban is működik.) Elefántok úsznak a pontonhíd mellett, családok és 
utazók kelnek át rajta. Bár a folyó medrének helye kissé távolabb 
húzódhatott, az észak-indiai útvonalak még mindig itt keresztezik a Beasz 
folyót. 

Alexandrosz valahol itt, a közelben állhatott meg, hogy előkészítse az 
átkelést, és hírszerzési információkat gyűjtsön be a túlparti viszonyokról. 
Alexandrosz utolsó haditerveivel kapcsolatban sok vita van. Vajon tovább 
akart-e menni, hogy meghódítsa Indiát, sőt az egész világot? Hallott-e 
vajon a Gangesz menti civilizációról? Valószínűleg igen, de ezzel 
kapcsolatban forrásainkban nincs adat. A bizonyítékok bizonytalansága 
miatt valószínűleg ezt soha nem tudjuk meg biztosan, de szinte 
lehetetlennek tűnik, hogy Alexandrosz ekkorra ne hallott volna a Gangesz 
menti királyságról, melynek Patna volt a székhelye. Arrianosz szerint csak 
ekkor, a Beasz folyó partján kapott pontos információt a területről: , A 
Beasz folyótól tizenöt napnyi járóföldre a Gangesz, India, ha nem a világ 
legnagyobb folyója hömpölyög." Öt kilométer széles. ,A Gangesz 
túlpartján levő királyságnak 250 000 emberből és 3000 elefántból álló 
hadserege van." 


Ezen a földön, amennyire az ásatásokból tudjuk, sok nagy város 
feküdt. Koszambi például, melyet a görögök az időszámításunk szerinti 2. 
században kiraboltak, 10 kilométer hosszú, hatalmas, téglából épült 
védelmi rendszerrel volt körülvéve. Alexandrosz megtudhatta (ahogy a 
halála utáni ott járt görög követek is megtudták), hogy a főváros, Patna 
ennél is nagyobb, lakossága 400 000 fő, kerülete 28 kilométer, melyet egy 
564 tornyos, 60 kapujú fal, a Gangesz folyó, valamint masszív 
vizesárokrendszer véd. A város Babilonnal vetekedhetett. Alexandrosz 
idejében hatalmas, jól szervezett királyság volt, de a makedón királyt úgy 
informálták, hogy Patna királya születés, jellem és hírnév tekintetében is 
alacsonyabb rangú, akit könnyű legyőzni. Informátorai talán azt is 
elmondhatták neki, ami a görögök közt csak egy generációval később lesz 
közismert, hogy Patnától körülbelül 600 kilométerre van a tenger, ami 
Alexandrosz számára a világ végét jelentette. (Kína létéről csak két 
évszázad múltán vagy még később szereztek tudomást a nyugatiak, 
amikor Kelet és Nyugat a Selyemút mentén, Ferganában találkozik.) 
Bizonyos mértékig spekulációkra vagyunk kénytelenek szorítkozni, de 
ezen új, csábító felfedezés hallatán Alexandrosz ellenállhatatlan hódítási 
vágya, pothosza bizonyára csak fokozódott. Előre a keleti óceánhoz. 

Csapatainak azonban elegük volt. Kibírtak 70 napot hőségben, 
monszunesőben. Ilyen körülmények között a felszerelés rohad, 
bepenészesedik, a fegyver megrozsdásodik, és napokig tart, míg 
megszárad; sokan megbetegednek maláriában; a dizentériától nem 
szabadulnak; mindenütt kígyók, az áradások miatt magasabb vidékre 
húzódtak. Sokkal többen halhattak meg a betegségektől, mint csatában. A 
görög orvosok ekkorra megtanulhatták, hogyan kell a kininfa kérgéből 
orvosságot desztillálni, mellyel a  maláriajárvány  csillapítható. A 
kígyómarásra való ellenszert is eltanulták az indiaiaktól (olyan sokan 
meghaltak kígyómarástól a földön alvók közül, hogy egyesek inkább 
áttértek a függőágyakban való alvásra). Ám a Beasz folyó partján a 
táborban a forrongó elégedetlenség elérte a tűréshatárt. A zendülés már 
a levegőben volt. Alexandrosz összehívta a hadsereg tisztjeit. 
Emlékeztette őket nagy tetteikre, felsorolta hódításaikat, és sürgette 
őket, hogy egy utolsó nagy erőfeszítéssel koronázzák meg eddig elért 
eredményeiket: ,Ha vissza nem tart a gyávaság, győztesként térünk 
vissza hazánkba. Ne tegyetek úgy, mint a renyhe földműves, aki 
restségében veszni hagyta az érett termést! Minden másban 
parancsoltam nektek, ebben az egyben ti köteleztek hálára engem. Én 
kérem ezt tőletek, aki sohasem küldtelek titeket veszedelembe úgy, hogy 
ne magam jártam volna legelöl, aki nemegyszer pajzsommal fedeztem 
csatasoraitokat. Ne törjétek össze kezemben a pálmaágat... A hadvezér 
inkább haljon meg, de ne könyörögjön! Menjetek csak haza! Menjetek, és 
ujjongjatok, hogy cserbenhagytátok királyotokat! Én itt megtalálom a 


győzelem útját, amelyben ti nem hisztek többé - s ha nem, akkor a 
dicsőséges halált." 

Beszédét nagy csend fogadta. Tisztjei nem néztek a szemébe. Senki 
nem mert ellentmondani. (Nem csoda, ismerve Alexandrosznak az egyet 
nem értőkhöz való viszonyulását. Komolyan venni egy zsarnok 
felszólítását, miszerint bátran fogalmazzanak csak meg vele szemben 
kritikai megjegyzéseket, többnyire halálhoz vezető hiba.) Végül Koinosz, 
egy idősebb, tapasztalt tiszt emelkedett szólásra.  Koinosz a 
legmegbízhatóbb és leglojálisabb  falanxparancsnokok egyike volt, 
Alexandrosz kipróbált harcostársa, vele tartott tűzön-vízen át. Ő vezette a 
falanxcsapatokat az arbelai csatában és a Perzsa-kapunál is, és ő volt a 
hídépítő brigádok parancsnoka Pandzsáb vidékén. Az , elgyengült testű, 
számtalan sebtől borított testű" katonák nevében beszélt (ehhez is kellett 
némi bátorság). Beszéde, már amennyi eljutott hozzánk belőle, csak egy 
része lehet annak, amit mondott, de igaznak hangzik. Eposzba illő pillanat 
(amit csodálatosan dramatizáltak a Szikander című, 1943-as indiai 
sikerfilmben, melyet az angolok betiltottak, éppen azért, mert arról szólt, 
hogy az Indiát megszálló sereg megtagadja a parancsot). Nem véletlen, 
hogy Koinosz óvatosan kezdte beszédét: 


Uram, tudjuk, hogy sosem kívántál minket diktátorként vezetni, 
de azt mondod, meggyőzéssel irányítasz minket, és ha 
meggyőzünk téged az ellenkezőjéről, nem kényszerítesz minket, 
ezért hát nem a jelen lévő tisztek nevében beszélek, hanem a 
közkatonák nevében... — Vezetéseddel számos csodálatos 
győzelmet értünk el. De nincs-e itt az ideje megálljt parancsolni 
magunknak? Magad is láthatod, milyen kevesen maradtunk 
azok, akik veled indultunk útra... vannak, akik csatában haltak 
meg, másokat sérüléseik nyomorékká tettek, sokan letelepedtek 
Ázsia különböző részein; de legtöbben betegségben haltak meg, 
és a hatalmas hadseregedben csak kevés túlélő honfitársad van, 
és ők sem örvendenek már jó egészségnek, lelkük is elnyűtt. 
Egytől egyig mindenki vágyik már szüleit látni, ha élnek még 
egyáltalán, s feleségüket, gyermekeiket, hazájukat... Uram, 
arról ismerszik meg a nagy ember, hogy tudja, mikor kell 
megállni. 


Beszéde mély érzelmeket váltott ki; sokan sírtak, s szemüket nem 
takarták kezükkel. Alexandrosz tombolt, , felbőszítette Koinosz nyílt 
beszéde és a többi tiszt gyávasága". Másnap újra összehívta a gyűlést. 
Egy mondata különösen jól kifejezi karakterét. Mivel világossá vált előtte, 
hogy beszéde süket fülekre talált, és nem játszhatja tovább a 
legyőzhetetlen királyfit, igencsak feldühödött, és kiszólt belőle a sértett 


kisfiú: ,Jól van... - kiáltotta. - Akkor magam megyek. Nem kényszerítek 
egyetlen makedónt sem, hogy akarata ellen cselekedjen. Csak 
önkénteseket viszek magammal, és akik haza akarnak menni, 
hazamehetnek, s megmondhatják barátaiknak, hogy cserbenhagyták az 
ellenségtől körülvett királyukat!" Ezután visszatért sátrába, és mint 
Akhilleusz, a hős, három napig duzzogott odabent. Várt, hátha 
meggondolják magukat az emberei. De senki sem változtatta meg 
véleményét. Végül előjött a sátorból, és megparancsolta a hadsereg 
jósának, hogy végezze el a szertartást a folyón való átkelésre 
vonatkozóan. Előre megjósolható volt, hogy az áldozati állat beleiből 
kiolvasott jelek igen kedvezőtlenek voltak. Alexandrosz, aki mindig is 
előszeretettel manipulálta az ómeneket, bejelentette, hogy elfogadta az 
istenek akaratát. A hadsereg üdvrivalgásban tört ki. Visszafordulhatnak. 


A TITOKZATOS OLTÁROK 


Mielőtt távoztak a Beasz folyótól, Alexandrosz még kiadott egy utolsó 
parancsot. Kettéosztotta a sereget, és elrendelte, hogy építsenek két 
hatalmas, ,a legmagasabb  ostromtoronynál is magasabb", 17 
négyzetméter alapterületű, 25 méter magas oltárt faragott kövekből. 
Plutarkhosz szerint az oltárok egyikét biztosan Héraklésznek szánták. 
Későbbi források beszámolnak arról, hogy a hadmérnökök kiszélesítették 
a tábor védőfalát, és az ácsok a testarányaihoz képest hatalmas házakat 
készítettek, ,hogy azt a benyomást keltsék: a görögök óriás termetűek". 
Ez a történet későbbi betoldás. Az oltárok azonban valóságosak. Ott álltak 
a Beasz folyó partján, a nagy expedíció emlékeként, mely itt torpant meg, 
hat évvel az után, hogy Ázsia földjére léptek. Bizonyosan jó néhány évig 
megmaradtak. Csandragupta Maurja, az első indiai birodalom alapítója, 
akiről azt mondják, kisgyerekként személyesen találkozott a görög 
királlyal, állítólag Alexandrosz emlékére áldozott az oltárok előtt. 

Az, hogy hol épültek ezek a hatalmas oltárok, eddig még nem derült 
ki. Egy későbbi szerző, Philosztratosz leírást ad a furcsa oltárok 
feliratairól: , Amon atyának, Héraklész testvérnek, a bölcs, Athénének, az 
Olümposzi Zeusznak és a Szamothraké szigeten levő Kabeiroinak, az 
Indusnak, Héliosznak (vagy az indiai Héliosznak?) és a delphói 
Apollónnak." 

Olyan furcsa és alkalmi ez a panteon, hogy a beszámoló akár hiteles is 
lehet. Philosztratosz említést tesz egy rézobeliszkről, melyen az 
, Alexandrosz itt megállt" felirat volt olvasható... Ha Philosztratosznak 
igaza van, az oltárokat talán valahol a Szivalik-hegységben (,Szíva 
hegyeiben"), egy a folyóra néző kiemelkedő helyen kell keresni, ahol ma 
számos híres templom áll. Ez kapcsolatban lehet egy későbbi forrás, az 
úgynevezett Metz-kivonat tanúságával, mely szerint Alexandrosz ott 


építette az oltárokat, ahol ,a folyó egy altusacrának nevezett város 
mellett hömpölyög". A várost csak később ismerték meg a görög 
geográfusok, neve valószínűleg csak ragadványnév, jelentése: ,a szent 
oltárok". Ám Alexandrosz előtt itt, a Beasz folyó átkelőjénél, a Szivalik- 
hegység lábánál város állt. Ez az ősi város, Daszuja biztosan létezett a 
görög időkben is. Szanszkrit nyelven Daszuja annyit tesz: ,magas hely". A 
jelenlegi Daszuja azonban középkori eredetű; ahogy a folyó nyugatabbra 
húzódott, a város leköltözött a hegyről. Saját feltételezésem, és ez 
semmiképpen sem több feltételezésnél, az, hogy az oltárokat (az ókori 
világ legfurcsább emlékműveit) valahol itt építették, bár amikor 1996 
januárjában kutatásokat végeztem ott, nem akadtam nyomra; helyi 
hagyományt sem találtam az oltárok helyéről, pedig egyes források 
szerint később indiai császárok is áldoztak előttük. Ámde ahogy 
Alexandrosz történetében már annyiszor, a topográfia közelebbi 
szemrevételezése általában a vártnál is többet felfed. Alexandrosz oltárait 
minden bizonnyal a hullámtér szintje fölött építhették, melynek némi 
nyomát talán még megtalálhatjuk, ha tudjuk, hol keressük. 


A FLOTTA FELKÉSZÜL 


Szeptember 21-e körül, miután áldozatot mutattak be, atlétikai és 
lovasjátékokat rendeztek, s a hadsereg elvonult a Beasz folyó partjáról, és 
visszament a Hüdaszpész folyó mellett újonnan alapított városaikban 
kiépített bázisra. Néhány nappal később, a Chenab folyónál Koinosz 
megbetegedett és meghalt. Voltak, akik következtetni kezdtek, hogy nem 
sokkal élte túl Alexandrosz rosszallását a Beasz folyó menti , szólás 
szabadsága" miatt. , Temetése a lehetőségekhez képest pompás volt" - 
írja Arrianosz kurtán. Alexandrosz állítólag nem tudta megállni, hogy 
felettébb csípős megjegyzéssel ne kommentálja a kellemetlen beszédet, 
amit a Beasz folyó mentén mondott: ,,...e néhány nap kedvéért szőtte azt 
a hosszú beszédet, mintha csak egymaga készülne vissza Makedóniába." 
A 18. században egy nagy dombról azt tartották, hogy Szikander 
bajtársainak sírja. Az ilyen legendák elég gyakoriak Észak-Indiában és 
Pandzsábban, de érdekes lenne megtudni, vajon valóban eredeti 
hagyományt őriztek-e meg. 

Bukephala városába visszatérve Alexandrosz sietve fÍlottaépítésbe 
fogott, és felkészült a hadjárat következő fázisára. Bár a katonák nem 
voltak hajlandók továbbmenni kelet felé, még mindig komoly hadi 
feladatok álltak előttük, mivel Alexandrosznak szándékában állt leigázni 
az Indus-völgyi területeket, , Dél-Indiát", a mai Pakisztánt. Nem könnyű 
hazaút a hadseregnek, mely nem volt hajlandó tovább menni a Beasz 
folyónál. 


Szórakozásra is nyílt azonban lehetőség: voltak dionüszoszi 
fesztiválok, atlétikai versenyek, zenei események; minden, ami a 
hadsereget a Beasz melletti incidens után szórakoztathatta. Kétségtelen, 
hogy ez hozzájárult a morál fenntartásához és feljavításához, mielőtt 
elindultak volna meghódítani , Dél-Indiát" . 


PANDZSÁB ÉS A SZINDH MEGHÓDÍTÁSA 


Az expedíció november 21-én ismét menetkész volt. Ha megbízhatunk a 
Metz-kivonat hitelességében, mielőtt a flottával elindultak volna, Roxane 
fiút szült, aki még azon az őszön meghalt a Hüdaszpész folyónál. Ezúttal 
is fontos momentum mutatkozik meg Alexandrosz lelki életében, melyről 
más forrásból nem szerezhetünk tudomást. Csak annyit tudunk, hogy újra 
belevetette magát a hadakozásba: ,miután a gyermeket eltemették és a 
vallási szertartásokat elvégezték, elindult az óceán felé". Alexandrosz a 
könnyűfegyverzetű csapatokkal és a királyi gárdával hajóra szállt. 
Héphaisztión a fősereggel és 200 harci elefánttal elindult a folyó keleti 
partján dél felé. Kratérosz a folyó jobb oldalán haladt a gyalogsággal és a 
lovassággal és más mozgékony egységekkel, melyek szükség esetén gyors 
rajtaütéseket tudtak kivitelezni. A flottában hadi- és lószállító hajók is 
voltak, valamint rengeteg, közel 2000 helyi készítésű folyami hajó. Olyan 
látványt nyújtottak, mely minden nézőt magával ragadott: az evezők 
mozgása, a fedélzetmesterek kiáltozása, az evezősök vidámsága és a 
sereget álmélkodva követő helyiek éneklése a parton. 

Az új taktika: terror. A görögök mindenhol ellenállásba ütköztek, és 
mindig a lehető legnagyobb kegyetlenséggel feleltek rá. Amikor 
Alexandrosz elérte a Hüdaszpész és a Chenab folyók torkolatát, hadával 
kitört a Rávi folyónál kelet felé, ahol a lakosság nagy része élt. A folyók 
medre azóta odébb vándorolt, de a modern régészet lassanként tisztázza 
a rajtaütés értelmét. Alexandrosz a hordalékos talajú nyílt terepen gyors, 
830 kilométeres éjszakai menetelést rendelt el, és egy nagy városra 
támadt, melynek helyét valószínűleg a Kot Kamaliánál levő nagy, ősi domb 
jelez. A menekültekkel zsúfolt várost váratlanul érte a támadás. A 
görögök bekerítették a helyieket, és megsemmisítő vereséget mértek 
rájuk. 

Újabb éjszakai menetelés után Alexandrosz hajnalban átgázolt a 
Rávin, és megrohamozta a Tulamba környéki városokat, amiket a görögök 
, brahmin városok"-nak neveztek. (Tulamba nevezetes brahmin város volt 
India és Pakisztán 1947-es szétválasztásáig.) Ezen a vidéken, a Rávi menti 
hordalékos síkságon legalább egy tucat nagy városrom-domb emelkedik, 
némelyikük, mint az Atari, a Bagar és a Kalkanval Bir, igen nagy, és 
alakjukban nemigen különböznek azoktól a vidéki vályogtégla városoktól, 
melyeket manapság is látni a rizsföldek között. Azon a télen Pandzsábban 


folyamatosan újabb és újabb kegyetlenkedésekről szóltak a hírek, és 
Arrianoszt olvasva könnyen elképzelhetjük, hogy a (csak a két ország 
szétválasztásához hasonlítható) borzalmas hírekre a lakosság hosszú 
sorokban menekült a görögök útvonalából. 

Pandzsáb két legerősebb népcsoportja, a szudrakák és a malloszok jól 
szervezett államot tarthattak fenn. Ők ellenálltak a görögöknek, ezért 
városról városra támadták őket. Vályogtéglából épített erődítményeik 
gyengének bizonyultak a makedón ostromgépek, a legmodernebb 
technikát képviselő ostromtornyok, katapultok, az árkászok, utászok és 
hordozható fedezékek ellen. A görögök az ellenállás legkisebb jelére 
körülvették a városokat, ember se ki, se be nem mehetett, aztán 
megindult a kor hadi szokásainak megfelelő módszerek könyörtelen 
alkalmazása, nevezetesen a hadra fogható korú férfiak lemészárlása, a 
nők és a gyerekek rabszolgának való eladása. A Perzsia elleni hadjárat 
Ázsia népei ellen zajló hadjárattá alakult. 


, MEGHALT A KIRÁLY" - MULTÁN OSTROMA 


Alexandrosz üldözőbe vette azokat, akik a Rávi folyó mentén nyugatra 
menekültek. A görögök az elfutást is ellenállásnak tekintették, és eszerint 
büntették a menekülőket. Csak az szabadulhatott meg, aki egy helyben 
maradt és megadta magát. A városok sok lakója a Rávi folyó menti 
erdőkben rejtőzött el. (Ezekbe az erdőkbe menekültek akkor is, amikor a 
4. században Timur Lenk ostromolta a Rávi menti városokat, s az 1840-es 
években is, a brit támadások idején.) A makedónok valósággal vadásztak 
rájuk. Alexandrosz elhatározta, hogy a terrort választja eszközül 
akaratának véghezvitelére, és a Rávi túlpartján is üldözte a menekülőket. 
A legjelentősebb népcsoport a malloszok, akiknek fővárosa a helyiek 
szerint Dél-Pandzsáb kulturális központja, Multán volt. Multán ősi 
citadellája nagy dombon áll, mely legalább kétezer éve lakott. Az 
azonban, hogy Alexandrosz idejében is lakott volt, még nem bizonyított. 
Az is lehet, hogy a malloszok fővárosát a közelben, más, még feltáratlan 
helyen kell keresni. Ám a város konkrét helyétől függetlenül Alexandroszt 
híres incidens érte itt. 

A görög csapatok körülvették a várost, és megkezdték az ostromot, de 
nem túl nagy eltökéltséggel. (Bizonyára nagyon elegük volt már a rájuk 
zúduló parancsok özönéből.) Alexandrosz folyamatosan szapulta a 
lagymatag módon harcoló katonákat, aztán elhatározta, hogy maga jár 
elöl jó példával. Ostromlétrát támasztottak a falnak, s Alexandrosz 
felfutott a mellvédre. Három testőre követte, de amikor még többen 
utánamentek, a létra eltört, és a négy férfi a falon rekedt. Ekkor, ahelyett 
hogy sietve visszavonult volna, Alexandrosz nagy haragra lobbant, és a 
falon belülre ugrott. Három emberével együtt ádáz küzdelmet vívtak a 


rájuk törő ellenséges csapattal, sikerült is leküzdeniük őket, de 
Alexandroszt nyílvessző találta mellbe, és összeesett. Az egyik testőr, 
Peukesztész odaállt a király teste elé, s Akhilleusz Trójából hozott 
pajzsával védte vezérét a további nyilaktól. A másik két testőr is 
megsebesült. A győzelemittas védők egyre közelebb húzódtak, hogy 
megöljék a királyt és csekély kíséretét. 

Ekkorra a falakon kívül szétfutott a hír, s a katonák kétségbeesve 
igyekeztek bejutni; faltörő kosokkal támadtak, lándzsákkal próbáltak rést 
ütni a vályogtégla falban. Végül a kapun keresztül hatoltak be. A katonák 
között elterjedt, hogy a király halott, erre teljesen megvadultak, és 
lemészárolták a város egész lakosságát. 

Alexandroszt visszavitték a táborba, ahol az orvosok megnézték 
sebeit. Életveszélyes sérülései voltak, s az orvosok attól féltek, hogy ha 
kivágják a mellvértet átütő nyilat, akkor a király meghal. Alexandrosz 
eszméleténél volt, és fogcsikorgatva, de nyersen utasította őket, hogy 
tegyék meg mégis. Végül egyikük, a Kósz szigetéről, híres orvoscsaládból 
származó Krisztobulosz mély lélegzetet vett, és belevágott. Ekkor , vér és 
levegő" jött a sebből - megsérült a tüdő. A király elvesztette eszméletét, 
Krisztobulosz pedig befedte a sebet, és a sebre tett lenmaglisztes 
kenőccsel sterilizálta környékét. Nagyon kockázatos beavatkozás volt. 

A szóbeszéd azonban, miszerint meghalt a király, végigsöpört az egész 
hadseregen. Végül azonban elállt a vérzés, s a király lázasan feküdt. Egy 
hét múlva Alexandrosz beleegyezett abba, hogy nyilvánosan mutatkozzék: 
lássák a katonák, hogy él. Lóra szállt, és fájdalmas mozdulattal integetett 
az egybegyűlt éljenző tömegnek. Még négy napig lábadozott, míg hajóra 
szállhatott, s a Rávi és Chenab folyó összefolyásához ment, ahol a fősereg 
ütötte fel táborát. Alexandrosz itt pihent addig, míg folytatni tudta az utat 
dél felé. Csak vasfizikumának köszönheti, hogy túlélte a sebesülést. Egy 
helyi, multán legenda azonban csavar egyet a történeten. Azt mondják, a 
király itt halt meg, és Multán vagy Uch városa alatt temették el. A görög 
felső hadvezetés azonban a legenda szerint nem merte felfedni a király 
halálának tényét a hadsereg előtt, attól tartván, hogy az expedíció itt, 
messzi idegenben feloszlik, ezért a király hasonmásával vezettették vissza 
a sereget Babilonba. Csábító elmélet, de kétségtelenül nem igaz, hogy a 
hódító Nagy Sándor sírját nem a Földközi-tenger déli partján, hanem 
valahol Dél-Pandzsáb pálmafái alatt kell keresni. 

Nem messze innen, dél felé, az Indus és a pandzsábi folyók 
összefolyásánál Alexandrosz, , reményét kifejezve, hogy világhíres várossá 
lesz", új várost és kikötőt alapított, mely az Alexandria az Indusnál (vagy 
más változatban: a Folyók Találkozásánál) nevet kapta. Multán városától 
dél felé, a nagy síkságon négyórányi autóútra van Uch Sharif (Szent Uch) 
ősi, vályogtéglából épített városa. Magas dombon áll, a 13. században 
Közép-Ázsiából ide érkezett szúfi szentek leszármazottainak kék 


mozaikcsempés szentélyeivel tarkított rizsföldek és pálmaligetek övezik. 
A város híres vallási és kulturális központ volt a középkorban. Régebben 
pontosan a folyók összefolyásánál terült el, a város alatt folyt a Chenab az 
Indusba. Most teljesen szárazon van, mert az Indus már innen 50 
kilométerrel távolabb folyik, más pandzsábi folyók pedig 20 kilométerre 
délre ömlenek bele. De Uch még mindig nagyon szép vidéki város; évi 
vásárán vándor énekesek, költők és szent emberek is megjelennek, akik 
még mindig őrzik az Indus-völgye mentén élt nagy szentek emlékét. Az 
óvárosra téglaházakkal zsúfolt utcák, festett falú szentélyekre aggatott 
zászlók, áldozati ajándékok jellemzők. Az egyik ilyen szentély előtt 
találkoztam a város genealógusával, aki a Próféta utódainak 
leszármazottait tartja számon; élénk tekintetű, szikár, hegyes szakállú, 
hatalmas turbános, kiváló ember. Higgadt, csendes beszédű. Nem kisebb 
személyiség ő, mint maga a város emlékezete. 

- Uch városának több neve is volt a régi időkben - mondta. - Jelenlegi 
neve magas helyet jelent, de amikor a muszlimok először jöttek ide, akkor 
még Iszkanderának vagy Eszkanderijának hívták, mert Alexandrosz járt 
itt. Hat hónapig időzött ezen a helyen, és felépített egy 10 kilométer 
kerületű várost. Nem ezen a részén Uchnak, hanem a keleti dombon. 

- Honnan tudja ezt? 

- Így írják az ősi könyvek; onnan jutott hozzánk a hagyomány. 

Később a Bokhara fogadó teraszán csarpojokon, könnyű indiai 
ágyakon ülve, zöld teát iszogatva néztük, hogy megy le a nap a pálmafák 
fölött. Gyönyörű hely, az egyik legszebb látvány a szubkontinensen. Még 
egy Alexandria, és még mindig kellemes itt élni. 

A görögök továbbhaladtak dél felé, a mai Szindh irányába, az égetően 
meleg hordaléksíkságra, mely mindig is az indiai muszlim kultúra 
központja volt. A görögök beszámolója szerint egyes helyeken az indus 15 
kilométeresnél is szélesebb volt. (Most " keskenyebb, mert 
duzzasztógátakat építettek rajta, és csatornákat alakítottak ki.) Egy 
szakaszon igyekeztünk követni a görögök útját a folyón. Az Indus alsó 
folyásánál a hajókból összeállított mithankoti pontonhídtól egészen 
Szeván városáig kecses mohanno csónakokat lehet látni. Vannak köztük 
harminc méter hosszúak is, lapos fenekűek, hatalmas vitorlájuk és 
kormánylapátjuk, díszesen faragott kabinjaik vannak. Az orrtőkét 
intarziával, tükör-, ón- és gyöngyház berakással díszítik, s a hajó teste 
visszatükrözi a csillogó vizet, mintha tükörfelületen siklanának a Szindh 
vidék álmos hőségében. A legénység alacsony kasztból származó 
mohanno férfiakból áll. A mai Pakisztánban egyre inkább háttérbe 
szorulnak. Hajóikon élnek. Szűkös megélhetésüket tűzifa-, gabona- és 
zöldségszállításból biztosítják. Ilyen hajókat már az Indus mentéről 
származó bronzkori pecséteken is ábrázoltak, és bár a görögök saját 
terveik szerint építettek hajókat az expedícióra, Arrianosz megemlíti, 


hogy számos helyi hajót is konfiskáltak, , melyek már régóta közlekedtek a 
folyón", s melyeknek kialakítása ideális volt az Indus sekélyebb részein és 
a gyakori zátonyok között való közlekedésre. (A hárompárevezős görög 
hajókat, melyeknek terveit megmutattam egy helyi hajóépítő mesternek, ő 
alkalmatlannak tartotta a folyami hajózásra. Jók lehettek a Földközi- 
tenger hullámain, de nem az Indus sekély vizén, ahol a hirtelen feltámadó 
erős szél egy szempillantás alatt partra sodorhatja az ilyen hajót. 
Pontosan ezt történt Alexandrosz ílottájával is.) 

Így hát Alexandroszhoz hasonlóan egy darabon mi is hajóval mentünk 
tovább az Induson. Muhammad és Mai Pathani hajójába szálltunk 
Szukkurnál, ahol a folyó Rohri ősi városa mellett sziklás szűkületen halad 
át. Nagy mogul erőd található itt, és a britek építette vasúti híd, mely egy 
festői hindu szigeti templom mellett halad el. A közelben vannak Alor 
romjai, ahol Alexandrosz a Muszikanosz király vendégszeretetét élvezte. 
Ez a vidék igencsak megnyerte Alexandrosz tetszését; azt mondták, ez 
India leggazdagabb vidéke. Éjszaka, miközben haladtunk is, az asszonyok 
a hajó mélyén agyaggal tapasztott tűzhelyen ételt főztek, a fedélzeten 
nagybátyáik, unokatestvéreik szúfi dalokat énekeltek, egy kéthúrú 
hangszerrel kísérték a dalokat, serpenyőn doboltak. Itt az Alexandrosz- 
hagyomány nem túl jelentős, de még mindig szólnak róla népmesék. Az 
egyik híres, 18. századi szúfi, Szacsal mesélt Alexandrosz-történeteket, 
köztük a következőt is, amit egyik éjjel, Szukkur közelében a hajón 
mondtak el nekem: 


Szikander elment egy misztikushoz, egy fakírhoz, és azt 
kérdezte tőle: , Mondd csak, igaz, hogy az egész világ csak 
fogalom, képzelgés?" A misztikus elvitte a folyó menti egyik 
fürdőlépcsőhöz. Mindketten levetkeztek, és belemerítkeztek a 
vízbe. , Most merülj egy pillanatra a víz alá" - mondta a fakír 
Alexandrosznak. A király ezt tette. Mit látott ebben a 
pillanatban? Elhagyta királyi tudatát; szegény emberként látta 
magát, körülötte számtalan éhező gyereke, s felesége éppoly 
nyomorult, mint ő maga, és a világ gondja rajtuk. Egy nap 
szörnyű katasztrófa érte őket... De Alexandrosz ekkor 
összerezzent, és egy szempillantás alatt megint a fürdőlépcsőnél 
találta magát, csöpögött róla a víz. A fakírról is. Alexandrosz 
nagyon elcsodálkozott. Szacsal így fejezi be a történetet: 
, Szikander azt hitte, sok év telt el, de csupán egy pillanat volt az 
egész." Ezért azt mondta: , Most már tudod, hogy csak fogalom, 
képzelgés vagy csupán." 


A Szacsal hagyományozta sztori késői változata olyan történeteknek, 
melyek valószínűleg megtörtént eseményeket örökítenek meg. Taxilában 


Alexandrosz találkozott egy szent emberrel, Kalianával, aki önként, 
kíváncsiságból csatlakozott hozzá, s egészen Babilonig kísérte, ahol végül 
feláldozta magát; önként lépett a halottégető máglyára, mikor megtudta, 
hogy gyógyíthatatlan betegségben szenved. Alexandrosznak nyilván volt 
lehetősége megtárgyalni a mai indiai filozófiában is fellelhető szkeptikus, 
racionalista és materialista irányzatok kérdéseit; és könnyen lehet, hogy 
felfedezte azoknak a korai görög gondolkodással való meglepő 
hasonlóságát is. Például azt a feltételezést, miszerint létezik egy általános 
természeti törvény a világegyetemben, amit még Alexandrosz sem 
változtathat vagy szeghet meg. 

Kilenc hónapig tartott az utazás a folyón. A makedón sereg gyakran 
igen heves ellenállással találkozott. Muszikanosz király, aki előzőleg 
látszólag behódolt Alexandrosznak, csak időt akart nyerni, és amint a 
makedónok továbbmentek, ellenállást szervezett. Erre a makedónok 
visszafordultak, seregét legyőzték, és a királyt keresztre feszítették saját 
citadellájában, Alorban. Muszikanosz földjének déli részét ádáz büntető 
hadjáratok dúlták fel. Egy ókori forrás szerint 80 000 indiait öltek meg az 
Indus alsó folyásánál. Akármi legyen is a konkrét szám, nyilván hatalmas 
áldozattal fizettek a legyőzöttek. A görögöket felettébb meglepte a 
bennszülöttek ellenállásának hevessége, különösen a felkelést vezető 
brahminok, az arisztokrata harcosok ellenállása. Így az elfogott 
brahminokat mind megölték. (A királlyal együtt a brahmin tanácsadókat 
is keresztre feszítették.) Egy híres történet szerint Alexandrosz kérdést 
intéz néhány, kivégzés előtt álló brahminhoz; válaszuk bölcsessége 
megmentette életüket. A történet későbbi, de lehet benne igazság, mert a 
görögöket megragadták az indiaiak életének számukra szenzációs elemei, 
a kígyóbűvölők, a meztelen fakírok, a hindu özvegyek önkéntes 
máglyahalála férjük hamvasztásán. Ezeket a korabeli görögök olyan 
érdekesen írják le, mint a mai útikönyvírók. 

Plutarkhosz szerint azonban csak egyetlen bölcs szólalt meg, és ő is 
azt mondta: , Miért jött Alexandrosz a messzi Indiába?" 


A DÉLI ÓCEFÁNNÁL 


Időszámításunk előtt 326 nyarán Alexandrosz megérkezett Patalába (a 
mai Haidarábád). Akkor itt volt az Indus deltájának csúcsa. A modern 
kutatások kimutatták, hogy a folyó deltája feltöltődött itt a görögök ideje 
óta. Alexandrosz ílottabázist alakított ki Patalában, és innen expedíciókat 
vezetett a folyó mindkét ágán. A keleti ágban, ahol most a Kach környéki 
Rann sós mocsara van, nyílt vízre ért. Ezen a terület ma már csak a 
monszunesők idején áll víz. Itt, Kach vidékén, Lakhpat ősi városánál 
szállhatott partra, Rampur környékén, nyilván kikötőt keresve. 


Aztán a nyugati ágon lehajózva a mai latta környékén érhette el a 
tengert, majd délnek hajózott, messze a nyílt vízre, ahonnan már nem 
látták a földet, ott pedig bikát áldozott az isteneknek, hogy indiai 
hadjáratának végét jelezze. Amikor ismét partra szállt egy kis szigeten, 
ahol oltárokat emeltetett az Óceánnak és a Földnek. Ezeknek az áldozati 
oltároknak a másolatai Yorkban találhatók, egy Traianus császár korabeli 
utazó állíttatta őket áldozati ajándékként. Az oltárokat megemlékezésül 
állították azért, mert Alexandrosz elindult a világ végétől, majd visszatért 
a civilizációba. A Yorkban talált táblákról pontosan tudhatjuk, mit írtak az 
oltárra: OKEANOSNAK ÉS THETHYSNEK. 

A ,tengerben levő sziget" helyét nem sikerült azonosítani, bár már 
minden bizonnyal jócskán a szárazföld belsejében fekszik, valahol a delta 
sókérges síkságán, Tattától délre, a Haidarábád-Karacsi út mentén. Egy 
balzsamos kora nyári estén Karacsiból mentem ki erre a területre egy 
francia régésznővel, Monigue Kervrannal. Monigue számos ásatást 
vezetett már a nagy közel-keleti lelőhelyeken (ő találta meg Szúzában 
Dareiosz gyönyörű, egyiptomi stílusú szobrát), és éppen az Indus 
deltájában kutatott. Ha valaki, ő tudja, hol lehetett az elveszett sziget. 
Oxfordi tanárom, Hugh Lambrick, aki népszámlálási biztos volt ezen a 
területen, Szindben, a szigetet a mai Aban Sah-heggyel azonosítja. De 
Monigue-nak még Lambrick útmutatásai és a részletes India-térképek 
birtokában sem sikerült ilyen nevű hegyet találnia, és azon gondolkodott, 
nem tévedett-e Lambrick. Közben először sikerült feltérképeznie, milyen 
lehetett a delta a görögök idejében. Ami ennél is nagyobb siker, hogy 
azonosította azokat a helyeket, ahol a görög flotta a folyó nyugati ágában 
lehorgonyzott. 

Alexandrosz admirálisa, Nearkhosz hajónaplójának felhasználásával 
(amit Arrianosz közöl külön, Indíca című könyvében) Monigue végig tudta 
követni a flotta haladását az Indus régi medrében, mely Gudzso közelében 
lapos síkságra ér. Ez most sós síkság, tövises cserjével és elefántfűvel 
benőtt vidék. Egykor itt ért a folyó a nyílt óceánba. Nearkhosz szerint itt 
megálltak egy helyen, amit , Alexandrosz öblé"-nek neveztek el. Monigue 
szerint ez a Tharro-sziget, nem messze a Karacsi-Tatta úttól. Itt málló 
sziklák, feliszapolódott öblök és jól védett horgonyzóhely van a korábbi 
sziget és a régi part között. Ráadásul 10 méterre a régi parttól középkori 
muszlim sírok találhatók, és egy 6. századi, gyönyörű, aranyszínű 
kövekből rakott hindu templom. A helyi muszlimok még mindig 
emlegetnek egy az Indus elveszett ága mentén haladó régi hindu 
zarándokutat. 

Nearkhosz hajónaplója szerint huszonhárom napig maradtak itt a 
szigeten, és falakkal erősítették meg. Arról is beszámol, hogy emberei 
először ettek osztrigát azóta, hogy elhagyták a Földközi-tenger vidékét. 
Nagy nehezen felkapaszkodunk a meredek sziklákon. A szikla tetején két 


terméskő védfal nyomai láthatók, és a terepen szétszórva rengeteg 
osztrigahéj. Mivel az osztrigahéj a régészek tapasztalatai szerint szinte 
elpusztíthatatlan s mint mészhéjú rákféle a muzulmánok számára tiltott 
étel, könnyen lehet, hogy ez a nagy mennyiségű osztrigahéj a Nearkhosz 
leírta lakoma maradéka. A kopott, de még mindig fényes héjakat felvéve a 
, sziget" talajáról, az a furcsa, hátborzongató érzésem támadt, hogy senki 
sem bolygatta ezt a földet i. e. 325 óta, amikor Nearkhosz kikötött itt. 
Csak a tenger húzódott hátrébb. 

De hol lehetett a kis sziget, ahol Alexandrosz a két oltárt emelte? A 
Tharro szikláin állva, napnyugatkor szétnézve, lapos tetejű magaslatot 
pillantottunk meg, egy másik korábbi szigetet, alig egy kilométerrel 
távolabb. Két sas körözött fölötte. (Alexandrosz ezt nagyon jó ómennek 
vette — volna!) Miközben  mimózaligeten, elefántfüvek — között 
odagyalogoltunk, vezetőnk, egy helyi rendőr elmondott nekünk egy 
történetet. Ezt a kisebb sziklát, mondta, régebben Hajónak hívták; a helyi 
legenda szerint egy szent ember élt ezen a helyen, aki visszavert egy 
nagy tengeri inváziót: ,Sok hajó jött, de a szent ember Istenhez 
imádkozott, és a hajók kővé változtak. Ez is egy olyan kővé vált hajó." 

A sziget a torkolat előtt feküdt. Kétszáz méter hosszú, oldalát réges- 
régi hullámok koptatták. A tetején muzulmán sírok, amilyeneket gyakran 
találni jelentős ősi helyszíneken, de egy nagy királykobrán kívül a 
sziklának más lakója nem volt. A szikla szélére ültünk, néztünk napnyugat 
felé; Nearkhosznak erről a hazafelé vezető út iránya jutott eszébe. 
Monigue törte meg csendes merengésemet. 

- Ez az utolsó egykori szárazulat. Innen délre egészen biztosan tenger 
volt a görögök idejében. Ha a görögök a folyó nyugati ágán jöttek le, 
akkor bizonyosan ez volt az utolsó sziget. 

Miután kihajózott a nyílt tengerre, hogy a saját szemével győződjön 
meg arról, hogy nincs több szárazföld, Alexandrosz erre a sziklás 
fennsíkra térhetett vissza, itt emeltethetett oltárt a Földnek és az 
Óceánnak. 

Amint a nap vörös korongja eltűnt a horizonton, megbontottam egy 
kicsit a földet a muszlim sírkövek mellett, de nem találtam jelét, hogy 
antik köveket használtak volna fel újra. Az oltárok az anabaszisz, az 
ország belseje felé vezető hadjárat végét jelölték; hasonló oltárokat 
hagyott Alexandrosz a Dardanelláknál, Közép-Ázsiában a Legtávolabbi 
Alexandriánál és a Beasz folyónál is. Eljött a nosztosz, vagyis a hazatérés 
ideje. 


HATODIK RÉSZ 


NOSZTOI: A HAZATÉRÉSEK 
PAKISZTÁN, IRÁN ÉS IRAK 
I. E. 326-325 


A Makran-sivatagon át; a szúzai menyegző; összeesküvés Opisznál; 
Nemeszisz, a bosszúálló sors; , Így végződik..."; Héphaisztión halála; 
elbúcsúzunk Babilonnál; Alexandrosz utolsó napjai; Alexandrosz halála 
után; Alexandrosz küldetése; mi lenne, ha Nagy Sándor élne? 


Az Óceánnak és Földnek állított oltárok jelentették a nagy expedíció 
határvonalát. Azon az őszön Alexandrosz hadserege Karacsi környékéről 
indult a hosszú útra Babilonba, az akkori világ közepébe. Kratérosz még 
három falanxbrigádot, 10 000 embert, már leszerelt veteránokat sorozott 
be, és a többi egységgel együtt - körülbelül 20 000 emberrel és 200 
elefánttal - az Indus völgyéből a Bolan-hágón át Perzsiába ment. Úgy 
tűnik, minden különösebb nehézség nélkül sikerült megtenniük az utat. 
Alexandrosz esetében azonban ez másképp alakult. 

Alexandrosz úgy döntött, hogy a főerőt a mai Irán és Pakisztán Arab- 
tenger menti partvidékén húzódó, igen barátságtalan Makran-sivatagon 
át vezeti nyugatra. Az, hogy mennyi embere volt, vita tárgya. A becslések 
között a legnagyobb szám 80 000 gyalogost és 18 000 lovast említ, plusz 
hatalmas poggyászrakományt és ismeretlen számú nem harcoló kíséretet, 
akiknek számát egyes források ötvenezerre teszik. Ezek szinte 
hihetetlenül nagy számok, de egészen biztosan hatalmas sereg hagyta el 
Indiát. 

Azt, hogy pontosan mi történt ezután, már sosem fogjuk megtudni. A 
kitűzött célig, a dél-iráni Bampur városába, Karacsiból körülbelül 1000 
kilométer volt az út. Az út első fele a part mentén, a hinduk egyik szent 
helye, Hingol mellett vezet, s a szárazföld belseje, Bela felé viszonylag 
sík. Azon túl igen szélsőséges terepviszonyok következnek. A levegőből jól 
látható, milyen szörnyű vidék: hosszú, csipkézett hegynyúlványok, kopár 
kősivatag. Az Iránba vezető fő útvonal azonban jól kijelölt, minden 
bizonnyal kevésbé fárasztó út lehetett; a Makran-sivatag közepén és a 
partvidéken, a Kech folyó mentén haladt Turbatba. 

De Alexandrosznak még Turbat előtt súlyos problémákkal kellett 
szembenéznie. A Kech folyó völgye a téli időszakban hírhedten 
árvízveszélyes, az áradat egyik pillanatról a másira, előjel nélkül tör a 
vidékre. Még ma is elég gyakori, hogy óvatlan utazók járműveikben 


fulladnak meg átkelés közben; a folyó száraz medrében felelőtlenül 
letáborozókat sodor el a víz. Nem sokkal azelőtt, hogy odaértünk, két 
francia turista fulladt meg emiatt. ,Ne verjetek sátrat a folyómederben! - 
figyelmeztettek a helyi, balucsi nomádok. - Néha olyan széles, hogy észre 
sem veszitek, hogy mederben vagytok. A nagy áradások előtt van még egy 
félórányi időtök a menekülésre. Ha tudjátok, milyen hangra kell figyelni, 
meghalljátok." Nem is olyan régen egész falvakat sodort el a folyó. Ez 
történt Alexandrosz hadseregével is. Az egyik éjjel hatalmas áradat mosta 
el a tábort; a poggyász nagy része tönkrement; a nem harcoló kíséretből 
számosan odavesztek, a hadsereg fegyvereinek és ostromgépeinek egy 
része is elveszett. De a legrosszabb csak ezután következett. 


A MAKRAN-SIVATAGON ÁT 


Turbat termékeny, kiterjedt oázisánál Alexandrosz lélegzetnyi pihenőhöz 
jutott, édesvizet talált, datolyával és gabonával tölthette fel a hadsereg 
készleteit. Francia régészek itt, a nyugat felé vezető út mentén ásták ki a 
festői szépségű Mir Kalat erődöt és a hozzá tartozó települést. A nagy 
domb tetejéről jól látható, hogy az út egyenesen, Irán felé vezet. De 
Alexandrosz valami okból nem a járt utat választotta. Délnek, a tenger 
felé indult. Hogy miért, az nagy titok. A Turbattól Paszniig vezető út a 
part mentén nem túl hosszú, 140 kilométer, de rettenetesen nehéz 
terepen vezet keresztül: málló hegyek, szörnyen forró kavicssivatag, 
növényzetnek semmi nyoma. Négykerék-meghajtású terepjáróval tizenkét 
órába telt, míg átjutottunk rajta (közben megálltunk filmezni). Alig volt 
víz, csak egy jó forrást találtunk 40 kilométer után. Az út egy szakaszán 
megkértem helyi vezetőnket, vezesse a kocsikat a kopár hegyeken átvágó 
ősi karavánútra. Ezeket az utakat még mindig használják a balucsi 
nomádok és a csempészek, de nyomvonala alig volt látható, halvány 
benyomódás a sivár, agyagpalás, kavicsos talajon. 

Miért erre jött Alexandrosz? Mit keresett itt? Az egész hadsereg erre 
vonult, vagy csak Alexandrosz és a sereg egy része? Nem tudjuk. A 
legújabb magyarázatok szerint a fÍlotta miatt került errefelé. Az érvelés 
szerint Nearkhosz a hajóhaddal a Perzsa-öböl felé tartott, és Alexandrosz 
attól félt, hogy étel és víz nélkül bajba kerülhetnek. Annyira aggódott 
készleteik miatt, hogy a parton kutakat ásatott, és kapcsolatot akart 
tartani a hajókkal. Valószínűbb lehet azonban, hogy Alexandrosz hosszú 
távú terve az volt, hogy tengeri kapcsolatot épít ki indiai birodalma és a 
Perzsa-öböl között. Ehhez kikötőket kellett létesíteni, kutakat fúrni, így 
lehetséges, hogy a tengerparti menetelés felderítési célból történt: lehet-e 
kolóniákat elhelyezni a vidéken. Ha ez volt a letérés oka, Alexandrosz 
bizonyára hamar csalódott. 


A flottával sem sikerült találkoznia. De ekkor, ahelyett hogy 
visszafordultak volna arra, amerről jöttek, előremeneteltek a part mentén 
egészen Gvadarig. Ezt az utat tapasztalt tevehajcsárok szerint karavánnal 
három nap és három éjszaka alatt lehet megtenni, de egy hadseregnek 
biztosan tovább tarthatott. Ugyanezen források szerint Gvadartól újabb 
négy nap és négy éjszaka az iráni határ; onnan még egy hét a Bannpur- 
völgy. De Alexandrosz valahol elszámította magát. Seregének súlyos 
nehézségekkel kellett szembenéznie, elfogyott a vizük, és nem találtak 
forrást az úton. A hőség és a szomjúság okozta szenvedés 
elviselhetetlenné vált; ókori forrásaink szörnyű veszteségekről szólnak, 
különösen a nem harcoló emberek között. Arrianosz szerint az utazásnak 
ezen a szakaszán Alexandrosz a , legnemesebb gesztust" tette. Bár maga 
is nagyon kimerült volt a szomjúságtól, egy sisaknyi értékes vizet emberei 
előtt a homokra öntött - nem ivott, ha embereinek nem jutott. 

Saját  tapasztalatunkból is sejtjük, min mehettek keresztül. 
Alexandrosz nyomában Paszni településnél csatlakoztunk egy Gvadarba 
tartó tevekaravánhoz. Az első nap az égető forróságban a tengerpart 
mentén haladtunk. Sehol egy árnyék. Aztán magas dűnék közé értünk, a 
süppedő talajon nagyon nehezen haladtunk. A nyílt sivatagban vertünk 
tábort, az éjszakai, csillagos ég alatt vacsorára megfőztünk egy kecskét. 
Másnap kibírhatatlan sós sivatagba értünk, szélén holdbéli meredélyek, 
hegyperemek, melyek mintha visszaverték volna ránk a nagy hőséget. Az 
út kilométereken át zord sós pusztaságon, aztán a töredezett 
hegynyúlványokon vezetett át, majd úgy 100 kilométer után 
valószerűtlen, holdbéli tájra értünk: fehér porral borított, mállott sziklák, 
mintha havazott volna. Végül a gigantikus természetes sziklakibúvásnál, 
Sur Bandarnál kiértünk a tengerhez: néhány szalmakunyhó, a kikötőben 
több száz kis halászhajó horgonyoz, szamárfogatokra pakolják a kifogott 
halat. A görögök ezt , a halevők földjé"-nek nevezték. 

Vittünk magunkkal vizet, mivel Paszni és Gvadar között egyáltalán 
nem lehet vizet találni, de elszámítottuk a menettávolságot, és egyszer 
előfordult, hogy este ettünk utoljára, és legközelebb csak másnap 
éjféltájt. Szerencsére volt elég vizünk, amivel végigmehettünk 
expedíciónk e rövid szakaszán, de el tudtuk képzelni, min mehettek 
keresztül a görögök. Az, hogy miért erre jöttek, még mindig rejtély. Vajon 
olyan súlyos volt a baj, mint ókori szövegeinkben írva van? Vagy 
szándékosan dramatizálták ezeket, csak az otthoniak kedvéért, s úgy 
állították be, mint a világhódító utolsó, magával a természettel vívott nagy 
ütközetét? 

A Makran-sivatagba lépésük után hatvan nappal érkeztek meg az iráni 
Bampur városába. Alexandrosz propagandistái a hősies kitartás nagy 
tettének állították be a Makran-sivatagon történt átkelést, s azt 
hangsúlyozták, milyen bátor és önfeláldozó volt Alexandrosz a 


szenvedések közepette. Azt azonban nem mondják a források, hogy a 
szenvedéseket esetleg a vezető meggondolatlansága hozta rájuk. Az 
igazság talán már sosem fog kiderülni. Ám amint Pasznitól nyugatra a 
tűző nap alatt tevéinkkel vánszorogtunk, az a tudat alatti gondolatom 
támadt, hogy Alexandrosz így akarta megbüntetni hadseregét, mert nem 
követték őt a Beasz folyón túlra. Lehetetlen? Alexandrosz furcsa, 
hátborzongató lelkiállapotát a forrásokból megismerve ebben én nem 
lennék olyan biztos. 

Itt is a fáradhatatlan Stein Aurél követte Alexandrosz nyomait. 
Gvadartól Irán déli részén át, egészen a mai 13-as autópályáig, 
Iránsahrig, aztán nyugatra fordult a régi út mentén Bampurig, onnan 
Szisztán kietlen vidékén át Kahnug közelébe, Szalmuszig, a Tepe Jahia 
dombig. Későbbi történetek szerint a fáradt csapatnak Alexandrosz hét 
nap pihenőt engedélyezett ezen a termékeny vidéken, s ezt az időt 
orgiába fúló, tobzódó, dionüszoszi mulatságokkal töltötték. 

Plutarkhosz ezzel kapcsolatban igen érdekes történetet mesél, 
miszerint Alexandrosz és magas rangú tisztek egy nagy szekéren utaztak, 
furcsa jelmezekben, merev részegen. Mint már annyiszor Alexandrosszal 
kapcsolatban, ezt a történetet is kihagyták a Brit Birodalom úriember 
tudósai, mint nagy emberhez, hadvezérhez és úrhoz nem méltó s ezért 
valószínűtlen eseményt. Nem tudták elfogadni, hogy a féktelen 
temperamentumú, az ivászat, a szexuális szabadosság és az erőszak iránt 
oly nagyon lelkesedő makedón tisztek annyira mások voltak, mint a 
magániskolákban klasszikusokon nevelkedett brit generálisok. Nem 
hagyhatták, hogy a csodálva tisztelt homéroszi hősök példájára cselekvők 
annyira mások legyenek, mint ők. Ám a makedónokhoz hasonló kemény, 
szívós embereket ritkán hordott hátán a föld. De ők másként értelmezték 
Homéroszt. Nekünk, akik kénytelenek voltunk szembesülni egyes modern 
kori diktátorok, például Mao Ce-tung magánéletének ízlés- és 
gátlástalanságával, nincs okunk nem elhinni az Alexandrosz életéről szóló 
hasonló történeteket. De mi lehetett a görögök féktelen kicsapongásának 
oka? Vajon azért rendeztek nagy mulatságokat, mert azt hitték, túl 
vannak a nehezén? Vagy azért, mert Alexandrosz érezhette, hogy csillaga 
leáldozott? 

A sereg megfelelően feltöltött készletekkel levonult a Hormuzi- 
szoroshoz, a mai Bandar-Abbász közelébe. Itt Alexandrosz viszontlátta 
Nearkhoszt, melyről a flottaparancsnok naplója alapján Arrianosz számol 
be. Nearkhosz, a napégette, szakállas, hosszú hajú férfi a sovány koszt 
miatt nagyon lefogyott. Amikor Alexandrosz meglátta, könnyekben tört ki. 
,Hol van a flotta? Csak te maradtál?" Aztán megtudta a csodálatos hírt, 
miszerint a fÍlotta a hadsereggel ellentétben sértetlenül, veszteségek 
nélkül elérte célját. Ez az adott időben és körülmények közt jelentős 


eredménynek és felfedezésnek számított. Nearkhosz ott ült Alexandrosz 
mellett halálos ágyán, és újra és újra elmesélte a történetet. 

324 januárjában Alexandrosz elindult  expedíciójának utolsó 
szakaszára, a 800 kilométer távolságban levő Perszepoliszba. Észak felé, 
Szirdzsanig a mai út vonalán haladhatott; onnan nyugatra fordultak a 
Neirizbe vezető régi, kisebb forgalmú úton, onnan pedig Perszepoliszba 
és Paszargadaiba mentek. Egyes források szerint Perszepolisz felégetett 
romjai láttán Alexandrosz már sajnálta korábbi tettét. 


A SZÚZAI MENYEGZŐ 


324 februárjának végén, hat évvel azután, hogy onnan keleti hadjáratára 
indult, Alexandrosz ismét Szúzába érkezett. Hamarosan nyugtalanság 
ébredt a tisztek és a legénység körében is. A háborgás oka az egyre 
növekvő mértékű elkeletiesedés, az új, perzsa csapatoknak való kedvezés, 
a perzsa szokások és viselet átvétele és Alexandrosz egyre növekvő 
despotizmusa volt. Ekkorra Alexandroszt a cimborák és hízelgők szűk, 
kiváltságos köre vette körül, s ezért igen magabiztos maradt. Makedónia 
régen elfelejtődött. Alexandrosz világának központja lélektani és politikai 
értelemben is Babilon lett. Semmi jelét nem mutatta, hogy fontolgatná a 
Görögországba való visszatérést. Új világ s egy Babilon felé kúszó 
szörnyeteg volt születőben. 

Mindez a szúzai palota nagy fogadótermében rendezett pompás 
tömegesküvőben érte el csúcspontját, ahol körülbelül nyolcvan-száz 
makedón tiszt perzsa és méd lányokat vett feleségül, perzsa rítus szerint. 
Alexandrosz és Héphaisztión Dareiosz lányait vették nőül, akik még 
Isszosznál kerültek a királyi sátorba, és görög nevelést kaptak. Tízezer 
katonát is erre kényszerítettek; tudatos kísérlet volt ez arra, ahogy 
mondták, hogy a két nép kapcsolatát szorosabbra fűzzék. (Valószínűbb 
azonban, hogy új uralkodó osztályt teremtsenek Perzsiában, olyanokat, 
akik ide, és nem Makedóniához kötődnek. A tömeges esküvőről még most 
is keserűen nyilatkoznak a zoroasztriánusok Iránban, ahol úgy tartják: 
, Alexandrosz akaratuk ellenére kényszerítette férjhez lányainkat".) 
Becslések szerint az expedíció ideje alatt a hadifogoly nők 10 000 
gyermeknek adtak életet. 

Alexandrosz legkedvesebb barátja, Héphaisztión azonban egyre 
népszerűtlenebb lett. Soha nem gyűlölték még ennyire. Az ő számára 
hozták létre a nagyvezéri posztot. A pártfogás, a kivételezés és a 
megvesztegetés terén nem ismert határt. Ő volt a birodalom második 
leghatalmasabb embere, Alexandrosz valószínű utóda, ezért különösen az 
idősebb makedón tisztek gyűlölték. Alexandrosz azzal igyekezett elvenni a 
békétlenkedés élét, hogy kifizette 10 000 veterán járandóságát, és 
hazaküldte őket. Úgy tartotta, jobb megszabadulni tőlük, mintsem 


megpróbálja más belátásra bírni az elégedetlenkedőket. Ezzel egy időben 
levelet küldött a görög városállamok szövetségének, a görög ligának, 
melyben bejelentette igényét, hogy istenként ismerjék el. (E gesztus 
gúnyolódást, félelmet és megvetést váltott ki Athénban.) 

Az idő kegyetlenül, haladt előre. 324 februárjában Alexandrosz 
elhagyta Szúzát, és Dél-Irakba ment, ahol a Perzsa-öböl csúcsánál új 
várost, új Alexandriát alapított. Aztán csáklyás, evezős hajón felvitette 
magát az Eufráteszen, a , nagy babiloni ingoványon" át, melyet 1991 után 
Szaddám Huszein lecsapoltatott és kiszáríttatott. Alexandrosz elhajózott 
az ősi Ur városa mellett, melynek környékén Nabú-kudurriuszur király és 
az utolsó babiloni dinasztia sírjai magasodtak. (A széljárta sivatagban az 
egyik, csillag alakú, égetett téglából rakott síremlék még mindig 30 
méterre magasodik Uruk város hatalmas rommezejével szemben. Az ősi 
babiloni város Alexandrosz utódainak idején görög polisz volt.) 

Babilon északi részén, Opisznál a hadsereg újra fellázadt, s ezt a 
lázadást alig sikerült leverni. A hosszú ideje szolgáló veteránjaival való 
dühödt veszekedés hatására Alexandrosz azzal fenyegetőzött, hogy új 
hadsereget szervez, melybe csak irániakat toboroz. A keserű szóváltás 
régi sebeket tépett fel. , Ha nem lennének a régi, kipróbált katonák, mint 
Arrhaideosz, még mindig Halikarnasszosz előtt rostokolnál!" - üvöltötte 
valaki a katonák közül. Alexandrosz erre ott, a nyilvános gyűlésen 
leugrott az emelvényről, kiemelte onnan azokat, akiket megjegyzett 
magának szájaskodásuk miatt, és azonnali kivégzésre ítélte őket. A nyár 
közepén még mindig forrongott az elégedetlenség. Alexandrosz ekkor a 
Szúzai-síkság  forrósága elől  Biszitun városán át  Hamadánba 
(Ekbatanába), a Nagy Király nyári rezidenciájába vonult. Itt teljesedett be 
a sorsa. 

Ókori forrásaink azt írják, hogy ekkorra a hadseregben egyre 
nyomasztóbb és széthúzóbb lett a hangulat. Ránk maradt egy korabeli 
szövegtöredék, mely bepillantást enged Alexandrosz lelkiállapotába. A 
szöveget Alexandrosz titkára, Kardiai Eumenész írta (bár az, hogy 
Eumenész miért írt ilyen szöveget, találgatásokra ad okot). A töredék 
októberben keletkezett. Alexandrosz utazott, talán a  Biszituntól 
Hamadánig tartó hétnapos úton lehetett: 


A hónap hetedik napján Eumeosszal ittak; a hatodik napon ivás 
után aludt, csak annyi időre volt ébren, míg megbeszélte 
parancsnokaival a következő napi menetelés részleteit: azt 
mondta, korán kell indulni. A hetedik napon Perdikkasszal 
mulatozott, és megrészegedett, olyannyira, hogy a nyolcadik 
napot átaludta. A hónap tizenötödik napján ugyanígy italozott, 
és kihagyta, átaludta a következő napot, ahogy nagy ivászatok 
után szokása volt. Huszonnegyedikén Bagoasszal vacsorált 


[valószínűleg egy szép perzsa eunuchhal, akivel a király intim 
viszonyt ápolt]. Bagoasz háza egymérföldnyire volt a palotától 
Inyilvánvalóan már Ekbatanábanl; itt huszonhatodikáig pihent 
[azután az ivászat után két napig aludt]. Ebből két dologra lehet 
következtetni: vagy maga Alexandrosz tett kárt magában azzal, 
hogy a hónap oly sok napját töltötte italozással, vagy azok, akik 
ezt írták róla, köztük Ititkára] a kardiai Eumenész, hazudnak. 
Aelianus 


Ezt a helyzetet más források is megerősítik, némelyik szerint elképesztő 
ivóversenyeket rendeztek. Az egyik ilyen versenyt követően Alexandrosz 
számos közeli barátja meghalt. A király ekkor már legalább annyit volt 
részeg, mint józan, az ivászatok után egyre gyakrabban és hosszabb ideig 
aludt. Mint Plutarkhosz írja: , Miután az ivásnak vége volt, megfürdött, és 
gyakran másnap délig aludt; néha egész nap nem ébredt fel." Ezek az 
információk Alexandrosz belső köreiből való emberek bizalmas 
megjegyzései, akik feljegyezték a király utolsó évének eseményeit, és 
minden bizonnyal igazak. Nem olyan emberről szólnak, aki sokat tesz 
testi erejének megőrzése érdekében, és nem is olyanról, aki irányítani 
képes a sorsát. Orvosai biztosan nagyon aggódtak. Miután saját 
szervezetével éveken át olyan mostohán bánt, a király megalomániáját és 
mániás depresszióra való hajlamát most az ital és az alkoholos pszichózis 
is gerjesztette. Mélyen gyökerező bizonytalansága sohasem, még hatalma 
teljén sem csillapodott; sőt, okkal hihetjük, hogy a hatalomtól csak 
fokozódott. 


NEMESZISZ: , ÍGY MÚLIK EL..." 


Ekbatana a végkifejlet helyszíne. Ez az a város, ahol Alexandrosz titkos 
szervezése és rendelése szerint megölték Parmeniónt, apja, Philipposz 
király legfőbb segítőjét. (Még mindig voltak a seregben a régi gárdából 
olyanok, akik ezt nem felejtették el.) Ekbatana, Perzsia legmagasabban, 
2000 méteres tengerszint feletti magasságban levő városa a Közép- 
Ázsiából a Földközi-tenger vidékére vezető út, a későbbi Selyemút mellett 
volt. Az ókori szerzők fantasztikusan gyönyörű városról, ezüsttetejű 
templomokról, aranyozott cédrusfa  oszlopú  palotákról, masszív 
városfalakról és gyönyörű kertekről írnak. A sors vagy ellenségei október- 
novemberben itt fordultak Alexandrosz ellen. 

A viszálykodás folytatódott, majd hatalmas lakomákat és atlétikai 
versenyeket rendeztek a városon kívüli katonai táborban; aztán nagy 
ivászat vette kezdetét, ami után Héphaisztión, mivel , mértéktelenül" és 
, nem helyénvaló módon" ivott, megbetegedett. (Ezek után nem igazán 
tudjuk, mi számít nem helyénvaló módú ivásnak.) Nem tartotta be orvosai 


utasítását, és továbbra is ivott. Alexandrosz még vissza sem ért a 
játékokról, Héphaisztión már halott volt. A király fájdalma nem ismert 
határokat: mély gyásza gyerekkori élményekből, homéroszi hősöket 
utánzó ifjúi versengésből táplálkozott. Alexandrosz egy napon és egy 
éjszakán át Héphaisztión testére borulva feküdt, sírva gyászolta barátját. 
Levágta a haját, ahogy az Iliász szerint a hős Akhilleusz is tette, amikor 
szeretett barátja, Patroklosz meghalt. A lovak farkát és sörényét is 
lenyírták. A szerencsétlen orvost, Glaukoszt keresztre feszítették. Az 
orvosok istenének, Aszklépiosznak ekbatanai templomát lerombolták 
(még az isteneknek is bűnhődniük kellett). 

Mit jelent ez? Kétségtelen, hogy Alexandrosz arra a szövegrészre 
emlékezett, amit Homérosznál az Iliászban Akhilleusz mond: ,, ...mégis, 
mit használ, hisz a drága barát oda van már, / Patroklosz, kit a többi fölött 
legtöbbre becsültem, / s mint magamat; ..." Alexandrosz ismerhette talán 
Aiszkhülosz változatát is, amely Akhilleusz és Patroklosz viszonyát 
erotikus szenvedélytől fűtött, igen személyes kapcsolatnak írja le. Talán 
éppen Aiszkhülosz Akhilleusza mutatja meg legpontosabban Alexandrosz 
és Héphaisztión valódi kapcsolatát: , Értem sírjatok élők, ne a holtért, én 
vagyok az, akinek mindene elveszett [...] mondanom nem szégyen l[l[...] 
Nem számított neked, ó, csókokért háládatlan, ahogy szűzen felszenteltük 
combjainkat [...] és vággyal egybefonódtak." 

Nem tudjuk pontosan, milyen viszony volt Alexandrosz és 
Héphaisztión között, de talán Aiszkhülosz fenti sorai hűen mutatják, 
hogyan érezhetett a király barátja iránt. Legvalószínűbb, hogy 
homoerotikus férfibarátságban éltek. Gyerekkoruk játékai, a homéroszi 
hősök epikus történetei váltak valósággá, hiszen Héphaisztión is igazi hős 
volt. A hosszú dicstelen, illetve a rövid, de dicső élet közti választást már 
régen eldöntötték. És Alexandrosz alteregója most halott. 

Hatalmas, ötszintű halotti máglyát terveztek  Héphaisztiónnak 
Babilonban. Az aranyló sasokkal és kígyókkal díszített, lobogó zászlókkal, 
életnagyságúnál nagyobb katonaszobrokkal s 240 aranyozott szoborral 
ékesített máglya 10 000 talentumba kerülhetett. Alexandrosz elküldetett 
Szívába is, hogy megkérdezze, lehet-e Héphaisztiónt istenként tisztelni. 
Ám Amonnak ez már túl sok volt, így udvariasan, de nagyon határozottan 
nemet mondott. (Azt üzente: éppen elegendő lesz a hőskultusz.) A 
hekatombára, száz állat feláldozására sosem került sor, ám a halotti 
máglya maradványait régészek feltárták Babilon északkeleti részén. Az 
égett törmelékkel borított nagy téglaalapzatot a görög színház közelében 
találták meg, a város egy nyitott területén, ahova a görög időkben az 
építési törmeléket hordták. Ez a hely most a Szaddám Huszein 
megalomániás terveként rekonstruált város zsúfolt nyomornegyede. Jól 
illene a történethez, ha itt lenne Héphaisztión végső nyughelye. A 
történet egyik legszimpatikusabb karaktere,  Héphaisztión iránt 


Alexandrosz nem szűnő szeretetet táplált. Egy forrás szerint ennek oka 
egyszerű. A király állítólag egyszer kijelentette: , Mások azért szeretnek, 
mert én vagyok a király. Héphaisztión önmagamért szeret." 

A történet furcsa adaléka talán más megvilágításba helyezi 
Alexandrosznak Héphaisztión iránti szenvedélyes rajongását és rendkívüli 
gyászát. Nincs bizonyíték arra, hogy Alexandrosz valaha is különösebben 
sóvárgott volna nőkkel való szexuális kapcsolatra. Azt mondják, Memnon 
özvegye, Barsziné volt az első nő, akivel nemileg érintkezett. De Roxane 
valószínűleg nagyon fiatal lány volt, és feltehetően szépségével ragadta 
meg a királyt, aki barátainak rosszalló megjegyzései ellenére feleségül 
vette. A Héphaisztión halálát követő hónapban Roxane gyermeket fogant 
Alexandrosztól, ez a fiú lett Alexandrosz egyetlen törvényes örököse. Mint 
Plutarkhosz írta: ,Azt szokta mondani, hogy az alvásból és a nemi 
érintkezésből tudja leginkább, hogy halandó, mert az emberi természet 
gyengeségét a fáradtság és a gyönyör okozza..." 

Miután letöltötte barátja halálának gyászidőszakát, Alexandrosz újra 
visszatért a régi kerékvágásba. A tél közepén hadjáratot folytatott a 
kosszéiek, a Zagrosz-hegység nomádjai ellen. ,Gyászában háborúval 
vigasztalódott, de úgy, mintha emberek ellen menne hajtóvadászatra..." - 
írja Plutarkhosz. Szörnyű kijelentés. ,,...a kosszaiszok népét valósággal 
kiirtotta, a serdült fiataloktól kezdve az egész népet lemészároltatta; ezt 
nevezték el  Héphaisztión halotti áldozatának." Emberi áldozat 
Héphaisztión szellemének, ahogy Akhilleusz is trójai ifjakat áldozott fel 
Patroklosz sírja fölött. Vér a szellemeknek. 


, BABILONBAN BÚCSÚZUNK..." 


Az év végén Alexandrosz újra keletre ment, Perzsiából Babilonba: ,,... 
könnyű meneteléssel, gyakran megállva, hogy a had kipihenje magát" - 
írja Diodorus. A sorok között olvasva ugyanazt a történetet láthatjuk, amit 
Eumenész is említ: késői felkelés, kihagyott napok, heves tivornyázás 
után átaludt nappalok. Itt (mint Arrianosz, Curtius és Plutarkhosz 
egybehangzóan írja) a történet sorsszerű lendületet vesz; legalábbis így 
igyekeztek beállítani Alexandrosz történetírói a ránk maradt irodalmi 
feldolgozásaikban. 

Vagy lehet, hogy a sorsszerűség utólagos belemagyarázás? Valóban 
annak tűnt akkor? Vagy Alexandrosz visszatérése Babilonba kortársai 
szemében egyszerűen annak a jele volt, hogy gyorsan átrendezi a 
hadsereget, mielőtt új terveibe fogna? Követek jöttek nyugatról. Izgalmas 
új tervekről beszéltek, hogy expedíciót vezetnek Karthágóba, Rómába, és 
meghódítják a Földközi-tenger nyugati medencéjét. Talán hallotta hírét, 
hogy egy görög kapitány felfedezőutat tett a Balti-tengeren, Izlandon, és 
körbehajózta a Brit-szigeteket. Vajon azt tervezte, hogy perzsa katonákból 


új expedíciót szervez, és visszamegy a Beasz folyóhoz, onnan pedig a 
Gangeszig? Nem tudjuk, nem tudhatjuk. 

Ez az utolsó év optimista tervezéssel telhetett. Az is bizonyos 
azonban, hogy a történelem hullámaiban a szerencse néha igen hirtelen 
leáldozik; elhagyja a szerencsés hadvezért, és az események oly irányt 
vehetnek, hogy úgy tűnhet, sorsszerűen követik egymást. S 
Alexandrosznál és belső baráti körénél alig lehetett volna a sorsszerűség 
és a végzet dolgaira fogékonyabb embereket találni. Tény, hogy 
meteorként emelkedő szerencséjű kezdeti éveikben.  Delphoiban, 
Gordionnál és Szívánál ügyesen manipulálták a kedvező ómeneket. De ez 
szükségszerűen az ellentétes erők iránt is gyanakvóvá tette őket. Ebben a 
megvilágításban nézve, a Beasz folyónál kitört engedetlenségtől kezdve (a 
propagandisták minden erőfeszítése ellenére, hogy a Makran-sivatagi 
katasztrófát a sors beteljesedésének kliséjébe illesszék) az események 
rosszat sejtető irányt vettek. A király oly sokáig emelkedő csillaga már 
hanyatlott. 

Mielőtt elhagyta Perzsiát, rossz ómenek mutatkoztak. A már 
hetvenhárom éves indiai bölcs Kaliana, aki Alexandrosz kíséretébe állt, 
megbetegedett. Felismervén, hogy halála közeleg, bejelentette, hogy 
indiai szokás szerint máglyán áldozza fel magát. A látványt sosem 
felejtette el a közelben álló makedón vezérkar. Mielőtt a máglyára lépett, 
Kaliana elbúcsúzott Alexandrosz barátaitól, de magának a királynak 
komoran azt mondta: , Babilonban búcsúzunk..." Aztán (legalábbis később 
így mondták), mielőtt a király Babilonba ért, kaldeus bölcsekkel 
találkozott, asztrológusokkal, akik félrevonták, és könyörögtek neki, hogy 
ne menjen tovább, mert istenük, Baál azt sugalmazta nekik, hogy ebben 
az időben királynak a városba menni végzetes. ,Ne menj nyugatra! Menj 
vissza keletre!" - mondták. 

Némi habozás után Alexandrosz átlépte a babiloni határt, és 
Borszippa városától 15 kilométerre délre vert tábort. (Borszippa ősi 
város, a görög történészek körében a kaldeus asztrológusokról híres. A 
város nagy zikkuratjának romjai ma is láthatók; hatalmas, az Eufrátesz 
síkságán magasodó agyagtégla építmény.) Mindez azonban Alexandroszra 
nem jellemző határozatlanságot mutat: az ember, aki olyan biztonsággal 
hozott döntést például a Perzsa-kapunál és Aornosznál, hirtelen nem tudja 
eldönteni, bemenjen-e fővárosába vagy sem. 

Megtanácskozta a dolgot kíséretével, akik igyekeztek meggyőzni, 
hogy ne vegye figyelembe a figyelmeztetést, és ami ennél is fontosabb, 
állítsa helyre önbecsülését. A szkeptikus és ateista Anaxagorasz, aki 
indokot talált Kleitosz meggyilkolására, és ezzel kizökkentette a királyt 
önvádrohamából, azt tanácsolta, hogy felejtse el az ómeneket és az összes 
értelmetlen humbugot. Szesztől merített bátorságában Alexandrosz 
elhatározta, hogy mégis bevonul Babilonba. De nem feledkezhetett meg 


az ómenekről. Amint a városba lépett, a falakon ülő varjak 
összeverekedtek, ami az istenek rosszallásának csalhatatlan jele. Aztán a 
király egészségéért bemutatott áldozati állat máján nem volt lebeny, s ez 
igen baljós előjel, vallotta be a jövendőmondó, amikor Alexandrosz erővel 
próbálta rábírni, hogy mondja meg az igazat. Ezeket a jeleket már nem 
lehetett másképp magyarázni. 

Aztán bekövetkezett a legnyugtalanítóbb esemény, melyről a görögök 
így mesélnek: egy napon, amikor a király az atlétikai játékok után a 
versenyre vetkezetten belépett a trónterembe, egy ismeretlen, félbolond 
fiatalembert talált a trónján; a férfi királyi ruhában, a királyi dijiadémmal a 
fején, csendben ücsörgött. A király jelenlétében vallatták ki, de jó ideig 
semmit sem mondott, aztán magához tért, és azt mondta, hogy a 
tengerparttól idáig bilincsben hozták, állítólag valami bűnt követett el. 
, Szerapisz istennő oldotta meg láncait, ő sugallta, hogy idejöjjön és ezt 
tegye." Amikor Alexandrosz meghallotta a történetet, jósaival konzultált, 
és arra jutottak, hogy a fiatalembert ki kell végezni. 

Mit jelent ez a rosszat sejtető, sötét történet? Babiloni kontextusba 
helyezve még sötétebb jelentése van, ám ezt a későbbi görög írók már 
nem érzékelték. Azt mondják, hogy nem sokkal a király halála előtt az 
előjelek olyan iszonyúak voltak, hogy a babiloni papok elvégezték a 
,király helyett király" rítus ősi szertartásait. A katasztrófa elkerülése 
érdekében a törvényes uralkodó ideiglenesen elhagyta trónját, és helyébe 
egy , dublőrt", bűnbakot, bűnözőt ültettek, akinek át kellett vennie az 
igazi király rossz karmáját; s az asztrológusok által megszabott rövid 
ideig uralkodott, majd kivégezték. A tény, hogy Alexandrosz jóváhagyta a 
fiatalember kivégzését, arra utal, hogy megértette a rítus lényegét, és 
egyetértett vele. 

Ha jól értelmezzük, ez a megdöbbentő mese csak megerősíti, hogy a 
király életének utolsó napjaiban Alexandroszra és szűkebb társaságára a 
babona és a félelem sötét felhője ereszkedett. Számos példát idézhetnénk 
napjainkból is olyan legfelsőbb vezetőkről, akiket annyira megrontott a 
hatalom, hogy teljesen elrugaszkodtak a valóságtól. A fiatalember halála 
miatt ,,... elkedvetlenedett, nem bízott az istenek kegyében, és barátaival 
szemben is gyanakvó lett" - mondja Plutarkhosz. Alexandrosz ekkor már 
gyakran őrült dührohamokban tört ki. Egy alkalommal egyik régi társa 
fejét verte a falba; annyira félt a természetfölötti erőktől, annyira kimerült 
volt és annyira rettegett, hogy minden furcsa vagy szokatlan jelenséget, a 
legközönségesebb eseményeket is baljós előjelnek hitte, ezért a palotában 
hirtelen csak úgy hemzsegtek a jósok, áldozópapok, a tisztító szertartások 
mesterei és a jövendőmondók. 


ALEXANDROSZ UTOLSÓ NAPJAI 


Semmi sem jelenthetett határt Alexandrosz tivornyázásainak, még az 
sem, hogy Roxane gyermeket várt. Sőt, ez mintha további ivásra sarkallta 
volna, hogy elfeledkezzen valós helyzetéről. Májusban pazar lakomát 
rendezett Nearkhosz tiszteletére, és kétnapi ivás után lázas lett. Tomboló 
lázának csillapítására egyre többet és többet ivott; delírium vett rajta 
erőt, félrebeszélt. Utolsó napjait Arrianosz írja le, Plutarkhosz munkája 
alapján. A leírás az egykori beszámolók kötelező stílusában íródott: 
lakonikus, részletező, közvetlen, és nagyban különbözik az öntömjénező 
hivatalos leírásoktól. Plutarkhosz szerint: , Ezeket a részleteket majdnem 
mind szóról szóra meg lehet találni az udvari krónikákban..." Ez az ókori 
világ egyik legdrámaibb történelmi feljegyzése: 


Daisziosz hónap tizennyolcadik napján [május 29-én] a 
fürdőszobában aludt, mert lázas volt. Másnap fürdő után a 
hálószobájába ment, és a napot Médiosz társaságában 
kockajátékkal töltötte, majd este megfürdött, áldozott az 
isteneknek, egy keveset evett, s egész éjszaka lázas volt. 
Huszadikán fürdő után szokása szerint ismét áldozott, majd 
lefeküdt fürdőszobájában, s Nearkhosszal és társaival töltötte az 
időt, hallgatva elbeszélésüket a hajóutakról és a nagy tengerről. 
Huszonegyedikén ugyanígy telt el a nap; láza fokozódott; az 
éjszakát rosszul töltötte, és másnap is heves láz kínozta. Ezután 
átvitette magát a nagy fürdőmedencéhez, ahol lepihent, és 
hadvezéreivel megbeszélte a megüresedett parancsnoki állások 
dolgát, hogy azokat érdemes férfiakkal töltsék be. 
Huszonnegyedikén magas láza volt, és úgy kellett odavinni az 
oltárhoz, hogy áldozzon; ekkor a legmagasabb beosztású 
vezéreknek megparancsolta, hogy tartózkodjanak a királyi 
udvarban, a taxiarkhoszoknak és a pentakosziarkhoszoknak 
pedig, hogy kint töltsék az éjszakát.  Huszonötödikén 
átszállították a palotának a folyó túlsó oldalán levő részébe; itt 
egy rövid ideig aludt, de láza nem enyhült, és midőn vezérei 
bementek hozzá, nem tudott megszólalni. Ugyanez történt 
huszonhatodikán is. Emiatt a makedónok azt hitték, meghalt; 
nagy lármával az ajtók elé vonultak, és szidalmazni kezdték 
bizalmas híveit amíg erőszakkal keresztül nem vitték 
akaratukat. A kitárt ajtókon át, egyenként és khitónban 
mindnyájan elvonultak ágya mellett. 


(Arrianosz élénk részletet ad hozzá, ami igaznak tűnik: ,Semmi sem 
tarthatta vissza őket, hogy még egyszer, utoljára láthassák, szinte 
mindenki gyászolt, és elkeseredett zavarodottság vett erőt rajtuk a 
gondolatra, hogy meghalhat a király. Alexandrosz szótlanul feküdt, 


miközben az emberek elvonultak előtte; felemelte a fejét, és tekintetéből 
lehetett látni, hogy mindenkit felismert." ) 


Ugyanezen a napon Püthónt és Szeleukoszt elküldték a 
Szerapeionba, megkérdezve, hogy átszállítsák-e Alexandroszt, 
de az isten azt felelte, hagyják ott, ahol van. Huszonnyolcadikán 
estefelé meghalt. 


Alexandrosz még nem töltötte be a harmincharmadik évét. 


Mérgezésre közvetlenül a halála után nem gondolt senki, de öt 
évvel később, állítólag besúgás alapján, Olümpiasz többeket 
kivégeztetett, és a már régebben meghalt [pohárnok] Iolasz 
hamvait kiszóratta sírjából, mintha ő adta volna be a királynak a 
mérget. Némelyek azt állítják, hogy a gaztett elkövetését 
Arisztotelész sugalmazta Antipatrosznak, és általában azt 
mondják, hogy a méreg tőle származhatott... 


Nem meglepő, hogy az ismert világ nagy része felett uralkodó király 
halála után számos történet keringett. Hamarosan eljutott a hír Athénba, 
hogy lolasz lehetett az, aki megmérgezte a királyt, ezért Démoszthenész, 
a szónok javaslatára az athéniak megszavazták, hogy a város köszönetét 
fejezze ki neki. Különösen részletes történetek maradtak ránk, miszerint 
sem Alexandrosz, sem Héphaisztión nem természetes halált halt. Az egyik 
történet szerint egy makedón tiszt volt jelen mind az ekbatanai, mind a 
babiloni halálesetnél. Amikor Alexandrosz visszatért Indiából, ez a tiszt, 
attól félvén, hogy a következő tisztogatási hullámnak ő is áldozatul eshet, 
jövendőmondóhoz fordult, megtudakolni, mit tegyen. A jövendőmondó azt 
mondta neki, ne aggódjon, mert Héphaisztión és Alexandrosz hamarosan 
meghal. Héphaisztión néhány nappal később halott volt, Alexandrosz egy 
év múlva halt meg, mindketten megmagyarázhatatlan magas lázban, 
miután elegyítetlen bort ittak. (Orvos és gyógyszerész szakértők 
véleménye szerint a tünetek lassan ható sztrichninmérgezésre utalnak; 
lehet véletlen egybeesés, de lehet, hogy nem az: éppen Arisztotelész 
botanikus barátja, Theophrasztosz írja le a sztrichnin felhasználását és 
adagolását, hozzátéve, hogy , keserű ízének elfedésére a legjobb módszer, 
ha elegyítetlen borba keverjük".) 

Későbbi történetek arról is szóltak, hogy halálában Arisztotelésznek is 
része van, mivel felismerte, hogy szörnyeteget nevelt. Erről Plutarkhosz 
csak ennyit mond: , Arisztotelészt kezdetben, mint maga mondja, nem 
kevésbé szerette apjánál, mert apja adta neki az életet, de Arisztotelész 
arra tanította meg, hogyan kell nemesen élni; később azonban többé- 
kevésbé gyanakvó lett iránta, nem tett ugyan semmi rosszat vele, de az 


iránta érzett gyengédsége már nem volt annyira bensőséges; ebből tűnt 
ki, hogy mennyire elidegenedett tőle." Erről, mint Alexandrosszal 
kapcsolatban annyi másról sem, soha nem fogjuk megtudni az igazat. 

Az alkoholizmus okozta májkárosodás és a mérgezés tünetei igen 
hasonlóak. A mai tudósok többsége nem fogadja el a mérgezéselméletet, 
bár néhányan azt az eshetőséget sem tartják elhanyagolhatónak, hogy 
valakinek érdekében állhatott Alexandroszt és Héphaisztiónt eltenni láb 
alól. Alexandrosz halálának okaként más lehetőségek is felmerültek: a 
Multánnál elszenvedett sebesülés következtében fellépő 
mellhártyagyulladás, a mértéktelen alkoholfogyasztás miatt erősebben 
támadó tífusz - még a nagy gyász okozta trauma is. De mint mindig, a 
bizonyítékokat úgy értelmezzük, hogy azok korunk aggodalmaiba 
illeszkedjenek. Számunkra nem is olyan valószerűtlen, hogy Alexandroszt 
egy csalódott és elkeseredett tisztekből álló junta mérgezte meg. A király 
számos egykori barátja és fegyvertársa elborzadt azon, amit látott. 
Iszonyattal szemlélték Alexandrosz elkeletiesedő különcségét, gyilkos 
tombolását, és ami a legrosszabb, egyre erősebben hangoztatott 
követelését, hogy istennek tekintsék. Számukra Alexandrosz öntörvényű, 
kiszámíthatatlan zsarnokká lett. Mint Alexandrosz tanára, Arisztotelész 
maga mondta: , Senki nem veti magát alá önként ilyen hatalomnak." 

Makedónként , nagy tetteket vitt véghez, nagyobb tetteket, mint előtte 
bármely makedón, és nagyobbakat, mint az utána következő nemzedékek 
makedónjai" - írta Diodorus az időszámításunk előtti első században. 
Hatalmas vagyonokat szerzett, birodalmat épített, meghódította a fél 
világot. Máshol azonban kevesen siratták. Amikor halálának híre Athénba 
ért, Demadész, a szónok így kiáltott fel: , Alexandrosz halott? Lehetetlen. 
Ha halott lenne, az egész világot ellepné holttestének bűze." 

És Alexandrosz? Mire gondolhatott halála előtt? Sosem tudjuk meg, 
mi húzódott meg utolsó hónapjainak önpusztító viselkedése mögött. 
Tényként csak annyit tudunk, amit Plutarkhosz ír: a király tanácstalan 
volt, mihez kezdjen élete hátralévő részében. 


ALEXANDROSZ HALÁLA UTÁN 


Ki legyen Alexandrosz utóda? A hadvezetés Alexandrosz halálos ágyához 
gyűlt, hogy megtudják, kit rendel utódjának a király. Azt mondják, halála 
előtt néhány szó erejéig még meg tudott szólalni. Elképzelhetjük, ahogy 
ott álltak, az Eufráteszre néző szobában, tikkasztó nyári hőség vibrál 
Babilon sík földje felett, a palota magas téglafalai ontják a meleget; enyhe 
szellő fúj az alanti királyi kertek pálmaligetei felől, enyhén mozgatja a 
szélfogókat. Ptolemaiosz, Szeleukosz, Nearkhosz és más tábornokok 
aggódó tekintete vette körül. Most, hogy biztosan meg fog halni, a 
legfőbb kérdés az volt: ki uralkodjon utána? Az ágy körül állóknak 


egészen közel kellett hajolniuk, hogy meghallják a szót, amit Alexandrosz 
lázrohamában, halálhörgése közepette suttogott: kratiszto - a legerősebb. 
Nyilván. Mi mást várhattunk volna tőle? 

A testet bebalzsamozták, de a gyászkocsit, ami Makedóniába vitte 
volna, Ptolemaiosz eltérítette; ő Alexandroszt mindenáron Egyiptomban 
akarta eltemettetni, mert a halála utáni hatalmi harcban ez az országrész 
jutott neki. Minden bizonnyal Alexandrosz kifejezett kérése volt, hogy 
, atyja mellett", a szívai szentélyben temessék el, de első temetése a régi 
fővárosban, Memphiszben volt. Később a koporsót átvitték első városába, 
Alexandriába, ahol a Szerva, a legfőbb útkereszteződés közelében 
helyezték nyugalomra. Itt az évek során számtalan zarándok kereste fel. 
(Az a nemrégiben elterjedt hír, miszerint megtalálták a sírját a Szíva- 
oázisban, nem igaz.) Alexandrosz sírjáról az utolsó adatunk az 
időszámítás utáni negyedik századból való, de a sír pontos helyét még 
nem sikerült azonosítani. A hagyomány szerint a Szerva közel volt ahhoz 
a helyhez, ahol később a ,kétszarvú" Dániel próféta mecsetjét építették 
fel; s nem messze attól, ahol az utolsó fáraó, Nektanebo vízmedencének 
használt szarkofágját megtalálták. (Ez most a British Museumban van.) 
Egyesek szerint Alexandrosz koporsóját ebbe illesztették. Nemrégiben a 
keleti kikötőben végzett jelentős víz alatti feltárások eredményei arra 
utalnak, hogy a paloták és királyi sírok sokkal keletebbre lehettek. Ebben 
az esetben lehetséges, hogy a város keleti negyedében, egy gondozatlan 
régi görög temetőben talált gyönyörű hellenisztikus mauzóleum 
alabástromrészlete jelzi Alexandrosz utolsó nyugvóhelyét. Méltó talán, 
hogy maradjon valami emléke ebben az első Alexandriában, mely a 
görögök számára - ahogy a költő, Konsztantinosz Kavafisz mondta - 
mindig is , az emlékezés fővárosa" marad. 

Ami a történet többi szereplőjét illeti, rengetegen meghaltak a Balkán 
és India közötti nagy úton, ahogy azt Koinosz is felrótta a Beasz folyónál. 
(Köztük ő maga is, ahogy Dareiosz, Besszosz, Kalliszthenész és még sokan 
mások.) Mások a király halála utáni ádáz viszálynak estek áldozatul. A 
király szeretőjét, Barszinét, és fiát, Héraklészt megölték; Roxane és fia 
313-ig élt, akkor őket is meggyilkolták; Alexandrosz második feleségét, 
Sztateirát, Dareiosz lányát addigra Roxane ölte meg. A király félelmetes 
anyja, Olümpiasz is meghalt a makedón polgárháborúban. Egyesek 
azonban soha nem látott vagyonokra tettek szert. Ptolemaiosz Egyiptom 
királya lett, dinasztiájának utolsó tagja Kleopátra királynő, Egyiptom 
utolsó görög anyanyelvű uralkodója. Szeleukosz és baktriai felsége, 
Apama, nagy királyság felett uralkodott Babilonban. Ők és utódaik 
visszaállították Babilónia régi dicsőségét.  Baktriában és India 
északnyugati részén még háromszáz évig görög eredetű királyok (mint 
maharadzsák) pénzt verettek. A hódítókból dinasztiaalapítók lettek. 


ALEXANDROSZ KÜLDETÉSE 


Alexandrosz története egyrészt vér és borzalom, de mint az a történelem 
folyamán oly gyakran előfordult, a háború hatalmas energiákat 
szabadított fel, s felgyorsította a változás ütemét. A következő 
évszázadokban a görög kultúra csodálatos utóélete következett Ázsiában 
és Indiában. E hatalmas események élénkítő hatására új világok, új 
szárazföldi és tengeri útvonalak nyíltak meg, kapcsolatok alakultak. 
Püthagorasz tétele például néhány évtizeddel Alexandrosz halála után 
eljutott már Kínába is. 

Szülőföldjéhez közelebb, a Közel-Kelet városaiban Alexandrosz utódai 
óriási fejlődést indítottak el. Ur városában például hosszú története 
folyamán ekkor volt a legnagyobb a népesség, és ez időszak alatt pezsgő 
élet folyt az ősi településen. Hatalmas templomokat építettek, melyeknek 
patrónusai közt, a feliratok tanúsága szerint, egyaránt találunk görög és 
helyi neveket, akik hatalmas pénzforrások felett rendelkeztek. A 
gazdasági fellendülés minden bizonnyal a Földközi-tenger, a Perzsa-öböl 
és India ott összefutó kereskedelmének köszönhető... Ptolemaiosz 
uralkodása alatt Egyiptom is késővirágzásnak indult, itt is hatalmas 
templomokat építettek, s élénk városi élet folyt; különösen Alexandriában, 
melyet alapítója a , világ városai közt a legelső"-nek szánt. A konzervatív 
Egyiptomban görög betelepülők generációi vették át a helyi szokásokat, 
váltak egyiptomivá; Alexandrosz, aki a messzi Tádzsikisztánban és 
Pandzsábban is várost alapított, éppen ezt remélte. 

A görög expanzió Alexandrosz halálával nem ért véget. Az 
időszámításunk előtti második században a hellenisztikus kor jelentős 
tábornoka, a mai Afganisztán területén született Menandrosz hadjáratot 
vezetett a Gangesz mentén, meghódítva és feldúlva Koszambi, Benáresz 
és Patna városokat, ezért sokak , Alexandrosznál is nagyobbnak" 
tekintették. Menandroszt azonban végül India hódította meg; buddhista 
lett. Ám az északnyugati határvidéken és Afganisztánban alapított 
királyságok az időszámításunk szerinti első századig fennmaradtak, akkor 
is, amikor Makedóniát már legyőzték a rómaiak. Ekkorra a görög hajósok 
megtanulták, hogyan kell a monszunidőszakokhoz igazodni az Indiai- 
óceántól a Vörös-tengerig vezető tengeri útvonalon, és a Római Birodalom 
kezdeti időszakában alexandriai kereskedők közvetítésével jutott indiai 
keményfa, illatszer és fűszer, kínai selyem Rómába, dél-indiai bors a 
Tiberis menti borsraktárakba. A görög kereskedelmi hajósok ebből a 
korból fennmaradt feljegyzései pontosan leírnak minden öblöt egészen a 
Gangesz torkolatáig. Dél-indiai tamil versekben említik, hogy Madurai 
utcáit görög kereskedők, zsoldosok és görög szobrászok tapossák. Mintha 
Alexandrosz korának energiái felhőként telepedtek volna a vidékre, új 
univerzumokat hozva létre. 


A hellenisztikus, görög kultúra lett a közel-keleti kultúra alapja. 
Természeténél fogva kozmopolita civilizáció volt, és nem véletlen, hogy a 
következő évszázadokban három nagy világvallás (a kereszténység, a 
manicheizmus és az iszlám) született meg a hellenisztikus Közel-Keleten; 
mindegyik a görög, az egyiptomi, a zsidó és az iráni hagyományokból 
merített. Nem kap elég figyelmet az a tény, hogy a hellenisztikus kultúra 
volt az iszlám alapja is. De az iszlám számára meghódított földeken a 
muszlimok sokáig kisebbségben voltak. Egyiptom egészen a 10. századig 
keresztény ország volt; Irakban is erős keresztény és zsidó hagyományok 
alakultak ki, mindkettőnek lényeges kiegészítője a görög kultúra. Az 
iszlámra való áttérés lassú és hosszú folyamatként zajlott. A Közel-Keleten 
a hellenizmus maradt a kultúra egyik legfontosabb pillére egészen a 10. 
századig, amikor Bagdadban megkezdődött a görög szövegek arabra 
fordításának nagy korszaka. Görögök, zsidók és muzulmánok ültették át a 
szövegeket. A hellenizmus Arábiába is behatolt, ahol még a próféta kora 
után is találunk görög stílusú művészeti alkotásokat. Többek között 
Jordániában még a 8. században is hivatalos nyelv volt a görög; a mai 
Pakisztánban, Taxilában nyolcadik századi az utolsó görög felirat. A 
hellenisztikus gondolkodás olyan erőteljes volt, hogy hatása a görögök 
uralkodása utánra is kiterjedt, összetartozás-érzést alakított ki a Földközi- 
tenger és az Indus vidéke között. Talán nem véletlen, hogy a muzulmán 
hódítás keleti határa a 8. századig azonos Alexandrosz birodalmának 
határaival. 

Mint láthattuk, Alexandrosz története és legendája a művészetben az 
egész birodalomban, az Atlanti-óceántól Kína határáig, a közép-ázsiai 
sztyeppéktől  Etiópiáig elterjedt. Alexandrosz megítélése azonban 
korántsem egységes. Benáreszben, a Gangesz partján A. K. Narain indiai 
történész azt mondta nekem, hogy Alexandrosz nyomdokain járni szerinte 
annyi, mint az , erőszak lába nyomát követni", és hogy a , görögök jöttek, 
láttak, de végül India győzött". Taxilában, Pakisztán északnyugati 
határvidékén Ahmed Dani, a szubkontinens egyik legtekintélyesebb 
régésze ezt egészen másként látja: 


A Kelet és Nyugat közötti nagyszerű kapcsolatban a görög 
tudomány, költészet, művészet és filozófia eljutott az indiai 
szubkontinensre. Volt persze rombolás, és emberek haltak meg 
miatta, de nagy dolgok következtek utána, amelyek előbbre 
vitték az emberiség fejlődésének történetét. A történelem, 
természeténél fogva, ilyen. Ebben az értelemben ez a nyugatiak 
és európaiak, de a muszlimok és indiaiak hagyatéka is. 
Alexandrosz nemcsak a görögöké, hanem az iszlám világé, 
Pakisztáné és Indiáé is. Mert hódítása a világtörténelem egyik 
legnagyobb eseménye. 


MI LENNE, HA NEM HALT VOLNA MEG? 


Azt mondják, voltak további tervei. Diodorus Siculus kezébe került egy 
nagyszerű dokumentum, egy lista, melyen a további tervek szerepeltek. A 
lista valószínűleg Alexandrosz titkárától, Eumenésztől származik. (Talán 
éppen abban a tikkasztó júniusban, Babilonban, a király utolsó világos 
pillanataiban, a láz szüneteiben jegyezték le.) Alexandrosz tervei a 
következők voltak: 

Katonai tervek: Arábia maghódítása; 1000 nagyon nagy csatahajó 
építése Karthágó és a Földközi-tenger nyugati medencéjének 
meghódítására; hadiút kiépítése Észak-Afrikán át Alexandriától egészen 
Gibraltárig, kikötőkkel, katonai bázisokkal., fegyverraktárakkal. E tervek 
egyike sem valószínűtlen, többségüket igazolta a hagyomány. Alexandrosz 
bizonyosan tervezte a Nyugat meghódítását, ,talán egészen a Brit- 
szigetekig" - mondja Arrianosz. 

Új városokat is szándékozott alapítani, mégpedig úgy, hogy Ázsiából 
Európába telepít lakosokat, és viszont. Ez kísértetiesen emlékeztet egy 
valószínűleg hamisított levélre, melyet állítólag Arisztotelész írt 
Alexandrosznak, s melyben amellett érvel, hogy a perzsa uralkodó 
osztályt telepítsék át Európába, az eljövendő görög világhatalomhoz 
szükséges intézkedésként. 

Végül gigantikus építkezési tervei is voltak:  Héphaisztión 
síremlékének befejezése; hat kolosszális, világra szóló csodálatos 
templom építése Makedóniában és Görögországban, köztük a trójai 
Athéné-templom felújítása úgy, hogy az ,az egész világon nevezetessé" 
váljon. Legérdekesebb és freudi szempontból legizgalmasabb építészeti 
terve az volt, hogy apja, riválisa, a néhai Philipposz király emlékére 
piramist emeltet, a gízai nagy piramisnál is nagyobbat. (Vajon a fiú végül 
elismerte apja tekintélyét, annak az apának a tekintélyét, akiről azt 
állította, hogy nem ismeri el fia nagy tetteit, ,rossz szándékkal és 
irigységgel" viseltetik iránta?) 

Az ,utolsó tervek" oly emberfelettiek, oly hihetetlenek, hogy nehéz 
kételkedni bennük, és az ókori hagyomány egyáltalán nem vitatja. 
Kétségtelen, hogy Alexandrosz terveiben további hódítások szerepeltek. 
Az sem kétséges, hogy utolsó éveiben saját nagyságának gondolata 
valósággal rögeszméjévé vált. Nem pusztán az volt a szándéka, hogy 
felülmúlja, amit elődei elértek, hanem az, hogy az utókornak esélyt se 
hagyjon arra, hogy hozzá mérhessék magukat. 

Alexandrosz építészeti és katonai eredményeit az utána következő 
generációknak és királyoknak sem sikerült fölülmúlniuk. (Az ilyen 
elképzelések az Ezeréves Birodalomhoz és Albert Speer terveiig vezetnek, 
aki megbízója számára át akarta építtetni Berlint.) A gízainál nagyobb 
piramis, a világ legnagyobb templomai, a Nyugat meghódítása. A 


meghódított Ázsia munkaerejével és anyagi erőforrásaival Alexandrosz 
sikeresen hajthatta volna végre nagyszabású terveit. 

Ezen túl minden ,mi lett volna, ha" értelmetlen. Arnold Toynbee 
eljátszott a gondolattal, mi lett volna, ha Alexandrosz felépül 
betegségéből Babilonban: meghódítja a Nyugatot és Indiát, aztán 314-ben 
az egymással hadakozó kínaiakra ront, és egyesíti az egész Óvilágot. 
Toynbee elképzelte, milyen lenne, ha az egyesített világrend a 
hellenisztikus kortól napjainkig tartana; a gőzgépet az első századi 
Alexandriában találták volna fel, és a 1950-es évek nyugodt, polgári 
világát XXXV. Alexandrosz uralma alatt éltük volna meg! Ha a történelem 
ilyen egyszerű volna! De Toynbee elgondolásában alapvető igazság rejlik. 
Alexandrosz utolsó terveivel azt akarta elérni, hogy egyetlen utána 
következő nemzedék se alkothasson nála nagyobbat. Töredékesen 
fennmaradt valójukban csodáltatják magukat későbbi korok embereivel. 
Mint Shelley Ozymandiás című ódájában: 


Egy messzi vándor jött, ki ős romok / felől regélt: A pusztán 
szörnyű két / nagy csonka láb áll. Arrább lágy homok / lep el egy 
kőarcot. Homloka setét. / A vont ajk vén parancsszóktól konok / 
s vad szenvedélye még kivésve ég / a hús kövön, bár, mely véste, 
a kéz, / s a szív, hol dúlt e dölyf temetve rég. / A talpkövön 
kevély igék sora: / , Király légy bár, jöjj és reszketve nézz: / 
nevem Ozymandiás, urak ura." / Más semmi jel. A roppant rom 
körül / határtalan szélesre s hosszura / a holt homoksík némán 
szétterül. 


EPILÓGUS 


Alexandrosz nyomában tett utazásunk véget ért. Több mint 30 000 
kilométert tettünk meg a szárazföldön busszal, terepjáróval, vonattal, 
teveháton, lóháton, öszvérháton és gyalog. Alexandriából hazafelé menet 
megálltam Nápolyban még egy utolsó találkozásra a makedón király 
emlékével. Elmentem a nápolyi múzeumba, a hellenisztikus tárgyakat 
bemutató zsúfolt termekbe; tömve vannak Görögországból rabolt 
szobrokkal és képekkel, melyek egykor pompeji gazdag házak díszei 
voltak. E falak között sétálni olyan, mintha a letűnt Brit Birodalom tárgyi 
emlékeit nézegetnénk. A portrék szigorú generálisokat, kormányzókat, 
merev felső ajkú körzetparancsnokokat, testes, érzéki szatrapákat, jó 
vágású, páncélos, az első világháború merész vadászbombázó pilótáihoz 
hasonlatosan lobogó sálas makedón tiszteket ábrázolnak. Háborús 
emlékek, furcsa kultuszok képei és a kor népszerű szobrai. 

Ezeket nézegetve a mienkhez hasonló kor tárul elénk: kozmopolita, 
nemzetközi, öntudatos; az utánzó művészet, a szexualitás, az erőszak és a 
groteszk foglalkoztatja leginkább. Művészetüknek legextrémebb része ma 
Hollywoodban éli apoteózisát; a pergamoni oltáron látható dagadó izmok, 
extrém szenvedély, misztikus küzdelem párhuzama a legújabb akciófilmek 
dagadó izmú hőseiben, az űrkorszaki fegyverzetben és a hús 
legyőzhetetlenségének aurájában tapasztalható. 

Itt van az isszoszi csatát ábrázoló nagy mozaik, minden csatajelenetek 
legerőteljesebbje, melynek közepén mai tudásunk szerint Alexandrosz, 
Nagy Sándor képmása lehet. A perzsák arcán félelem és fájdalom 
tükröződik. Alexandrosz lovát sarkantyúzva nyomul előre, szeme kidülled, 
haja lobog, démona hajtja, a pothosz, az erős vágy, az akarat. Olyan 
festmény másolata ez a mozaik, melynek festője a látványnak személyes 
részese volt, ez a kép valószínűleg képi és jellemábrázolásában is a 
leghitelesebb Alexandrosz-portré. 

Nyugatiak generációinak jelképe, de Ázsia népeinek, a perzsáknak, 
közép-ázsiaiaknak és indiaiaknak halált terjesztő ellenség, , hosszú hajú, 
dühödt démon". Önkéntelenül is arra gondoltam, hogy a történelem 
ismétli önmagát. Alexandrosz tettei mintául szolgáltak a Nyugatnak. A 
birodalmak akkor is tovább élnek, ha az alapító uralkodó már rég nem él; 
gondolatviláguk fennmarad; amit szimbolizálnak, túl erős, túl vonzó 
ahhoz, hogy egyszerűen kitörölhető legyen az emberek emlékezetéből. 

Kutatásunk véget ért. Az isszoszi mozaik klausztrofóbiás világából 
kiléptem a Nápolyi-öbölre ragyogó napsütésbe. 


Alexandrosz nyomában kalandozva láttuk, hogy a múlt még mindig él; 
a modern időkben nehezen hihető dolgokat láttunk, annak az ősi világnak 
utolsó nyomait, melyet Alexandrosz és hadserege ismerhetett, a 
hagyományos. civilizációkat, melyek ellen hadat viselt. Türkménekkel 
lovagoltunk, mahonnókkal hajóztunk; a Hindukus fekete pogányaival 
kecskét áldoztunk és bort ittunk. Gyalogoltunk a Makran-sivatag 
tevehajcsárjaival, és láttuk, hogy a lurisztáni nomádok kancatejet 
locsoltak Nagy Kürosz király sírjára áldozatul. Láttuk a csami szent fát és 
Adur Farnbagh szent lángjait, mely előtt maga Dareiosz király is 
imádkozott. Kezünkben  tarthattuk  Galénosz és  Theophrasztosz 
elveszettnek hitt könyveit, és letérdeltünk Szpitamenész múmiája előtt. 
Hallottuk az Avesztát éneklő zoroasztriánus hívőket, és ibolyák közt 
találkoztunk a makedón katonák leszármazottaival Tirich Mir szent 
csúcsa alatt. 

A történelem más a tudósok számára, és más azoknak, akikkel 
Alexandrosz nyomában, utunk során megismerkedtünk. Számukra a 
történelem közösségi esemény, mely az újramesélésben nyer örök életet, 
olyan esemény, mely máig átjárja kultúrájukat. Ahogy a sellő mondja: 


NAGY SÁNDOR ÉL. ÉS URALKODIK! 

IDŐRENDI TÁBLÁZAT (I. E.) 


II. Philipposz Makedónia királya lesz 

Philipposz feleségül veszi Olümpiaszt, Alexandrosz anyját 

július 20.: Alexandrosz születése 

augusztus 2.: a khairóneiai csata; az athéniak veresége 

nyara: Philipposz meggyilkolása. A húszéves Alexandrosz lesz a 
király 

május: Alexandrosz átkel a Hellészpontoszon, és Ázsia földjére lép 
nyara: hadjárat a mai Törökország középső részén; a gordiuszi 
csomó 

november: az isszoszi csata 

januártól júliusig: Türosz ostroma; 

ősszel: Gáza ostroma; 

tél eleje: Alexandrosz Egyiptomban 

tél közepe: felkeresi a szívai orákulumot; 

január: Alexandria alapítása; 

nyár: Szírián át Észak-Irakba; 

október 1.: az arbelai csata; 

ősszel: Alexandrosz elfoglalja Babilont és Szúzát 

tél: Perzsiába megy; 

január: csata a  Perzsa-kapunál; Perszepolisz eleste; május: 
Perszepoliszt tűz pusztítja el; 

nyár: Dareiosz halála; Alexandrosz a Kaszpi-tengerhez vonul; 
ősszel: a mai Afganisztánba vonul; 

október: Philótasz kivégzése; Parmenión meggyilkolása 

január: előre Kabulig; 

tavasz: átkelés a Hindukus-hegységen a Havak-hágónál; 

kora nyár: Balh városáig; nyár: átkelés az Oxusz folyón; Besszosz 
elfogása; Szarnarkand; előre a Hüdaszpész folyóig; a Legtávolabbi 
Alexandria megalapítása; 

ősszel: a szogd és baktriai felkelés; 

tél: Balh városában 

tavasz: további hadjáratok Baktriában és Szogdianában; a Szogd 
Szikla bevétele; 

késő nyár: Kleitosz meggyilkolása Szamarkandban; 

tél: bázis Nautaka városában (ma  Uzunkir, Shakhrisyabz 
közelében); Sziszimithrész sziklaerődjének elfoglalása; vissza Balh 
városába, az indiai hadjárat előkészítésére 

kora tavasz: Alexandrosz feleségül veszi Roxanét Balhban; az 
apródok összeesküvése Alexandrosz megölésére, a történész 
Kalliszthenész meggyilkolása; 

késő tavasz: átkelés a Hindukus-hegységen Batuian felé; 

nyár/kora ősz: hat hónapot töltenek Begramnál a Kabul-völgyben; 
tél: Héphaisztión a Khiber-hágón át az Indus völgyébe megy; 
Alexandrosz a Kunar völgyén át Szvat városhoz megy; látogatás 
Nüszában; Masszaga megtámadása; téli hadjárat a Szvat-völgyben 
kora tavasz: Aornosz (Pir-szár) ostroma. A hadak egyesülnek az 
Indusnál és átkelnek a pontonhídon; Alexandrosz Taxilába érkezik; 
május: csata a Hüdaszpész folyónál; Pórosz veresége; 

késő június: előre a Beasz folyóig; harcok Pandzsábban monszun 
idején; 

szeptember eleje: a hadsereg nem hajlandó tovább menni; 

ősszel: vissza a Hüdaszpész folyóhoz; Koinosz halála; 

november: a flotta elindul lefelé a Hüdaszpész (Dzshelam) folyón a 
déli óceán felé; Roxane és Alexandrosz újszülött fiának halála; 
december: a malloszok elleni hadjárat, Multán ostroma 

tavasz (február): a folyók találkozásánál (Uch); utazás az Induson, 
délnek; 

nyár: elérik az Indus deltáját; 

augusztus vége: Alexandrosz elindul Irán felé; 

október: elérik a gedrósziai (Makran-) sivatagot; 

december: Hormuzba érnek 

január: Alexandrosz bevonul Perzsiába; meglátogatja Perszepoliszt 
és Paszargadait; 

nyár: a szúzai tömeges esküvő; Alexandrosz feleségül veszi 
Dareiosz lányát; 

ősszel: lázadás Opisznál; Alexandrosz Ekbatanába (Hamadánba) 
megy; Héphaisztión halála 

április: Alexandrosz megérkezik Babilonba; 

május: Alexandrosz megbetegszik; 

június 10.: Alexandrosz halála 


A KÖTETBEN SZEREPLŐ SZEMÉLYEK 


AKHILLEUSZ: legendás trójai hős; Alexandrosz ősének vallja. 


ALEXANDROSZ, III., , NAGY": makedón király. Született: i. e. 356-ban, 
uralkodott 336-323; más néven Iszkander, Szikander, a ,Nagy", a 
, Kétszarvú" és az , átkozott" Nagy Sándor. 


AMBI: (Curtius szerint Omphisz): az északnyugat-indiai (a mai Pakisztán) 
Taxila királya; Alexandrosz szövetségese az indiai hadjáratban. 


ANAXAGORASZ: szkeptikus filozófus Alexandrosz udvarában. Igazolást 
talál arra, hogy Alexandrosz megölte Kleitoszt, mondván, minden 
helyes, amit a király cselekszik. 


ARIOBARZANÉSZ: perzsa tábornok, akit Alexandrosz a Perzsakapunál 
vívott csatában győzött le. 


ARISZTANDER: a makedón hadsereg jósa, aki a jeleket és ómeneket 
értelmezte Alexandrosznak. 


ARISZTOBULOSZ: Alexandrosz történetének korai, kortárs lejegyzője; 
Alexandrosz mellett szolgák, i. e. 330 körül írta meg a történteket. 


ARISZTOTELÉSZ (SZTAGIRAD: i. e. 384-322; filozófus, Alexandrosz 
tanára, akivel az ázsiai hadjárat alatt is levelezett. A hellenisztikus 
kor lelki atyja. 


ARRIANOSZ (Flavius Arrianus, kb. i. sz. 95-175): nikomédiai (ma Nyugat- 
Törökország) görög történész. A ránk maradt legjobb Alexandrosz- 
történetet írta; Indica című művében pedig Nearkhosz hajónaplója 
alapján a flotta tengeri útját írta le. 


BARSZINÉ: perzsa hölgy, Artabazosz perzsa nemes felesége; később a 
rhodoszi görög zsoldos testvérpár, Mentor és Memnon felesége lett 
(akiknek gyermekeket is szült), majd Alexandrosz szeretője, akinek 
fiút szült. A gyermek neve Héraklész volt. 


BESSZOSZ: Baktria szatrapája (kormányzója); összeesküvést szőtt III. 
Dareiosz ellen, megölte a királyt, és magát kiáltotta ki uralkodóvá. 
Alexandrosz  Közép-Ázsiáig üldözte. Elfogták,  Ekbatanában 
(Hamadánban) kivégezték. 


CURTIUS (OUINTUS CURTIUS RUFUS): római politikus és történész. Ő 
írta a legkorábbról fennmaradt és legrészletesebb Alexandrosz- 
történetet, i. sz. 30 körül. I. sz. 53-ban halt meg. 


DAREIOSZ, I., , NAGY": perzsa király, uralkodott i. e. 522-486 körül. I. e. 
490-ben lerohanta Görögországot. 


DAREIOSZ, III. (született: i. e. 380 k.): perzsa király i. e. 336-330. 
Alexandrosz teljes katonai vereséget mért rá; a Besszosz által 
vezetett összeesküvők ölték meg. 


DIODORUS SICULUS Ci. e. 80-20): görög történész; negyvenkötetes 
világtörténetet írt Bibliotheca Historica címmel. Értékes, máshol 
fel nem lelhető adatokkal szolgál. 


DIONÜSZOSZ: a szenvedély, eksztázis és bor görög istene. Alexandrosz 
egyik kedvence! 


EUMENÉSZ (KARDIAD: Alexandrosz titkára a király végnapjaiban. 


FIRDAUSZÍ (a kelet-iráni Tusz városából): a Királyok könyve (Sáhnáme) 
szerzője. (i. sz. 1010-ben fejezte be). A perzsa eposzban írott és 
szóbeli hagyományt örökített meg, Alexandroszról is ír. 


HEPHAISZTION: Alexandrosz legkedvesebb barátja. Igazi férfiszépség, 
kellemes ember, de katonai vezetői képességei kétségesek. Közép- 
Ázsiában a hadsereg egy részének parancsnoka; nagy italozás 
után, Ekbatana (Hamadán) városában i. e. 324-ben halt meg. 
Szúzóban III. Dareiosz lányát, Drüpetiszt vette feleségül. 


HÉRAKLÉSZ (HERKULES): görög félisten. Tizenkét feladat teljesítése 
révén elnyerte a halhatatlanságot. Alexandrosz egyik példaképe, 
akinél nagyobbat akart teljesíteni. 


HÉRODOTOSZ: halikarnasszoszi (jelenleg Délnyugat-Törökország) görög 
történész; Hisztoriai (Történelem) című műve i. e. 450 körül 
keletkezhetett. A nagy perzsa háborúról szóló ismereteink fő 
forrása. 


KALIANA: indiai bölcs (szent ember), elkísérte Alexandroszt Indiából 
Perzsiába. 


KALLISZTHENÉSZ: Alexandrosz hivatalos történésze, Arisztotelész 
unokaöccse. Szemtanúként írt beszámolókat Alexandrosz 
expedíciójáról egészen 328-ig, amikorra már kritizálta az 
Alexandrosz udvarában egyre növekvő despotizmust. Alexandrosz 
a mai Afganisztán területén kivégeztette. 


KLEITOSZ: a  ,királyi különítmény", Alexandrosz lovasságának 
parancsnoka; megmentette Alexandrosz életét a  granikoszi 
csatában; Alexandrosz 327-ben Szamarkandban egy részeg vitában 
megölte. 


KOINOSZ: a falanx parancsnoka az isszoszi és az arbelai csatában; 326- 
ban Indiában a Beasz folyónál felszólalt az engedelmességet 
megtagadó hadsereg nevében, de nem sokkal később meghalt. 


KRATÉROSZ: falanxparancsnok, Alexandrosz legjobb tábornoka; 321-ben, 
az Alexandrosz halála utáni ádáz belháborúban ölték meg. 


KRISZTOBULOSZ, Kósz szigetéről: Alexandrosz apja, Philipposz király 
orvosa; Alexandrosszal tartott Indiába, ahol Multánnál sikeresen 
kezelte Alexandrosz kis híján halálos sebét. 


KÜROSZ, ,NAGY" (született: i. e. 590 k.): a Perzsa Birodalom alapítója, 
uralkodott i. e. 559-530. 


MEMNON: rhodoszi görög zsoldos parancsnok. Felesége Barsziné. A 
perzsák oldalán, Alexandrosz ellen harcolt a mai Törökország 
nyugati részén. I. e. 333 nyarán halt meg. 


NEARKHOSZ: Alexandrosz gyerekkori barátja. A görög flotta 
parancsnoka az Industól az Eufrátesz torkolatáig vezető tengeri 
úton. 


OLUMPIÁSZ (született i. e. 375 k.): epiruszi hercegnő, Philipposz király 
felesége, Alexandrosz anyja, aki azt kívánta, hogy halála után 
istennőként tiszteljék. I. e. 316-ban meggyilkolták. 


OXUÚARTÉSZ: szogd nagyúr, Alexandrosz felesége, Roxane apja. 


PARMENIÓN: makedón tábornok, a királyság második embere Philipposz 
és Alexandrosz alatt. Philótasz, Hektór és Nikadór apja, akik mind 
meghaltak vagy megölték őket Alexandrosz uralnia alatt. 
Parmeniónt hetvenéves korában, i. e. 330-ban Alexandrosz 
Ekbatana (Hamadán) városában megüölette. 


PATROKLOSZ: legendás trójai hős, Akhilleusz legjobb barátja. 


PERDIKKASZ: Alexandrosz jó barátja, parancsnok az isszoszi, türoszi és 
arbelai csatában; harcot Közép-Ázsiában és Indiában is. 
Alexandrosz halála előtt Perdikkasznak adta pecsétgyűrűjét. 
Perdikkasz támogatta, hogy Alexandrosznak Roxanétól született fia 
legyen a király utóda. Saját tisztjei gyilkolták meg i. e. 321-ben 


PHILIPPOSZ, II. (kb. i. e. 382-336): Alexandrosz apja, a makedón 
birodalom megalapítója. 


PHILOTASZ: Parmenión fia, a királyi gárda parancsnoka az arbelai és a 
perzsa-kapui csatában; az i. e.  330-as  Fara melletti 
összeesküvésben való részvétele miatt Alexandrosz megkínoztatta 
és kivégeztette. 


PLUTARKHOSZ (i. sz. 46-125 k.): khairóneiai görög történész és esztéta; 
röviden, briliáns, anekdotikus stílusban, számtalan személyes 
részletet közölve írta meg Alexandrosz történetét. 


PÓROSZ: a Hüdaszpész és a Chenab folyók közti területek rádzsája. 
Alexandrosz legyőzte, majd visszahelyezte trónjára. 


PTOLEMAIOSZ: tábornok, Alexandrosz barátja; később Egyiptom királya 
(i. e. 305-283), a Ptolemaiosz-dinasztia megalapítója, melynek 
uralma a híres Kleopátra királynővel, i. sz. 30-ban ért véget. 
Megírta Alexandrosz expedíciójának történetét. A mű sajnos 
elveszett, de Arrianosz még felhasználta. 


ROXANE: a szogdianai Oxüartész lánya. I. e. 327-ben Balh városában 
feleségül ment Alexandroszhoz; Alexandrosz halála után fiút szült, 
aki a király örököse lett; az anyát is, a gyermeket is megölték 314- 
ben. 


SZPITAMENÉSZ: a mai Üzbegisztán és Tádzsikisztán területén létezett 
Szogd királyságból, királyi vérből való nemesember. Az 
Alexandrosz elleni szogd felkelés vezetője (i. e. 328-327); saját 
emberei gyilkolják meg (Curtius szerint a felesége). 


SZTATEIRA: III. Dareiosz húga és felesége. Az isszoszi csatában, 333-ban 
fogták el. Az arbelai csata előtt, i. e. 3311-ben halt meg; azonos 
nevű lánya 324-ben Szúzában feleségül ment Alexandroszhoz. 


XERXÉSZ: Perzsia királya, i. e. 486-465. I. e. 480-ban lerohanta 
Görögországot, lerombolta Athént, de Szalamisznál vereséget 
szenvedett. Alexandrosz Perzsia elleni hadjáratát részben azért 
indították, hogy megbosszulják a szentségtörést, amit Xerxész 
annak idején Görögországban elkövetett. 


FORRÁSOK ÉS BIBLIOGRÁFIA 


A hadi memoárírás nem a D-nap és a Sivatagi vihar tábornokaival 
kezdődött. Ahogy ma is megírják visszaemlékezéseiket a hadvezetők, úgy 
Alexandrosz idejében is többen, évtizedekkel a hadjárat után publikálták 
emlékeiket; köztük Ptolemaiosz, Arisztobulosz, a  íÍlottaparancsnok 
Nearkhosz, egy kormányos, Oneszikritosz, és a földmérők egyike, Baeton. 
Szemtanúként számolt be az eseményekről az olünthoszi Kalliszthenész 
és Kleitarkhosz. Ezen elsődleges források egyike sem maradt feni 
egészben, csak töredékeket ismerünk belőlük (kivonatos angol 
fordításaik: C. A. Robinson, 7he History of Alexander the Great 1, 1953; 
lásd még, L. Pearson, The Lost Histories of Alexander the Great, 1960). 
További Alexandrosz-forrásainkat azok jelentik, akik később ezen 
elsődleges forrásokat felhasználva írták meg a történetet. Négy ilyen 
alapmunka van, mindegyik teljes terjedelmében hozzáférhető angol 
fordításban. Arrianosz nyugat-anatóliai görög köztisztviselő és katona 
volt, az időszámítás szerinti második században élt. Alexandrosz nagy 
tisztelőjeként a források között eszerint mazsolázva írta meg Anabaszisz 
Alexandru (Alexandrosz felvonulása) című művét, ami a Penguin Classics 
sorozatban P Brunts Loeb szerkesztésében, görög és angol szövegekkel 
és értékes jegyzetekkel jelent meg. A különösen hasznos könyv 
tartalmazza az Indicát, a Nearkhosz flottaparancsnok hajónaplója alapján 
írt krónikát is, A. B. Bosworth Arrianosz-kommentárja (eddig két kötet, 
Oxford, 1980 és 1985) nélkülözhetetlen az alapos kutatáshoz. Ouintus 
Curtius legkorábbi (időszámításunk szerinti első század közepén alkotott) 
művét is a Penguin Classics sorozatban jelentették meg, W. Heckel 
hasznos jegyzeteivel és a latin szöveggel együtt. Curtius sok olyan adatot 
közöl, ami nincs meg Arrianosz munkájában, s melyek, különösen a 
közép-ázsiai részt illetően, valószínűleg hiteles, helyszíni forrásból 
származnak. A szicíliai Diodorus az időszámítás utáni első században írta 
meg világtörténelmét görögül, a Curtius szabta hagyomány . alapján 
(Library of History, 17 fejezet, Loeb kiadás, VIII. könyv; az Alexandrosz 
utolsó terveire vonatkozó részek a IX. könyv 18 fejezetében találhatók). 
Plutarkhosznak a király életéről szóló írását a 7he Age of Alexander 
(Penguin, 1973) kötetben találhatjuk J. R. Hamilton Plutarch: Alexander. A 
Commentary (Oxford, 1969) című értékes tanulmányával együtt. További 
értékes és nem bizonyított információ maradt ránk a történész 
Jusztiniánusz munkáiban és az úgynevezett Metz Epitome (Metz-kivonat) 
kötetben; ezek a latin szövegek a Teubner sorozatban jelentek meg, angol 
fordításuk nincs. Sok értékes információ található a görög geográfusok, 


különösen Sztrabón és Plinius munkáiban (mindkettő megjelent a Loeb 
Classical Library sorozatban). 

Másodlagos források tekintetében egy ilyen munkában nem szükséges 
hosszú bibliográfiát sorolni: a szakirodalom hatalmas, és megtalálható az 
E. Badian által közölt bibliográfiában (Classical World 65, 1971) és J. M. 
O"Brian Alexander the Great: The Invisible Enemy (1992) című 
köteteiben. Ebben a fejezetben ezért inkább a nemrégiben írt munkákat 
sorolom fel. A modern tanulmányok között elsőként érdemes említeni A. 
B. Bosworth közérthető, szkeptikus, szigorúan a tényekhez ragaszkodó, 
de nagyon érdemes munkáját: Conguest and Empire (1988). N. Hammond 
Alexander the Great (1981) című művéből kitűnik, hogy a szerző kitűnően 
ismeri a forrásokat, jól ismeri a terepet, és személyes tapasztalata is van 
a háborúról. P Green Alexander of Macedon (Pelican 1974) kiváló 
olvasmány. Robin Lane Fox Alexander the Great (1973) fiatalos, Ügyes 
munka, de egyes tudósok éppen amiatt támadják, hogy ,ifjúsági 
kategóriában" mutatja be a királyt. A régebbi munkák közül még mindig 
megállja a helyét U. Wilcken Alexander the Great (new ed. 1967) című 
kötete. A németül tudók E. Schachernieyr Alexander der Grosse (1973) 
című ism.eretteljesztő munkáját olvashatják. A témában írt híres brit 
művek közül W. Tarn Alexander the Great (1948) című műve említésre 
méltó.  Tarn elméletét, melyben Alexandrosz  emberiségegyesítő 
elképzeléseit elemzi, E. Badian vetette alá kritikai elemzésnek a Historia 
7. (1958) számában (majd megjelent az Alexander the Great: The Main 
Problems című kötetben is, G. T. Griffitn szerkesztésében; 1966). 
Tudományos tanácskozások anyagában: Alexander the Great in Greece 
and Rome XII (1965); Alexandre le Grand: Image et Rédaliíté (Fondation 
Hardt, 1974), ebben található Badian igen érdekes ,Some Recent 
Interpretations"; The Image of Alexander (Rome, 1995) tanulmánya 
Alexandrosz képmásáról. 

A makedón háttérről: E. Borza: In the Shadow of Olympus (1990); lásd 
még: Macedonia and Greece (szerkesztette: Barr-Sharrar) és E. Borza 
Studies in History of Art 10 (Washington, 1982). Alexandrosz és a Közel- 
Kelet viszonyáról: S. K. Eddy: 7he King is Dead (Lincoln, Nebraska, 1961). 
Alexandrosz logisztikai szervezéséről: D. Engels: Alexander the Great and 
the Logistics of the Macedonian Army (1978). Alexandrosz indiai 
tartózkodásáról: B. Bosworth: Alexander in the East (1996, benne igen 
érdekes analógiák az Amerikát meghódító spanyol , konkvisztádorokkal"). 
Régebbi klasszikusok: A. K. Narain: 7The Greeks (1957); W. Tarn: The 
Greeks in Bactria and India (második kiadás, 1951); M. Wheeler: Flames 
over Persepolis (1968). A ptolemaioszi Egyiptomról: a gyönyörűen 
illusztrált A. Bowman: Egypt after the Pharaohs (1986) című kötetet 
ajánlom; N. Lewis: Greeks in Ptolemaic Egypt (1986); P. M. Fraser: 
Ptolemaic Alexandria (három kötet, 1972). Babilóniáról, a mai Irakról: S. 


Sherwin White és A. Kuhrt: Hellenism in the East (1987) és From 
Samarkhand to Sardis (1993); Joan Oates: Babylon (1986-os kiadás); D. J. 
Wiseman: Nebuchadnezzar and Babylon (1985). Perzsiáról, a mai Iránról 
számos kiváló munka íródott. Általános áttekintés: R. Ghirshman: Iran 
(1954); rövid bevezetést írt John Curtis: Ancient Persia (1989), és van két 
egészen kitűnő összeállítás is: 7he Legacy of Persia, szerkesztette A. J. 
Arberry (1953), és LAme de LIran (Paris 1951) (az új kiadásba előszót írt 
D. Shayegan 1990). Az Iran című folyóirat, a British Institute of Persian 
Studies kiadványa sok érdekes tanulmányt tartalmaz. Az egyes 
helyszínekről: D. Wilber Persepolis (1969); D. Stronach: Paszargadai 
(1978); The Royal City of Susa (Metropolitan Museum, New York, 1992). 
Az Alexandrosz idejében működött zoroasztriánusokról Mary Boyce írt 
értékes tanulmányokat, főként: History of Zoroastrianism III (1991) és 
Zoroastrians (1979). Végül Iránról értékes új periodika jelent meg 
Achaemenian History címmel, melyben a korabeli politikát és kultúrát 
számos aspektusból bemutató értékes tanulmányok jelennek, melyek 
bizonyos szempontból felülírhatják a perzsa államról való eddigi 
ismereteinket. Alexandrosz városairól: P M. Fraser: Cities of Alexander 
the Great (Oxford, 1996). Szogdianáról és Baktriáról a legtöbb munka 
oroszul van. Referenciaként lásd: S. Sherwin White és A. Kurht, valamint 
F. Holt Alexander the Great and Bactria (Leiden, 1985) című munkáját, 
melyben Holtnak az Ancient World című periodikában megjelent 
tanulmánya is szerepel. 

Alexandrosz korának művészetéről: J. J. Pollitt: Art in the Hellenistic 
Age (1986) című munkája igen kiváló; C. M. Havelock: Hellenistic Art 
(1971); R. R. R. Smith: Hellenistic Sculpture (1991). Számos kiváló 
kiállítási katalógus is van a makedón kincsekről: 7he Search for 
Alexander (National Gallery Washington, 1980); Alexander the Great 
(Archaeological Museum of Thessaloniki, 1980); Alessandro Magno 
(Rome, 1995). 

A hellenizmusról általában: P Brown: The World of Late Antiguity 
(1971); A. Momigliano: Alien Wisdom (1975); G. Bowerstock: Hellenism in 
Late Antiguity (1990); L. H. Martin: Hellenistic Religions (1987); B. H. 
Fowler: 7he Hellenistic Aesthetic (1986). A. J. Toynbee nagyszerű , mi 
lenne, ha" tanulmánya (lásd 187-188. o.) a szerző Some Problems of 
Greek History (1969) című kötetében található. 

A legendáról a művészetben és az irodalomban: G. Cary: The 
Medieval Alexander (1956); D. J. A. Ross: Alexander historiatus: a guide 
to medieval illustrated Alexander literature (Warburg, 1963); Victor 
Schmidt: A Legend and its Image (Groningen, 1995), melyben lenyűgöző 
bibliográfiát közöl a középkori legendáról. A görög Alexandrosz verses 
regény angol fordításban: Greek Alexander Romance a Penguin Classics 
kiadásában jelent meg (1991). 


Útikönyvek: a korabeli állapotok megismerésére az Admiralty 
Intelligence Guides (katonai felderítési leírásokat) használtam, valamint 
számos korábbi utazó, köztük Stein Aurél, G. le Strange, Percy Sykes 
Freya Stark, Masson, Yule, Burnes, Elphinestone és Olufsen beszámolóit; 
a The Blue Guides Görögországot, Egyiptomot és Törökországot bemutató 
részei kiválóak. A modern Nyugat-Törökország antik emlékeinek leírását 
találjuk G. Bean: Aegean Turkey; Turkey Beyond the Maeander, The 
Southern Coast of Turkey and Lycia című munkáiban. Iránról nincs jó 
útikönyv; az utazó számára talán a leghasználhatóbb Sylvia Matheson: 
Persia An Archaeological Guide (Faber, 1976-os kiadás), melyet fel kéne 
frissíteni. Afganisztán: Nancy Dupree: Afghanistan (1977-es kiadás), már 
csak könyvtárakban található, ahogy a kabuli múzeum kincseit, köztük a 
begrami kincsleletet bemutató katalógus. 7he Light Garden of the Angel 
King, Peter Levi kiváló munkája (1972) csodálatosan mutatja be a vidéket, 
nem sokkal a pusztító háború kitörése előtt. 

Közép-Ázsiáról számos érdekes munka létezik, de E. Knobloch: 
Beyond the Oxus (1972) című műve még mindig nélkülözhetetlen kalauz a 
régészet és az építészet terén, bár az új, fontos, különösen a 
tádzsikisztáni leletek és felfedezések fényében felújításra szorul. Az 
útikönyvek közül a Central Asia (Lonely Planet 1995) hasznos. 
Pakisztánról két, közelmúltbeli, jó könyv jelent meg: Isobel Shaw: 
Pakistan Handbook (1989), valamint J. King és D. St. Vincent: Pakistan 
(Lonely Planet, 1993). Indiáról számos jó útikönyv van, de a régi John 
Murray-féle könyv írja le legjobban az északnyugati területeket; a 
leghasznosabb források a brit uralom alatt íródott körzetleírások (katonai 
helységnévtárak) és beszámolók, melyek számos helyi régészeti adatot 
tartalmaznak a mai Pakisztán és India területére vonatkozóan; az indiai 
eltűnt oltárok keresését például a Hoshiarpur District Gazetteer 
tanulmányozásával kezdtem (1. ... o.). 

Alexandrosz útvonalát részletesen az alábbi forrásokból lehet 
megismerni: F. Stark: Alexanders Path (Délnyugat-Törökország); Stein 
Aurél: Old Routes of Western Iran (1940); J. Hansman tanulmánya az Iran 
periodikában (X. 1972) (a Perzsa-kapuról); K. Fischer tanulmánya a 
BonnerjJahrbuchban (CIXVII, 1967) (a Herát-Kandahár-Gazni útvonalról 
Afganisztánban); A. Foucher: La Vieille Route de TInde de Bactres á 
Taxila (Paris, 1942) (remek könyv, gyönyörű fotókkal). A Hindukus 
hágóiról: , Crossing the Hindu Kush" Felix Howland tanulmánya a 
Géographical Review (1940) kiadásában; E. Von Schwarz: Alexanders des 
Grossen Feldzüge in Turkestan (1906) az útvonalnak a mai Üzbegisztánon 
és Tádzsikisztánon át vezető részét írja le, de átdolgozásra szorul. 
Pakisztán északnyugati határvidékéről: Stein Aurél: On Alexander Track 
to the Indus (1929). A Hüdaszpész folyón való átkelésről: Stein Aurél: 
Geographical Journal (80, 1932, 3-46) és Archaeological Reconnaissances 


in North-West India and South-East Iran (1937, 1-26). A Makran- 
sivatagról: Stein Aurél: ,On  Alexanders route into  Gedrosia" 
Geographical Journal (102, 193-227). Alexandrosz indiai útvonaláról nem 
jelent meg részletes tanulmány A. Anspach: De Alexandri Magni 
Expeditione Indica (3 fascicles Leipzig, 1901-3) c. műve óta, amit még 
mindig haszonnal forgathatnak azok, akik tudnak latinul. 

Az utazás során Geo Centre Maps térképeket, valamint a US Airforce 
TPCs (1:500000, nagy felbontású, a terepet kiválóan bemutató, 
megfizethető árú, kereskedelmi forgalomban kapható)  térképeit 
használtuk. 

Még egy szó a történetekről. Számos híres történet született 
Alexandroszról, a görög verses regénytől kezdve Mary Renault és 
Hollywood is feldolgozta a hadvezér életét. Különösen szép történetet ír 
le Robert Graves , The Clipped Stater" című, Arábiai Lawrence-nek 
ajánlott versében. Ebben Alexandrosz nem hal meg Babilonban, hanem 
régi énjét és életét feladva vándorútra kel. Végül messze keleten, 
Mongólia határán egyszerű katonaként beáll egy hadseregbe, és olyan 
földeken szolgál, melyeknek létezéséről nem is álmodott. Egyszer, 
zsoldosztáskor olyan kopott ezüstpénzzel fizetnek neki, melyet az arbelai 
csata után zsákmányolt ezüsttömbökből verettek, s melyen felismeri saját 
képmását, Makedóniai Alexandrosz királyt. Mint Jorge Luis Borges 
megjegyzi, ez nagyon régi fabula lehet! 


A fordításhoz felhasznált fontosabb magyar nyelvű művek: 


- Plutarkhosz: Párhuzamos életrajzok, Magyar Helikon, Budapest, 1978, 
ford. Máthé Elek 

- Firdauszí: Királyok könyve (Sáhnáme), Európa, Budapest, 1959, ford. 
Devecseri Gábor és Honti Dezső 

- O. Curtius Rufus: A makedón Nagy Sándor története, Szukits, 2003, 
ford. Kárpáty Csilla 

- Sztrabón: Geógraphika, Gondolat, Budapest, 1977, ford. Dr. Földy József 
- Homérosz: Íliász, ford. Devecseri Gábor. 


KÖSZÖNETNYILVÁNÍTÁS 


Alexandrosz nyomában tizenhét országon át, harminc hétig tartó 
terepszemléző és filmező utazásunk során annyi segítséget kaptunk, hogy 
köszönetnyilvánításom hosszúra nyúlik. 

Különösen David Wallace-nak, a könyv alapjául szolgáló film 
rendezőjének szeretnék köszönetet mondani, aki ihletadó szakértelmével, 
elkötelezettségével és jó humorával (még letartóztatásban is) segített 
megvalósítani vállalt feladatunkat. Évekkel ezelőtt David és én együtt 
utaztunk a Kongó folyón felfele, szintén a BBC egy nagy filmjén 
dolgoztunk, és nehéz lett volna jobb társaságot elképzelni ilyen fárasztó 
utazáshoz. Köszönetemet fejezem ki Rebecca Dobbsnak, a sorozat 
producerének; ő volt a biztos támasz, akire expedíciónk minden részében 
számíthattunk; kiváló szervezőkészsége (és meggyőző ereje) nélkül nem 
juthattunk volna a Közel-Keletnél távolabbra; munkája rendkívül fontos 
volt a tervezés és megvalósítás szakaszában egyaránt. Szerkesztőnk, 
Steve Singleton hatalmas anyagon rágta át magát hősies türelemmel és 
nagy érzékenységgel; mint mindig, most is öröm volt vele dolgozni. 
Köszönet Leo Eatonnak, jó barátunknak és társproducerünknek az 
Atlanti-óceánon túlra, folyamatos támogatásáért és jó tanácsaiért. Kathy 
Ouatrone biztos támaszunk volt a Public Televisionnél (a projekt 
előmozdítóinál), és köszönet mondok Jennifer Lawsonnak és Don 
Marburynak is, akik önzetlenül és lelkesen támogatták tervünk 
megvalósítását. A filmes stáb oszlopos tagjai Peter Harvey, Lynette 
Frewin és John Anderton, akikkel az évek során többször dolgoztam 
együtt, ezért külön hálámat fejezem ki. Peter Jouvenal és Tim Fraser volt 
operatőrünk Afganisztánban és Közép-Ázsiában; nagyszerű társaink 
voltak nagyon nehéz körülmények között. Szeretném megköszönni a 
Maya Vision munkatársainak segítségét: John, Saily, Chris, Christine és 
Paula; köszönet Chris Woodnak az Egyiptom, Libanon és Gáza anyaghoz 
való kutatásáért, és Peter Sommernek az értékes kutatómunkáért, amit 
Törökország és Közép-Ázsia témájában végzett. Külön köszönet illeti Alan 
Yentob, Sheila Abl.eman, Laurence Rees, Debbie Manners és Steve Nam 
BBC-munkatársakat támogatásukért, és személyesen is köszönöm John 
Triffittnek, hogy nélkülözhetetlen tanácsaival segítette a filmek 
előkészítését. 

Számos tudományos kutató és szakértő áldozta ránk idejét, hogy 
tudományos tényekkel támogassa expedíciónkat: Gabby Gaballah és 
Mustafa El-Abbadi, S. M. Ansari, A. K. Narain, Ahmed Dani, Brian 
Bosworth, Nick Hammond, Ken Sams, Ken Harl, Roland Besevan, 


Monigue Kervran, Marie-Henriette Gates, Nina Jidejian, Peter Kuhlman, 
Gene Borza, Machin Khan, W. Siddigi, M. Kiani, W. Kleiss, E. Rutveladze 
és Elizabeth Baynham. Brian Bosworth különösen nagylelkű volt hozzánk, 
mert rendelkezésünkre bocsátotta Alexandrosz in the East című, akkor 
megjelenés előtt álló munkájának levonatát, mely nagyon hasznosnak 
bizonyult az Induson való lehajózás során. A filmezés során hét nagyszerű 
helyi vezetőnk volt, akik nélkül az expedíció nem jöhetett volna létre: 
Cern Yücsoy (Törökország), Zoreh Majidian és Ali Akbar Neysari (Irán), 
Muhiddein Ganiev (Közép-Ázsia), Hanif Sharzat (Afganisztán), Asad Ali 
(Pakisztán) és Romany Helmy (Egyiptom). Hálás köszönt Hasnaim. 
Ghulhamnak is (Pakisztán), Harbreet Singhnek (Pandzsáb, Pakisztán), 
Louise Ferouznak (Irán), Saud Abu Ramadannak (Gáza), Khan mérnök 
úrnak (Csitrál, Pakisztán) és Maria Powellnek (Görögország). Köszönetet 
mondok Tira Schubartnak, amiért nagylelkűen útba igazított minket 
Iránban, és Elizabeth Winternek, aki Afganisztánban mutatta az utat. 
Türelmes és kitartó sofőrjeink közül külön köszönet illeti a bandari török 
Musztafát, az iráni Abbaszt, valamint Boriszt és  Shirefet, akik 
Üzbegisztánban vezettek minket. Számos és változatos szálláshelyeink 
közül különösen a kabuli  Ouduz  vendégház személyzetének 
kedvességükért. Több légitársaság is kötelességén felül segített minket, 
de mind közül a PIA légitársaságot kell kiemelnem, akik nagyban 
segítették a  dokumentumfilm-sorozat létrejöttét. A Pakisztáni 
Haditengerészet is nagylelkűen segítette munkánkat. Törökországban 
Nebahat Baydar járt közben, hogy az Incirlik légibázis területén 
filmezgessünk. 

Utunk során annyi helyen fogadtak — minket hatalmas 
vendégszeretettel, hogy minden kedves vendéglátónk nevét lehetetlen 
lenne itt felsorolni, de különösen szeretném köszönetemet kifejezni a 
pakisztáni Multánban élő Gardezi családnak, különösen Szultannak és 
Hurnak; valamint Shafgat Ahmed Sayed tábornoknak, aki jelentősen 
hozzájárult ahhoz, hogy filmünk elkészülhetett, és emlékezetes napokat 
töltött velünk Dzsalálpurban; Iránban a Mulla Szuszan településen élő 
Zavareh Shojaeinek és családjának, akik három alkalommal is szívesen 
láttak minket. Az iráni zoroasztriánus közösség is nagyon szívélyesen 
fogadott minket, különösen a Jazd városában élő Yazdani család és a 
Sharifabadban élő Belivani család; külön hálával tartozom Shahriar 
Mahanninak, amiért annyi figyelmességgel halmozott el Jazdban, és 
lehetővé tette varázslatos utunkat Pir-e-Sabz, Taft és  Mobarake 
megörökítésére. Köszönet Ali Reza Haggighinek is, aki számos nehéz 
helyzetből húzott ki minket Iránban. Pakisztánban köszönet illeti a 
Halászok Szövetségét és a mohanno hajósokat. Afganisztánban a Halo 
Trust szervezetet, akik hősies küzdelmet folytatnak a területek 
aknamentesítéséért, emellett önzetlenül időt szántak ránk drága 


idejükből; Kabulban Terence White, Seyyed Jaffar és Haroun Nadiri pedig 
Puli-Kumriban segítették utunkat. Köszönöm az ENSZ Libanonban 
állomásozó alakulatának segítségét, akik lehetővé tették a Türosz 
környéki forgatásokat, és az afganisztáni misszió segítségét, akik 
támogattak minket, amikor arra szükség volt. Külön köszönet a 
Nemzetközi Vöröskeresztnek, mely szervezet munkatársai nehéz 
feladataik ellenére mindig készséggel segítik az újságírók munkáját: 
Kabulban Jagues Villettaz, Mazar városában Jean-Paul Jacguod. Hazatérve 
köszönetemet fejezem ki Barbara Nashnek, e kötet szerkesztőjének, aki 
nagyon nehéz időszakban végezte munkáját, amikor én éppen 
Tádzsikisztánban és Dél-Libanonban kalandoztam, valamint a BBC Books 
munkatársai, Martha. Caute, Linda Blakemore és Frances Abrahams 
áldozatos munkáját is köszönöm. 

Végül legnagyobb köszönetem Rebeccát és lányainkat, Jyotit és Minőt 
illeti, akik a filmsorozat készítése során több mint egy évig elviselték, 
hogy nem vagyok otthon; csak telefonon és telefaxon tudtunk 
kommunikálni egymással, de egész idő alatt szívemben hordoztam őket. 
Mint mindig, nekik szól legmélyebb hálám és köszönetem. 


